
1 Ki Sali ing Laweyan nglajĕngakĕn katrangan bab Jangka Jayabaya, wiwit 
jaman Kalawisesa ing jaman Pajajaran dumugi jumĕnĕngipun turun Sultan 
Erusakra ing Ngamartalaya ngantos dumuginipun Kiyamatkobra ... 

SĔRAT CĔNTHINI IV 


257. Pocung 

1. Pitung kraton Pajajaran awitipun | 
praptĕng akir jaman | 

nanging kang nĕnĕm nagari | 

lawan ingkang jumĕnĕng sri naraswara || 

2. Dhĕdhĕh sirik lamun kawĕdharing wuwus 
kalawan sumadya | 

dadya moncĕring pambudi | 

yĕn wus dhaup narima takdiring Suksma || 

3. Tĕmah datan waonan nanacad gunggung | 
mring samĕng tumitah | 

miwah jantraning nagari | 

tyas priyawak kang eling lawan waspada || 

4. Jroning jaman Kalawisesa puniku | 
apan ana jaman | 

dĕnarani Andĕrpati | 
nagrinira ingaranan Pajajaran || 

5. Tanpa adil sĕpĕn udanagarĕku | 
wong cilik wadal mas | 
sirnaning karaton awit | 

lalawanan lawan kadangnya priyangga || 

6. Ĕndi ingkang rosa andadra dalurung | 
(ng)gĕnning mangunyuda | 

mung ing dalĕm satus warsi | 
rusaking kang karaton ngalih nagara || 

7. Kang kapindho araning jaman winuwus | 
ing Sri Kalaraja | 

patih Dewaraja nĕnggih | 

isih anĕng jro jaman Kalawisesa || 

8. Awit ana udanagara lumaku | 
wong cilik wadalnya | 
arupa salaka putih | 

laminira mung ing dalĕm satus warsa || 

9. Amungkasi agama Buddha puniku | 
sirnaning agama | 

jalaran saka ing nagri | 

lalawanan lawan putranya priyangga || 

10. Kaping tĕlu nĕng sajroning jamanipun | 

Kala-awisaya | 

aran jaman Adiyati | 

awit ana kukum adil udapraja || 

11. Sumĕbaring agama Islam linuhung | 
myang nagara krama | 

dene wadale wong cilik | 
amaligi bau lawan sukunira || 

12. Sirnaning kang karaton jalaranipun | 
lawan lĕlawanan | 

pitadosing sri bupati | 

ingkang pinarcaya (ng)gadhuh pĕngadilan || 

13. Kaping catur ana ing sajĕronipun | 
jaman Kalajangga | 

iku lakuning nagari | 

awit ana pirukune kang prakara || 

14. Wadaling wong cilik sarupanipun | 
pawĕdaling desa | 

sirnaning karaton margi | 

wawan-wawan lawan ingkang putra angkat || 

15. Ingkang kaping lima ana sajronipun | 

Kalasakti jaman | 

awit mranata agami | 

lawan awit pranataning wiryĕng praja || 

16. Wawadaling wong cilik pan tinartamtu | 
sareyal salaka | 

tan antara laminĕki | 

ana pĕrang gawe orĕging nagara || 

17. Tinulungan nangkoda kulitnya pingul | 
prakosĕng ranangga | 

sugih rajabrana pranti | 

lah ing kono lĕrĕping mungsuh sadaya || 

18. Sirnaning kang karaton jalaranipun | 
wawan-wawan lawan I 

risang Rajaputra nanging | 
asakuthu wusana dumadya mĕngsah || 

19. Ping nĕm jroning jaman Kalajaya iku | 
ana jamaning sang | 

Kuthila angkara budi | 

wahananing wong cilik padha (ng)garangsang || 

20. Pindha munyuk amarga ing waktu iku | 
bangĕt larang pangan | 

dene wadale wong cilik | 

mĕtu reyal uwang salaka tĕmbaga || 

21. Ing antara dahat tan lami karatun | 
kasundhang ing rowang | 

tĕgĕse kang madĕg aji | 
ginantĕnan padha sanake priyangga || 

22. Tan antara kawit tibaning bĕbĕndu | 
kĕh jalma kasrakat | 

ilang barĕkating bumi | 

akĕh jalma kang wisma marga papasar || 

23. Sirnaning kang karaton jalaranipun | 
wawan-wawan lawan | 

bangsa sabrang kulit kuning | 
mawa srana tutunggul turun narendra || 

24. Kaping pitu jroning jaman Kalabĕndu | 
ana jamanira | 

ingaran ratu Hartati | 

wĕrdinipun sarupaning kang manungsa || 

25. Kang kaĕsthi tan lyan arta sadayĕku | 
kono ananira | 

kraton kĕmbar tanah Jawi | 
wawadale wong cilik mawarna-warna || 

26. Ana mĕtu wang slaka tĕmbaga santun | 
ing ngantara mangsa | 

mundhak pajĕge wong cilik | 
warna pangan pitik iwĕn rajakaya || 

27. Karananya saya lawas saya maju | 
musibating praja | 

tĕmah nir adiling aji | 
darunanya wonge cilik pada jawal || 

28. Wong agunge padha jail kurang tutur | 
marma (n)jĕng pamasa | 

tanpa paramartĕng dasih | 

dene datan ana wahyu kang sanyata || 

29. Kĕh wahyuning eblislanat kang tumurun | 
apngaling kang jalma | 

dumrunuh salin sumalin | 

wong wadon kĕh kang sirna wiwirangira || 

30. Tanpa kangĕn mring mitra sanak sadulur | 
tanna warta nyata | 

akĕh wong mlarat mawarni | 
daya deye kalamun tyase nalangsa || 

31. Krĕp paprangan sujana kapontit nurut | 
durjana dursila | 

sayarda (n)dadra andadi | 

akĕh maling malandang marang ing marga || 

32. Bandhol tulus mĕndhosol rinamu puguh | 
krĕp grahana surya | 

kalawan grahana sasi | 

jawah awu lindhu gĕlap clĕrĕt warsa || 

33. Prahara gung salah mangsa drĕsing surur(?) | 
agung prang rusuhan | 

mungsuhe boya katawis | 

tangĕh lamun sĕnĕng tĕntrĕming wardaya || 

34. Dalajading praja kawuryan wus suwung | 
lĕbur pangrĕh tata | 

karana tanpa palupi | 

pan wus tilar silastuti titi tata || 

35. Pra sujana sarjana satĕmah kĕlu | 
klulun Kalatidha | 

tidhĕm tandhaning dumadi | 
hardayĕngrat dening karoban rubeda || 

36. Sitipati nareprabu utamĕstu | 
papatih nindhita | 

pra nayaka tyas basuki | 

panĕkare bĕcik-bĕcik cakrak-cakrak || 

37. Nging tan dadya paliyasing Kalabĕndu | 
mandar sangkin (n)dadra | 

rubeda angrurubĕdi | 

beda-beda hardaning wong sanagara || 

38. Katatangi tangising mardawa-lagu | 

kwilĕt tyas duhkita | 

kataman ring rĕh wirangi | 
dening angupaya sandi sumaruna || 

39. Anarawung mangimur sanubarĕku | 

mĕncĕng pangupaya | 

ing pamrih melik pakolih | 

tĕmah suha ing karsa tanpa wiweka || 

40. Ing Paniti sastra wawarah sung pemut | 
ing jaman musibat | 

wong ambĕg jatmika kontit | 

kang mangkono yĕn nitĕni lalampahan || 

41. Nawung kridha kang mĕnangi jaman gĕmblung 
iya jaman edan | 

ewuh aya ing pambudi | 

yĕn mĕluwa edan yĕkti nora tahan || 

42. Yĕn tan mĕlu anglakoni wus tartamtu | 
boya kadumanan | 

melik kalling donya iki | 
satĕmahe kalirĕn wĕkasanira || 

43. Wus dilalah karsane kang Among tuwuh | 
kang lali kabĕgjan | 

ananging sayĕktinĕki | 

luwih bĕgja kang eling lawan waspada || 

44. Wĕktu iku wus parĕk wĕkasanipun | 
jaman Kaladuka | 

sirnaning ratu amargi | 
wawan-wawan kalawan memaronira || 

45. Ya ta wau kang samya miyarsa tutur | 
ngĕrĕs ing wardaya | 

malongo gorokan salit | 
manthuk-manthuk tanapi goyang mastaka || 

46. Mas Cĕbolang sĕrĕt ririh aturipun | 
jaman ngudubilah | 

punapa sampun mungkasi | 
punapinggih taksih wontĕn malih jaman || 

47. Ki Sali ngling jĕbĕng ingkang iku dudu | 
pungkasaning jaman | 

isih ana jaman maning | 
ingkang ora dadi girising wardaya || 

258. Girisa 

1. Saka marmaning Hyang Suksma | 
jaman Kalabĕndu sirna | 
sinalinan jamanira | 
mulyaning (n)jĕnĕngan nata | 
ing kono raharjanira | 

karaton ing tanah Jawa | 
mamalaning bumi sirna | 
sirĕp dur angkaramurka || 

2. Marga sinapih rawuhnya | 
nata ginaib sanyata | 
wiji wijiling utama | 

ingaranan naranata | 
kang kapisan karananya | 
adĕge tanpa sarana | 
ngadam makduming srinata | 
sonya ruri kadhatonnya || 

3. Lire sĕpi tanpa srana | 
ora ana kara-kara | 

duk maksih kinĕkĕr Sukma | 
kasampar kasandhung rata | 
kĕh wong katambĕhan ika | 
karsaning Suksma kinarya | 
buwana salin alamnya | 
jumĕnĕng sri pinandhita || 

4. Luwih adil paramarta | 
lumuh maring brana-arta | 
nama Sultan Ĕrucakra | 
tanpa sangkan rawuhira | 
tan ngadu bala manungsa | 
mung sirrolah prajuritnya | 
tungguling dhikir kewala | 
mungsuh rĕrĕp sirĕp sirna || 

5. Tumpĕs tapis tan na mangga 
krana panjĕnĕngan nata | 
amrih kartaning nagara | 
harjaning jagat sadaya | 
dhahare jroning sawarsa | 
dĕnwangĕni kathahira | 
pitungĕwu reyal ika | 

tan karsa lamun luwiha || 

6. Bumi sakjung pajĕgira | 
amung sadinar sawarsa | 
sawah sĕwu pamĕtunya | 
suwang ing dalĕm sadina | 
wus rĕsik nir apa-apa | 
marmane wong cilik samya | 
ayĕm enake tyasira | 

dene murah sandhang tĕdha | 

7. Tan na dursila durjana | 
padha martobat nalangsa | 
wĕdi wilalating nata | 
adil asih paramarta | 
bumi pĕthik akukutha | 
parĕk lan kali Katangga | 
ing sajroning bubak wana | 
panjĕnĕnganing sang nata || 

8. Mung turun kapindho nulya | 
tri maring bumi Katangga | 
-kacĕpit ing Karangbaya | 


Jilid 4 - Kaca : 5 


< Serat Centhini Jilid 04 


Halaman : 6 > 


tumĕka ing putra sirna | 
lawan nĕpsune priyangga | 
gya na kang mandhirĕng nata | 
ing warna nora kuciwa | 

Asmarakingkin parabnya || 

9. Luwih bagus warnanira | 
dadya kidunganing wadya | 
ing Kadhiri kuthanira | 
turun tĕlu ngalih praja | 
ana ing nagri Mandura | 
nora lawas banjur sirna | 
dene kang dadya daruna | 
wawan lawan kakasihnya || 

10. Gya na panjĕnĕngan nata | 
tri-tunggal padha jamannya | 
kang sawiji akukutha | 
bumi Kapanasan ika | 

dwi Gĕgĕlang kuthanira | 
tri Tĕmbĕlang kuthanira | 
duk antuk tridasa warsa | 
sulaya sirna sadaya || 

11. Ing kono banjur tan ana | 
panjĕnĕngan naranata | 
pra bopati mangka raja | 
padha angratu priyangga | 
wit tan nana kang sinewa | 
ing antara taun nulya | 
ana ratu sabrang saka | 

Nungswa Srĕnggi prajanira || 

12. Jumĕnĕng sri tanah Jawa | 
kukutha nĕng lorwetannya | 
girindra nama (n)Drĕkila | 
suku wukir Candramuka | 
ing antara taun nulya | 

ana wira saking praja | 
ing Rum nglurugi sang nata | 

Nungsa Srĕnggi kang Ngajawa || 

13. Sang nata kasoran yuda | 
sirna sawadyabalanya | 
ing kono sang jayĕngrana | 
wira ing Rum karya nata | 
tĕrah Sultan Ĕrucakra | 
mungguh dĕnnira kukutha | 
ana tanah sawetannya | 
ing kali Opak sanyata || 

14. Linuwih arjaning praja | 
aran ing Ngamartalaya | 
turun tĕlu dhumawuhnya | 

ing ari kiyamat kobra | 
umure kang tanah Jawa | 
kalihĕwu-satus warsa | 
etang saking taun surya | 
walahualam wus purna || 

15. Cĕbolang lĕga ing nala | 
manĕmbah alon turira | 
lĕpata ing ila-ila | 
kamipurun tan wrin krama | 
wit sampun sĕbĕl graita | 
muhung samangke kewala | 
kalĕbĕt jaman punapa | 

Ki Sali mĕsĕm lingira || 

16. Saka pangira manira | 
jaman iki bokmanawa | 
apan kalari tumĕka | 
jaman Kalasakti nama | 
isih durung paja-paja | 
tumĕkane jaman glura | 
uwis samene kewala | 
ora arus yĕn dinawa || 

17. Ki Antyanta mĕsĕm lingnya 1 
basa yayi acarita | 

ulun kĕngĕtan sakala | 

Kadis pangandikanira | 

(n)Jĕng Nabi dinil mustapa | 
ing ari kiyamat kobra | 
besuk manawa wus ana | 
kang ngalamat caturdasa || 

18. Ki Sali matur sumangga | 
prayogi kawĕdharĕna | 
ing mangke sami rinasa | 
dhaupe kalawan jangka | 

Mas Cĕbolang duk miyarsa | 
suka amarwatasuta | 
matur amangayu-bagya | 

lir mastumimbuling toya || 

259. Maskumambang 

1. Ingkang pangandika (n)Jĕng Nabi sinĕlir 
mring para sahabat | 

kawruhana dĕn-atiti | 
tĕkaning dina kiyamat || 

2. Tĕmbe lamun wus ana ngalamat kĕksi | 
patangpuluh nglamat | 

wijange sawiji-wiji | 
lah iki ta kawruhana II 


2 Kasambĕt katranganipun Ki Atyanta bab Kiyamatkobra miturut Hadis kanthi 
pratandha ngalamat warni 40 ... 

3. Ingkang dhingin akĕh masigit gĕng alit | 
pan padha kinarya | 

bicara sakĕh prakawis | 
dunya nĕng jro masjid ika || 

4. Kang kapindho akĕh ngulama wong ngalim | 
karone tan ana | 

nĕtĕpi ngalimirĕki | 
myang nĕtĕpi ngulamanya || 

5. Kaping tĕlu akĕh wong tinggal salati | 
lan akĕh manungsa | 

padha (ng)gĕgampang ngabĕkti | 
wĕktuning salat sĕmbahyang || 

6. Kaping catur akĕh wong kang tan nglakoni | 
jakat sakadarnya | 

awit panyananing ati | 
nora kĕna ing patrapan || 

7. Kaping lima marĕngi Ramĕlan sasi | 
kĕh wong tan puwasa | 

tur ngĕdhĕng dĕnnira bukti | 
nora wĕdi nora wirang || 

8. Kaping nĕmme akĕh wong kang tinggal maring 
kabĕcikan lawan | 

akĕh wong kang anglakoni | 
maring pakaryan piala || 

9. Kaping pitu akĕh wong padha ngrasani | 
ing alaning liyan | 

sabĕn kumpulan kawijil | 
binabar angandhar-andhar || 

10. Kaping wolu akĕh wong kang padha wani | 
ngĕdĕgakĕn wisma | 

utawi sĕsaminĕki | 
dumunung anĕng kuburan || 

11. Kaping sanga akĕh wong jalu nyrupani | 
ing wong wadon ika | 

ngangge mas slaka sutra di | 
wadone nyrupani priya || 

12. Ping sapuluh akĕh wong ngilangkĕn maring | 
katrisnaning sanak | 

lan kĕh wong nglarakkĕn ati | 
mring sasama angganira || 

13. Ping sawĕlas kĕh wong ujubriya kibir | 
ing ngibadahira | 

lali yĕn nĕtĕpi wajib | 
tĕngah tĕkabur sumĕngah || 

14. Kaping rolas kĕh wong padha pasĕk yĕkti | 
amaido marang | 

parentahing sarak nabi | 
ngaku wong adil (n)dĕladag || 

15. Ping tĕlulas kĕh saksi goroh nyungkĕmi | 
lawan akĕh jalma | 

tĕmĕn-tĕmĕn angrawruhi | 
nanging ngaku tan uninga || 

16. Ping patbĕlas kĕh wong sathithik kang yĕkti | 
akĕh doranira | 

lawan kaduga ngrungkĕbi | 
supata agĕgorohan || 

17. Ping limalas kĕh wong tan mulyakkĕn marang | 
ing bapa biyungnya | 

lan jalma kĕh datan apti | 
sisinau maca Kur'an || 

18. Ingkang akĕh bĕbengkrakan sukak ati | 
sinau sindhĕnan | 

nĕmbang lagu warni-warni | 
ing sawanci-wancinira || 

19. Ping nĕmbĕlas akĕh wong jalu manut ring | 
ing wadonne ika | 

lawan wadon boya bĕkti | 
iya marang priyanira || 

20. Ping pitulas kĕh wong sugih nora adil | 
sĕngit mring wong mlarat | 

gĕthing marang pĕkir miskin | 
kukum malah ngalap opah |( 

21. Ping wolulas akĕh ratu ingkang lalim | 
tekading tyas sasar | 

mundhut duwĕking wong cilik | 
tangĕh darbeya tyas harja || 

22. Ping sangalas akĕh wong mulyakkĕn mring | 
wong pasĕk jalaran | 

saking bangĕt (ng)gonne wĕdi | 
taha lamun mulyakĕna || 

23. Mring wong luhung mring satuhu-tuhu ngadil | 
lan mring pra ngulama | 

para salĕh para ngalim | 
tĕka tyase kurang rĕna || 

24. Ping rongpuluh akĕh wong kang tan ngrĕksa mring | 
titipaning liyan | 

malah-malah kumawani | 
doracara gawe cidra || 

25. Ping salikur akĕh wong kang padha bukti | 
ing rabining liyan | 

ngĕdhĕng nora wigah-wigih | 
nir ing lingsĕm nora nyamar || 

26. Ping rolikur kĕh jalma matĕni jalmi | 
tur kinaniaya | 

sarta akĕh wong nglakoni | 
nĕnung-tinĕnungan mangga || 

27. Ping trilikur akĕh wong kang anglakoni | 
padha ngombe arak | 

sasamine kang ngĕndĕmi | 
kang pancĕn kudu cinĕgah || 

28. Ping patlikur akĕh wong padha nglakoni | 
ing panggawe ala | 

tan wirang samĕng dumadi | 
lan tan wĕdi maring Allah || 

29. Ping salawe akĕh wong ngalap artaning | 
anak yatin ika | 

myang artane pĕkir miskin | 
tanpa wĕlas tan riringa || 

30. Ping nĕmlikur akĕh wong kang anglakoni | 
sabarang pakaryan | 

kang ala sakalir-kalir | 

nora was-was nora wang-wang || 

31. Pitulikur akĕh lare sadurunging | 
ngumur kalihdasa | 

warsa wus anandhang sami | 
dhawuk malĕtuk wannira || 

32. Kaping wolulikur akĕh wong andalih | 
jina maring jalma | 

ingkang anglakoni bĕcik | 
tinĕtĕpkĕn lamun jina || 

33. Kaping sangalikur akĕh wong nglakoni | 
jina jinajarak | 

lan wong marang dhĕmĕn maring | 
padha lanang asahuwat || 

34. Ping tridasa akĕh wong mĕrdhukun maring | 
wong ahli petungan | 

nganggo tambane wong kapir | 

kĕh wong manut marang setan || 

35. Kang kaping tridasa-sawiji sathithik | 
wong asih-sinihan | 

lan akĕh jalma nglakoni | 
sĕsatron samĕng tumitah || 

36. Tridasa-dwi akĕh dhumawahing riris | 
nyulayani mangsa | 

katiga lir rĕndhĕng nriwis | 
rĕndhĕnge kadya katiga || 

37. Ping tridasa-tri kĕh jalma tan gumati | 
mulyakakĕn Kur'an | 

malah punika kinardi | 
kasab angupaya boga || 

38. Kaping katridasa-catur amarĕngi | 
tanggal Ramĕlannya | 
dhumawah Jumuwah ari | 

Riyadi uga Jumuwah || 

39. Kaping katridasa-panca akĕh jalmi | 
ayu bagus mudha | 

ora wirang anglakoni | 
mring pakaryan ala nistha || 

40. Kaping katridasa-sad sangsaya luwih | 
atambah-matambah | 
panggaweyan tan prayogi | 
durmala maksiyat ngrĕda || 

260. Durma 

1. Ana ratu saka nagara Ngajĕrah | 

Sri Ashab awawangi | 
langkung lacutira | 

tumuli ana raja | 

saka Yahman tuhu kapir | 

Kahani nama | 

santosa gung nglangkungi || 

2. Ngĕndhih marang jalma kĕh tur nganiaya 
tumuli ana aji | 

Juhĕmi kyatingrat | 
saka Damsik nagara | 
tumuli ana narpati | 
nama Malnguna | 

Ibnu Ngisiah nĕnggih || 

3. Rai ciyut miring dawa irungira | 
atas suwaranĕki | 

netra ingkang kanan | 
pĕcah rĕmĕk lir wuta | 
klakuhan pindha tĕtĕki | 
lawan danarta I 

marang sakĕhing jalmi || 

4. Dadya padha suyud mandar darbe cipta | 
jalma pĕkir myang miskin | 

lan para ngulama | 
iku mal srinata | 
bĕcik-bĕciking narpati | 
antara lama | 
raja Malngun ngĕmasi || 

5. Gya na ratu paparab Malngun Ngasiyah | 
nora darbe agami | 

nora darbe wirang | 
matĕni pra ngulama | 
lan matĕni wong tĕtĕki | 
uga angrusak | 
mring agama Islami || 

6. Sri narendra Malngun Ngasiyah anulya | 
nglurug maring nagari | 

Ngĕrum lawan Ngĕsam | 
angambah nagri Ngerag | 
kalawan nagri Karsani | 
nagri Rum ingkang | 
jumĕnĕng narapati || 

7. Prabu Kapti tumanggap magut ngayuda | 
kasoran angĕmasi | 

nulya Kang Kuwasa | 
paring babĕndu marang | 

Raja Malngun sawadyĕki | 

sirna sakala | 

wong Islam samya lair || 

8. Kang kaping tridasa nawa ana raja | 

Sri Karamĕs wĕwangi | 
wuwuda kewala | 

amung rarainira | 
ingkang nganggo dĕntutupi | 
ngĕndhih prajaslam | 
wong Islam pinisakit || 

9. Nanging ningkah Sri Karamĕs mring wong Islam | 
wong Islam anggarbini | 

binĕkta mring ngarga | 
binĕdhĕl pinatĕnan | 
yĕn si jabangbayi urip | 
iku wiwitnya | 
kabungahan lĕstari || 

10. Yĕn palastra ingsun awit karusakan | 
binĕdhĕl wong (ng)garbini | 
jabang bayi mĕdal | 

urip sakbabunira | 

waktu iku sakĕh jalmi | 

Islam kumpulan | 

ngungsi mring Kumpah nagri || 

11. Kang jumĕnĕng natĕngslam Prabu Kĕs nama | 

Ki Ngabas kang sisiwi | 

praptanirĕng Kumpah | 
sagung wong gama Islam | 
tinampĕn marang sang ngaji | 
tandya samĕkta | 
arsa ngrabasĕng kapir || 

12. Sri Karamĕs myarsa arsa linurugan | 
tandya utusan aglis | 

prajurit kathahnya | 
tridasa-ĕwu ika | 
ing marga datan winarni | 
prapta ing Kumpah | 
wong Islam anadhahi || 

13. Campuhing prang wong Islam karoban mĕngsah 
yudanira kalindhih | 

lumayu sarsaran | 
wadya Karamĕs mulat | 
lamun mungsuhira picis | 
anulya budhal | 
maring Madinah nagri || 

14. Arsa ngrusak astanane mring Madinah | 

Sri Kĕs sawadyanĕki | 

sisane kang pĕjah | 
sangĕt prihatin dahat | 
munajat maring Hyang Widdhi | 
kasirnakĕna | 
sakathahing prajurit || 

15. Ingkang arsa ngrabasĕng makam Madinah | 
kamurahaning Widdhi | 

wadya Kramĕs sirna | 
cinakot ing bantala | 
amung kari wong kakalih | 
kang nora pĕjah | 
supaya tur udani || 

16. Mring ratune tan cinatur lampahira | 
mangkana tan winarni | 

Prabu Kĕs duk myarsa | 
sirnane mĕngsahira | 
suka amarwata siwi | 
asru (n)dodonga | 
suka sihing Hyang Widdhi || 

17. Nglamat ingkang kaping kwandasa pungkasan | 
yĕku jumĕnĕngnĕki | 

ratu kang minulya | 

Sri Imam Mahdi tama | 
kalamun anuju sasi | 

Ramĕlan ana | 
grahana kaping katri || 

18. Ping tĕlulas patbĕlas myang gangsalwĕlas 
tumĕdhak Imam Mahdi | 

anĕng antaranya | 
rukun kalawan makam | 

Ibrahim Mĕkah nagari | 
yuswane lagya | 
sakawandasa warsi || 

19. Ingkang dadya pangarĕping wadyabala | 
Malekat Jabarail | 

dene pamburinya | 

Malekat Mingkailla | 
jumĕnĕnge Imam Mahdi | 
lir Hyang Suleman | 
kadi Dulkarnaĕni || 

20. Wus samono bae kacĕkap kinarya | 
anglimbang jangka nagri | 
supayane padha | 
ngĕgungkĕn panarima | 

rĕhne wus kasĕbut Kadis | 
kalawan jangka | 
kang padha amĕnangi || 

21. Dhumawahing jaman ing sajamanira | 
yĕn waspada lan eling | 

kang samya miyarsa | 
samya (m)bungkuk sadaya | 

Ki Antyanta angling malih | 
wis-wis prayoga | 
carita liyanĕki || 

22. Ingkang kĕna kinarya tĕpa tuladha | 
rĕhning winĕngku aji | 
bawaning bawana | 

jumĕnĕng Ngĕksiganda | 
ratuning wong tanah Jawi | 

Kalipatolah | 

bĕcik ngupaya tamping || 

23. Ing panganggĕp wĕdi sihe sang nata | 
rikala lawan Sayid | 

Markaban mardika | 
jroning Mĕsir nagara | 

Cĕbolang matur wotsari | 

ingkang punika | 

ĕstu langkung prayogi || 

24. Ingkang mugi-mugi kaparĕng mĕdharna 
cariyosing utami | 

kang tumrap korasan | 

Antyanta locitĕng tyas | 
nyata luwih bocah iki | 
wus kawistara | 
ing sĕmu amumpuni || 

25. Solahbawa dhĕmĕs luwĕs mĕrakati | 
wĕh rĕsĕping sasami | 

mĕsĕm lon ngandika | 
hĕh jĕbĕng pamintanta | 
caritaning jalma luwih | 

Sayid Markaban | 
satuhu mawĕh kingkin || 

261. Asmaradana 

1. Bubuka nagari Mĕsir | 

ingkang jumĕnĕng narendra | 
sang Ngabdurahman namane | 
kotamaning narĕswara | 
kalamun dĕnucapna | 
tĕlung bĕngi boya uwus | 
cinĕndhak ingkang carita || 


3 Ki Atyanta dongĕngakĕn lĕlampahanipun Sĕh Markaban ing Mĕsir ingkang 
sĕtya dhatĕng rajanipun minangka tĕpa tuladha, ngalami cobi mawarni-warni, 
nanging tĕtĕp sĕtya tuhu, wĕkasan kadodosakĕn patih ... 
kaca 11-42 


2. Sri Ngabdurahman ing Mĕsir | 
ngluluri caritotama | 

sabĕn ratri sang akatong | 
nalĕngsĕng wismaning wadya | 
amrih ayuning bala | 
nahĕn wontĕn kang winuwus | 
makluk pardikaning Suksma || 

3. Sayid Markaban winarni | 
nganĕh-anĕhi kang tindak | 
bĕrbudi nyuda rundahe | 
kang harda dinadya darwa | 
kaharjan kang jinangkah | 
pakaryane adol kayu | 
sinungan kaot karosan || 

4. Sabarang kang dipun cangking | 
sami lawan wong sadasa | 
sabĕn sadina-dinane | 

mikul glondhong klar tri gangsal 
sinade saadĕgan | 
gangsal dukat pajĕngipun | 

kalih dukat dadya nipkah 


5. Tri dukat pinĕt pribadi | 
dĕn-(ng)go tutuku mring pasar | 
ngundang-undang pakaryane | 
wong sapuluh wong limalas | 
prapta dĕnajak mangan | 
wusing mangan gya nyalĕmpung | 
mĕnyanyi lawan jogedan || 

6. Surak-surak sabĕn ratri | 
anuju Sayid Markaban | 
katarbuka rahayune | 
ĕbĕre kudu andadra | 
nuju ratri sajuga | 

Prabu Ngabdurahman nuju | 
langkung ana surak-surak || 

7. Dangu anginjĕn sang aji | 
tan ana rĕrasan ala | 

mung bungah kalawan (n)jogĕd | 
sang nata manjing pandhapa | 

Sayid Markaban wikan | 
sang prabu sigra rinangkul | 
sinamudana ngancaran || 

8. Dĕnajak satata linggih | 

Sayid Markaban dĕlingnya | 
dhuh wong bagus ariningngong | 
payo adhi amamangan | 

sira sun arsa-arsa | 

iki barĕkahing ratu | 

kang anyar lan ingkang lama || 

9. Kamurahaning Hyang Widdhi | 
saanane dipunpangan | 

lon ngandika sang akatong | 
kakang apa ana paran | 
susukan surak-surak | 

Sayid Markaban sru muwus | 
ingsun iki asung hurmat || 

10. Iya lawan ratumami | 

kang lawas lawan kang anyar | 
sang Prabu Ngabdurahmane | 
sang nata malih ngandika | 
kurmatmu pirang dina | 
sandhingnya lungguh sumaur | 
adhi lamun raka (n)dika || 

11. Dĕn-(ng)go samuwaning lathi | 
ngurmati prabu adĕgnya | 
sajatine sabĕn sore | 

awit kala bocahira | 
rĕmĕn ngurmati raja | 

witne duk kala Dyan Ngabdul 
Rahman Sayit Nata-dina || 

12. Rikalane salah warni | 
dadi rĕca rakanira | 
pan sinĕrang sabĕn sore | 
pinuji inggal mulya-a | 
ing mangke wus katĕkan | 

Gusti Sayid madĕg ratu | 
sangsaya (n)duduk kinarya || 

262. Mĕgatruh 

1. Ingkang mindha warna angandika arum | 

Sayid Markaban sirĕki | 

apa santananing ratu | 
apa trah bupati Mĕsir | 
apa trahing sulup kono || 

2. Apa trahing santana saka njĕng ratu | 

Sayid Markaban nauri | 

dudu trahing rota-ratu | 
dudu trah mantri bupati | 
dudu trahing sulup ingong || 

3. Sira iku ujug-ujug ngajak padu | 
akĕh tĕmĕn kang pinikir | 

sun iki tĕdhaking pikul | 

tapi ana bĕsar ati | 

ampir sama trahnya katong || 

4. Beta lain pamili dari kĕsĕr gung | 
sang prabu ngandika malih | 
mangka sira sabĕn dalu | 
raramĕn ngingon-ingoni | 

apa unggyanira nyolong || 

5. Anauri Sayid Markaban satuhu | 
dudu tĕka (ng)gonku maling | 
barkahe sang Prabu Ngabdul | 
kamurahaning Hyang Widdhi | 
ngandika malih sang katong || 

6. Wus sumurup lamun barĕkahing ratu | 
kamurahaning Hyang Widdhi | 

dene sira nglindhung-nglindhung | 
dhuwit golĕk tĕka ngĕndi | 
anjabane (ng)gonmu nyolong || 

7. Lintang runtik Sayid Markaban (m)basĕngut | 
sira iku buta-tuli | 

lamun Gusti Maha Agung | 

anggĕlar murahirĕki | 

kabĕh murahing Hyang Manon || 

8. Tanpa netra Gusti Allah lamun (n)dulu | 
miyarsa tan lawan kuping | 

yĕn paparing nora mulung | 
kabĕh barĕkahing aji | 
kamurahane Hyang Manon || 

9. Ingkang sinung gusti sang Aprabu Ngabdul | 
sun iki dĕnbarĕkahi | 

sabĕn enjing ngambil kayu | 

alas kidul iki yayi | 

sang nata ngungun ing batos || 

10. Angecani sasarak dhaharan tumut | 
anut tumuruning kapti | 

sigra kondur sang aprabu | 

(ng)gobyak rĕkyana apatih | 
sang nata ngandika alon || 

11. Bapa dhawuhĕna sesuk ingkang esuk | 
sĕngkĕran alas pra sami | 

tan kĕna wong ngambil kayu | 
sandika rĕkyana patih | 
sang nata kondur ngadhaton || 

12. Kyanapatih enjing undhangnya misuwur | 
tan kĕna maring wanadri | 

Sayid Markaban winuwus | 
enjing wadunge pinundhi | 
tĕpis iring alas ngadoh || 

13. Arsa madung kang darbe rĕksan tan asung | 
mijil wadunge cinangking | 
jĕngklĕk-jĕngklĕk ngikal wadung | 
angguguk samargi-margi | 

praptĕng praja buruh (n)dhĕplok || 

14. Rikat rĕsik pan antuk opah sapuluh | 
nulya mampir wisma kaji | 
santrine arsa cinukur | 

sawidak kathahing santri | 

Kya Kaji wĕgah tumonton || 

15. Gupuh Sayid Markaban tumandang nyukur | 
rong jam sawidak wong rĕsik | 

wĕnĕhan opah tripuluh | 
gya mampir jarum kulambi | 
atrap dulman tur kinaot || 

16. Mung sadhela kalihdasa epahipun | 
katanggungan arsa mulih | 
mampir buruh bubut-bubut | 
amalu garenda ngikir | 

lothung olĕhe sawiyos || 

17. (n)Dungkap opah sawidak siji kinandhut | 
gya-agya dĕnnira mulih | 

marang garwa kang salikur | 
patangpuluh dipun kardi | 
marang pasar ambĕborong || 

18. Olĕh pirang-pirang piring dipun tumpuk | 
nĕng ngarsa lajĕng mĕnyanyi | 
angĕrbab nulya nyĕlĕmpung | 

sĕlĕh calĕmpung gya ngibing | 
bakda Ngisa sang akatong || 

19. Tĕdhak mring wismanya Sayid Markabanu 
tundhuk rarangkulan sami | 

gupuh dera tata lungguh | 
sang aprabu ngandika ris | 
kakang iki saya wuwoh || 

20. Wingi ika sathithik saiki agung | 

Sayid Markaban nauri | 

yayi barĕkahing ratu | 
kamurahaning Hyang Widdhi | 
luput kene kĕna kono || 

21. Karsanipun Gusti Sayidina Ngabdul | 
dĕn-eman manira yayi | 

Sayid Markaban puniku | 
yĕn awĕt saba wanadri | 
bokmanawa pinangan mong || 

22. Dadi ingsun yayi amalantĕn buruh | 
sapuluh dukat sunolih | 

insun banjur buruh nyukur | 
tridasa sun dĕnopahi | 
banjur buruh dondom-dondom || 

23. Ingsun dipun-opahi dukat rongpuluh | 
banjur buruh angukubi | 

mung sadukat opahipun | 
marma akĕh yayi iki | 
sang nata ngandika alon || 

24. Ratunira iku kakang cupar rusuh | 
matĕni wong golĕk asil | 

ratu kapengin mimikul | 

Sayit Markaban nauri | 
hĕh adhi ywa cocot lonyot || 

25. Ywa maido marang karsane sang prabu | 
ujĕr ratu wus majibi | 

rumĕksa barang tumuwuh | 
lan gunggung umating Nabi | 
iya sabĕn-sabĕn uwong || 

26. Darbe mata masthi yĕn bisa (n)dudulu | 
nyata murahing Hyang Widdhi | 
luput ika kĕna iku | 

wis aja pijĕr cariwis | 
payo yayi padha nyaplok 1 1 

27. Prabu Ngabdurahman angĕtut sakayun | 
byar wanci kondur sang aji | 
praptĕng pura adhadhawuh | 

tan kĕna wong buruh mutih | 
kalawan wong nyukur uwong || 

28. Lan wong buruh (n)dondomi pasthi sinapu | 
lawan wong buruh ngukubi | 

warata dhawuhing prabu | 

Sayidin Markaban enjing | 

maring (ng)gon wong tukang (n)dhĕplok |] 

29. Pan kinuya-kuya aris unduripun | 
aburuh datanpa olih | 

lajĕng mring pasisir nuju | 
ana juragan gya prapti | 
dĕnnira sung-usung repot || 

30. Sayidina Markaban umanjing buruh | 
lajĕng bikut angusungi | 

dĕn-ijĕn ĕnting saprau | 
sĕkĕt dukat dĕnopahi | 
nglamusi kĕmasan gupoh || 

31. Buruh nglamus kalih dukat opahipun | 
mring (n)gon wong sayang umanjing | 
buruh malu dhapĕt satu | 

olĕh buruhan sĕkĕt tri | 
kang trilikur marang bojo || 

32. Ingkang tigangdasa dĕn-anggo tutuku | 
antuk pirang-pirang piring | 

gya mĕnyanyi myang nyalĕmpung | 
ngalĕtĕr dĕnnira ngibing | 
pacak gulu gela-gelo || 

33. Bakda Ngisa prabu Ngabdurahman rawuh | 
tundhuk nulya dĕnciyumi | 

pan lajĕng kinĕn nyalĕmpung | 
anut miturut sangaji | 
anĕmbang Durma sang katong || 

263. Durma 

1. Angandika sang Aprabu Ngabdurahman | 
kakang caosan iki | 
tĕka sabĕn dina | 
kabĕh awarna-warna | 
iki (n)gonmu buruh mutih | 

Sayid Markaban | 
asru dĕnnya nauri || 

2. Karsanipun sang aprabu Ngabdurahman | 
adhi pakaryan mami | 

kabĕh sinalinan | 
panggawe wingi ika | 
dadi ingsun mring pasisir | 
angusung barang | 
lawan buruh nglamusi || 

3. Lawan malu unggyanne wong padha sayang | 
barĕkahing narpati | 

murahing Hyang Suksma | 
tinrap munggĕng ing karna | 
sabab yĕn wong buruh mutih | 
mĕnĕk tan tahan | 
ambĕlangkĕn dariji || 

4. Buruh nyukur yĕn katanggor sayid gumbal | 
gawe malarat pasthi | 

lamun (n)domdomana | 
yĕn jarum iku patah | 
nalusup marang dariji | 
anggawe barah | 
lamun wong mandhe wĕsi || 

5. Mĕnĕk kĕna gĕni malĕnthung adadya | 
gugudhig marang rai | 

sang nata ngandika | 
he kakang ratunira | 
kasĕsĕr sasare sisir | 
ratuning setan | 
akĕh dipun-dhĕwĕki || 

6. Iku layak kapengin mutih priyangga | 
samakeyan narpati | 

ingnging Sayid Markaban | 
aywa cariwis sira | 
lah payo padha angĕmil | 
angĕmal-ĕmal | 
panganan piring iki || 

7. Prabu Ngabdulrahman anurut sakarsa | 
ganti nyalĕmpung ngibing | 
mĕnyanyi narĕbang | 

enjing sang nata jĕngkar | 
parentah larangan malih | 
wong ngusung barang | 
sing palwa dĕnlarangi || 

8. Myang wong buruh kĕmasan myang buruh sayang | 
samya dipun-larangi | 

Sayidin Markaban | 

enjing ambanda tangan | 
malancong marang pasisir | 
arsa babĕrah | 
angusung barang malih || 

9. Ingkang darbe palwa lintang kipa-kipa | 
guguk mĕsĕm Sayidin | 

mampir ing kĕmasan | 
lawan mampir wong sayang | 
pan arsa buburuh malih | 
kinuya-kuya | 

Sayid Markaban malih || 

10. Buruh ngangsu ngarit lawan angon unta | 
lawan nyaponi margi | 

olĕh kawan dukat | 
gya-agya ulihira | 
rong dukat winĕhkĕn rabi | 
ingkang rong dukat | 
dĕn-nggo atuku saji || 

11. Gangsal piring tinata anĕng bantara | 
gya nyalĕmpung mĕnyanyi | 
wanci bakda Ngisa | 

sang Prabu tĕdhakira | 
ningali panganan kĕdhik | 
suka ing driya | 
iki sintrĕnku dadi || 

12. Tundhuk lawan Sayidin Markaban sigra | 
arasan jangga kering | 
lajĕngjajogedan | 

sang prabu angandika | 
kadingarĕn kakang iki | 
tĕka malarat | 
panganan limang piring || 

13. Anauri alon Sayidin Markaban | 
barokahe sang aji | 

murahe Hyang Suksma | 
caritan kurang-kurang | 
karsane sri narapati | 
pan linarangan | 
buruh ngusung-usungi || 

14. Myang nglamusi kĕmasan myang malu sayang 
dinukan sri bupati | 

ing samĕngko ingwang | 
buburuh angon unta | 
ngangsu nyapu lawan ngarit | 
mung olĕh opah | 
patang dukat sun yayi || 

15. Sri Sayidin Ngabdulrahman sru ngandika | 
ratu diksura sirik I 

kuthane drubiksa | 
sabĕn-sabĕn akarya | 
niaya sikarabudi | 
ratu kaparat | 

Sayid Markaban runtik || 

16. Hĕh wong apa sira iku wani nacat | 
marang ing ratu-mami | 

sira kĕnĕng sebat | 
nyuk-nyukan nunjang-nunjang | 
namthuk gawemu ngĕmis | 
lambene (n)dobla | 

(ng)gamblĕh dĕklĕh lir parji || 

17. Sira amung adarma mangan kewala | 
lawan darma ningali | 
surak-surak mrina | 

e e rekane apa | 
lambe (n)gandhul kurang isi | 
yĕn sira nora | 
mari ingsun-taboki || 

18. Prabu Ngabdulrahman ngandikĕng wardaya | 

Sayid Markaban iki | 

lah uwong punapa | 
bangĕt trĕsnĕng narendra | 
iku durung dadi abdi | 
trĕsna kabina | 
yĕn padha harja benjing || 

19. Iki (ng)gonsun antuk papatih prawira | 
kĕna ingsun-pasrahi | 

bangbang lum-luming-wang | 
sun katogne tyasira | 
sang nata lajĕng mĕnyanyi | 
nyalĕmpung bĕksa | 
kundure gagat enjing || 

20. Rawuh pura lajĕng parentah larangan | 
tan kĕna buruh ngarit | 

tuwin angon unta | 
ngangsu nyapu tan kĕna | 
rata dhawuhe sang aji | 
kunĕng ratrenjang | 

Sayid Markaban aglis || 

21. Buruh ngangsu kinuya-kuya ing kathah | 
mĕsĕm murahing Widdhi | 

lajĕng buruh nyamak | 
mragat lĕmbu maesa | 
kambing banyak menthog pitik | 
ingkang pinragat | 
ngrĕsiki got pan olih || 

22. Opah limang dukat sigra ulihira | 
loro pinaring rabi | 

tri dĕn (ng)go tutumbas | 
angsal gangsal lancaran | 
ingadhĕp nulya mĕnyanyi | 
kalawan ngrĕbab | 
sĕlĕh rĕbab gya ngibing || 

23. Bakda Ngisa rawuh Prabu Ngabdulrahman 
mĕsĕm dĕnnya ningali | 

tundhuk ciciyuman | 
sang nata angandika | 
ajĕg cacaosan iki | 

(ng)gonmu abĕrah | 
angon unta lan ngarit || 

24. Anauri Sayid Markaban (ng)goningwang | 
buburuh (m)bĕlĕh sapi | 

kĕbo wĕdhus sarta | 
menthog ayam myang banyak | 
ngrĕsiki got nglamus kulit | 
barkahing nata | 
kamurahaning Widdhi || 

25. Karsanipun iya kangjĕng sri narendra | 
pakaryan pan sinalin | 

saking bangĕt ngeman | 
aja kadawa-dawa | 
sang prabu ngandika ris | 
lah payo kakang | 
minggat tĕka ing Mĕsir || 

26. Dudu Mĕsir kae kang aran nagara | 
yĕn lunga sira pasthi | 

sun panci sawidak | 
dukat ing sabĕn dina | 
ĕnggonĕn ramĕn lan jalmi | 

Sayid Markaban | 
mĕsĕm dĕnnya nauri || 

27. Tobat eram ingsun miyat marang sira | 
baud ayun mĕdĕni | 

e e tĕka ana | 

uwong anguntal tuma | 

bocah cilik pun jagongi | 

tĕka rĕrewa | 

arsa angingu sayid || 

28. Pirang ĕbab kang katĕmu dhapurira | 
kapengin ngingu mami | 

sabĕn sore sira | 
prapta maring wismĕngwang | 
kumaki arsa ngingoni | 
angakĕn minggat | 

tan wurung lir maskentir 


264. Maskumambang 

1. Ingsun iki cilik mula wong ing Mĕsir | 
dudu ngulandara | 

seje lawan sira darwis | 
ngayawara nora pakra || 

2. Kamurahaning Allah kang ingsun-ĕsthi | 
sun pinaring asta | 

mĕsthi dĕn-(ng)go golĕk asil | 
nora dĕn-(ng)go lincak-lincak || 

3. Ngolah-ngalih salin praja ping sakĕthi | 
kĕsi sinangsara | 

marma sira kĕsi-ĕsi | 
ujar tyasmu nora lana || 

4. Yĕn ngabani mring ratuku tanpa pikir | 
ya asal mijila | 

marma sira tan lir mami | 
kinĕthip maring Hyang Suksma || 

5. Sang aprabu nyalĕmpung lawan mĕnyanyi 
ngling Sayid Markaban | 

ngur ngrĕbaba sira yayi | 
sunalĕm sunwĕhi sĕga j| 

6. Sang aprabu manthuk-manthuk amĕnyanyi 
Markaban gya bĕksa | 

suraknya sora saratri | 
enjinge kundur sang nata || 

7. Gya dhadhawuh larangan malih sang aji | 
tan kĕna maragat | 

samubarang wutah gĕtih | 
ngrĕsiki got nora kĕna [| 

8. Nglamus nyamak tan kĕna dipun-larangi | 
Sayidin Markaban | 

enjing lunga nyangking bodhing | 
arsa buruh mragat menda || 

9. Ingkang darbe tan awĕh sarwi (ng)gitiki | 
Sayidin Markaban | 

suka sukanya tan sipi | 
lajĕng marang panjaitan || 

10. Gya manjait satiwĕl sĕpatu tuwin | 
pampus myang canela | 

tuwin baranging turanggi | 
bĕcik rikat rĕsik tata II 

11. Untung olĕh dukat kalihdĕsi | 
gya tumut dhikiran | 
sacĕngkĕngan olĕh siji | 
lajĕng buruh (n)dĕrĕs Kur'an || 

12. Rikat cĕtha patang jam tamat barĕsih | 
gya mĕnyanyi barang | 

sawlas dukat dĕnopahi | 
olĕh tridasa dwi dukat || 

13. lajĕng mantuk kang limalas marang rabi | 
dene kang pitulas | 

dĕn(ng)go tutuku wus olih | 
nĕnggih sawidak lancaran || 

14. Gya tinata ing ngarsa lajĕng mĕnyanyi | 
lawan calĕmpungan | 

sĕlĕh calĕmpung gya ngibing | 
narpa tĕdhak bakda Ngisa || 

15. Sayid Markaban (n)dulu amalajĕngi | 
adhi bĕgja (n)dika | 

barĕkahe sri bupati | 
kamurahaning Hyang Suksma || 

16. Payo padha ngĕmil dipun-mil-ĕmil | 
kinĕmil-kinĕmal | 

sang nata tatanya aris | 
sira kakang kauntungan || 

17. Dene akĕh tĕmĕn kakang saka ngĕndi | 
ngling Sayid Markaban | 

(ng)gih-(ng)gihane adhi-adhi | 
barĕkahe sri narendra || 

18. Murahing Hyang tan kĕndhat sahari-hari | 
karsane sang nata | 

wingi kabĕh dĕn-larangi | 
dadi ingsun mring jaitan || 

19. Buruh jait mĕlu dhikir myang mĕnyanyi | 
nulya (n)dĕrĕs Kur'an | 

iku rupaning narpati | 
tĕtĕp sugih bae barkah || 

20. Gusti Allah murahe sinĕlĕh lathi | 
asal bisa ngucap | 

datan kĕndhat kang rijĕki | 
sanggyan praptaning nugraha || 

21. Nora milih sang nata ngandika aris | 
bĕnĕr wuwusira | 

ratumu rĕgĕding bumi | 

asugih tĕmĕn larangan || 

22. Nora bisa gumlawat dipun-larangi | 
layak ratunira | 

tĕdhake wong dama miskin | 
dudu tĕdhaking narendra |( 

23. Tĕdhak nistha Prabu Ngabdulrahman iki | 
ngling Sayid Markaban | 

ratuku gusti sang aji | 
putra Prabu Daniswara || 

24. Dhasar dipun-pundhut putrangkat sri Mĕsir | 
mangsa kurangana | 

saking rumĕksa nagari | 
wajib kang para narendra || 

25. Kang ngawruhi sabarang ingkang dumadi | 
wis payo mamangan | 

(n)dadawa catur tan bĕcik | 
angur mangana panganan || 

26. Sang aprabu anut miturut sakapti | 
saratri kasukan | 

enjing kondur sri bupati | 
rawuh pura dyan dhadhawah || 

27. Aparentah larangan pan nora kĕni | 
buruh mring jaitan | 

dhikiran (m)barang mĕnyanyi | 
tan kĕna wong opah-opah || 

28. Wus warata dhawuhipun sri bupati | 

Sayidin Markaban | 
mundhuk-mundhuk arsa jaid | 
lurah jaid datan suka || 

29. (ng)Guyu (ng)guguk Sayid Markaban umijil 
ana wong palastra | 

lajĕng buruh andhudhuki | 
kaluwat sakala dadya || 

30. Gya marani ĕnggone jalma kang mati | 
pinikul priyangga | 

lajĕng pinĕtak ing bumi | 
opahnya nyadasa dukat || 

31. Nulya buruh nĕgor kayu agĕng wiwit | 
opahe sadukat | 

lajĕng buruh ngusung panti | 
ingopahan gangsal dinar || 


32. lajĕng buruh ngawinkĕn wong laki-rabi 
angsal kalih dukat | 

sigra-sigra dĕnnya mulih | 
sapta dukat marang garwa || 

33. Dipun angge tutuku ingkang sadĕsi | 
winadhah lancaran | 

ingadhĕp lawan mĕnyanyi | 
nyalĕmpung lawan jogedan || 

34. Bakda Ngisa tĕdhakira sri bupati | 
tundhuk gya rangkulan | 

Sayid Markaban nyarani | 
payo adhi padha mangan || 

35. Sang aprabu pangandikanira aris | 
kakang kauntungan | 

Sayid Markaban lingnya ris | 
barĕkahe sri narendra || 

36. Pakaryĕngong duk wingi dipun-larangi 
dadya kauntungan | 

(n)dhudhuk kruwat ngusung jisim | 
nĕgor kayu ngusung wisma || 

37. Angawinkĕn marang wong salaki-rabi | 
sang nata ngandika | 

sida gĕcul raja Mĕsir | 
mĕt jarwa sutaning praja || 

38. Anglĕmĕsi sabarang kang dadya sir | 
nanging sir kang sasar | 

Sayid Markaban sru angling | 
aywa cariwis tukang was || 

39. Sira iku marmane katoring-toring | 
ujĕr murang tata | 

gawene maon-maoni | 
karsane kang mutĕr jagat || 

40. Layak sira tĕdhake kere gugudhig | 
marma tyasmu wadhag | 
gĕgĕdhĕg rĕgĕding bumi | 

nora wĕruh kabĕcikan || 

41. Diingoni salawase lan sang aji | 
(n)dadak nyatur ala | 

dene dhapurira sigid | 
nanging budimu rasĕksa || 

42. Sang aprabu mĕsĕm angandika aris | 
sun nora ngawula | 

kakang mring ratumu iki | 
durung nate kĕmanisan || 

265. Dhandhanggula 

1. Sathithika ingsun nora wĕdi | 

mring ratumu Prabu Ngabdulrahman | 

Sayid Markaban wuwuse | 
dadine sira iku | 
tan rumangsa angancik bumi | 
kasorotan ing surya | 
kauban ing luhur | 
apa sira tan miyarsa | 

kang gumrĕmĕt kang rumangkang kang marĕlip 
kabĕh kagungan nata || 

2. Jangan nyomĕl mulutmu bĕrnanti | 
beta marah pasthi kau beta | 
pukul kĕpalamu londhong | 
jangan sĕtori gandhul | 

ngur nyĕnyamik biyar lu baik | 

sang nata nut sakarsa | 

susukan sadalu | 

kondure sang nata enjang | 

rawuh pura amangun larangan malih | 

tan kĕna wong bĕbĕrah || 

3. Dhudhuk kaluwat myang ngusung mayit | 
laya mukram pasthi pinĕjahan | 
ngusung omah ngawinake | 

tuwin wong nĕgor kayu | 
nora kĕna lamun (m)buruhi | 
warata wong sapraja | 
winursita esuk | 

Sayid Markaban ngupaya | 
padamĕlan mangsuli pakaryan nguni | 
kinuya-kuyĕng jalma || 

4. Mĕsĕm ing tyas sigra buruh nulis | 
rikat dadya ngrampungi prakara | 
wusnya lajĕng buruh ngĕcĕt | 
sĕkĕt dukat wus antuk | 

maksih awan buburuh nyungging | 
sarwi amulas gambar | 
papat opahipun | 
sigra-sigra ulihira | 

pan kapapag wong mikul dipun gĕntĕni | 
ingopahan rong dukat || 

5. Nulya lunga gogo marang kali | 
olĕh mina dadi sarĕntĕngan | 
didol sadukat payune | 

dadya lĕh sĕkĕt pitu | 

nulya mulih angandhut dhuwit | 

ingkang patlikur dukat | 

marang garwanipun | 

ingkang tigangdasa tiga | 

dipun angge tutuku ring pasar olih | 

pirang-pirang rampadan || 

6. Tinata ngarsa nulya mĕnyanyi | 
lan nyalĕmpung sarta jĕjogedan | 
nyandhaki wong liwat sore | 
ingajak (ng)guyu-(ng)guyu | 

lan mamangan sarwi mĕnyanyi | 

gumanti-ganti bĕksa | 

sang aprabu rawuh | 

tundhuk lan Sayid Markaban | 

gya ciyuman sang nata lajĕng mĕnyanyi | 

pan sarwi calĕmpungan || 

7. Sang aprabu angandika aris | 
iki kakang dene luwih kathah | 
seje lan wingi-wingine | 

Sayid Markaban muwus | 
murahing Hyang barkahing aji | 
adhi tan kurang-kurang | 
sari-ari wuwuh | 

karsane Sri Ngabdulrahman | 
pagaweyan wingi kae dĕnlarangi | 
dadya ingsun babĕrah || 

8. Ngĕcĕt-ĕcĕt ngĕmbani prakawis | 
mulas gambar mikul marang pasar | 
gogo kali olĕh srĕntĕng | 

adhi yĕn maksih idhup | 

darbe pikir tuwin pinasthi | 

rijĕkine tan kirang | 

ngandika sang prabu | 

ratunira Ngabdulrahman | 

tyas muthakil darĕngki kalĕngki-lĕngki | 

ratu tĕdhaking kompra || 

9. Brĕkasakan ambĕsisik busik | 
cecebuce buthak ngĕndhak-ĕndhak | 
dipunthothok papantĕse | 

Sayid Markaban muwus | 
hus wong baring katoring-toring | 
tanpa kering tan ringa | 
cocot gatĕl (ng)gandhul | 
sundhupak muncrat wadhuknya | 
drubiksa dĕgsa rĕrĕgĕding bumi | 
sikĕthĕr kuthĕthĕran || 

10. Hĕh ta ngĕndi (ng)gonmu satrumami | 
lamun tan mari nacat ratyĕngwang | 
kang (m)barkahi mĕngko tĕmbe | 

tan wĕdi gon katĕmu | 
dadi musuh sampe ngĕmasi | 
cubluk sira tan myarsa | 
kalamun raningsun | 
iya Sayidin Markaban | 


< Serat Centhini Jilid 04 - Halaman : 31 > 


ing tĕgĕse Markaban iya kang mĕsthi | 
maknane ya kuleyang || 

11. Pan kuleyang yĕn wus tibĕng siti | 
basa bisa bali mandhuwura | 
ngarsa kluhuran sabdane | 

(n)dhĕku aminta maklum | 

lah ta uwis kakang ywa runtik | 

ingsun nut karsanira | 

sigra sang aprabu | 

nyalĕmpung nulya jogĕdan | 

bangun enjing kondur kanjĕng sri bupati | 

sarawuhirĕng pura || 

12. (n)Dhawuhakĕn lalarangan malih | 
nora kĕna nulis padu bĕrah | 
mulas gambar lawan ngĕcĕt | 
lawan wong buruh mikul | 

gogo mina dipunlarangi | 

warata dhawuhira | 

wau sang aprabu | 

enjangya Sayid Markaban | 

klĕnthung-klĕnthung arsa buruh ngĕcĕt malih 

kang darbe kipa-kipa || 

13. lajĕng buruh angusungi wĕdhi | 
ngusung bata lajĕng macul gaga | 
matun lan tatampingane | 
dhadhangir kĕbon agung | 
ngĕtrap gĕndhĕng angĕtrap jobin | 
angĕtrap babalungan | 

opah dukat pitu | 

sigra-sigra ulihira | 

ingkang tĕlu kinarya nipkahing rabi | 

dĕn-(ng)go tutuku papat || 

14. lajĕng dĕnadhĕp lawan mĕnyanyi | 
bakda Ngisa sang narendra tĕdhak | 
gapyuk ingaras janggane | 

sang nata ngandika rum | 

iki kakang tĕka sathithik | 

muwus Sayid Markaban | 

barĕkahing ratu | 

kamurahaning Hyang Suksma | 

nora kurang-kurang yĕn wong sugih budi | 

karsane sri narendra || 

15. Dĕnlarangi pagaweyan wingi | 
dadi ingsun angĕtokkĕn akal | 
pasang bata ngĕtrap gĕndhĕng | 
dhadhangir kĕbon agung | 
tamping macul matun gagi | 
ngĕtrap balungan wisma | 
ngusung wĕdhi ngusung | 
bata olĕh sapta dukat | 

sang aprabu pangandikanira aris 
kapriye iki kakang || 

16. Puluh kapĕnging ngumĕl-umĕli | 
wong mangkene karsane sang nata | 
salin-salin larangane | 

gawe kuwuring kalbu | 

ya yĕn kaya sira pra sami | 

tan iki kĕna ika | 

luput iki iku | 

luput iku kae kĕna | 

luput kae kabĕh-kabĕh jinajahi | 

sasat awak bawana || 

17. Sayid Markaban aris nauri | 
uwis padha ayo amĕmangan | 
asal karaharjan bae | 

tutug sakayun-kayun | 
amung aja jail mathakil | 
sumarah karsa Allah | 
ujĕr ratu iku | 

dadi sulihing Hyang Suksma | 
darma bae kawula padha nglakoni | 
wus gambuh ing kawula || 

266. Gambuh 

1. Aja kakĕhan tutuh | 

uwis ayo padha mangan nginum | 
sang aprabu anut miturut sakapti | 
lajĕng dĕnnira nyalĕmpung | 
enjang kondure sang katong || 

2. Sapraptaning kadhatun | 
andhawuhkĕn larangan winangun | 
nora kĕna ngusung bata ngusung wĕdhi | 
macul gaga lawan matun | 

tamping sawah dhangir kĕbon || 

3. Apasang jobin buruh | 

ngĕtrap gĕndhĕng myang ngĕtrap babalung | 
ingkang kanthi opah dĕnlarangi sami | 
ing sapraja wus misuwur | 
dhawuhira sang akatong || 

4. Sayid Markaban esuk | 

badhe (n)dugĕkakĕn dĕnnya buruh | 
nora nana ingkang awĕh dĕnburuhi | 
tyasnya kaku lajĕng mangsuk | 
dadi prajurit ing jĕro || 

5. Olĕh patukon gulu | 

tigang atus dukat lajĕng mantuk | 
ingkang satus winĕhkĕn nipkahing rabi | 
dwiatus dĕn-nggo tutuku | 

pirang jodhang pirang gotong || 

6. lajĕng tinata ngayun | 

bak (m)bĕlĕbĕr palataran kĕmput | 
andhĕr kongsi prapta sajabaning kori | 
tĕpung sawĕngkoning lurung | 

Sayidin Markaban gupuh || 

7. Undang-undang sadulur | 

prasanakan myang wong kang wus wanuh | 
nadyan ingkang satriya mantri bupati | 
ingaturan lamun purun | 
lajĕng wong liwat inguwoh || 

8. Watara tĕlung ĕwu | 

ingkang samya inguwuh kang rawuh | 
suka-suka calĕmpungan kinĕn ngibing | 
sarĕng ngĕbyak nyandhak gulu | 
gela-gelo sarwi ngĕmplok || 

9. Atanjak manthuk-manthuk | 

sarwi (m)bĕlik sora surakipun | 
lagi rame-rame rawuhe sang aji | 
sumlĕngĕrĕn dĕnnya (n)dulu | 
lawan Markaban tan panggoh || 

10. Amiyak lurung-lurung | 

tĕngah dalu dĕnnya sagĕd pangguh | 
lawan Sayid Markaban sri narapati | 
tundhuk gya ciyum-ciniyum | 
sang nata angandika lon || 

11. Hĕh kakang sadulurku | 
bĕgja tĕmĕn kakang sira iku | 
ngambra-ngambra panganan ngĕbĕki panti | 
lubĕr anglubĕri lurung | 

untung unggyanmu buburoh || 

12. Sayid Markaban muwus | 
murahing Hyang barĕkahing ratu | 
nora kurang ing sadina-dina prapti | 
luput ika kĕna iku | 

ana kanthong nganthong-nganthong || 

13. Yayi karsaning ratu | 
panggaweyaningsun winginipun | 
dĕnlarangi dadya sun manjing prajurit | 
olĕh patukoning gulu | 

triatus dinar mancorong || 

14. Balanja-ngong rongatus | 

sabĕn sasi aja purun-purun | 

ing saiki ingsun wus dadi priyayi | 
abdidalĕm jro soldhadhu | 

kang pasthi anggulang pupoh || 

15. Sang nata ngandika rum | 
manjing prajurit ngĕndi sirĕku | 
sinauran umanjing prajurit wuri | 
mĕsĕm ngandika sang prabu | 
ing mĕngko sira binĕndon || 

16. Iya lawan sang prabu | 

dene sira surak-surak umung | 
mĕr-gumĕmĕr pakumpulan sabĕn ratri | 
panarkane sang aprabu | 
bokmanawa dadi mungsoh || 

17. Angraman sira besuk | 

Sayid Markaban anyĕntak asru | 
sĕlak nora gustiku asangga-runggi | 
aja kaya dhadhapurmu | 
sugih mĕnĕk dadi blĕnto || 

18. Jaba ratuning tikus | 

nora kĕna amis dipunambus | 
yĕn ratune Sayid Markaban puniki | 
pasthi nora kurang maklum | 
sapratingkah sampun wĕroh || 

19. Layak kaya dhapurmu | 

yĕn dadiya ratu tyas blĕkuthur | 
kĕthĕr nora kĕna wong bangsa nyalumik | 
pasthi sira sĕngguh mungsuh | 
jirĕh saking tyasmu rusoh || 

20. Lan mendah piyangkuhmu | 

ngĕbuk wong mĕtĕng anguntal gunung | 
ingkang ora-ora pasthi dĕnrasani | 
yĕn sira dadiya ratu | 
wong sapraja dhĕlog-dhĕlog || 

21. Sabab ratu tyas diyu | 

nora kĕna rame binabĕndu | 

ing mangkono maning bisaa basuki | 
dahwĕn opĕn murang wadu | 
tyas muthakil ting pandhosol || 

22. Lamun iki ratuku | 

sang aprabu Ngabdulrahman maklum | 
mot mangga mot mĕngku sakaptining dasih | 
tajĕm para singgah-singgun | 
tyas sagara ratuning-ngong || 

23. Witne (n)jĕng sang aprabu | 
yĕn mirsaa kabĕh pakaryanku | 
pasthi ingsun kinasihan dipun pilih | 
dadya gagalan ngong besuk | 

pinisah lan kancaning-ngong || 

24. Sang nata ngandika rum | 

sumangkeyan kang dadi suldhadhu | 
nadyan sira alĕma tĕka ing cilik | 
ujĕr nyatane tan patut | 

antarane wus katongton || 

25. Yĕn ratumu kĕmaruk | 
tĕdhaking miskin jumĕnĕng ratu | 
cupar drĕngki mĕpĕti pokaling abdi | 
antarane pakaryanmu | 

kabĕh linarangan katong || 

26. Apa bĕcik puniku | 

ratu sugih larangan tan mĕngku | 
yĕn bĕnĕre ratu dibya nguni-uni | 
kang kaonang dadi wuwus | 
pratingkah ora mangkono || 

27. Mung saking pangalĕmmu | 
dhewe nora kĕna dipun wuwus | 
sira iku kakang kĕna diaranni | 
manungsa kĕna dĕn-blithuk | 
blĕkĕthĕk nora non tinon || 

28. Saking kĕdah-kĕdahmu | 

kanggo ngabdi ngalĕm dudu-dudu | 
ya sapuluh ko(k)-alĕm satĕngah mati | 
nyatane wong ora patut | 

lir wong ngalĕm tai lodong || 

Jilid 4 - Kaca : 27 

29. Rupane kuning ajur | 

nging gandane ngĕbĕki praja gung | 
sira tanpa kusur kurangajar pikir | 

Sayidin Markaban muwus | 
hus aja carĕwĕt mring ngong || 

30. Sirĕku budhĕg bisu | 

lamun ratu wajib wruh sadarum | 
kabĕh-kabĕh iki kudu angrawuhi | 
rĕhning anyar madĕg ratu | 
kudu wruh untunging uwong || 

31. Myang tunanipun makluk | 

yĕn wus kapirsan pĕcahe iku | 

pasthi dipun undhangakĕn maring abdi | 
ambuwang laranganipun | 
pinaringkĕn sakĕhing wong || 

32. Ratu mung kudu wĕruh | 

iku durung witne iku besuk | 
nacahakĕn dunyane wong sugih-sugih | 
lan (n)dangu pawitanipun | 

(n)dangu pakaryaning uwong || 

33. Kaya pawitan satus | 

dadi pira ing dalĕm sataun | 
dadi pirang tancĕp kang pari sawuli | 
dadining bras pirang ĕpun | 
pirang las saĕpun bobot || 

34. Lan mungguh sawah iku | 
banyu tĕka ngĕndi sangkanipun | 
kang amĕtu sudhĕtaning kali tuwin | 
apa mĕtu saka ĕtuk | 

mangkono sri nata kaot || 

267. Sinom 

1. Lawan duwit satus dukat | 
kang dĕn (ng)go waragat sami | 
dadi olĕh pirang sawah | 

dadi pira dĕn(ng)go grami | 
di(ng)go gadhe sawarsi | 
ya sapira bathinipun | 
kang nganggar untung pira | 
sotyĕku pira kang warni | 
ing sarupa kang gĕdhe rĕgane pira || 

2. Iku kanggoning narendra | 
marma aja sira angling | 
prakara larangan praja | 
sang prabu graitĕng galih | 
sinamur lan mĕnyanyi | 

gya bĕksa nulya nyalĕmpung | 
enjing sang nata jĕngkar | 

Sayidin Markaban nuli | 

anggadhĕkkĕn anggon pĕdhang prajuritan || 

3. Linolos sing wrangka myang krang | 
dadya wilah kang kinardi | 
pĕdhang sarwi ing ngarĕngan | 
pĕdhange payu dukat tri | 

sawiji marang rabi | 
kang kalih dĕn(ng)go tutuku | 
tinata munggĕng ngarsa | 
lajĕng jĕngklĕkan mĕnyanyi | 
calĕmpung bakda Ngisa nata tĕdhak || 

4. Tundhuk nulya rarangkulan | 
sang nata ngandika aris | 
kakang dene luwih mlarat | 
tukon (n)dhas apa wus ĕnting | 

Sayidin Markaban angling | 
wus ĕnting tan nganti wayu | 
wus mangkono karsĕngwang | 
tan kurang barkahing aji | 

murahing Hyang ing sadina-dina prapta 

5. Kagungan-dalĕm gadhuhan | 
pĕdhang ngong-gadhĕkkĕn yayi | 
amung payu tĕlung dukat | 
sang nata ngandika aris | 

iku kakang matiri | 

kapriye lamun dinangu | 

paranta aturira | 

matura blaka kang pasthi | 

dipunukum anĕng ngalun-alun sira || 

6. Sira pasthi ukum pĕjah | 

Sayid Markaban nauri | 
kudu mati lan pasaja | 
golĕk pati apa maning | 
dhasar dipun-jĕnĕngi | 
iya marang sang aprabu | 
lah ing kono sidanya | 
katrima dening Hyang Widdhi | 
mati dipunpatĕni sri naranata || 

7. Apa maning dĕnupaya | 
mati dĕnadhĕpi aji | 
pinasthi munggah suwarga | 
dĕnaksama mring sasami | 
aywa uwas sira ri | 

saka kaĕngĕtaningsun | 
gajĕgne durung ngambah | 
nasekat tigang prakawis | 
iku ingkang dadi cacading agĕsang || 

8. Kang anyalamur lon tatanya | 
kakang paran ingkang dĕling | 
nasekat limang prakara | 

Sayid Markaban marpĕki | 
jangga pinĕkul sarwi ] 
angling de dhapurmu bagus | 
tan wrin rungsiding basa | 

jĕr sira wong kandhang langit | 
gĕgobogmu jĕrĕngĕn lah piyarsakna || 

9. Anitĕni kang kawruhan | 
ananing Ma limang sahid | 
ingkang dadi kalakuwan | 
awit Ma madat kang dhingin | 
antuke makolĕhi | 

ing jasat tanapi kahyun | 

utawi ceda cuba | 

ujar lumrah dalĕm lair | 

ĕstu tumraping patrap kang linampahan 

10. Naracak kang padha rĕna | 
nadhah madat mangkya nguni | 

dayaning nistha kang warna | 

sĕring cipta kangsayani | 

nanging medaning nguni | 

nala lit lumuh supĕnuh | 

sat kala kasĕpĕnan | 

nir ing barang dĕnrĕmĕni | 

sĕdya nĕmpuh nora nana dĕn-emanna || 

11. Cĕpake madat cinacat | 
cinarita nora bĕcik | 
camah batin yĕn wus kocap | 
cecege ginawe bĕcik | 
campure bangsa bincil | 
cumĕplĕs sinambi nucup | 
cagak lĕn nalar mĕncar | 
cumĕplong nora kacicir | 

cipta moncĕr tyas padhang sarira rĕncang 

12. Ragane karasa pĕra | 
rahsaning rah rĕrĕm aris | 
rumangsa sranduning waras | 
rĕnguning manah pan aring | 
rusake saking ririh | 

rada suwe rada surud | 

raga saru asarang | 

rĕgĕd biru ri kang dhiri | 

riyak jlagra gora godha dadi lara || 

13. Kapindho ma madon ingkang | 
kinidung dĕrĕng kintĕki | 
kang bĕcik kalawan mokal | 
kinawruhan lawan pikir | 
karasa srĕgĕp ngikis | 
kakĕnan ing nala sĕkung | 
kumanthil angrĕreka | 

katiti nala mĕt kingkin | 

kinulitan tanduking sabda ngrumpaka || 

14. Darapon asmaradana | 
daladag sĕdya bĕr budi | 
dasa ulat gung ginandan | 
dinulu katonna adi | 
dalĕdĕr mondar-mandir | 
datan tanggon barang tanduk | 
doyanan palancudan | 
dorane ginawe sandi | 

dĕlap ulat (m)balĕre sugih rubeda || 

15. Tarike wong karĕm batal | 
talendho mring ulah niti | 
tuhune kĕrĕp kliwatan | 
tuman linyok barang warti | 
tarkadhang tuwuh juti | 
toging (n)don tinaman rĕtu | 
tumimbal badan rata I 

tumuli madĕg narpati | 

tĕkĕng muka tĕngran rajasinga durta || 

16. Sumĕrang mahsah marwasa | 
rupane bangsa lir jisim | 
sinalinan sipat siksa | 
saking rajasinga sangsri | 
saru sipate kongsi | 

sisip lĕmbir nungsung sungsum | 
supĕnuh kang nanah basah | 
sayĕkti gĕlis ngĕmasi | 
simpangana aja nĕrak raga rusak || 

17. Watĕke wong minum tuwak | 
waragang tanapi awis | 

wite kawuryan samuwa | 
wani wantĕr samukawis | 
wĕdharing wuwus awig | 
wignya buwang rikuh ewuh | 
wigar niwĕring awak | 
wadhĕh wadi datan mawi | 
winawĕran wantuning wuru jinarwan || 

18. Limpat tĕtĕg barang polah | 
lalu lumuh lamun lilih | 
lali ngaraling kawula | 
lacude tanpa kĕkĕlir | 

lir sang kukila angling | 
lukita katon (m)balilu | 
lena lir lodrakala | 
lĕke sura suka julig | 
luhur bae asore nora winilang || 

19. Puwara dasate lupa | 
parusaning naya tipis | 
pugut parabote kaprah | 
prapta camahe nanggapi | 
pĕndhak jalma nyurupi | 
pinindha padhaning rapuh | 
padharan rĕmpu-rĕmpak | 
pulang rah utama tapis | 

papas pĕpĕs sarira anandhang papa || 

20. (n)Dhĕdhĕg dhĕndhane tumĕdhak | 

(n)dharĕdhĕg kaya kajodhi | 
dhonging ngarak lamun tĕdhak | 

(n)dharĕdhĕg anglir badhidhing | 
dhadhakane angĕndhil | 
dhudhukuh laraning wadhuk | 
dheke apulang kandhang | 

dhuh pra mudha kang asandhing | 
dhĕngĕrĕna min minum dipun kadhadha || 

21. Jĕjĕr main kang pinajar | 
jalĕntrĕhing ujar wajib | 
juju mujur ingkang bĕgja | 
jinurung prasasat aji | 
jugruge lamun rujit | 
jalojogan tanpa traju | 
jungkung kang ngajap-ajap | 
jayaning main pinuji | 

jumĕnĕng adĕging badan antuk jajan || 

22. Yayah angudi-udiya | 

yĕn mĕnang klimĕnge pyayi | 

yatrane siniya-siya | 

yak-yuk sasat slawat mayit | 

yĕn kalah poyang-paying | 

yungyun nguyu-uyu tayuh | 

yangyanging tyas tangiya | 

yoga wasita kang takyin | 

yĕn wus rohyat mangsah mungsuh tanpa sayah 

23. Nyuprih pulihing jayanya | 
nyanane nora malĕnyik | 
nyatane linyok tur sonya | 
nyinyilih ginawe tabir | 
nyaut anunyik-unyik | 
nyĕngkut nyĕngka budi lunyu | 
nyamah lair batinnya | 
nyat-nyut tyase monyar-manyir | 
nyaba tangga buwang dhiri satekatnya || 

24. Murang margane utama | 
mung marsudi dĕnnira mrih | 
mĕnang main wuwuh mamak | 
mĕjanani marang bumi | 
miwah tuturing umi | 
mawut kang kaetung namung | 
main sire utama | 
manungsa kaprah sasami | 
marĕnana mamain ambuwang lumrah || 

25. Gantya mamaling ginagas | 
ginupita lawan anggit | 
gunane maling tan wĕgah | 
gĕgĕmpur omah tan wigih | 
gumĕrgut ngunggih-unggih | 

(ng)gĕnning barang ingkang agung | 
golĕk gunĕm jujugan | 
gĕgolonganing wong sugih | 
ginagapan pagĕr lawang kang tinĕngga || 

26. Barĕng antuk guru kabar | 
baranging wong dĕnrĕrumbing | 
binasmi miwah binabah | 
babar ji ginawe kibir | 

(m)bodhokkĕn sarak Nabi | 

(m)barĕngkut abubut-bubut | 
bandhane wong binebas | 
barĕng kacandhak (n)jĕbimblik | 
binuwang mring sabrang brung ragane bubrah 

27. Thĕthas-ĕthĕse wus brastha | 
thilang-thilung kĕthip-kĕthip | 
thok-thĕle manthĕng wus wistha | 
thukule pakarti nisthip | 

thir yatna anrang wĕsthi | 
thik-ithik dadya bĕkthuthu | 
thuskarda mring kanisthan | 
thik lumĕksa misih ngĕthip | 
thĕnthasura babar tanduke rĕh dhustha || 

28. Ngingĕr wĕnganing kelangan | 
ngancut ngarah rina wĕngi | 
ngulatake (ng)gon cĕlĕngan | 
mangka ngukup sabĕn sasi | 
ngrurusak ngĕngis-ĕngis | 
nguruti praja winangun | 
ngampak mamalaningrat | 
ngeja angaji ngilangi | 

ngruwal jalma duskarti yoga ilanga || 

29. Apa wus mangĕrti sira | 
poma wĕkasingsun yayi | 
upama ingsun kinisas | 
dhigus kariya basuki | 
ning aja anglakoni | 

sang prabu micarĕng kalbu | 

lah ta iki wong apa | 

gathok sabarang dĕn-angling | 

tan nyalinthut wani tatanggoran kitab || 

30. lajĕng kondur sri narendra | 
dalu-dalu angundhangi | 
sagung para wadyabala | 
kinĕn siyaga ing jurit | 
sang prabu enjing-enjing | 
arsa angisas wong luput | 
kalĕbu kukumolah | 

rata dhawuhe sang aji | 

enjing kumpul baris agung wadyabala ]| 

31. Munggĕng alun-alun aglar | 
satriya mantri bupati | 
sumewa nĕng pagĕlaran | 
tuwin sang rĕkyanapatih | 
sagung para narpati | 

wus lĕnggah ing palowadu | 
sang Prabu Ngabdulrahman | 
wus miyos sing kĕnyapuri | 

pan ingayap sagung pacara wanudya || 

32. Sapraptaning panangkilan | 
lĕnggah dirgamana rukmi | 

wadya gung-gung (n)dhĕdhĕp sadaya | 

sang nata ngandika aris | 

paman patih dĕn-aglis | 

tĕtĕpining tarub agung | 

golĕkana dhampar mas | 

loro singupana sami | 

lah piyakkĕn singupe ing sawatara || 

33. Ingsun bakal ngukumolah | 
kawulaningsun pawĕstri | 
bocah manggung kukum pĕjah | 
sagung kang para prajurit | 
majuwa siji-siji | 

bocah sikĕp pĕdhang sagung | 

ingkang andhinginana | 

sandika rĕkyanapatih | 

ngarĕp tratag sampun pinasangan dhampar || 

34. Wadyagung sampun ngundhangan | 
sang nata ngandika aris | 

hĕh bocah wadon matura | 
mring gustimu yayi dĕwi | 
ingsun mundhut pawĕstri | 
abdine wong loro manggung | 

Dĕwi Kalpikarĕtna | 

lan Dĕwi Kalpikamurti | 

dipun inggal sun-pundhut mring pagĕlaran || 

35. Arsa ingsun ukum kisas | 
wotsari duta pawĕstri | 
lumĕngsĕr saking byantara | 
prapta ngarsane sang putri | 
matur saha wotsari | 
amba gusti dipun utus | 
rakadalĕm sang nata | 
amundhut manggung kakalih | 

Kalpikadimurti Kalpikadirĕtna |] 

36. Kagyat kangjĕng narĕswara | 
pangandikanira aris | 
kapriye ingkang dhadhawah | 
di(ng)go apa mundhut ĕstri | 
umatur cĕthi tuding | 
inggih badhe dipun-ukum | 
wontĕn ing pagĕlaran | 
mrĕbĕng kangjĕng pramĕswari | 

waspa mijil nanging lintang jrih ing raka || 

37. Mangangĕn-angĕn wardaya | 
apa dosane kakalih | 

suningu duk cilik mula | 

tan duwe dosa samĕnir | 

diwasa durung mukti | 

wasana arsa dĕnukum | 

sĕrĕt kang pangandika | 

yayi Kalpikadimurti | 

iya lawan kusuma Kalpikarĕtna || 

38. Sira pinundhut sang nata | 
yayi ywa mandhĕg tumolih | 
dudu sira ingkang dosa | 
saking gunging dosamami | 
sunatĕrkĕn pribadi | 

putri kalih sarĕng matur | 
gusti sampun sumĕlang | 
karsanipun sri bupati | 
sabab rakadalĕm pangawak banawa || 

39. Wruh obah osiking kwula | 
rakadalĕm namung darmi | 
nglanturkĕn karsaning Suksma | 
pramĕswari nabda malih | 

duta matura aglis | 

iya marang sang aprabu | 

rĕhne sri naranata | 

karsa anglunas pawĕstri | 

dadi ingsun nyuwun idin paring hurmat || 

40. Mring bocah ingkang kinisas | 
sunatĕr marang satinggil | 

(m)bok duta sarĕng umentar | 
prapta ngarsane sang aji | 
katur aturing sori | 

mĕsĕm ngandika sang prabu | 
dĕnenggal angatĕrna | 
wus wajibing pramĕswari | 
angatĕrkĕn wanudya kang kukum kisas || 

41. Nĕmbah nyai duta mentar | 
praptĕng ngarsane (n)jĕng sori | 
dhawuh timbalan narendra | 
gusti tuwan dĕntimbali | 
ngatĕrna putra kalih | 
pramĕswara gupuh-gupuh | 
nganthi Kalpikarĕtna | 

Tejaswara sang suputri | 

Dyah Kalpikadimurti kinanthi sigra || 

42. Tandya mijil pramĕswara | 
ginarĕbĕg para putri | 
gupita Prabu Kosarsah | 
myarsa kabaring pra putri | 
kalamun pramĕswari | 
tĕdhak marang sitiluhur | 

(n)jĕnĕngi dĕnnya nglunas | 
putra pamanggung kakalih | 
sang Aprabu Kosarsah nusus kewala || 

43. (n)Jĕng Sori Ayansabitah | 
sapraptanira sitinggil | 

lajĕng lĕnggah anĕng dhampar | 

lawan sagung para putri | 

putri manggung kakalih | 

sampun katur sang aprabu | 

wus lajĕng kinĕn lĕnggah | 

nĕng dhampar kang dĕnsingubi | 

putri kalih sampun nĕng sisingub lĕnggah 

44. Dhawuh sang Prabu Kosarsah | 

Prabu Ngabdulrahman aglis | 
hurmat mudhun saking dhampar | 
myang sagung para narpati | 
wus samya tata linggih | 
ngandika Kosarsah Prabu | 

hĕh kaki prabu dibya | 

punapa gupitĕng ati | 

sira asra nglunas jrudĕmunging pura || 

268. Jurudĕmung 

1. Dosa apa karo ika | 

lawan dyah jroning kadhatun | 

Sri Ngabdul manĕmbah matur | 
kalintang wados dosanya | 
ulun datan kenging matur | 
mangke tamtu kauningan | 

Prabu Kosarsah sru ngungun || 

2. Sri Ngabdul alon ngandika | 
hĕh patih dhawuhna gupuh | 
para lurah prawira-nung | 
timbalana mring ngarsĕngwang | 
kya patih manĕmbah laju | 

(n)dhawuhkĕn timbalan nata | 
marang lurah prawira-nung || 

3. Wus prapta byantara nata | 
pangandikanira arum | 
padha majuwa sadarum | 
sĕdaya sigra anyĕlak | 
bisik-bisik sang aprabu | 
lajuwa sajuga-juga | 
ngunusa pĕdhang sadarum || 

4. Sirĕku anjĕnĕngana | 
nanging ing saliyanipun | 

Sayid Markaban sadarum | 
pamĕdhange wurungĕna | 
mung Sayid Markaban tamtu | 

ĕkonĕn mĕdhang tĕmĕnan | 
nĕmbah sandika wus mundur || 

5. lajĕng anindhihi wadya | 
tambur brang-brangan gumuruh | 
sajuga-juga gya maju | 
pĕdhang liniga kumĕclap | 
pramĕswari tyas kumĕpyur | 
nir-ĕnir tarataban | 
marawayan mĕdaling luh || 

6. Para lurahe prawira | 

(n)jĕnĕngi pamĕdhangipun | 
sabĕn prapta ngarsanipun | 
ing dyah kalih kang kinisas | 
wurunging pamĕdhangipun | 
mangkana sadangunira | 
pĕdhang tan ana dhumawuh || 

7. Kabĕnĕr Sayid Markaban | 
praptĕng ngabyantara prabu | 
asruning pamuwusipun | 
hĕh sagung kang para lurah | 
mugi sĕksĕnana ulun | 
wanudya kalih punika | 
sĕpĕn ing dosa sadarum || 

8. Ingkang minangka pratandha | 
pĕdhang-ulun niki lamun | 
dadya wilah wujudipun | 
yĕkti botĕn dados dosa | 
milih pĕdhang maksih wutuh | 
pawĕstri ro tĕtĕp dosa | 
tartamtu katrap ing kukum || 

9. Sĕbrak tinarik pĕdhangnya | 
lĕmĕs warni wilah wulung | 

Sayid Markaban angguguk | 
latah angling dhasar nyata | 
sĕpĕn dosa wanodyĕku | 
para lurah sarĕng nyĕlak | 
sarĕnging pamuwusipun || 

10. Lah ta inggal tamakĕna | 
ywa tĕlangke pamĕdhangmu | 

Markaban mathĕnthĕng matur | 
paran yĕn ulun-lajĕngna | 

lan napa wontĕn ratu | 
mĕjahi wong tanpa dosa | 
ulun purun praptĕng kukum || 

11. Nĕtĕpkĕn wadon punika | 
nir dosa saking saglugut | 
yĕn kinisasa saĕstu | 

nandhang babĕnduning Suksma | 
awit kang mĕngku kaprabun | 
kurang titi pamariksa | 
tan adil natrapkĕn ukum || 

12. Ingkang minangka pratandha | 
asalipun pĕdhang ulun | 

wĕsi kimpling landhĕp ampuh | 
mangkya pĕdhang nandhang walat 
dadya wilah gopok kluwus | 
pra lurah ngungun ing driya | 
nulya munjuk ing sang ulun || 

13. Wus katur sasolahira | 
mĕsĕm suka sang aprabu | 
wasana ngandika arum | 

hĕh bocah wadon dĕn-enggal | 
manggung loro boya kukum | 
ingsun wus paring aksama | 
aturĕna nimbok-ratu || 

14. Wus katur putri kalihnya | 
sukĕng tyas dayita prabu | 
myarsa (ng)gyanning dara arum | 
paglaran kang winarsita | 

sang nata ngandika arum | 

Si Markaban timbalana | 
sumiwi ing ngarsaningsun || 

15. Wus kerit Sayid Markaban | 
praptĕng ngarsa makidhupuh | 
sasĕdhokan sĕmbahipun | 
tumungkul konjĕm pratala | 
sang prabu ngandika arum | 
apa sira si Markaban | 

kang sinung ling nĕmbah matur || 

16. Nuwun inggih pun Markaban ] 
sang nata ngandika arum | 
hĕh apa sababirĕku | 

dene sira tuhu karya | 
ing kalingsĕmaning ratu | 
ngĕndi ana prawirĕng prang | 
tĕka wilah pĕdhangipun || 

17. Markaban umatur nĕmbah | 
abdidalĕm prawiranum | 
pĕdhangnya tosan sadarum | 
inggih mung ulun priyangga | 
ingkang malih warnanipun | 
wit pukulun ingkang karya | 
jĕr badhe ngisas dyah ayu || 

18. Tan nandhang dosa satuma | 
pukulun wajib katĕmpuh | 

ulun dhĕndha sababipun | 
damĕl susah wirang-amba | 
ngapusi wadya sawĕgung | 
lĕdhok ilining kang toya | 
dhawah kawula kang kojur 

19. Sang prabu aris ngandika | 
bocah wadon loro mau | 
padha anandhang dosa gung | 
tan ala nganggur karsĕngwang | 

Sayid Markaban umatur | 

(n)jĕng panduka tan sanyata | 
ingkang dados cihnanipun || 

20. Sabĕt-ulun dados wilah | 

Pangeran kang maha luhur | 
ri kang sipat Ngalimun | 
datan kenging ginorohan | 
sakĕdhap dosanya konus | 
sang prabu suka kalintang | 
mĕsĕm angandika arum || 

21. Sira iku jalma apa | 
nora sĕmbada ing atur | 
nanging tan nlisir sarambut | 
tĕka dadi sukaningwang | 
hĕh patih sira wus sĕpuh | 
samĕngko sun-junjung pangkat | 
raja ngĕmonga putumu |] 

22. Ki pangeran adipatya | 
sarta mĕngkuwa sirĕku | 

ing wong kaputran sadarum | 
kya patih nĕmbah sandika | 
ing kono pan wus misuwur | 
patih jinunjung lĕnggahnya | 
madĕg raja among sunu || 

23. Ngandika malih sang nata | 

hĕh sagunging para ratu | 
kalawan kawulaningsun | 
wong Mĕsir sadayanira | 
rĕhning paman patih uwus | 
ingsun-adĕgake raja | 
nging tan darbe suta jalu || 

24. Ingkang minangka atmaja | 

si Sayid Markaban iku | 

sun sĕngkakkĕn maring luhur | 
gumantiya dadi patya | 
lĕstariya arannipun | 
manindya-mantri Markaban | 
mangayubagya pra ratu || 

25. Ngandika malih sang nata | 
patih Markaban sirĕku | 
wus tĕtĕp warangkaningsun | 
kang sun-gadhuhkĕn mring sira | 
parentah lan pangrasĕngsun | 
ngĕtrapkĕn hwa taha-taha | 
mring sagung nayakaningsun || 

26. Miwah mring santananingwang | 
ywa wang-wang dumĕh wong agung | 
kawimbuhan santanĕngsun | 

lawan aywa anggĕgampang | 
cilik dĕn(ng)go ala nganggur | 
sadhengah kawulaningwang | 
kang apadha alaku dur || 

27. Ingkang sisip lakunira | 
gĕdhe cilik asor unggul | 
patrapana dhĕsthanira | 
jĕjĕging kang pangadilan | 
kang kalayan dhĕndha iku | 

iya dhĕndhanĕn ywa wang-wang | 
tan susah konjuk maringsun || 

28. Wis sah ing sira pribadya | 
sanadyan santananingsun | 
nanasar nalisip laku | 

ywa talangke tumindaknya | 
manawa wus pancĕn kukum | 
iku banjur ĕtrapĕna | 
timbange lan dosanipun || 

29. Kabĕh prakaraning praja | 
kang mrih widadaning ayu | 
ingsun wus tan mĕlu-mĕlu | 
sarah pracayĕng ing sira | 
samanĕku dĕn aemut | 

ywa ngĕgungkĕn panguwasa | 
kanthinĕn lan adilingsun || 

269. Kinanthi 

1. Sanadyan saduluringsun | 
tuwin putraningsun sami | 
yĕn nasar tindak lakunya | 
sisip pakaryaning patih | 
nora manut sarĕhira | 

myang bawanta kang prayogi || 

2. Ywa taha-taha sirĕku | 
marang panjĕnĕngan-mami | 
tĕka sira patrapana | 

ing sapatrapanta patih | 
lawan timbanging panasar | 

tuwin panisiping patih || 

3. Anadene iku mungguh | 
tatrapan ingkang awarni | 
bang-bang alum-alumingwang | 
kang mring abdingong wong cilik | 
ya ingkang amawa dosa | 

lah iya ingkang kawajib || 

4. Nayaka santananingsun | 
sunparingkĕn sira patih | 
atas sun nora uninga | 
kang patut sira-bĕloki | 
bĕlokkĕn ywa taha-taha | 
kang patut dĕnsupatani || 

5. Sampurnakna supatĕku | 
ya supatanana patih | 
sarupaning kwulaningwang | 
pan ingkang katrap umiring | 
bang-bang alum-alumingwang | 
lir duk mau iku patih || 

6. Kajaba nayakaningsun | 
lan putra santanamami | 
uwisa ana ing sira | 

aywa kongsi konjuk maring | 
iya panjĕnĕnganingwang | 
unggyannira anglakoni || 

7. Angukum iku duk mau | 
nĕng wismanira pribadi | 
yĕn sira matrapi jalma | 
ingkang dosa lan prakawis | 
para padu marganira | 
anulya ĕsahna patih || 

8. Dĕnkĕbat kalawan kukum | 

kukumolah ingkang uwis | 
ingsun gadhuhakĕn marang | 
sipangulu lawan maning | 
yĕn ana kawulaningwang | 
kang padha padu prakawis || 

9. Sakĕhe aywa sirĕku | 
kapitayan ngandĕl jalmi | 
dĕnlumintu pamriksanta | 
marang kwulaningsun sami | 
jaksa kalawan pradata | 
dene yĕn ana prakawis || 

10. Prakara kang para padu | 

yoga munggah ukum aglis | 

sira apaparentaha | 

ngunggahkĕn kukumolahi | 
ingkang sun-gadhuhkĕn marang | 
sipangulu lamun uwis || 

11. Ĕsah kalawan ing kukum | 
para padu iku patih | 

sira ingkang sunpitaya | 
sunwĕnangakĕn ngĕtrapi | 
wong kang katrap kukumolah | 
mung kukum kisas anjawi || 

12. Iya lawan raja-lampus | 
apadene sakathahing | 
kawulaningsun sadaya | 

kang manjing bawahngong Mĕsir | 
gĕdhe cilik (n)jĕro jaba | 
yĕn ana ingkang katrap ing || 

13. Iya mring kukumolahu | 
atas sira sunpasrahi | 
ngĕtrapĕna saukumnya | 
ana ing sira apatih | 

iya ta Sayid Markaban | 
aja ĕsah sabĕn ari || 

14. Mupangatan sipangulu | 
sasulah-bawanta patih | 
dipun-mupakat kalawan | 
ukumingsun kang pinundhi | 
ya lawan panguluningwang | 
ing samangsa ana jalmi || 

15. Ingkang kapatraping kukum | 
dipun-kĕbat sira patih | 
angĕtrapi saukumnya | 

aja kongsi kunjuk maning | 
marang panjĕnĕnganingwang | 
kajaba kang kukum pati || 

16. Lan kisas ngĕtokkĕn marus | 
atas panjĕnĕngan mami | 
pribadi ingkang ngĕtrapna | 
apadene dhawuhmami | 
mring sira Sayid Markaban | 
sira patih ingsuntuding || 

17. Ngĕtrapkĕn kawasaningsun | 
sarta parentahsun iki | 
dĕn-bĕnĕr lawan prayoga | 
anadene sira patih | 

yĕn ana kawulaningwang | 
amurang yudanagari || 

18. Utawa dĕgsurĕng laku | 
tingkah siriking nagari | 

anarajang prentahira | 
ingkang wus sirawalĕri | 
anuli sira trapana | 
kang bĕnĕr prentahmu patih || 

19. Uwisa ana sirĕku | 

aja kongsi kunjuk maring | 
marang panjĕnĕnganingwang | 
sira aywa tungkul patih | 

(ng)gyanta baurĕksĕng praja | 

ywa kandhĕg (ng)gonmu (n)dumbani || 

20. Sakĕhing kawulaningsun | 
kang padha angrĕhkĕn amrih | 
kamulyanirĕng nagara | 
unggyannira angĕtrapi | 
ngĕtrapkĕn kawasaningwang | 
kĕh parentahingsun patih || 

21. Tĕtĕpana ing sadarum | 
saulahbawane patih | 
satindak lakuning kula | 
papatih kang dhingin-dhingin | 
kang wus kalakon prayoga | 
padha tĕtĕpana patih || 

22. Pacuhan-pacuhan iku | 
hĕh Sayid Markaban patih | 
sira sun-gawe papatya | 
barang gawe dĕnkasanggi | 
sapakaryaning papatya | 
aja ewah kaya nguni || 

23. Kang wus kalakon sadarum | 

pacuhan-pacuhan kyĕhning | 

kawulaningsun sadaya | 
padha angĕstokna sami | 
sakĕhing pangwasaningwang | 
kang sunparingkĕn sipatih || 

24. Taha yĕn datan miturut | 
datan ngĕstokakĕn maring | 
tanapi yĕn maidoa | 
kaplaksana prentahmami | 
sun-gawe pangewan-ewan | 
munggĕng ngalun-alunmami || 

25. Mashur dhawuhe sang prabu | 

Sayid Markaban anangis | 
lon umatur pĕgat-pĕgat | 
gusti pun patik tan ngimpi | 
kalamun dadya warangka | 
kabina bodhoning dasih || 

26. Sang nata ngandika arum | 
nadyan bodho ujĕr uwis | 
dadi sĕnĕng parĕngingwang | 
wis aja akĕh pinikir | 
lungguha mor para raja | 
patih Markaban wotsari || 

27. lajĕng nunggil para ratu | 
sang nata ngandika aris | 
sagung para raja-raja | 
punggawa mantri bupati | 
satriya paratmajendra | 
padha malungsunga sami || 

28. Iya marang patihingsun | 
dĕnpantĕs lawan watawis | 
sarta karyakĕna wisma | 
dĕnpadha wismaning patih | 
inggal padha lĕkasana | 
milungsung lan karya panti || 

29. Sang prabu jĕngkar ngadhatun | 
kang rama lajĕng kinanthi | 
ginarĕbĕg para kĕnya | 

ing sapraptaning sitinggil | 
gantya nganthi pramĕswara | 

Sayid Markaban winarni || 

30. Kondur marang wismanipun | 
jinajaran ing prajurit | 
ginarĕbĕg para raja | 

dharat sagung para aji | 
maksih ngangge prajuritan | 

Sayid Markaban papatih || 

31. Cingak ingkang samyandulu | 
jinĕjĕl samargi-margi | 
andulu Sayid Markaban | 
ingkang anyar madĕg patih | 
dadya tontonan samarga | 
jajaran wus notog panti || 

32. Mire kiwa tĕngĕn pintu | 

Sayid Markaban kang ĕstri | 
gupita (n)dulu pra raja | 
bojone nora kaĕksi | 
anulya ĕnĕp sĕnthongan | 

(n)dharodhog kalangkung ajrih || 

33. Ki Antyanta (ng)gĕnnya (ng)galur | 
criyose Markaban Sayid | 

kĕndĕl mangkya winursita | 
sadaya kang samya myarsi | 
ing sadanguning carita | 

suka rĕnane tan sipi || 

34. Gumuyu ambatarubuh | 
kĕkĕl nganti (m)brĕbĕsmili | 
ana gĕdhĕg-gĕdhĕg eram | 

Cĕbolang umatur aris | 
kala wau kyai mĕdhar | 
kados sanĕs tĕmbung Jawi || 

35. Janganlah comĕl mulutmu | 
bĕrnanti beta marahi | 
mung punika kang kĕngĕtan | 
kathah panunggilannĕki | 
punika tĕmbung punapa | 

Jawĕnipun kadospundi || 

36. Jĕbĕng iku tĕmbung Mlayu | 
dene ta tĕmbunge Jawi | 
jangan aja comĕl ngomyang | 
mulut cangkĕm bĕrnanti | 

Jawa mĕngko beta kula | 
marah nĕpsu pukul gitik || 

37. Kĕpalamu ĕndhasmu | 
biyar cikbĕn baik bĕcik | 

Mas Cebĕlang duk miyarsa | 
sukĕng tyas umatur aris | 
sumangga kalajĕngĕna | 

kang mocung mring sĕnthong cilik || 

270. Pocung 

1. Langkung ajrih yĕn jinarah sang aprabu | 
gya Sayid Markaban | 

umanjing wisma pribadi | 

para raja (n)dhĕdhĕg sajawining lawang || 

2. Nganti dhawuh Sayidin Markaban pangguh | 
lawan garwanira | 

sampun sinungan udani | 

sukaning tyas andhudhah pĕpancĕnira || 

3. Antuk kalih dukat sigra dĕnnya tuku | 
mijil pupungkuran | 

lajĕng marang pasar apti | 
atutuku sagung kang olĕh-olĕhan || 

4. Tangganipun warata ana wong satus | 
wus samya miyarsa | 

yĕn Sayid Markaban dadi | 

patih mĕngku sagung kang para narendra || 

5. Samya dandan sumewa ngladĕni bikut | 
ana mĕnyang pasar | 

sasanakane kĕh prapti | 

samya atur-atur sakawasanira || 

6. Nyai patih dĕnnya tutuku wus rawuh | 
pirang-pirang jodhang | 

nulya tinata ing ngarsi | 

para raja wus samya ngaturan lĕnggah || 

7. Wisma sĕsak dhasar papanipun ciyut | 

(m)bĕdhah pagĕr karang | 

andadak dipuntarubi | 

godhong jati tĕlasing buntĕl tumbasan || 

8. Bak (m)balĕbĕr prapta sajabaning lurung | 
datan dangu prapta | 

kakalih duta narpati | 

wong anggandhĕk sarwi ngampil patadhahan || 

9. Lawan ngirit pipikulan sĕwu pikul | 
jodhang pirang-pirang | 

wong gandhĕk ngadĕg sru angling | 
hĕh ki patih dhawuhdalĕm pakĕnira || 

10. Pinaringan busana lorodan prabu | 
myang (n)jĕng pramĕswara | 
paparing panganan nangsi | 

matur nuwun kyapatih Sayid Markaban || 

11. Nulya sagung paparing tinampan sampun | 
gya Sayid Markaban | 

mangangge agĕming patih | 
pangan sĕkul ulam wus tinata samya || 

12. Datan dangu ana jajaran kadulu | 
gumrĕdĕg pacara | 

wanodya sĕwu kaĕksi | 

gugup para raja linggar sing lĕnggahan || 

13. Hurmat mĕtu sang nata kang arsa rawuh | 
lawan pramĕswara | 

tuwin sagung para putri | 
gumarĕdĕg gumuruh swaraning kĕnya || 

14. lajĕng lĕnggah ing ngĕmpĕr sang Prabu Ngabdul 
lawan pramĕswara | 

sagung kang para narpati | 

lĕnggah munggĕng tatarub gĕdhong-gĕdhongan | 

15. Kyanapatih makidhupuh lĕnggahipun | 
sang nata ngandika | 

patih garwamu nĕng ĕndi | 

kinĕn marak mring gustimu pramĕswara || 

16. Mundur aris kyana patih awotsantun | 
panggih garwanira | 

pinardi marĕg sang sori | 

nyai patih mopo pinĕksa ing priya || 

17. Gya umarĕk pramĕswari ngandika rum | 
iki garwanira | 

kakang patih yu linuwih | 

maksih kĕncĕng apa durung darbe putra || 

18. Lon umatur Sayidin saha wotsantun | 
gusti (ng)gih punika | 
warninipun ingkang abdi | 

kidhung dĕrĕng sumĕrĕp ing tatakrama || 

19. Inggih dĕrĕng sapisan gadhaha sunu | 
pramĕswari nabda | 

hĕh kakangbok nyai patih | 
amajua ywa wĕdi ywa taha-taha || 

20. Pramĕswari Tejaswara nyandhak gupuh | 
payo-payo kakang | 

linggiha jajar lan mami | 

pan ginĕndĕng anulya tata alĕnggah || 

21. Baranarta (n)dalĕdĕg saking kadhatun | 
myang saking pra raja | 

tuwin saking para putri | 

saking para punggawa paratmajendra || 

22. Saking mantri bupati angundhung-undhung | 
lajĕng abujana | 

anutug sagung para ji | 

sukan-sukan sang Aprabu Ngabdulrahman || 

23. Bakda Ngisa sang Prabu Kosarsah rawuh | 
lawan pramĕswara | 

lajĕng samya tata linggih | 

patih Sayid Markaban anguswa pada || 

24. Bangun enjing kundurira sang aprabu | 
wusing lama-lama | 

adĕgnya Markaban patih | 
langkung harja tata tĕntrĕming nagara || 

25. Isih (ng)galur Markaban caritanipun | 
yĕn tutugĕna | 

tĕlung dina durung uwis | 

sabanjure mung kaya dongĕng kewala || 

26. Mung daktutur pangrasaku wus kacukup | 

Ki Sali turira | 

inggih sampun anyĕkapi | 

apa iya mangkono jĕbĕng Cobolang || 

27. Nĕmbah matur kasinggihan ingkang dhawuh 
raosing tyasamba | 

kadyangganing tampi wangsit | 
sakalangkung lĕga tampi sih nugraha 


4 II. Ing Majasta; sawatawis papan sujarahan 

Mas Cĕbolang nglajĕngakĕn lampah dumugi ing Majasta kapanggih Ki 
Jayamilasa jurukunci pasareyan Jaka Bodho putra raja Majapait ingkang 
ngrungkĕbi agami Islam, nyĕkabat Sunan Tĕmbayat kadhawuhan dĕdunung 
ing rĕdi Majasta dumugi ing sedanipun. Lajĕng sami jiyarah ing pasareyan 
Majasta ... 
kaca 43-47 

28. Lir anggyaning sasangka kataman mĕndhung | 
mangkya kapawanan | 

jaladara tan nglabĕti | 

sagung candra anyunari sabawana || 

29. Dhuh sang luhung aksamanta ingkang agung | 
benjing-enjing amba | 

sakanca anyuwun pamit | 

badhe lajĕng nuhoni sĕdyaning nala || 

30. Ki Antyanta mĕsĕm angandika arum | 
rasaning tyasingwang | 

saupama wong abukti | 

durung tuwuk anggonku tamuwan sira || 

31. Nanging paran yĕn ulun ngĕguli laku | 
jĕbĕng nora liwat | 

muhung ing pandonga mami | 
lastariya salamĕt sasĕdyanira || 

32. Kang sinung ling mangĕnjali matur nuwun | 
kapundhi mastaka | 

dumadya jajimat pripih | 

gya mangarsa ngaras pada gantya-gantya || 

33. Myang Ki Wisma mring Ki Sali lingira rum | 
jĕbĕng yĕn sambada | 

mampira ing dhukuhmami | 

Mas Cĕbolang matur nuwun pangaksama || 

34. Mugi sampun andadoskĕn cuwĕng kalbu | 
rĕhning lampah-amba | 

sampun sawatawis lami | 

dĕrĕng paja dumugi ingkang sinĕdya || 

35. Kyai Sali (ng)guguk pangandikanipun | 
jĕbĕng insa Allah | 

nora dumadya tyasmami | 
ulun uga nyangoni puja raharja || 

36. Matur nuwun Ki Antyanta ngandika rum | 
lah wawi bibaran | 

wus awanci lingsir ratri | 

tan cinatur ing dalu warnanĕn enjang || 

37. Bakda Subuh samĕkta sarapanipun | 
wus samya manadhah | 

tandya sasalaman sami | 

maring para santri kang jagi nĕng langgar || 

38. Bang-bang wetan Hyang Surya arsa jumĕdhul | 
madhangi bawana | 

Cĕbolang sarencangnĕki | 

wus alinggar saking astana Nglaweyan || 

39. Ngidul-ngetan ngambah sawah tĕgal talun | 
mlipir padhusunan | 

nyabrang lĕpĕn agung alit | 

yĕn kadalon nyipĕng anĕng padhusunan || 

40. Enjang laju lumaku sasambĕn wuwus | 

Cĕbolang lingira | 

kakang Saloka Nurwitri | 

dimĕn nora krasa sayah ing lumampah || 

41. Ulun (ng)gilut ngandikane pra linuhung | 
nagri Ngĕksiganda | 

tanapi saurutnĕki | 

wantahane ginĕlung pirang prakara || 

42. Kang sinung ling ulun ĕstu dĕrĕng (ng)gayuh | 
kang dĕnandhar cĕtha | 

pami sĕkul lam kabukti | 

ulam munggĕng rampadan wus ngandhar-andhar || 

43. Kang anyuguh anggĕlarkĕn namanipun | 
ing satunggal-tunggal | 

lan pikantuke mring dhiri | 
sukalila nuntĕn dipunraosĕna || 

44. Sampun malih raosipun yĕn kacakup | 
namung namanira | 

satunggal kewala lali | 

tĕmah kadho-kadho botĕn sagĕt nĕdha || 

45. Dongong jangur kadi tiyang gĕtun ngungun | 
mila kawĕdharna | 

wantahing piwulang Jawi | 
panggĕlunge rema mĕntas jinamasan || 

46. Kakang ingkang dhingin jalma wruh ing kukum | 
iku watĕkira | 

adoh mring kanisthanĕki | 
pamicara wĕh rĕsĕpe kang miyarsa || 

47. Tatakrama ngĕdohakĕn ing panyĕndhu | 
kagunan kinarya | 

ngupaboga ing ngaurip | 
kalakuwan bĕcik wĕh ayuning raga || 

48. Ki Nurwitri Ki Salaka manthuk-manthuk | 
e e ora jamak | 

gangsal tĕmbung wus nyĕkapi | 
nora rapal nora kawi (ng)gugu jarwa || 

49. Paran kakang mungguh raose galihmu | 
tĕka mupus rosan | 

kula ngĕmbang-bolo yĕkti | 
wangsalane Ki Panjangmas Ngĕksiganda || 

50. Kadĕk mau ngĕmbang-nipah nir pamuwus | 
banjur kawistara | 

ngĕmbang-salak sĕmunĕki | 
baleatma wangsalane Ki Panjangmas || 

51. Ki Nurwitri Saloka saya angguguk | 

Pala Kartipala | 

anut gumuyu nyĕkikik | 

angling kula bĕlo nut sĕton kewala || 

52. Lampahipun wus awis mrangguli dhusun | 
ngambah ngara-ara | 

wana rancah suku wukir | 

jurang pĕrĕng runggut bondhot ngĕmbak-ĕmbak || 

Jilid 4 - Kaca : 45 

53. Lamun dalu sipĕng planggrongan wana gung | 
trĕbange tinatab | 

buron galak nyingkir tĕbih | 

tĕkĕng enjang ganti-ganti kang narĕbang || 

54. Purnamaning surya bidhal ngancas gunung | 

Kĕndhĕng ing duksina | 

saking mandrawa kaĕksi | 
wukir alit wingit astana Majasta || 

55. Sinĕrang wus praptĕng sukuning kang gunung | 
miyat patĕgalan | 

pasitrĕn tumruna sami | 

tatanĕman mawarna pinantha-pantha || 

56. Maraseba rajasĕwu kusta talun | 
walingi sriwulan | 

garaita mas bĕcici | 

kluthuk kĕpok ĕbyar sidak pulut saba || 

57. Pala pĕndhĕm kĕnthang (m)bili talĕs kimpul | 
gĕmbolo gĕmbela | 

uwi suwĕg bĕstul linjik | 

kaspe tela pĕthak rĕta wungu pita || 

58. Jwawut otĕk canthĕl jĕpĕn jagung tĕbu | 
timun pare ayam | 

waloh labu bligo krai | 

terong kopĕk galathik lobak sĕmangka || 

59. Cipir kara boncis kacang bayĕm-sĕkul | 
lombok krupuk cangak | 

tampar wudĕl uprĕt jĕmprit | 
dhapuran pring papagĕring pakarangan || 

60. Rampal ori pĕting pĕtung wulung tutul | 
ampĕl gadhing jawa | 

gĕsing anggĕndani lĕgi | 

ki cĕndhani nyĕkĕl apus nyĕngklak kuda || 

61. Mas Cĕbolang lawan rencangira catur | 
praptĕng tĕpinira | 

lĕpĕn Dĕngkĕng nĕng ngandhaping | 
witing kamal pinggĕt tilasing pusara || 

62. Samya cawuk cawuk toya raup wisuh | 
wĕnĕh awak-awak | 

nahĕn ta ingkang winarni | 
pradikaning Majasta Jayamilasa || 

63. Wus wruh lamun ana dhatĕngan linuhung | 
parentah mring semah | 

sadhiya sasĕgah bukti | 

gya mring lĕpĕn mĕt toyastuti yun Ngasar || 

64. Tumurun sing arga nĕng lĕpĕn wus tundhuk | 
lawan Mas Cĕbolang | 

sasalaman gĕnti-gĕnti | 

Ki Milasa wirangrong amanĕmbrama || 

271. Wirangrong 

1. Tigas kawuryan kang prapti | 
manilakrama kaptĕng-ngong | 
sintĕn sinambat miwah ing pungkur | 
tanapi kinapti | 

masputu sadayanya | 

Mas Cĕbolang lon turira || 

2. Kyai (n)dangu nama mami | 

pun Cĕbolang rare ngloyong | 
asli Kilĕnpraga tlatah Kĕdhu | 
yun mring Pranaragi | 
rencang catur namanira | 
pun Nurwitri Ki Saloka || 

3. Kartipala Palakarti | 
ulun duk mahawan anon | 
wukir alit pelag angunguwung | 
kadĕrĕng yun uning | 

tan etang bahyĕng marga | 
dhuh risang wrĕdha ujwala || 

4. Sintĕn sinambating kang sih | 
tanapi namaning dhepok | 

Milasa duk myarsa lingira rum | 
masputu pun kaki | 

nama Jayamilasa | 
pradikaning Ngĕksiganda || 

5. Sinungan pakaryan aming | 
rumĕksa tilas dhĕdhepok | 
kang sumare arga Majastĕku | 
atmajĕng narpati | 

Majapait pamungkas | 

Dyan Jakabodho namanya || 

6. Sabĕdhahe Majapait | 
tambuh solahe sang anom | 
lajĕng anyĕkabat (n)jĕng sinuwun | 
ing Tĕmbayat nguni | 

manjing agama Islam | 
sinung ran Sutawijaya || 

7. Tinuduh dhĕdhepok wukir | 

Majasta praptaning layon | 

ran Kyagĕng Majasta kang kinubur 
nĕng anggraning wukir | 
dene ta raganingwang | 
lamat-lamat taksih (ng)ganda || 

8. Kaprĕnah canggahirĕki | 

Kyagĕng ing Majasta dhepok | 
Cĕbolang duk myarsa lon umatur | 
kyai yĕn marĕngi | 

ulun arsa jiyarah | 

mring astanĕng sang minulya || 

9. Masputu langkung prayogi | 
bakda Ngasar lajĕng mawon | 
maring pasareyan sun tumutur | 
wus samya wuluking | 

gya maring masjid wĕkdal | 
bakda lajĕng mring sareyan || 

10. Binuka kontĕnirĕki | 
samya atur salam gupoh | 
maesan kalihnya manthuk-manthuk 
tandha yĕn tinampi | 

mila panggraitĕng tyas | 
dudu santri sabarangan || 


11. Cĕbolang sarencangnĕki 
nulya tahlil rĕmpĕg alon 

tahlil wus paragat samya mĕtu | 
atur salam malih | 
maesan dwinya ebah | 
manthuk-manthuk lir duk prapta || 

12. Sapraptanira ing jawi | 

Jayamilasa lingnya lon | 
masputu sadaya yĕn saarju | 
lĕrĕm wismamami | 
gampil benjang-enjang | 
lajĕng (n)dumugĕkkĕn lampah || 

13. Sĕdhĕng nir rapuhing dhiri | 
tan wontĕn winalangatos | 
Cĕbolang sukĕng tyas aturipun | 
sumangga ing kapti | 

sakarsa tan lĕnggana | 
nulya binĕkta mring wisma || 

14. Sapraptanira ing panti | 
sasĕgah sampun mirantos | 
tinata pandhapa munggĕng salu | 
wusing tata lĕnggah | 
sumangga sawontĕnnya | 
wedang tanapi nyamikan || 

15. Sawontĕne tiyang ardi | 
lumayan jampining kator | 

yĕn wus minum wedang saenipun 
kewala abukti | 
kang sinung-ling sadaya | 
rumahab mring sasĕgahnya || 

16. Pakantuk sadayanĕki | 
wus dumugi gya linorot | 
wedang ingĕjogan dharanipun | 
lah-olahan tuwin | 
wowohan pinuliyan | 
katungka suruping surya || 

17. Mĕt hĕr kadas ayun Mahrib | 

kĕnthongan tinatap thong-thong | 
para tamu miwah santrinipun | 
sadaya mring masjid | 
bĕdhuge wus tinĕmbang | 

Ki Nurwitri tandya adan || 

18. Lagu lalagon Mantawis | 

kang miyarsa samya gawok | 

bantasing suwara ĕmpuk arum | 
cĕp adan sunati | 

Mahribi bakda sunat | 

Cĕbolang anulya kamat || 


< Serat Centhini Jilid 04 - Halaman : 62 > 


19. Swara rĕnyah muluh rujit | 
ingkang myarsa samya lamong | 
nyĕnyĕsing wardaya mawĕtu luh | 
Milasa ngimami | 
tumĕkanirĕng Ngisa | 

bakda Ngisa pupujiyan |( 

20. Dhikiran sĕsĕg mĕlingi | 
paragat salaman gupoh | 

maring Kyai imam pra santri wus | 
mudhun saking masjid | 
ki wisma mring tamunya | 
ulun sumarah sakarsa || 

21. Punapi wangsul mring panti | 
punapi ngriki kemawon | 

kang sinung ling matur ulun nyuwun 
sipĕng wontĕn srambi | 

Ki Milasa parentah | 
hĕh bocah santri dikĕbat II 


5 Ing sapinggiring lĕpĕn Dĕngkĕng wontĕn wit asĕm ing tĕngahipun mĕnggik 
alit. Miturut Ki Jayamilasa wit asĕm wau ing jaman kinanipun kangge 
nancang gĕthĕkipun Jaka Tingkir. Lajĕng kabĕbĕrakĕn babadipun Jaka 
Tingkir nalika badhe suwita dhatĕng Dĕmak, numpak gĕthĕk. Lĕrĕm ing 
Majasta, gĕthĕk kacancang wit asĕm ingkang tilasipun taksih katingal pinggĕt 
alit ing tĕngah wau ... 
kaca 48-55 

22. (n)Jupuka kalasa lĕmpir | 
wedang kinang sata klobot | 
nyamikane pisan sak-nanipun | 
lan sunggata bukti | 

pra rencang gya tumandang | 
ngusung-usung wus tinata || 

23. Sampating panatanĕki | 
anulya manadhah royom | 
rahab sadayanya wusnya tutug | 
ingundurkĕn aglis | 

anulya pamangsĕgan | 
wedang sĕs miwah wawohan || 

24. Gantya tinata ing ngarsi | 
ki wisma lingira alon | 
suwawi rinurah dharanipun | 
pambirating amis | 
ginontor wedang kahwa | 

Cĕbolang sakancanira || 

25. Wus mĕndhĕt sasukanĕki | 
sambĕn matur tatanya lon | 
sintĕn kang kagungan tĕgal talun | 
myang pasitĕn tuwin | 

kĕbon tanĕman samya | 
tumruna (n)dados wohira || 

26. Iba papajĕngannĕki | 
saundhuhan slawe kĕton | 

Milasa angling aris inggih ulun | 
ingkang andarbĕni | 
satirahing tinadhah | 
tatangga mancapat prapat || 

27. Sintĕn-sintĕna kang apti | 
mĕndhĕt kang wus wanci ngundhoh 
ulun sukalila nrusing kalbu | 
pramila basuki | 

kalis dursila ngrusak | 

malah tumut (n)dhangir ngrĕksa || 

28. Kamirahaning Hyang Widdhi | 
bĕrkahdalĕm sang akatong | 
tiyang sa-Majasta samya cukup | 
tĕntrĕm tyase sami | 

kalis dursila murka | 
sumungkĕm maring agama || 

29. Cĕbolang umatur inggih | 
kang makatĕn kacariyos | 

jakat ingkang ĕsah trusing kukum | 
mupangat dunya-kir | 
anjawi kang punika | 
kamal tĕpining narmada 1 1 

30. Wit Gĕrĕt tĕpunglang ngulit | 
ngarompyoh wingit kang sinom | 
paran suwadinya critĕng dangu | 
Milasa mĕsĕm ngling | 
punapa dĕrĕng myarsa | 
cariyosing kala kina || 

31. Duk jaman ing Dĕmak nagri | 
bilih dĕrĕng mirĕng criyos | 
ulun badhe (ng)gĕlar gotĕkipun | 
rama duk suwargi | 
kamirĕngakĕn lawan | 
lĕlĕh-lĕlĕh sasareyan || 

32. Cĕbolang umatur aris | 
ĕstu dĕrĕng mirĕng criyos | 
mugi kawĕdharna ingkang turut | 
(ng)gih kula wiwiti | 

ingkang supados tĕrang | 
wit Dipati Dayaningrat || 

33. Ingkang kĕkitha ing Pĕngging | 
pinundhut mantu sang katong | 

Prabu Brawijaya Majalangu | 
dhaup lan sang putri | 

Rĕtna Pambayun ingkang | 
ibu putri saking Cĕmpa || 

34. lajĕng puputra kakalih | 
jalu abagus kinaot | 

awit timur gĕntur tapanipun | 
ingkang sĕpuh nami | 

Dyan Kĕbokanigara | 
kang anĕm Kĕbokĕnanga || 

35. Sang dipati nulya lalis | 
putra kakalih padudon | 
pradondi agami ingkang sĕpuh | 

Buda dĕnlĕnggahi | 

lajĕng martapa marang | 
kawah-kawahing kang arga || 

36. Sabĕdhahing Majapait | 
kilap taksih kilap layon | 

Dyan Kĕbokananga amiturut | 
agami Islami | 

sarak (n)Jĕng Rasullolah | 
nĕng Pĕngging ngadĕg Jumuwah || 

37. Gurunipun Sĕh Sitibrit | 
sudara tunggil paguron | 

Kiyagĕng ing Ngĕrang Kyagĕng Butuh 
Kiyagĕng ing Tingkir | 
catur saekapraya | 
kacriyos (n)Jĕng Sultan Dĕmak || 

38. Miyarsa putra ing Pĕngging | 

Dyan Kĕbokananga mirong | 
sanggarungining tyas tandya ngutus | 
pinisĕpuh nami | 

Kiyagĕng Wanapala | 
sarta binĕktanan sual || 

39. Pan namung tigang prakawis | 
sapisan paran kang dados | 
kaniyatannira tulusipun | 
angibadah aming | 

punapi melik marang | 
mandhirĕng karaton Dĕmak || 

40. Ping kalih Sultan wus uning | 
yĕn maksih santanĕng katong | 
kaping tri punapa sababipun | 
tan purun sumiwi | 

atuse kang dhadhawah | 

Ki Wanapala gya mentar || 

41. Sapraptanipun ing Pĕngging | 
lawan Kiyagĕng wus panggoh | 
sasalaman samya sukĕng kalbu | 
tanya tinanya ris | 

Ki Wanapala blaka | 
ingutus risang (n)jĕng Sultan || 

42. Sinamar dhawuh narpati | 
dangu bĕbantahan kawroh | 
suraos wus wikan niyatipun | 

Kiyagĕng ing Pĕngging | 

Ki Wanapala nulya | 
pamit mantuk marang praja |] 

43. Matur mring (n)jĕng sri bupati | 
wigatining kang wawados | 

Kyai Pĕngging ĕstu malih-kayun | 
ing lair nĕtĕpi | 
anggĕnnipun ngibadah | 
ananging batos sumĕdya || 

44. Jumĕnĕng sri narapati | 

sru bangkit nyamur lalakon | 
kathah aturira kang mrih lipur | 
dukaning narpati | 

Ki Pĕngging winangĕnan | 
dwi warsa tartamtu sowan || 

45. Kacriyos kiyagĕng Pĕngging | 
mantuke utusan katong | 
lajĕng katamuwan kadangipun | 

Ki Butuh Ngrang Tingkir | 
sabab mirĕng pawarta | 

yĕn Ki Pĕngging tinimbalan || 

46. Mring Dĕmak mopo tanapti | 
kadang tri samya kuwatos | 
bobolĕh mrih ayu paksa puguh | 
sipĕng kadang katri | 
tinanggapakĕn wayang | 

-bĕbĕr anyarĕngi mangsa || 

47. Garwanipun Kyai Pĕngging | 
wawrat wus sĕpuh gya miyos | 
jalu langkung pelak angunguwung | 
nyarĕngi drĕs riris | 

kinĕn kĕndĕl ki dhalang | 
jabang-yi binarsiyan || 

48. Katur ing Kiyagĕng Tingkir | 
pinangku ngandika alon | 
adhi anak para tuhu bagus | 
luhur dlajatnĕki | 

bĕgjane kang uninga | 

si kulup dakwĕhi aran || 

49. Mas Karĕbĕt sutamami | 
kadang tri dĕnnya mardhayoh | 
ngantya sadasa ri nulya mantuk | 
tan lami Ki Tingkir | 

dumugi jangji seda | 

Kya Pangging sru susahira || 

50. (n)Jĕng Sultan Dĕmak winarni | 
lami dĕnnira angantos | 

sowannya Kyai Pĕngging dwi taun wus | 
tan ana sumiwi | 

(n)jĕng Sultan graita | 
kalamun tĕtĕp (m)balela || 

51. Kangjĕng Sultan tandya nuding | 
ngĕmban dudukaning katong | 
ingkang lumaksana Sunan Kudus | 
bĕkta bĕndhe nami | 

Ki Bicak kang wasiyat | 
saking marasĕpuhira || 

52. Dipati Tĕrung ing nguni | 
tranging dhawuh nulya bodhol | 
praptanira Pĕngging wus apangguh | 
lajĕng bantah ngĕlmi | 

Kya Pĕngging kacĕthikan | 
dĕnnya ngrangkĕp pikajĕngan || 

53. Ananging dipunandhĕmi | 

Susuhunan Kudus gupoh | 
nyandhak sikutira kyagĕng laju | 
binĕlĕk ngĕmasi | 

(n)Jĕng Sunan nulya linggar | 
saking Pĕngging tinututan || 

54. Sagung kulawarga Pĕngging | 
bramantya yun bela layon | 
sabar tyas narimah napsu larut | 
awit kataman ing | 
prabawanya Susunan | 
sadaya mundur kasmaran || 

272. Asmaradana 

1. Kulawarganya Ki Pĕngging | 

ngrukti layonnya pinĕtak | 
lor-wetan dalĕm prĕnahe | 
antawis sapta ri garwa | 
nusul sedaning raka | 

Mas Karĕbĕt kawlasayun | 
ingopenan pra sĕntana || 

2. Binĕkta nyi randha Tingkir | 
dadya katĕlah namanya | 

Ki Jaka Tingkir namane | 
diwasa gung tarakbrata | 
nyi randha sung pitĕdah | 
kinĕn pruwita mukmin gung | 
Ki Jaka anulya mangkat || 

3. Dumugi Sela pinanggih | 
kalayan Ki Agĕng Sela | 
kalangkung rĕsĕp driyane | 
sang Jaka pinundhut wayah | 
Ki Agĕng nalikanya | 
nĕnĕpi Ki Jaka tumut | 
siyang ratri tan apisah || 

4. Anuju sajuga ratri | 

Ki Agĕng (n)dangu Ki Jaka | 
ing saelingamu thole | 
kowe tau ngimpi apa | 

Ki Jaka matur blaka | 
nalika tirakat ulun | 
dhatĕng arga Telamaya || 

5. Supĕna katiban sasi | 
anyarĕngi ardi gograg | 
gumaludhug suwarane | 
sanalika kula kagyat | 
paran wahananira | 

lah jĕbĕng bĕcik impĕnmu | 
iku ratuning supĕna || 

6. Babo suwita-a maring | 
kangjĕng sultan nagri Dĕmak 
kono wahananing impĕn | 
ingsun asung pandongarja | 
lawan pamintaningwang | 
wuri turun-turuningsun | 
kaparĕnga nyambungana || 

7. Marang wahyunira kaki | 

Ki Jaka matur sumangga | 
Kyagĕng sru lĕga galihe | 
wus linggar saking ing Sela | 
mampir Tingkir apanggya | 
lan kang ibu wus tinutur | 
dhawuhe Kiyagĕng Sela || 

8. Kang ibu suka ngamini | 
kulup dakgawani rewang | 
supaya anuduhake | 

aku duwe kadang lanang | 
lurahing Suranata | 
aranne Kiyagĕng Ganjur | 

bakal daktitipi sira 


9. Mĕngko lagi matun gagi | 

Ki Jaka gya mring pagagan | 
tumuntur matun gagane | 
dupi praptĕng wanci Asar | 
mĕndhung grimis dhumawah | 
Sunan Kalijaga langkung | 
cakĕt tĕpining pagagan || 

10. Sarwi angandika aris | 

jĕbĕng ywa katungkul (ng)gaga | 

[• • • ]| 
sabab sira bakal raja | 
amĕngku tanah Jawa | 
wusing ngandika sang ulun | 
mentar datan katingalan || 

11. Ki Jaka gya mantuk aglis | 
cariyos mring ibunira | 
kamantyan suka galihe | 
bĕja bangĕt sira nyawa | 
olĕh wahyu pitĕdah | 

de kang angandika mau | 

Jĕng Susunan Kalijaga || 

12. Dhuh nyawa mangkata aglis | 

Ki Jaka nĕmbah wus mangkat | 
kĕkalih kang ngiringake | 
praptĕng Dĕmak wus pinanggya 
lawan Ki Ganjur tandya | 
mahyakkĕn wawĕlingipun | 
kang ibu katur sadaya || 

13. Nagri Dĕmak kang mandhiri | 
sampun putrane Rahadyan | 
Trĕnggana de jujuluke | 

(n)Jĕng Sultan Jimbun Pamĕkas 
Ki Jaka wus suwita | 
kanggĕp langkung sihing prabu | 
pinacak lurah tamtama || 

14. Kang sarta pinundhut siwi | 
winĕnangkĕn ngambah pura | 
karsadalĕm sang akatong | 
mĕwahi wira tamtama | 
nanging mawi cinoba | 
nabok sirah banthĕng rĕmuk | 
kalĕbĕt wira tamtama || 

15. wontĕn tiyang Kĕdhu Pingit | 
Dhadhungawuk namanira | 
warna sigug kau awon | 
wus komuk tĕguh digdaya | 

mring Dĕmak yun suwita | 
dadya tamtama wus katur | 
lurahing wira tamtama || 

16. Ki Dhadhungawuk tinari | 
punapa purun cinoba | 
sinuduk sagah ature | 

Ki Jaka lajĕng anyĕlak | 
sarwi anyuduk sadak | 
ing dhadhane Dhadhungawuk | 
pĕcah dhadha wus palastra || 

17. Tamtama kang anĕng ngarsi | 
kinon namakakĕn katga | 
wus arang kranjang jisime | 
kauningan ing sang nata | 
bĕndu mawinga-winga | 

Ki Jaka Tingkir tinundhung | 
saking ing nagara Dĕmak || 

18. Wus mentar saking nagari | 
asru kaduwunging nala | 
ing solah kang wus kalakon | 
kalangkung kawĕlasarsa | 
lampah tambuh sinĕdya | 
praptĕng rĕdi Kĕndhĕng pangguh | 
lawan Kiyagĕng ing Bĕtah || 

19. Kiyagĕng lingira aris | 
warnamu mĕmpĕr si kakang | 

Kyagĕng Pĕngging kang wus layon | 
namung bagus brĕgas sira | 

ing ngĕndi kang pinangka | 

Ki Jaka mĕndhak rawat luh | 
wus katur sadayanira || 

20. Ki Jaka rinangkul aglis | 
nulya binĕkta ing wisma | 
angaturi ing kadange | 

Kiyagĕng Ngĕrang praptanya | 
wus ingaturan wikan | 

Kyagĕng Ngĕrang ngrangkul gapyuk | 
kalara-lara karuna || 

21. Rapihing sadayanĕki | 

Kyagĕng Butuh Kyagĕng Ngĕrang | 
pitutur piwulang kasok | 
sarĕng sampun pitung wulan | 
kinĕn wangsul mring Dĕmak | 
utawi mring Tingkir wangsul | 

Ki Jaka anulya mangkat || 

22. Praptĕng (n)jawi Dĕmak nagri | 
mĕlingkĕn wira tamtama | 

tinanya punapi katong | 
sampun andangu ragĕngwang | 
tamtama wangsulannya | 
sultan dĕrĕng wontĕn (n)dangu | 
Ki Jaka ngrĕsing wardaya || 

23. Mring kancanya (n)dum basuki 
kesah malih saking Dĕmak | 
praptĕng ing Pĕngging lampahe 
ing dalu sare dĕdagan | 
pasareyaning rama | 

dupi antuk kawan dalu | 
miyarsa swara tĕtela || 

24. Jĕbĕng umentara aglis | 
ngidul-ngetan yĕn wus prapta | 
ing Gĕtasaji cakĕte | 

kono ana wong dhĕdhĕkah | 
kaloka ing bawana | 

Kyagĕng Buyut Banyubiru | 
sadhawuhe lakonana || 

25. Kagyat dĕnnira aguling | 
pungun-pungun lumaksana | 
gantya ingkang kacariyos | 

Ki Buyut lan putra angkat | 
kang nama Kimas Manca | 
asal saking ing Talpitu | 
sukuning kang Lawu arga || 

26. Dene ingkang asisiwi | 
anama Ki Jambaleka | 
kang gĕntur kasutapane | 
inggih trahing Majalĕngka | 

Mas Manca sinung wikan | 
tĕmbe dadya wrangkĕng ratu | 
bakal ratumu mĕh prapta || 

27. Padhepokan Toyawilis | 
tĕmbe yĕn wus tigang candra | 
ĕnggonne nĕng dhepokingong | 
iku kulup wus andungkap | 
jumĕnĕnging narendra | 
tanah Pajang kuthanipun | 
ratu sĕkti mandraguna || 

28. Kineringan kanan kering | 
wingit singit karatonnya | 
kulup iku sajatine | 

tĕdhak Pĕngging Dayaningrat | 
de pĕpatihe sira | 
ingsun kang angreka besuk | 
tumuline madĕg nata || 

29. sarĕng sampun kalih ari | 

Radyan Jaka Tingkir prapta | 
ing Banyubiru inggale | 
pinundhut pinutra-putra | 
langkung ingĕla-ĕla | 
sinadhĕrĕkkĕn satuhu | 
dadya rayine Mas Manca || 

30. Ki Buyut ing Toyawilis | 
trĕsna sih ing kalihira | 
nĕlas tapis piwulange | 
ing rĕh jaya kawijayan | 
madĕg ji kasampurnan | 
wusing jangkĕp tigang tĕngsu | 
Ki Buyut ngandikĕng putra || 

31. Ĕnggĕr wus mangsa sirĕki | 
ngaton marang ramanira | 

ing (n)Jĕng Sultan Dĕmak rĕko | 
mumpung rĕndhĕng sri narendra 
tartamtu nĕng Parwata | 
sun-gawani sarat kulup | 
kang bakal dadi jalaran || 

32. Wawuhan lan sri bupati | 

Ki Buyut gya ngruwĕg kisma | 
katĕlah praptĕng samangke | 
hlasing kang pakmwĕkan | 
gya mĕdal tirtamaya | 
pinĕndhĕtan rintĕn-dalu | 
toya botĕn lukak-lukak |] 

33. Siti pinaringkĕn maring | 

Dyan Jaka miwah winĕkas | 
yĕn wus parĕk praja anggĕr | 
lan kadhaton ing Prawata | 
kisma iki jĕjĕlna | 
kupinge maesa-danu | 

masthi ngamuk mring Parwata || 

34. Wong sa-Dĕmak datan bangkit | 

matĕni maesa krura | 

iku margane sang katong | 
andangu maring ing sira | 
yĕn kinĕn matĕnana | 
mring maesa-danu mau | 
buwangĕn dhingin sitinya || 

35. Tamtu kĕna ko(k)patĕni | 
lan dakwĕhi kanthi tiga | 

Mas Manca dwi kadang ingong | 
Ki Wuragil namanira | 
katrine ran Ki Wila | 
iku kaponakaningsun | 

anake Buyut Majasta 


36. Katĕlu poma ywa nganti | 
pisah lawan sira nyawa | 

Ki Jaka langkung suka | 
manĕmbah nuwun turira | 

Ki Buyut gya parentah | 
damĕl gĕthĕk ingkang ayun | 
tinumpakan mring Ki Jaka || 

37. Wĕdal samantĕn marĕngi | 

Kiyagĕng Majasta prapta | 

Banyubiru atitinjo | 

sarĕng gĕthĕk sampun dadya | 

Ki Jaka kinĕn mangkat | 
kanthi kadang tri tan kantun | 
anyarĕngi kondurira || 

38. Kyagĕng Majasta gya pamit | 
wus linilan tandya budhal | 

Kyagĕng Buyut ngatĕrake | 
winantu-wantu ing donga | 
wus numpang gĕthĕk samya | 
toya lĕpĕn nuju agung | 
gĕthĕk milir nir sangsaya || 

39. Tan antawis dangu prapti | 
lĕpĕn Dĕngkĕng ing Majasta | 
lampahnya pininggirake | 
kĕndĕl sangandhapnya kamal | 
gĕthĕk lajĕng cinancang | 
wontĕn ing wit kamal wau | 

Kiyagĕng nulya tumĕdhak || 

40. Ki Jaka sakanthinĕki | 
umiring mring padhepokan | 
tigang dintĕn dĕnnya rĕrĕh | 
lajĕng (n)dumugĕkkĕn lumpah | 

Jaka Tingkir Mas Manca | 

Wilatigta Wragil sampun | 
munggĕng ing gĕthĕk sadaya || 

41. Kiyagĕng ngatĕr tĕpining | 
lĕpĕn sangandhaping kamal | 
sampun pamit sadayane | 

Kiyagĕng nĕngĕng ngawiyat | 

(n)dĕdonga ing Hyang Suksma | 
miwah aparing pangĕstu | 
pusara wus inguculan || 

42. Dhinadhung kang gĕthĕk milir | 

Kyagĕng miyat witing kamal | 
pangandikanira alon | 
singgĕt kupĕng witing kamal | 

tabĕte kang kandharat | 
tĕkĕng mangke taksih wujut | 
makatĕn gotĕking bapa || 

43. Sadaya suka miyarsi | 

Mas Cĕbolang aturira | 

Kyagĕng Pĕngging ing sedane | 
binĕlĕk sikut kang kiwa | 

Jaka Tingkir kadukan | 

linorod darajadipun | 

wit saking ampuhing sadak || 

44. Radi nyĕmu raos wadi | 

Ki Milasa mĕsĕm lingnya | 
sumangga kang pramĕng maos | 
Mas Cĕbolang malih turnya | 

Ki Buyut kang minulya | 
dhĕdhepok ing Banyubiru | 
sintĕn ingkang apuputra || 

45. Tuwin sinambating wangi | 
baya trahing witaradya | 
samantĕn kalangkungane | 
masputu criyosing bapa | 
risaking Majalĕngka | 
putra angka wolulikur | 
nama Radyan Ariwangsa || 

46. wontĕn ing Pilang tĕtĕki | 
anama Kiyagĕng Pilang | 
nyĕkabat (n)Jĕng Sunan Lĕpĕn | 
kabudan sampun sampurna | 
nandhang agami mulya | 

(n)Jĕng Susunan Lĕpĕn dhawuh 
jĕbĕng sunlilani sira || 


6 Ki Jayamilasa nyambĕt cariyos bab Ki Buyut Banyubiru muridipun Sunan 
Kalijaga. Turunipun, i.p., Sĕh Hĕrcaranu sampun aragasukma. Jurukunci 
Banyubiru pakaryanipun ĕmpu dhuwung mawi toya wantah ingkang 
rumĕmbĕs saking sela ing sĕndhang Selakapa, Mas Cĕbolang lajĕng dhatĕng 
Banyubiru. 

Ing dhusun Taruwangsa sami jiyarah ing pasareyanipun Ki Agĕng 
Banjaransari; lampahipun kalajĕngakĕn dhatĕng sĕndhang Selakapa, sami 
nyĕlupakĕn dhuwungipun piyambak-piyambak, tosanipun katingal mĕlĕs 
wingit. Sĕndhang Purusa, cariyosipun: sintĕn ingkang nĕnĕpi ing ngriku, 
badhe pĕputra kanthi raharja. ... 
kaca 56-59 

47. Mratakkĕn sarengat Nabi | 

myang mĕdharkĕn sasĕngkĕran | 
maring jalma kang wus salĕh | 
nanging yĕn mĕdhar pingitan | 
sira mĕnyanga arga | 
aranne ing Banyubiru | 

parĕk arga Gajahoya 


48. Aranna Purwaka-sidik | 
sawusira mĕdhar rasa | 
kungkuma ing sĕndhang kono | 
kang katon biru hĕrira | 

Kiyagĕng tan lĕnggana | 
lajĕng dhepok Banyubiru | 
mung Ki Buyut sĕbutannya || 

49. dalĕm sasĕbutan kalih | 
wontĕn Pilang Kyagĕng Pilang | 
nĕng Hĕrbiru sĕbutanne | 

Ki Buyut ing Toyagĕdhah | 
myang yasa padhĕkahan | 
prĕnah ĕlĕr-kilĕnnipun | 
winastanan Taruwangsa || 

50. Wafatipun bokmanawi | 
inggih wontĕn Toyagĕdhah | 
awit wontĕn astanane | 
bilih saking padhepokan | 
kaprĕnah kidul-wetan | 
ngantos samangke lĕstantun | 
pinundhi pinindha jimat || 

51. Wangsul (m)borongakĕn maring | 
dhatĕng kang pramĕng surasa | 
namung samantĕn criyose | 
matur Kimase Cĕbolang | 
samangke tĕdhakira | 

Kyai Buyut Banyubiru | 
kang dĕdalĕm Toyagĕdhah || 

52. Panapi inggiha taksih | 
masputu taksih satunggal | 

Sĕh Hĕrcaramu wastane | 
puniku kaprĕnah canggah | 
sampun angragasuksma | 
sring rawuh ing Banyubiru | 
awis kang sagĕd pinanggya || 

53. De kang dados jurukunci | 
rumĕksa ing pasareyan | 
tunggil darah lawan ingong | 
sami darahing Majasta | 
nanging saking wanita | 
nguni wontĕn putra Galuh | 

Dyan Banjaransari nama || 

54. Pinundhut mantu Kiyai | 

Majasta sinungan prĕnah | 
nĕng Taruwangsa dhĕdhepok | 
dene ingkang dadya nipkah | 
muhung damĕl curiga | 

< Serat Centhini Jilid 04 - Halaman : 75 > 


sinĕpuhan toya lugu | 
kang rumĕmbĕs saking sela || 

55. Dumugi samangke taksih | 
wasta sĕndhang Selakapa | 
tan kenging asat toyane | 
kathah ingkang ngalap barkah | 
nyĕlupakĕn gĕgaman | 

ĕstu agung sawabipun | 
ampuh gya ya kalis tinja || 

56. Kiyagĕng sĕbutannĕki | 
ngantos dumugining wafat | 
nĕng Taruwangsa makame | 
canggahipun ingkang wrĕdha | 
wontĕn ing Toyagĕdhah | 

ran Ki Suhud de rinipun | 

Ki Sahid nĕng Taruwangsa || 

57. Mas Cĕbolang duk miyarsi | 
gotĕke Kyai Milasa | 
kalangkung adrĕng karsane | 
ayun uning Taruwangsa | 
kalawan Toyagĕdhah | 

alon matur dhuh sang luhung | 
bakda Subuh benjang-enjang || 

58. Kawula anyuwun pamit | 
muhung pangĕstu paduka | 
myang ywa kirang pangaksamane | 
yun uninga Taruwangsa | 
kalawan Toyagĕdhah | 

masputu kalangkung atut | 
kula kang ayun ngatĕrna || 

59. Maring Taruwangsa tuwin | 
maring Banyubiru pisan | 

Mas Cĕbolang sarencange | 
sangĕt nuwun sukarĕna | 
kĕndĕl wus samya nendra | 
saliyĕpan myarsa bĕdhug | 
titiga tangi sadaya || 

60. Mring paheran asusuci | 
miwah ngambil toya kadas | 
radi awal ing nĕptune | 

Subĕki sawusing bakda | 
sasarapan lumadya | 
jadah wajik wedang bubuk | 
kupat lonthong gudhĕg manggar || 

61. Ulam ayam adhĕm gajih | 
bubuk dhĕle tigan ayam | 
mirantos ngancaran age | 

wawi masputu sarapan | 
sadaya kang liningan | 
samya tuturuh gya kĕmbul | 
wus dumugi dĕnnya nadhah || 

62. Ki Milasa maring panti | 
ambejani mring rubiyah | 
kang anĕng srambi mirantos | 
sawangsulira mring langgar | 
tamu wus nĕng plataran | 
tandya budhal umun-umun | 

Cĕbolang giris umiyat || 

273. Girisa 

1. Ing lampahe Ki Milasa | 
kĕngkĕng rikat tan rĕkasa | 
udakara umurira | 
langkung saking pitungdasa | 
ngambah marga alit ngarga | 
rumpil minggah tumurunnya | 
ri kang soroting baskara | 
abra madhangi bawana || 

2. Wĕh sĕnĕnning arga-arga | 
kang tan mawa tarulata | 
sumilak (n)jalĕrĕh cĕtha | 

de kang kathah tanĕmannya | 
miwah kadunungan desa | 
wĕnĕs ijo angrĕmbaka | 
barungan swaraning kaga | 
sĕnĕng kang mahawan marga || 

3. Kang ngucul lĕmbu maenda | 
sumĕbar lĕmpĕnging arga | 
rarywa ngon mlangkrong kamlaka | 
anglĕthusi woh nom tuwa | 

katon sĕnĕng ura-ura | 
ngalangut sa-siring nala | 
mĕlang-mĕlung jangja dawa | 
ngalĕnthar tan tiba pada || 

4. Kang mahawan samya suka | 
sangsaya mĕmpĕng ra-ura | 
nahan ta ing lampahira | 
wus prapta ing Taruwangsa | 

Ki Sahid dupi uninga | 
lamun kadangira wrĕdha | 

Ki Milasa ing Majasta | 

(m)bĕta tamu brĕgas mudha || 

5. Tundhuk sasalaman samya | 

Ki Milasa wus pratela | 
tĕtamunira lĕlima | 

nama miwah pinangkanya | 

tanapi ingkang sinĕdya | 

Kyai Sahid sukarĕna | 
alon wijiling wacana | 
botĕn wontĕn sanĕsira || 

6. Kula lan kakang Milasa | 
mila sampun wancakdriya | 
ulun sumarah ing karsa | 
punapa inggih lajĕnga | 
minggah dhumatĕng astana | 
lĕrĕh rumuhun mring wisma | 

Mas Cĕbolang aturira | 
kajawi karsa paduka || 

7. Prayogi lajĕng kewala | 
ngujung maring ing astana | 
antuka supangatira | 
kiyagĕng ingkang minulya | 
bilih wus tahlil sumangga | 
sakarsa datan lĕnggana | 

Milasa cumondhong karsa | 
tandya minggah mring astana || 

8. Praptĕng pasareyannĕki | 

Kiyagĕng Banjaransari | 
asung salam sadayĕki | 
wontĕn suwara mangsuli | 
kagyat kang samya miyarsi | 
garjita sajroning ati | 
kalamun alim sayĕkti | 
nulya tahlilan sarĕnti || 

9. Bakdaning tahlil kawuryan | 
ngunguwung kang pasareyan | 
nulya mundur asung salam | 
para tamu ingaturan | 
mampir maring padhepokan | 
praptĕng panti ingancaran | 
pinarak gya sinunggatan | 
wedang gantĕn pangĕsĕsan || 

10. Tan pantara dangu nulya | 
sugata nadhah tinata | 
sampĕt lam-ulamanira | 
sĕkul bucu liwĕt saha ] 

Ki Sahid (n)dhĕku lingira | 
kiraka myang wayahkula | 
atur buja sawontĕnnya | 

Milasa manthuk sumangga || 

11. Wawanting anulya nadhah | 
kang samya sinung ling gĕpah | 
wanting adan samya nadhah | 
nuju nĕdhĕnging kang wayah | 

katoran sĕmada sayah | 
pakantuk kang samya nadhah | 
wus dumugi gya rinurah | 
mring pra batih jalĕr kathah || 

12. Ki Wisma ngling paran karsa | 
kĕndĕl tanapi lajĕnga | 

Mas Cĕbolang aturira | 
bilih kaparĕng ing karsa | 
prayogi lajĕng kewala | 

Ki Milasa lon lingira | 
adhi aku borong sira | 

Ki Cĕbolang atĕrĕna |] 

13. Sun wangsul kene kewala | 
masputu andum raharja | 
sadaya nuwun turira | 
nahĕn sawusing samĕkta | 
tandya mangkat sadayanya | 
wangsul Ki Jayamilasa | 

Ki Sahid wah tamunira | 
praptĕng sabin lampahira || 

14. Miyat pantun warna-warna | 
mĕh (n)dungkap pamĕndhĕtira | 

Mas Cĕbolang lon tatanya | 

Kyai sintĕn kang nanĕma | 
pantun kathah warninira | 
punapi namane samya | 
masputu tanĕman-kula | 
sanĕs-sanĕs namanira || 

15. Tambakmĕnur Sokanandi | 

Papah-arĕn Mĕnthik-wangi | 

Jaka-bonglot Pĕndhok-wĕsi | 

Dhudha-ngasag lan Cĕndhani | 

Randha-mĕntĕr nyĕlamĕti | 
kalawan kĕtan warna tri | 
kang cocog lan siti ngriki | 
mĕh kasupĕn angampiri || 

16. Miyat sĕndhang Toyakapa | 
lampahira sampun prapta | 
nuju agung toyanira | 
kang sami angangge katga | 
nyĕlupakĕn gantya-gantya | 
ingĕntas garing sakala | 
tan ana labĕting toya | 
mindhak mandhĕs kang guwaya || 

17. Kawangwang mĕlĕs wingitnya | 
samya sukuring Hyang Suksma | 
lajĕng lampahira prapta | 
sĕndhang kayoman mandira | 
wanci Luhur kĕndĕl nulya | 

samya wulu sadayanya | 
gya wĕkdal sawusnya bakda | 
Nurwitri nĕng tĕpinira || 

18. Sĕndhang cawuk-cawuk toya 
galĕgĕs ngawe Saloka | 
kakang iki tamatĕna | 
mĕmpĕr kaya anunira | 

Ki Sahid ngartikĕng driya | 
(ng)gih lĕrĕs masputu mila | 
nama kang Sĕndhang Purusa 
sintĕn kang siram ĕstunya || 

19. Dadya kuwat kang sarira | 
bilih tan darĕman putra | 
dalu nĕpi enjangira | 
ngajĕngkĕn plĕthĕking surya 
lajĕng siram nĕlĕs rema | 
insa Allah botĕn lama | 
darbe tuwuh tur raharja | 
kang wus kalakyan sanyata || 


7 4. Lampahipun dumugi sĕndhang Banyubiru ingkang rumiyinipun papan 

mĕjang ngĕlmu raos, sarta sami ningali siti ingkang kaangge Jaka Tingkir 
anggala maesa. Maesa ngamuk, ingkang sagĕd nyĕpĕng namung Jaka Tingkir. 
Lajĕng sami jiyarah ing astana Banyubiru. Mas Cĕbolang kapengin kapanggih 
Sĕh Hĕrsaranu, dumadakan mirĕng suwantĕn bilih sagĕdipun kapanggih Sĕh 
Hĕrcaranu benjing mĕnawi sampun emah-emah wontĕn ing Wanataka ... 
kaca 60-61 

20. Wusing aring lumaksana | 
tan cinatur lampahira | 
tlatah Banyubiru prapta | 
miyat tatanĕmanira | 
dhangkĕl ĕmpu warna-warna | 
pinantha-pantha (ng)gĕnnira | 
kĕncur sĕdhĕte watara | 

laos gĕdruge ngrĕmbaka || 

21. Kunci borose tumruna | 
puyang prit kapur-dipangga | 
lirihe sumĕdhĕng samya | 
sunthi jae kunir-seta | 
bĕngle dlingo tĕmu-krĕsna | 
ĕpoh glĕnyĕh giring lathya | 
wrĕsah pacing puspanyidra | 
brambang bawang cabe mrica || 

22. Nahĕn Ki Suhud kang lagya | 
sĕnĕng myat tanĕmanira | 
kawistara sing mandrawa | 

Ki Sahid dadya pangarsa | 
urut kacang lampahira | 
gupuh mlajĕngi wus panggya | 

rarangkulan sung pambagya | 
myang tatanya rencangira || 

23. Ki Sahid uwus sajarwa | 
ing purwa madya wasana | 

Ki Suhud gya jawatasta | 
mring Cĕbolang sarencangnya | 
myang nyĕnyĕs wijiling sabda | 
rĕh ulun tiyang ing arga | 
sigug kau pamicara | 
sampun kirang pangaksama || 

24. Alit tumĕkĕng samangkya | 
dĕrĕng nate ngambah praja | 
ulun kadangipun wrĕdha | 
lan Ki Sahid Taruwangsa | 
masputu krama kawula | 

Cĕbolang suka turira | 
dhuh lae botĕn kadosa | 
sakarsa ywa wancakdriya || 

25. Sanadyan nĕmbe kĕpanggya | 
saĕstu raosing nala | 

tarlĕn sih sumungkĕm kula | 
lan rinta Ki Taruwangsa | 

Ki Suhud kapadhan-karsa | 
alon wijiling wacana | 
suwawi miyat talaga | 

Banyubiru kang kinarya || 

26. Nguni mĕjang ngĕlmi rasa | 
myang miyat patilasannya | 
kisma pinĕndhĕt kinarya | 
anggala kanang maesa | 

Cĕbolang matur sumangga | 
saksana gya lumaksana | 
wusnya umiyat sadaya | 

gya mring sĕndhang kidulira [| 

27. Astananya sang minulya | 

Purwata sidik sudibya | 

wus sĕdhĕng Asar wĕktunya | 
samya wulu minggah nulya | 
mring masjid alit sadaya | 

Kyai Suhud imamira | 

ing wĕktu Ngasar wus bakda | 

sung salam nĕngĕn mangiwa || 

Jilid 4 - Kaca : 61 

28. Pĕtĕng dhĕdhĕt madyantara | 
mĕndhung angĕndhanu krĕsna | 
mabarung kang wujut mala | 

Suhud Sahid lan tamunya | 
saking masjid mring astana | 
binuka kori wus mĕnga | 

atur salam sadayanya | 
nyarĕngi jawah prahara || 

29. Amung luhuring astana | 
sumilak lir mawa teja | 
tan wontĕn grimis tumiba | 
kanan kering drĕs jawahnya | 
ayĕm kang nĕng jro astana | 

Cĕbolang sarencangira | 
sangĕt ngungun ing wardaya | 

Ki Buyut agung kramatnya || 

30. Gya tahlil paragatira | 
andonga matumpa-tumpa | 
galudhuk lir barung swara | 
balĕdhĕg ngamini munya | 
ing sabakdanira (n)donga | 
sumilak blas ngantariksa | 
sumorot trang Sang Hyang Surya | 
lon sumuruping bantala || 

31. Ki Buyut ngling mring tamunya | 
masputu prayoginira | 

aso rumuhun mring wisma | 
nyi wisma sampun sadhiya | 
sugata sawontĕnira | 

Mas Cĕbolang aturira | 
sumangga (n)dhĕrĕk sakarsa | 
nanging sajroning wardaya || 

32. Dahat kepengin kapanggya | 
lan Sĕh Hĕrcaranu mulya | 
pakĕwĕd yun mĕdharĕna | 
anulya mirĕng suwara | 
hĕh Suhud sira waraha | 

iya marang tamunira | 

Cĕbolang dĕnnya yun panggya | 
lan Sĕh Hĕrcaranu mangkya |] 

33. Iya durung mangsanira | 
tĕmbe yĕn wus palakrama | 
kalunta nĕng wana pringga | 
ing kono (ng)gonne kapanggya | 
myang sung prĕnah Wanataka | 
aywa sumĕlang ing nala | 

Cĕbolang dupi miyarsa | 

dahat jrih sumungkĕm kisma || 

34. Jĕnggĕlĕk Ki Suhud tanya | 
paran kang dadya daruna | 
punapinggih mirĕng swara | 
katrangan krĕntĕging nala | 
kang dhinawuhkĕn mring kula | 

Cĕbolang mĕsĕm aturnya | 
inggih mirĕng tur tĕtela | 

sangĕt panuwun kawula || 

35. Tandya atur salam samya | 
sawawĕngkoning astana | 
siti mobah kaping tiga | 
lir lindhu obahing kisma | 
wus mundur saking sĕtana | 
sapraptanira ing wisma | 

Hyang Surya sampun diwasa | 
mĕt toyastuti sadaya || 

36. Wus minggah maring ing masjid 
adan ayun wĕdal Mahrib | 

Ki Suhud ngimani tartip | 
Ngisane gantya Ki Sahid | 
ing sabakdanira Ngisa | 
dhikir atanapi (n)donga | 
paragat wangsul mring wisma | 
Ki Suhud manis lingira || 


8 Lampahipun dumugi dhusun Tĕlĕng sumĕrĕp sĕndhang Tirtamaya. Miturut 
kaol, sintĕn ingkang adus ing sĕndhang cacah sanga ing laladan ngriku, 
mangka rampung sadĕrĕngipun plĕthĕking surya, yĕkti tĕguh timbul tuwin 
yuwana ... 
kaca 62-63 


Jilid 4 - Kaca : 62 

37. Masputu sadayanira | 
sawontĕnnipun sumangga | 
wedang tĕmu gĕndhis klapa | 
nĕnĕnas saliting jangga | 

sae tumraping sarira | 
dhumatĕng padharan lĕga | 
kang sinung ling rahab samya | 
wus ngombe sasukanira || 

38. Kraos nikmat kang sarira | 
ngling malih rĕh wus tinata | 
wawi nadhah sawontĕnnya | 
wawanting Bismillah nulya | 
nadhah rĕsĕping kang nala | 
pakantuk wusnya dumugya | 
ngundurkĕn gantya lumadya | 
mĕmangsĕgan pisang raja || 

39. Pulut cĕklĕk garaita | 
pisang-mas jambu-drĕsana | 
samya mĕndhĕt sasukanya | 

Cĕbolang matur ki wisma | 
kalangkung panuwun-kula | 
ginunturan bojakrama | 
langka kalamun sagĕda | 
ngaturi ingkang pinangka || 

40. Tibaning sih bojakrama | 
kajawi ingkang punika | 
benjang-enjang kalilanna | 
anglajĕngakĕn lumaksana | 
ki wisma mĕsĕm lingira | 
masputu aywa rinasa | 
ĕstune ulun sadarma | 
dadya lantaran kewala || 

41. Yĕn pinarĕng ing Hyang Suksma | 
ulun ngatĕr tĕdah marga | 
mĕdal ing Tĕlĕng kewala | 
wontĕn sabinne pinirsa | 

Cĕbolang kalangkung suka | 
ulun nyarĕngi kewala | 

mantuk maring Taruwangsa || 

42. Tan cinatur dalunira | 
enjinge Subuh wus bakda | 
sarapan kĕtan ra-ura | 
panggang cacah ayam dhara | 
sambĕl windu mawur pĕra | 
gĕndhis arĕn wedang kahwa | 
nadhah sarapan wus bakda | 

Sahid sung salam warata || 

43. Winantu pandonga arja | 
budhal jawi dhadhah prapta | 
rujak sĕntul bĕbasannya | 
ngalor mantuk Taruwangsa | 

Suhud ngidul satamunya | 
ngancas ngetan sawatara | 
praptĕng arga Gajahoya | 
miyat pongoling ancala || 

44. Pindha tutuking kang naga | 
krura arsa amamangsa | 
ranang minangka wisanya | 
tĕnggok (n)dlĕdĕg mĕdal toya | 
wĕning mancuring sahasta | 
cĕlak pancuraning toya | 

ana arcane dipangga | 
anjmm wingit sĕmunira || 

Jilid 4 - Kaca : 63 

45. Dangu dĕnnira mariksa | 
linajĕng lampahira | 
praptĕng sakiduling arga | 

Gajahmungkur Tlĕng wastanya | 
kĕndĕl ngandhaping sridĕnta | 
anon sĕndhang Tirtamaya | 

Ki Suhud ngling lah punika | 
sintĕn kang siram tan lama || 

46. lajĕng subur wulunira | 
sakojur kadi rewanda | 

lan wontĕn sĕndhang sasanga | 
plĕncat-plĕncat panggenannya | 
sintĕn kang sagĕda siram | 
sadaya wradin sasanga | 
datan kawĕdalan arka | 
ĕstu tĕguh timbul ywana || 

47. Datan mawi tarakbrata | 
mila tyang arga Duksina | 
ing saurutipun samya | 
kathah kang lampah tan harja | 
nir ĕngĕt apĕsing raga | 
munyal-munyal tan riringa | 
wawi prayogi pinirsa | 

Cĕbolang matur sumangga || 

48. Wusing myat sĕndhang sasanga 
Ki Suhud alon lingira | 
masputu sadayanira | 

ulun asung kang pujarja | 
margi mangetan punika | 
lajĕng anjog Wana-arga | 
sasungapaning kang arga | 
mring Pacitan Pranaraga || 

49. Cĕbolang nuwun aturnya | 
wus atur salam sadaya | 
sigĕg Ki Suhud antuknya | 
nahĕn wau lampahira | 

Cĕbolang sarencangira | 
anĕlasak wana-arga | 

tan cinatur laminira | 
praptĕng Wanagiri tandya || 

50. Kĕndĕl krajan Girimarta | 
nĕng tĕpi sĕndhang Hĕrmaya | 
ayĕm mandira ngrĕmbaka | 
anĕntrĕmakĕn sarira | 

Palakarti Kartipala | 

(ng)galoso nĕng tambi sarya | 
tĕrbang pinĕngkul nĕng jaja | 
tinabuh rĕm-rĕm netranya || 

51. Kasiliring samirana | 
liyĕr-liyĕr tĕmah nendra | 
tarĕbang tumutup muka | 
ngorok nĕmpuh trĕbang munya 
kadi tinatap ing ngasta | 

Ki Nurwitri Ki Saloka | 
singiran angon irama | 

Cĕbolang sru sukĕng nala || 

52 . 


Nĕng tĕpining sĕndhang sarya 
cawuk-cawuk anĕng toya | 
wanci ngangsu pra wanita | 
ruruntungan anom tuwa | 
mratah manis suluh surya | 
mandhĕs alus kulitannya | 
sumĕh-sumĕh mĕrakatya | 
karisik galak ulatnya || 


9 III. Mirĕngakĕn bab ulah-asmara tuwin sipating wanita. Mas Cĕbolang namur 
dados ĕstri ngantos dumugi Sĕlaung nyumĕrĕpi gĕsangipun para warok. 
Lumampah mangetan tumuju dhatĕng Pacitan. Ing Girimarta kapanggih 
Endrasmara, putranipun Kĕtib Winong ing Mataram, ing ngayĕng badhe 
ngaos dhatĕng Panaraga kandhĕg ing Girimarta sĕsemah Rara Indradi 
putranipun Kyai Haji Nurgirindra. Endrasmara mila karĕm ulah-asmara, 
semahipun sakawan sami rukun ... 
kaca 64-68 


53. Kandhĕg mangu anon janma | 
miwah nilingkĕn suwara | 
trĕbang ririh panatapnya | 
singir alon bĕning cĕtha | 
saya maju kang mĕt toya | 
tamat kang nrĕbang wong nendra 
sukĕng tyas ngampĕt gujĕngnya | 
ting kalikik tutup lathya || 

54. Sangsaya hardaning suka | 
latah-latah mawĕh gita | 
kang singir kang langĕn taya | 
samya (n)jumbul nolĕh mirsa | 
dyah kang ayun ngambil toya | 
Cĕbolang ngling lah sumangga | 
pra ĕstri dupi uninga | 

Cĕbolang bagus kang warna || 

55. Cĕp kĕndĕl salin salaga | 
kengis ngĕsĕs nahĕn brangta | 
lir kataman dhĕsthiguna | 
wurunging pangangsunira | 
tumanduk liringing netya | 
Cĕbolang tanggap ing karsa | 
pra dyah kataman asmara | 
nar-naran mijil kang waspa || 

274. Mijil 

1. Kalĕnthinge nora dĕnrawati | 

tĕmah mrucut mak prok | 
jajorogan sarwi nolĕh-nolĕh | 
wĕnĕh kabĕntus ing padhas curi | 
kari gulunĕki | 
pangindhite bĕsus || 


Jilid 4 - Kaca : 64 

2. Mĕyĕk-mĕyĕk wonga-wonga kengis | 
sumĕkan ngalowong | 

pindha wulan katamĕng himane | 
sasorote sasangka mranani | 
swadine mĕmengin | 
mring sang klanĕng ranu || 

3. Nahan wontĕn rarywa ing Mantawis | 
anak kĕtib Winong | 

apidĕksa manis pamulune | 
marĕkati sĕdhĕnging birahi | 
kesahe pinardi | 
talabul ing ngĕlmu || 

4. Kandhĕg kĕrĕm anĕng Wanagiri | 
labĕt sĕnĕng madon | 

pinĕt mantu lawan panggĕdhene | 

Girimarta pangkate pratinggi | 
ran Kaji Nurgiri | 
sinung ran Ki Mantu || 

5. Kenthol endrasmara akĕkasih | 
sabĕn lingsir kulon | 

asĕngadi ngisis nĕng ngandhape | 
tanjung agung margining mring (m)bĕji | 
swadine umĕksi | 
dyah kang samya ngangsu || 

6. Samya wangsul kalĕnthing wus gusis | 
ngacuwis guguyon | 

jĕjorogan sarwi nolĕh-nolĕh | 
dupi cĕlak ginĕtak dah iki | 
ana apa kuwi | 
berag ngadu ĕjun || 

Jilid 4 - Kaca : 65 

7. Kagyat (n)jumbul gugup anauri | 
sĕndhang wontĕn kenthol | 
anjĕnthara arum suwarane | 
wontĕn ingkang cawuk-cawuk warih | 
ugi kenthol sigit | 

botĕn gondhal-gandhul |] 

8. endrasmara latah anudingi | 
ngĕndi ana kenthol | 

nyawuk warih myang arum swarane | 
ĕstri ingkang mangsuli sung liring | 
sarwi nĕkĕm lathi | 

(n)jĕrunthul gumuyu || 

9. Tandya maring (m)bĕji ayun uning | 
lumaksana alon | 

dupi tundhuk jawat-tangan age | 
mring Cĕbolang Saloka Nurwitri | 

Karti Pala-karti I 

tangi nulya raub || 

10. Wus atata nĕng tĕpining warih | 

Endra lingira lon | 

katambĕtan kang kawuryan nĕmbe | 
linĕpatna sakĕhe kang runtik | 
ulun krami adhi | 
kawijilannipun || 

11. Kang sinĕdya myang sinambating sih 
Cĕbolang lingnya lon | 

dhuh kiraka rayinta yĕktine | 
saking tanah sakilĕning Pragi | 

Kĕdhu wisma-mami | 

Cĕbolang ranulun || 

12. Bilih sagĕd dumugi yun maring | 
Pranaraga ngaos | 

rencang nunggil kapti de namane | 
ingkang anĕm punika Nurwitri | 

Sloka Palakarti | 

Kartipala catur || 

13. Nanging tansah kasangsayĕng margi | 
jumarunuh repot | 

angaluyug datan wrin margine | 
tansah takĕn ing samargi-margi | 
dumugi ing ngriki | 
tan wrin namanipun || 

14. Dhuh kiraka kang rumakĕt manis | 
nir kang walangatos | 
angĕgungna gunging aksamane | 
kĕparĕnga mĕdharkĕn wawadi | 
solahbawa yĕkti | 

tangĕh bilih dhusun || 

15. endrasmara latah nampĕl wĕntis | 
babo kadangingngong | 

tĕka pintĕr mawang mring rakane | 
tanah ngriki nama Wanagiri | 
kang purun mastani | 
endrasmara ulun || 

16. Tanah tĕrahing prajĕng Mantawis | 
anak Kĕtip Winong | 

awit alit langkung pamĕthĕse | 
nanging ulun punggung anglakoni | 
dumugining akir | 
baleg tambah mrusul || 

17. Purun ĕstri tan sagĕd nayuti | 
lajĕng kinĕn ngaos | 

nyantri marang ing Pranaragane | 
rarywa sanga sasarĕngan mami | 

dumugi ing riki | 
kandhĕg amangun kung 


Jilid 4 - Kaca : 66 

18. wontĕn rarywa ĕstri cĕmĕng manis | 
wadana sumuloh | 

pindha kilat tumĕplĕg liringe | 
ulun ingkang katampĕging liring | 
kadi dĕnlolosi | 
cape tĕmah lumpuh || 

19. Ulun lajĕng poyan boya bangkit | 
lumampah wus repot | 

tinilara anamung ing tĕmbe | 
bilih mantuk nĕdha dĕnampiri | 
wus uninga wadi | 
lajĕng sadayĕku || 

20. Nahan kantun anggana wakmami | 

(m)barĕbĕl wĕtu loh | 

gandrung-gandrung nglacak praptĕng kene | 
jro capuri wontĕn masjid alit | 
ulun malbĕng srambi | 
wanci bakda Luhur || 

21. Ingkang darbe wisma amanggihi | 
sih wĕlase notog | 

Kyai Kaji Nurgirindra ranne | 
ramanipun dyah kang mawĕh kingkin | 
ran Rara Indradi | 
yayi cĕkakipun || 

22. Ulun mapan pinupu tan lami | 
dhinaupkĕn ingong | 

lan Indradi ingkang damĕl cape | 
lumastantun dumugi samangkin | 
yayi yĕn marĕngi | 
lan sanak sadarum || 

23. Alĕrĕpa anĕng wismamami | 
benjing niring rapoh | 
sakarsanta lajĕng myang botĕnne | 
rama kaji wus kalĕbĕt alim | 
sampun anyĕkapi | 

ngĕlmi sarak Rasul [| 

24. Mas Cĕbolang tumantur sakapti | 
lumaksana alon | 

endrasmara nĕng ngarsa lampahe | 
praptĕng dhadhah dhaham kaping katri | 
kang anĕng pandhapi | 
miwah wismĕng pungkur || 

25. Samya mĕdal praptĕng ngregol aglis | 
ki wisma lingnya lon | 

lah tutura mring nyaimu age | 
ulun katamuwan kadangmami | 
saking Kĕdhu Pingit | 
rencangira catur || 

26. Sadhiya-a wedang angĕt thithik | 
myang bucu kang mrantos | 

kang sinung ling wus lumĕngsĕr age | 
tata-tata salu wismĕng ngarsi | 
parenta mring wuri | 
ngrukti pondhokipun || 

27. endrasmara tamunira sami | 
pinarnahkĕn gupoh | 

anĕng salu pandhapa kang kilĕn | 
tinumpangan lampit glaran pasir | 

Ki Wisma mring panti | 
prentah rabinipun || 

Jilid 4 - Kaca : 67 

28. Tan adangu wangsul mring pandhapi | 
sasĕgah lumados | 

nyai wisma catur ngladosake | 
pangudutan kalawan tapsirih | 
wedang (m)bang srigadhing | 
ronning blimbing wuluh || 

29. Mabĕn tawon kongas ganda wangi | 
jĕnar kimpling kinclong | 
nyanyamikan wi lĕgi kimpule | 
gĕmblong bĕntul sabun pisang-rukmi | 
kalawan cariping | 

pisang-raja talun || 

30. Wus tinata andhĕr anĕng ngarsi | 
ki wisma lingnya lon | 

lah ta padha ambagĕkna kabĕh | 
iki tamu nanging dudu tami | 
kadangmu pribadi | 
prĕnah ariningsun || 

31. Wus winĕdhar ing lampah myang nami | 

(n)dhĕku catur wadon | 

ganti-ganti samya sung pambage | 
myang nyarakkĕn pasunggatanĕki | 
tĕmbung nyĕnyĕs manis | 
marĕkakĕn kalbu || 

32. Garjitĕng tyas kang sinung pambagi | 
baya iki wadon | 

papat pisan swamine kenthole | 

Mas Cĕbolang mangsuli pambagi | 
pangĕstunirĕki | 

(m)bakayu sadarum || 


< Serat Centhini Jilid 04 - Halaman : 90 > 


33. botĕn kirang sajuga punapi | 
tulus karahayon | 

endrasmara angling mring tamune | 
lah punika (m)bakyu para yayi | 
kuciwa ring warni | 
kidhung wagu sigug || 

34. Pĕthingane pan namung sathumlik | 
anglĕnggahi wadon | 

bĕkti nastiti sangĕt ajrihe | 
amiturut saprentahing laki | 
condhong ing sakapti | 
sagĕd momong maru || 

35. Pun Indradi mring mamnira tri | 
nir kang walangatos | 

kang panĕnggak Surĕsmi namane | 
kang panĕngah anama Suwati | 
pun Lulut sumĕndhi | 
catur golong-kayun || 

36. Manjing kadang kang sinarawĕdi | 
tulus gĕndhon rukon | 

botĕn lucu punika tiyange | 
lah suwawi danguwa pribadi | 
suka kang sinung ling | 
alon aturipun || 

37. Dhuh kiraka kawahyon sajati | 
ing pamujiningong | 
dhumatĕng ing (m)bakyu sadayane | 
lastantuna ing salaminĕki | 
tinartamtu benjing | 

antuk sawarga gung || 

38. Nikmat rahmat langgĕng tan agingsir | 
ganjaraning Manon | 

dhatĕng wadon kang bĕkti lakine | 
endrasmara sukĕng tyas lingnya ris | 
suwawi sinambi | 
sakwontĕnanipun || 

Jilid 4 - Kaca : 68 

39. Mas Cĕbolang sarencangirĕki | 
ngrahapi pasugoh | 

wus dumugi gya ngĕsĕs myang (ng)gantĕn | 

Kyai Wisma parentah mring rabi | 
lamun wus miranti | 
ladĕkna bucumu || 

40. Para rabi wus tumĕkĕng panti | 
tan adangu miyos | 

nampa bucu lawan rampadanne | 
nyanyamikan ingundurkĕn aglis | 
rampadan gumanti | 

tinata pinatut || 

41. Sĕkul gaga munggĕng panjang-giri | 
gudhĕg sambi batos | 
sambĕlgorĕng rĕmpĕla-ti pĕte | 
bubuk-dhĕle kaduk lombok cilik | 
gorĕngan prit-glathik | 

gathik myang drĕkuku || 

42. Cĕplok tigan kamal ayam ati | 
manjangan myang opor | 
mĕri branti sampĕt lalabane | 
sambĕl-ulĕg sarĕm ampĕr pĕtis | 
ambĕng dĕnimbuhi | 

Ki Wisma lingnya rum || 

43. Wawi yayi sami awawanting | 
punika susugoh | 
bĕcatipun (m)bakyunta cature | 

kang sinung-ling (n)dhĕku sigra wanting | 
Cĕbolang sarwa ngling | 

(m)bakayu sadarum || 

44. Prayogine sasarĕngan bukti | 
ing tandang tan ewoh | 
raroyoman eca sawadose | 
kyai wisma suka lah ta yayi | 
catur pisan bĕcik | 
miturut arimu || 

45. Barĕng bukti basane ngĕmpyangi | 
pra rubiyah gupoh | 
awawanting miturut lakine | 
tandya bukti ngiras angladĕni | 
nutug sadayĕki | 

mirasa pakantuk || 

46. Cinarikan marang ing pamburi | 
wowohan lumados | 

durĕn manggis dhuwĕt wungu putĕh | 
kĕpĕl dhuku pisangmas kĕcapi | 
lah sumangga yayi | 
ing pamangsĕgipun || 

47. Pra rubiyah kang ngiras ngladosi | 
catur gantos-gantos | 

anawani marang tĕtamune | 
katungka Hyang Surya manjing wukir | 
tĕngara Mahribi | 
lir blabak tinabuh || 

275. Balabak 

1. Lah ta yayi sumangga sami awĕkdal | 
Mahribe | 

maring langgar ing sabakdane sĕmbahyang 

saene | 

lajĕng ngaso dhatĕng pondhok cakĕt langgar 
sak-lore II 


10 Ing dalunipun rĕrĕmbagan bab gĕsang lan panggĕsanganing manungsa tuwin 
ihtiyaripun. Nyandhak kawruh Tasawuf lan Fĕkih, Endrasmara milih Fĕkih 
ingkang mupakat kanggenipun tiyang Jawi. Endrasmara mĕdhar bab 
pratingkahing cumbana tuwin sipat-sipating wanita dalah panggigahing napsu 
asmara ... 
kaca 69-75 


2. Wus alinggar samya ngambil toya kadas | 
nulya ge | 

minggah maring langgar Nurwitri gya adan | 
larase | 

slendro pathĕt sanga swara rum ngumandhang | 
lantase || 

3. Bakda adan samya asĕmbahyang sunat | 

Mahribe | 

rampung sunat Ki Nurwitri tandya kamat | 
larase | 

pelog pathĕt barang miring sawatara | 
sĕrune || 

4. Cĕping kamat parlu Mahrib kang dumadya | 
imame | 

endrasmara tarĕtip suwara cĕtha | 
bakdane | 

wĕktu Mahrib nutug pupujiyannira | 
dhikire || 

5. Rĕmpĕg sĕsĕg laras prajĕng Ngĕksiganda | 
lagune | 

tĕkĕng Ngisa myang sunat-sunat wus bakda | 
nulya ge | 

samya mandhap saking langgar mring pondhoknya 
asone || 

6. endrasmara ngatĕrkĕn sarwi tatanya | 
ing mangke | 

kaparĕnge sugata manira | 
dhahare | 

punapi nĕng griya punapi binĕkta | 
pondhoke || 

7. Cĕbolang ngling sangĕt ing panuwunkula | 
sarĕhne | 

taksih tuwuk prayogi botĕn kewala | 
nadhahe | 

endrasmara mantuk parentah rabinya | 
dĕn age || 

8. Sugatamu kinang pangudutan lawan | 
wedange | 

lan nyamikan iku bae ladĕkĕna | 
sĕgane | 

ora susah awit kabĕh isih padha | 
warĕge || 

9. Wus lumadi andhĕr tinata ing ngarsa | 
tan suwe | 

endrasmara mring pondhoke tamunira | 
dĕlinge | 

lah sumangga sampun pakĕwĕt ing nala | 
ecane || 

10. Lĕlĕh-lĕlĕh (m)birat rapuhing sarira | 
sambĕnne | 

ngunjuk wedang dhaharan sawontĕnira | 
tamune | 

ananggapi samya sasĕkecanira | 
patrape || 

11. Kyai Wisma manĕmbang mring tamunira 
dĕlinge | 

yayi mugi kaparĕnga mĕdharĕna | 
raose | 

ing Kitabing Tasawub babing ngagĕsang | 
tamtune II 


12. Cĕbolang ngling nitik saking ing surasa | 
ĕstune | 

manungsĕku tinartamtu ing Pangeran | 
kodrate | 

pyambak-pyambak lalampahane nĕng donya 
mulyane || 

13. Myang sangsara bĕgja cilaka waluya | 
sakite | 

sugih miskin ngagĕsang tanapi laya | 
milane | 

nir pamikir kajawi mung lumaksana | 
anane || 

14. Tanpa parlu pados sarat budidaya | 
margine | 

wus tinamtu upama anandhang roga | 
ĕstune | 

bilih sampun wĕdaling saras nir tamba | 
sarase || 

15. Lamun sampun pinasthi ing ajalira | 
ĕstune | 

ingusadan tan saras tĕmah palastra | 
glĕthĕke | 

wontĕn malih kasĕbut Palakil-kobra | 


Jilid 4 - Kaca : 70 


< Serat Centhini Jilid 04 - Halaman : 94 > 


iribe 


16. Bab babĕtan papasthĕne kang manungsa | 
mulyane | 

myang sangsara bĕkja lawan cilakanya | 
malihe | 

kalakuwan tanapi sagĕsangira | 
lakone || 

17. Dadosipun wus pinasthi kang manungsa | 
gĕsange | 

anĕng donya miwah panggĕsangannira | 
malihe | 

ing lĕlakon kasĕbut Palakil-kobra | 
gancare || 

18. Ing Tasawub kalawan Palakil-kobra | 
bĕntĕnne | 

mawa mratĕlakkĕn kang dadya jalaran | 
blaine | 

lan mratelakkĕn panulak supadya | 
harjane || 

19. Dados taksih nindakkĕn isaratira | 
bĕntĕne | 

mĕnggah ingkang isarat kang mrih raharja 
badane | 

lawan maring kulawarga wus wajibnya | 
tiyange || 

20. Kĕdah mawa istiyar sakadarira | 
tamtune | 

wus kasĕbut ing kjtab Pĕkih punika | 
uripe | 

manungsĕku tartamtu wĕnang istiyar | 
ywa supe || 

21. endrasmara duk myarsa goyang kĕpala | 
dĕlinge | 

langkung ĕwĕt mĕnggah pamanah-kawula 
sĕlĕhe | 

nyungkĕmana Tasawub dĕrĕng kuwasa | 
rikine || 

22. Ĕstunipun kasĕbut Pĕkih punika | 
saene | 

nanging bilih ngĕngĕti Tasawubira | 
kĕmbane | 

ing istiyar tiwas sayah tanpa karya | 
lampahe || 

23. Kadiparan mĕnggah yayi sumĕlĕhnya | 
kalihe | 

Cĕbĕlang ngling bilih pamanggih kawula | 

ĕstune | 

ing Tasawub punika kangge ing nala | 
gathĕke || 

24. Kang kasĕbut ing kitab Palakil-kobra | 
malihe | 

kang kaĕnas ing kitab Pĕkih punika | 
manggĕnne | 

kangge Jawi mufakat lampahe gĕsang | 
limrahe || 

25. Dadosipun mĕnggah agĕsang punika | 
ecane | 

punapa kang kalimrah kanggo manungsa | 
tatane | 

inggih linampahan sacara-caranya | 
wajibe || 

26. Bilih sampun tumindak ing tatacara | 
laire | 

dalĕm batin muhung nglampahi narima | 
sumendhe | 

wit manungsa tan wruh ing papasthĕnnira | 
tĕmĕne || 

27. Uningane papasthĕn yĕn wus kalakyan | 
babare | 

de manungsa punika pan tĕmbung Arab | 
tĕgĕse | 

tĕmbung Jawi kang linalĕkkĕn punika | 
wus jĕngglĕh || 

28. De Tasawub tĕgĕse kang tĕmbung Jawa | 
rĕsike | 

ing suraos kawruh kang tan kasipatan | 
ing akĕh | 

kajĕngipun kawruh batine manungsa | 
yakine || 

29. Dene Pĕkih wĕrdi kawruh kawujudan | 
wĕntĕhe | 

kawruh ingkang manungsa kang linampahan 
badanne | 

ing sajroning gĕsang wontĕn dalĕm donya | 
slamine || 

30. Duk miyarsa endrasmara latah-latah | 
gujĕnge | 

adhuh yayi atut ingkang pangandika | 
rakane | 

ing pamanggih sampun condhong lan punika 
rikine || 

31. Ngĕstokakĕn ing Pĕkih mila kawula | 
samangke | 

rabi catur gĕndhon rukon saudara | 
anggĕpe | 

jalarannya angĕgungkĕn budidaya | 
kumpule || 

32. Cĕbolang ngling paran ingkang budidaya 
gancange | 

bilih kenging kawĕdharakĕn kapyarsa | 
tyang sanĕs | 

kaparĕnga mahyakkĕn dadya tuladha | 
ĕstune || 

33. endrasmara ngakak nampĕl wĕntisira | 
dĕlinge | 

pancĕnipun tan pantĕs winĕdharĕna | 
sarĕhne | 

jroning manah yayi wus dadya sudara | 
dadose II 


34. Ulun kĕdah mahyakkĕn balaka-suta | 
jlĕntrĕhe | 

nanging sampun kirang-kirang pangaksama | 
sĕbabe | 

tĕmbung lekoh bikak wadosing sanggama | 
patrape || 

35. Cĕbolang ngling ĕstu tan dados punapa | 
wiyose | 

anambahi rumakĕting saudara | 
milane | 

sampun mawi wangwang rĕh wus nunggal karsa 
arine || 

36. endrasmara kataman ing manuara | 
nulya ge | 

mĕdhar sabda milane yayi rakanta | 
angrĕntĕng | 

saking atrap nalika murwa cumbana | 
tingkahe || 

37. Jalĕr ĕstri jĕng-ajĕngan linggihira | 
timpuhe | 

mindha wĕktu sĕmbahyang tahiyat awal | 
dhĕmĕse | 

ĕstri lajĕng tinungkulkĕn sirahira | 
pindhane || 

38. Kadi ayun ginĕcĕl kakunge nulya | 
amire | 

sarta lajĕng ngrangkul iga wĕkasira | 
tĕngĕnne | 

asta ingkang kiwa ngasta jĕngkunira | 
ĕstrine || 

39. Kabĕngganga ing sawatawis kewala | 
pukange | 

sirahipun kacĕrakkĕn ywa kasĕsa | 
lajĕnge | 

sinarĕkkĕn kakung majĕng lĕnggahira | 
timpuhe || 

40. botĕn ewah pupuk jĕngku kaajĕngna | 
manggĕnne | 

nĕng tĕngahe kalih pupuning wanita | 
dadose | 

kadi gapit pupu jĕngkuning kakungnya | 
kalihe || 

41. lajĕng pupunipun ĕstri ingkang kiwa | 
slonjore | 

katumpangkĕn pupuning kakung kang kanan 
lahdene | 

jĕngkunipun ĕstri kang kiwa punika | 
lajĕnge || 

42. Dipun jonjitakĕn ngadĕg sawatara | 
cĕkake | 

bilih sampun asami mapan sakeca | 
kalihe | 

ingkang jalĕr lajĕng maca Bissĕmilah | 
slajĕnge || 

43. Utamine lajĕng maos ingkang ayat | 

Kursi-ne | 

wusing katam purusa katamakĕna | 
kang sarĕh | 

wusing manjing satĕngah gya katindakna | 
campuhe || 

44. Srana ngangge patrap adat ingkang dadya | 
klinane | 

lah ing ngriku lajĕng ngwontĕnkĕn sasmita | 
klĕcĕme | 

grĕgĕt saut pratingkahira wanita | 
puruge || 

45. Kang nĕdahkĕn carĕm marĕming wardaya | 
tĕngranne | 

yĕn wuluning wanita sranduning angga | 
ababe | 

myang mĕngkorok punika sampun katujwa | 
carĕmme || 

46. Yĕn tyang bongoh lĕbĕte pastapurusa | 
maring hĕs | 

ingkang kadya galak sawĕr nĕng lĕbĕtnya | 
ĕlĕnge | 

aywa nganti kĕmba kang alon kewala | 

tanduke 


47. Yĕn tyang dhenok lĕbĕte pastapurusa | 
mring hĕse | 

katindakna lir ngaras gandaning sĕkar | 
isthane | 

amung ĕstri patrape lir sumĕndhĕnnya | 
usuke || 

48. Yĕn tyang sengoh wiwit lĕbĕting purusa | 
prĕnahe | 

sangandhaping pasunatan ingkang kanan | 
lajĕnge | 

radi lĕrĕs satĕngahipun wiwara | 
campuhe || 

49. Nanging ĕstri sarana katilĕmĕna | 
patrape | 

pan satĕngah lungguh suku kalihira | 
dĕn-dĕgke | 

jĕngkunira tinĕkuk mung sawatara | 
bĕnggange || 

50. Yĕn tyang (n)dĕmĕnakkĕn lĕbĕting purusa | 
kawite | 

ingkang ngandhap ingkang iring tĕngĕn sarta 
patrape | 

lir baita layar anjog rumambaka | 
tĕngahe || 

51. Yĕn wus prapta nglĕbĕt jĕlamprang patrapa | 
kang sarĕh | 

alon-alon yĕn toya lir yiyit mina | 
ngĕcĕpĕh | 

lah ing ngriku lajĕng kenging kasĕngkakna | 
tandange || 

52. Yĕn tyang sumĕh saking ngandhap pasunatan 
wiwite | 

praptĕng tĕngahing baga madya wiwara | 
campuhe | 

yĕn wis mijil yiyit lajĕng katindakna | 
rukĕte || 

53. Yĕn tyang manis saking ngandhap pasunatan 
wiwite | 

radi ngiwa lir brĕmara ngisĕp sĕkar | 
tingkahe | 

bilih sampun campuh nĕng sajroning baga | 
sartane || 

54. Wus binanton toya lir yiyiting mina | 
malihe | 

wus senggolan lawan talanakanira | 
nulya ge | 

sinarĕngan nanging kang awis kewala 
tindake II 

55. Yĕn tyang mĕrakati ngandhap pasunatan | 
wiwite | 

wusing manjing lir ngisik-ngisik lĕngĕnnya | 
patrape | 

tumindaking purusa lir lumaksana | 
pinggire || 

56. Ing jujurang kang alon supaya aywa | 
malĕsĕt | 

bilih sampun binanton lir yiyit mina | 
lajĕnge | 

kasarĕnga saha ngrangu napasira | 
santĕre || 

57. Yĕn wus bantĕr wĕdaling napasing grana | 
kang sisĕh | 

lajĕng kenging winĕdalkĕn mani maya | 
jumbuhe | 

lan wĕdaling rahsaning wanita uga | 
sarĕnge || 

58. Tyang jatmika saking nginggil pasunatan | 
purwane | 

patrapipun lir mangaras lisah tama | 
wangine | 

dumuk-dumuk rumuhun supados mĕdal | 
manahe || 

59. Kawistara gadhah grĕgĕt myang wus mĕdal | 
yiyite | 

sang purusa tumulya kalĕbĕtĕna | 
mring hĕse | 

ywa talangke dĕnnira mrih rasa tama | 
slisire || 

276. Salisir 

1. Dhasar cucut endrasmara | 
carita mrih sukanira | 
tamu kang suka miyarsa | 
gar-gĕr pindha ngadu sata || 

2. Kang sampun gumlar sadaya | 

purwaka tamtu lir ngarsa | 
mung tingkahe tumanduknya | 
punika kang beda-beda || 

3. wontĕn malih sadĕrĕngnya | 
matrapkĕn pastapurusa | 
kĕdah mawas tyangira | 
pamulune kang sarira || 

4. Yĕn tiyang cĕmĕng-manis ika | 
panggĕnanne kang asmara | 
wontĕn lathi kalihira | 

lawan nĕng wudĕl manggĕnnya || 

5. Mila bilih yun cumbana | 
kĕdah dipun-wiwitana | 
ngaras lathi kalih sarta | 
angalapa napasira || 

6. Wĕdale napas wanita | 
kang priya anampannana | 
linnĕbĕtkĕn dhatĕng garba | 
gya mangingsĕp wudĕlira || 

7. Ing wanci wĕdaling rahsa | 
pukul kalih tamtunira | 
nanging yĕn kapadhan karsa | 
ĕstu tilar wancinira || 

8. Nĕmu-giring kang sarira | 

ijĕm pupus sasaminya | 
manggĕnnipun kang asmara | 
lan cĕmĕng-manis pan samya || 

9. Tan seos samuwanira | 
mung wanci wĕdaling rahsa | 
wit jam kalihwĕlas ngantya | 
dumugi ing ĕjam sapta || 

10. Bang-bang awak kang sarira | 
manggĕnne asmaragama | 
wontĕn mripat kalihira | 

bilih yun murwĕng sanggama || 

11. Mripat kalih dĕn-arassa | 
dene wĕdaling kang rahsa | 
awit jam nĕm sontĕn ngantya | 
dumugi ing bangun rina || 

12. Bilih abrit kang sarira | 
panggĕnanne kang asmara | 
wontĕn ing pilingan kiwa | 
bilih yun murwĕng sanggama || 

13. Punika kang dĕn-arassa | 
dene wĕdaling kang rahsa | 
ing tĕngah dalu dumugya | 

Jam sakawan enjing ika || 

14. Sarampunging parlu nulya | 
ngĕlĕt kĕcohnya priyangga | 
tigang ĕlĕtan punika | 

minangka ngĕjogi rahsa || 

15. Lah yayi amung punika | 
mangunahing rakapara | 
kang wus katandangan samya 
lam-lammĕn tan sagĕt lupa || 

16. Cĕbolang sarencangira | 
sadaya suka miyarsa | 
ing gotĕke Endraprastha | 
mawantah tanpa warana || 

17. Kasaru ing praptanira | 

Kyai Kaji Nurgirindra | 
ngadĕg nĕng tĕngah wiwara | 
alon dĕnnira tatanya || 

18. Pantĕn sapa tamunira | 
tĕka rame sun-miyarsa | 
gar-gĕran asukarĕna | 
pratandha condhonging karsa 

19. endrasmara apranata | 
tamu saking ing pracima | 
tanah Kĕdhu Kilĕn-Praga | 
badhe dhatĕng Pranaraga || 

20. Mas Cĕbolang kakasihnya | 
myang sakawan rencangira | 
Ki Nurwitri Ki Saloka | 
Palakarti Kartipala || 

21. Sontĕn wau dhatĕngira | 

(n)jujug ing sĕndhang anulya 
kula bĕta marang wisma | 

Ki Kaji mapan lingira || 

22. Sukur Alkamdulilahi | 
ulun uga sukĕng ati | 
sira tamuwan pĕrmati | 
yĕn padha lĕga ing ati || 

23. Iki durung pati wĕngi | 
prayoga ing wismamami | 
sasambĕn maulud Nabi | 
samonĕku yĕn marĕngi || 


11 Kyai Haji Nurgirindra ngawontĕnakĕn pĕngĕtan maulud Nabi ngundang Mas 
Cĕbolang dalah para santrinipun. Mas Cĕbolang mirĕngakĕn katrangan bab 
Asma'ulhusna (Asmaning Allah) tuwin khasiatipun ... 
kaca 76-88 


24. Kang sinung ling saur-pĕksi 
sadaya (n)dhĕrĕk sakapti | 


Jilid 4 - Kaca : 76 


< Serat Centhini Jilid 04 - Halaman : 102 > 



linggar saking pondhoknĕki | 

Ki Kaji lumakyĕng ngarsi || 

25. Pandhapa wus dĕn-gĕlari | 
pasugatanya miranti | 
samĕkta rasulannĕki | 

Ki Kaji angancarani || 

26. Marang anak-anak sami | 
klasa gumlar dĕnlinggihi | 
hĕh kabayan dĕn-agati | 
inggalĕna lurah santri || 

27. Kang pĕdhĕk-pĕdhĕk kewala | 

Kasan Giri Amat Arga | 

Ngabdul Sarsa Sĕh Andaka | 
trĕbange konĕn anggawa || 

28. Tan dangu wus samya prapta | 

pranata lan tamunira | 
winanuhkĕn sadayanya | 
wus samya jagong satata || 

29. Girindra alon lingira | 
kalamun uwus samĕkta | 

Bismilah wawi awita | 

kang sinung ling tur sandika || 

30. Wus tapuk guyup sadaya | 

sanajan pra santri arga | 
samya lĕbda lagu praja | 
pramila dhaup kewala || 

31. Kandhuri rasulan dama | 
tamating maulud nulya | 
andonga matumpa-tumpa | 
bakda gya nadhah binagya || 

32. Barĕkat binuntĕl nulya | 
lurah santri mundur samya | 
raraosan turut marga | 

ngalĕm warna myang swaranya || 

33. Ana ingkang ngudarasa | 
baya dudu wong pracima | 
tandang tanduke katara | 
kaya wong kulinĕng praja || 

34. Rowangnya ngling dhasar iya | 

wus lawas nĕng Ngĕksiganda | 

kulina para ngulama | 

lan para mashuring praja || 

35. Layak bae mangkana-a | 
pasĕmone wus katara | 

wingit wĕnĕs amrakatya | 
upama wis rada tuwa || 

36. Pasthi dadi aoliya | 
apĕse wong alim ika | 
basa iku masih mudha | 
mĕmpĕng-mĕmpĕnge asmara || 

37. Sigĕg kang samya rĕrasan | 
nahan kang wontĕn ngarĕpan | 

Mas Cĕbolang tan linilan | 
mantuk maring pamondhokan || 

38. Cĕbolang antuk wawĕngan | 
dĕnnya adrĕng ayun wikan | 
nĕnggih ngĕlmining Pangeran | 
alon wijiling aturan || 

39. Ulun kĕrĕp amiyarsa | 

ngĕlmi sangang puluh sanga | 

winastan Asmaul-kusna | 
kang dĕn-agĕm Asmanira || 

40. Pangeran kang Maha Mulya | 

kasĕbut jroning Kur'an nyata | 
ing sajuga-juganira | 
pyambak-pyambak paedahnya || 

41. Dhuh babo risang minulya | 
bilih sambada ing karsa | 
kaparĕnga mĕdharĕna | 
kĕdah sangangpuluh sanga || 

42. Ki Kaji mĕsĕm lingira | 
iya ngantĕn dhasar nyata | 
kabĕh janma kang aminta | 
ing sarat maring manira || 

43. Kang dakwĕhkĕn nora liya | 
pĕthikan Asmaul-kusna | 
saka barĕkahing Asma | 
kasĕmbadan Lonthang-ira || 

277. Lonthang 

1. Sapa wonge arĕp yakin atinira | 
amaca-a apal iki Alahuma | 

inna nasaluka rahmatan ya aman || 

2. Huwalahul-ladi la ilaha huwa | 
mung punika sukur bage sabĕn dina | 

(ng)gonne maca yĕkti yakin manahira || 

3. Ingkang lapal nglimul gĕbi wa nahdati | 
sapa maca ping satus sawusing salat | 

tuhu-tuhu kabuka ing manahira || 

4. Lapal Huwar-rahmana (2. [...] = Ar Rahmaan) 

sing sapa maca wusing salat kaping satus mangka nyata | 
ngilangakĕn lalĕnne sagĕsangira || 

5. Ingkang lapal Rahkimu (3. [. ..] = Ar Rahiim) 

sing sapa maca kaping satus nanging sabĕn-sabĕn dina | 
mangka niku dadya kinasih sanyata || 

6. Ingkang lapal Al-maliku (4. [...] = A1 Malik) 
sapa maca nglanggĕngakĕn pamacane sabĕn dina | 
pan santosa ing tyase jalma punika || 

Jilid 4 - Kaca : 78 

7. Lapal Al-kudusi (5. [...] = A1 Quddus) 
sapa wonge maca | 

sabĕn arining wanci lingsir wayahnya | 
mangka iku wĕning atine wong ika || 

8. Ingkang lapal As-salamu (6. [...] = As Salaam) tinulisi | 
roti gandum, bakda Subuh pamangannya | 

dadi sipat, lir malaikat wong ika || 

9. Ingkang lapal Al-mukminu (7. [...] = A1 Mukmin) 
winaca-a | 

ing wong lara ping sawĕlas mangka sirna | 
laranira saking kuwasaning Suksma || 

10. Kang lapal Al-muhĕminu (8. [...] = A1 Muhaimiin) 
yĕn winaca, sabĕn dina kaping satus kathahira | 
mangka luput dialani mring wong liya || 

11. Ingkang lapal: Al-ngajiju (9. [...] = Al'Aziiz) 
sapa maca | 

kala adus kaping satus kathahira | 
mangka luwih mulya atine wong ika || 

12. Ingkang lapal Aljabaru (10. [...] = A1 Jabbar) 
yĕn winaca, kaping patangpuluh siji sabakdanya | 

Subuh mangka kang nĕdya drĕngki tan ana || 

13. Lapal Al-mutakabiru (11. [... ] = A1 Mutakabbir), 
yĕn winaca ping salikur mangka salamĕt wong ika | 
lawan tĕbih saking wong kang nganiaya || 

14. Lapal Al-kaliku (12. [...] = A1 Khaliq) 

lamun yun cumbana, lawan garwa, winaca mangka yĕn dadya | 
anak salĕh krĕjĕkĕn ajrih ing Suksma || 

15. Ingkang lapal: Al-bariu (13. [...] = A1 Baarii) 

yĕn winaca kaping satus, mangka benjing yĕn palastra | 
dadya padhang ing kubure jalma ika || 

16. Kang lapal Al-musawiru (14. [...] = A1 Mu) shawwir, 

lamun ana | 

jalma wadon kang tan manak puwasa-a | 
lir pasa agung lawan sabĕn ayun buka || 

17. Maca ayat iku kaping kalihdasa | 
dinamokna ing toya gya dĕninuma | 
ing lawase puwasa mung pitung dina || 

18. Insa Allah darbe putra lamun priya | 
warni bagus yĕn wadon ayu rupanya | 
sarta akĕh rĕjĕkine myang gung bĕkja || 

19. Ingkang lapal: Al-gapparu (15. [...] = A1 Ghaffaar) sapa maca, | 
nuju ari Jum'at ping satus kathahnya | 

pan sampurna sakĕhe dosane ika || 

20. Ingkang lapal Al-laharu (16. [...] = A1 Qahhaar), lamun jalma, | 
duwe kajat winaca ping satus ana | 

ing jro wisma utawa jro masjid ika || 

21. Wanci tĕngah dalu sarta (n)junjung asta | 
dĕnbuka sirahe ywa kasasaban | 

insa Allah tinĕkan sakajatira || 

22. Ingkang lapal: Al-wahabu (17. [...] = A1 Wahhaab) sapa ingkang | 
ngakĕhakĕn ing pamaca nora harda | 

sĕnĕng marang ing donya sasamĕnira || 

23. Ingkang lapal Ar-rajaku (18. [...] = Ar Razzaaq) yĕn winaca | 
sadurunge salat Subuh nĕng padonnya | 

wismanira maju pat madhĕp keblatnya || 

24. Ingkang sapadon, ping satus pamacanira | 
mangka ingkang angĕnggonni omah ika, | 
nora kĕna malarat salaminira || 

25. Ingkang lapal: Al-pataku (19. [...] = A1 Fattaah), sapa maca | 
bakda Subuh asidhakĕp astanira | 

dadya amot jĕmbar budine wong ika || 

26. Ingkang lapal: Al-ngalimu (20. [...] = A1 'Aalim) sapa ingkang | 
ngakĕhakĕn pamacane, mangka dadya, | 

wruh wong ika marang ilmu ingkang nyata || 

27. Ingkang lapal: Al-kabilu (21. [...] = A1 Qaabidlu) winacakna | 
maring sĕkul sakkĕpĕl yĕn ayun nĕdha | 

laminira ing dalĕm patangpuluh dina || 

28. Sabĕn-ari, nora pĕgat pamacanya | 
insa Allah, saka barĕkahing Asma, | 
mangka nora kĕna kaluwĕn wong ika || 

29. Ingkang lapal: Al-basiku (22. [...] = A1 Baasithu), winaca-a, | 
nĕng ra-ara, ping sadasa (n)junjung asta, | 

wusing bakda dĕnusapĕna ing surya || 

30. Mangka nora, hajat (n)jĕjaluk wong ika | 
wis dilalah, rinĕksa Hyang Maha Nasa, | 
satibane nora tumĕka ing nistha || 

31. Lapal Al-kapilu (23. [...] = A1 Khaafidh) sapa wonge darbya, | 
satru mangka, puwasa-a tĕlung dina, | 

dĕn waca-a ping sĕwu Rĕbo arinya || 

32. Satrunira yĕn nĕdya ngalani sira | 
insa Allah satingkahe tan tumĕka | 

Kyai Slamĕt kang rumĕksa marang sira || 

33. Lapal Ar-rapingu (24. [...] = Ar Raafi') yĕn sira yun dadya | 
sasĕliran wacanĕn ping satus poma | 

wancinira tĕngange bĕdhuk raina || 

34. Ingkang lapal, Al-mungiju (25. [...] = A1 Mu'izz) yĕn winaca | 
kaping satus patangpuluh wayahira | 

antarane Mahribi lan wĕktu Ngisa || 

35. Malĕm Sĕnĕn utawa ing malĕmira | 

Jum'ah mangka ilang ajrihe wong ika | 
dadya kĕndĕl sarta tĕtĕg manahira || 

36. Ingkang lapal Al-mudilu (26. [...] = A1 Mudzill) yĕn winaca | 
kaping pitungpuluh lima sujud sigra | 

ingkang ayun sĕdya drĕngki tan tumĕka || 

37. Asma As-samingu (27. [...] = As Samii') kalamun winaca | 
kaping limangatus wusing salat Luka | 

Insa Allah tinĕkan panyuwunnira || 

38. Asma A1 basiru (28. [...] = A1 Bashiir) ping satus winaca | 
antarane sunat Jum'ah lan prĕlunya | 

nir kiyanat abĕning paningalira || 

39. Asma Allah, Kimu (29. [...] = A1 Hakam) kalamun winaca | 
kaping sĕwu tĕngah wĕngi wancinira | 

Gusti Allah ngĕbaki ngĕlmu sanyata || 

40. Ingkang Asma Al-ngandu (30. [...] = A1 'Adlu) kalamun arsa | 
sugih batur wĕdi asih kumawula | 

wacanĕn ing apĕm dene kathahira || 

41. Kalihdasa cuwil sabĕn ing sajuga | 
cuwil maca Asma anulya tinĕdha | 
insa Allah antuk sawabe kang Asma || 

42. Asma Al-latipu (31. [...] = A1 Lathiif) kalamun winaca | 
kaping satus mring wong mlarat wong kalaran | 

yĕkti sirna mlarate myang lĕlaranya || 

43. Asma Al-kabiru (32. [...] = A1 Khabiir) kalamun winaca | 
ora nana wong kang darbe cipta ala | 

mring kang maca lyan jalma muji raharja || 

44. Asma Al-kakimu (33. [...] = A1 Haliim) nyirnakakĕn sakĕhnya | 
amaning kang tanduran tanapi gaga | 

tinulisa ing kĕrtas nulya dĕnkumma || 

45. Ing pangaron anulya siniramĕna | 

mring tanduran lamun sawah dĕndĕkĕkna | 
nĕng tulakan insa Allah awidada || 

46. Asma: Al-ngalimu (34. [...] = A1 Adhiim) yĕn rĕmĕn amaca | 
rina wĕngi mangka padhang manahira | 

tur dĕn-gungkĕn maring samining dumadya || 

47. Asma: Al-gapuru (35. [...] = A1 Ghafuur) yĕn ana wong nandhang | 
lara ngĕlu tinulisa kĕrtas nulya | 

dinĕkĕkkĕn ing sirah saklah waluya || 

48. Asma: As-sakuri (36. [...] = As Syakuur) yĕn pĕtĕng netranya | 
winacakkĕn toya ping patpuluh juga | 

pinupuhan ing netra ical pĕtĕngnya [| 

49. Asma: Al-ngaliyu (37. [...] = A1 Aliyu) tinulis kĕrtasnya | 
kangge jimat rarya kunthing saklah dadya | 

wlagang longgor pĕngkĕr gampang rijĕkinya || 

50. Asma: Al-kawiru (38. [...] = A1 Kabiir) sapa ngĕlĕngĕna | 
pamacane mangka sakĕhing manungsa | 

padha ngĕgungkĕn marang kang maca || 

51. Asma: Al-kawilu (39. [. . . ] = A1 Hafiidh) yĕn ana pawaka | 

miwah toya agung iku winaca | 

insa Allah salamĕt nora sangsara || 

52. Asma: Al-mukitu (40. [...] = A1 Miqiit) Lamun ana rarya | 
sugih tangis winaca nĕng kĕndhi nulya | 

ingisĕnan toya kangge siram rarya || 

53. Asma: Al-kasibu (41. [...] = A1 Hasiib) yĕn arsa raharja | 
saking satru wong jail miwah wong ala | 

winaca-a enjang sontĕn pitung dina |[ 

54. Asma: Al-jalilu (42. [...] = Al-Jaliil) tinulis mangsinya | 
lĕnga wangi kinarya jĕjimat mangka [ 

sakĕh jalma padha wĕdi asih trĕsna || 

55. Asma: Al-karimu, (43. [...] = A1 Kariim), lamun arsa nendra, 
winaca, nganti tĕkan lĕsing nendra, 

pra malaikat (n)dongakĕna mulyanira || 

56. Kapal: Al-rakibu (44. [...] = Ar Raqiib), lamun winacakna, 
mring wadonne, 

myang mring anak kathah ika, 
mandan runtut, anak tan ana sulaya || 

57. Asma: Al-mujibu (45. [...] = A1 Mujiib), sing sapa amaos, 

Asma iku, 

mangka Allahu tangala, 
nyantosakkĕn ing manahe kang maca || 

58. Asma Al-wasingu, (46. [...] = A1 Waasi'), ingkang darbe karsa, 
ing sawiji-wiji, 

wiji ngakĕhna pamaca, 

insa Allah tinĕkan barang karsanya || 

59. Rapal: Al-kalimu (47. [...] = A1 Hakiim), sing sapa amaca, 
mangka Allah ngapura sakĕh dosanya, 

mring kang maca insa Allah ora cidra || 

60. Asma: Al-wadudi, (48. [...] = A1 Waduud) lamun ana jalma, 
nora atut ĕnggonne apalakrama, para padu asulaya || 

61. Winacakna, ing panganan kang prayoga, 
pinakakna, mring kang marahi sulaya, 
insa-Allah atut runtut wong punika || 

62. Asma: Al-majidu (49. [...] = A1 Majiid), lamun ana jalma, 
dĕn-sĕngiti marang kadang sanak mitra, 

winaca-a kaping pitung puluh sapta || 

63. Wusing tamat dinamokna ing sarira, 
insa Allah, kĕhing kadang sanak mitra, 
nulya padha mulyakkĕn bĕrkating Asma || 

64. Asma: Al-bangisu (50. [...] = A1 Baa'its), kalamun winaca, 
kaping satus, siji sidhakĕp astanya, 

insa Allah mintir wĕning nalarira || 

65. Asma: As-sahidu (51. [...] = As Syahiid), yĕn darbe atmaja, 
lanang wadon kalle tan salĕh atinya, 

wanci Subuh babathuke cinĕkĕla || 

66. Ingkang sarta dhĕngakĕna mring akasa, 
sarta maca kaping sawĕlas kang Asma, 
insa Allah dadya salĕh rarya ika || 

67. Kang Asma: Al-khakku; (52. [...] = A1 Haq), lamun ana jalma, 
kang kelangan barang kinggatan kawula | 

tinulisa kĕrtas majupat tĕngahnya || 

68. Ranning barang, myang kang minggat panulisnya, 
tĕngah dalu, 

gya sinĕlĕhkĕn ing asta, 

myang tumĕnga, insa Allah ntuk pratela || 

69. Asma: Al-wakilu (53. [...] = A1 Wakiil), lamun ana toya, 
miwah gĕni, 

angin gĕdhe winaca-a, 

insa Allah salamĕt nora sangsara || 

70. Asma: Al-kuwatu (54. [...] = A1 Qawiy), kalamun katĕkan, 
mungsuh luwih gĕdhe, 

iku winacakna, 

marang apĕm sĕwu iji kathahira || 

71. Gya binukti sarta bihalangkĕn kaga, 
niyatira, 

nulak satru sarta maca, 

yaa kawiyu, mungsuhe ajrih sadaya || 

72. Asma: Al-Muniru (55. [...] = A1 Matiin), yĕn ĕstri wawĕka, 
mangka nora, 

mĕdal toya susunira, 

tinulis nĕng pinggan putih sawusira || 

73. Sastra garing, nulya sinungana toya, 
wussing akum, 

dĕninum myang binorĕhan, 

mring prĕmbayun, sa Allah mĕdal toyanya || 

74. Asma: Al-waliyu (56. [...] = A1 Waliy), yĕn darbe wanodya, 
mangka lumuh kinarsan among asmara | 

winaca-a tĕmah miturut sakarsa || 

75. Asma: Al-kamidu (57. [...] = A1 Hamiid)' yĕn tyang cangkĕm ala, 
winaca ing kanaka tinuruh toya, 

inginumkĕn ilang cangkĕme kang ala || 

76. Asma: Al-kamiru (58. [...] = A1 Muhshiy) ping sĕwu winaca, 
nuju ari, 

Jumuwah saklah raharja, 

saking siksa ngakerat ing tĕmbenira || 

77. Asma: Al-mubdiu (59. [...] = A1 Mubdiu); yĕn wawrat wanodya, 
winaca ping, sanga, 

driji dĕnubĕngna, 

ing padharan salamĕt wawratanira || 

78. Asma: Al-mungidu (60. [...] = A1 Mu'iid), yĕn kadang sanaknya, 
tan karuwan, 

ing dununging winaca-a, 

padon wisma, catur gya antuk pawarta || 

79. Kang Asma: Al-mukyi (61. [...] = A1 Muhyiy), kalamun sarira, 
ajrih mlarat, 

winaca Asma punika, 

insa Allah lastari sarta raharja || 

80. Asma: Al-mumitu (62. [...] = A1 Mumiit), kalamun winaca, 
duk yun nendra, 

tumĕka panendranira, 

insa Allah nir rubeda jroning nendra || 

81. Kang Asma: Al-iyu (63. [...] = A1 Hayyu) kalamun winaca, 
nĕng tĕngahing ara-ara pamacanya, 

insa Allah dadi kĕndĕl manahira | 64 || 

Jilid 4 - Kaca : 85 

82. Asma: Al-wakidu (65. [...] = A1 Waajid), kalamun winaca, 
ing nalika sabĕn-sabĕn nĕdha, 

mangka dadya padhang manahing wong ika || 

83. Asma: Al-wajidu (66. [...] = A1 Maajid), lamun winacakna, 
ing panganan kang manis-manis rasanya, 

mangka dadya ilang alane tyasira || 

84. Asma: Al-akadu (67. [...] = A1 Waahid) winaca nalika, 
akapĕncil, 

ing lampah myang bandayuda, 
ngalih wisma malaikat nulung sira || 

85. Asma: As-samadu (68. [...] = As Shamad) kalamun winaca, 
ping sawĕlas, 

(m)bari sujud wancinira, 

tĕngah dalu dadya sidik paningalnya || 

86. Asma: Al-kadiru (69. [...] = A1 Qaadir), lamun ayun jaya, 
ing donyane winaca, 

nalikanira jroning wulu ing dalĕm gaotanira || 

87. Asma: Al-muktadiru (70. [...] = A1 Muqtadir) winaca kala, 
wungu nendra mangka dadi wruh wong ika, 

ing gawene kang sabĕnĕr-bĕnĕrira || 

88. Asma: Al-mukadimu (71. [... ] = A1 Muqaddim) yĕn arsa yuda, 
gya winaca sa Allah nora tumĕka, 

gĕgamaning mĕngsah satĕmah yuwana || 

89. Asma: Al-muajiru (72. [...] = A1 Muahkhir) lamun winaca, 
sabĕn ari kaping satus kathahira, 

manjing ing tyas, sakĕhing kabĕcikannya || 

90. Asma: Al-owalu (73. [...] = A1 Awwal), lamun sira arsa, 
kasambadan sakajate winaca-a, 

kaping sĕwu, pitung Jumuwah laminira || 

91. Asma: Al-akiru (74. [...] = A1 Aakhir), kalamun winaca, 
sabĕn ari, 

mangka dadi olĕh sira, 

panggaweyan kang bĕnĕr bĕcik sanyata || 

92. Asma: Al-lahiru (75. [...] = A1 Dhaahir), kalamun winaca, 
sabĕn-sabĕn bakdane sĕmbahyang ika, 

mangka dadya padhanging paningalira || 

93. Asma: Al-batinu (76. [...] = A1 Baathinu), kalamun winaca, 
sabĕn dina, kaping tigangdasa-tiga, 

mangka olĕh ngĕlmu rasa kang sanyata || 

94. Asma: Al-waliku (77. [...] = A1 Waliy), yĕn arsa raharja, 
dĕnnya omah-omah adoh pancabaya, 

tinulisa ing kĕndhi anyar anulya || 

95. Binuwanga maring banyu sawusira | 
isi toya ingkang kĕndhi dĕn-jupuka | 
dĕn-ĕcurna saubĕnging pagĕr wisma || 

96. Asma: Al-mutangaliyu (78. [...] = A1 Muta'aaliy) winaca-a, 
jalma ĕstri, nuju kĕl myang nipas ika, 

insa Allah slamĕt tan na kara-kara || 

97. Kang Asma: Al-baru (79. [... ] = A1 Bar) winaca ping sapta, 
dinamokkĕn maring rarya lit atmajanta, 

insa Allah salamĕt kalis ing lara || 

98. Asma: Al-tawabu (80. [...] = A1 Tawwaab), kalamun winaca, 
kaping satus, 

sawidak bakdaning Luka, 
mangka ingapura sakĕhing dosanya || 

99. Asma: Al-muntakinu (81. [...] = A1 Muntaqim), sing sapa maca, 
kalle akĕh mangka Allahu Tangala, 

manjingake sawarga maring wong ika || 

100. Kang Asma: Alngapwu (82. [...] = A1 Afuww) kalamun winaca, 
rina wĕngi, 

namung sapikantukira, 
ingapura ing sadosa-dosanira || 

101. Asma: Ar-rauku (83. [...] = Ar Rauuf), kalamun winaca, 
sabĕn ari namung sakuwasanira, nora kĕna kinaniaya ing liya || 

102. Kang Asma: Malikal Mulki (84. [...] = Maalikul Mulki), 

Dul jalali wal Ikrami (85. [... ] = Dzul Jalaali wal Ikraam) | 
yĕn arsa sugih nglĕnggana, ing mamaca ari ratri aywa lapa || 

103. Asma: Al-Muksitu (86. [...] = A1 Muqsith) lamun sira arsa, 
slamĕt saking, 

sakĕhing godha rĕncana, 
aywa lupa winaca sakuwasanya || 

104. Asma: Al-jamingu (87. [...] = A1 Jaami') lamun sira arsa, 
kasinungan momong wong akĕh wiaca, 

wĕktu Luka nĕnga langit ping sadasa || 

105. Asma: Al-ganiyu (88. [...] = A1 Ghaniy), lamun sira arsa, 
slamĕt saking sakĕhe bilai poma, 

winaca-a amung sakuwasanira || 

106. Kang Asma: Almugni (89. [...] = A1 Mughniy), sapa ingkang maca, 
ping sapuluh Jumuwah sa-Jumuwahnya, 

kaping sĕwu nora pĕgat rijĕkinya || 

107. Kang Asma: Almuti, 
sapa wonge maca, 

tan winanci muhung sakuwasanira, 
nora karĕm jĕjaluk mring liyanira || 

108. Asma: Almaningu (90. [...] = A1 Maani'), yĕn ana wanita, 
binĕndon ing laki winaca yĕn arsa, 

nendra mangka ilang nĕpsune lakinya || 

109. Asma: Al-kalaru (91. [...] = Adh Dhaarr), kalamun winaca, 
nuju malĕm Jumuwah ping satus ika, 

mangka nora kĕna mlarat salaminya || 

110. Asma: An-napingu (92. [...] = An Naafi') yĕn kesah baita, 
winaca-a ping satus sabĕn sadasa, 

dinamokna ing prau tan kĕna kĕrĕm harja || 

111. Kang Asma: An-nuru (93. [...] = Nuur) sapa ingkang maca, 
wanci wĕngi kaping sĕwu kathahira, 

mangka sinung padhang tyase kang amaca || 

112. Kang Asma: Al-hadi (94. [... ] = A1 Haadiy), yĕn sirarsa tampa, 
drajating wong Arip winaca tumĕnga, 

(n)junjung asta tamat ingusapkĕn surya || 

113. Asma: Al-badingu (95. [...] = A1 Badii') yĕn prihatin sira, 
winaca-a kaping sĕwu kathahira, 

insa Allah sirna kang prihatinira || 

114. Kang Asma: Al-baki (96. [... ] = A1 Baaqy), sing sapa amaca, 
kaping satus mangka yĕkti tinarima, 

ing sakĕhe amale wong kang amaca || 

115. Asma: Al-warisu (97. [...] = A1 Waarits), kalamun winaca, 
kaping satus sadurunge mĕtu surya, 

tan ngĕnani sawiji-wiji mring sira || 

116. Asma: Arasidu (98. [...] = Ar Rasyiid), sapa yun uninga, 
ing tingkahe, miwah mring sariranira, 

winaca ping sĕwu sasirĕping jalma || 

117. Asma: As-saburu (99. [...] = Ash Shabuur), ping satus winaca, 
antarane Mahribi kalawan Ngisa, 

sabar amot wĕlasan yudakanaka || 

278. Pangkur 

1. Wus tamat Asma'ul Kusna | 
myang prĕlune Asma sawiji-wiji | 
pawong-sanak ingkang kasdu | 
miminta marang ingwang | 
warna-warna ancas karsane kang manus | 
minta bĕrkah minta sarat | 

minta tamba minta sugih || 

2. Kang dakwĕhke nora liya | 

muhung mĕthik saking Asmaning Widdhi 

sangang puluh sanga wau | 

basane awrat ringan | 

de awrate kudu tumĕmĕn ing kalbu | 

lumintu sarĕh narima | 

mĕlĕng aywa bĕncĕng pikir || 


12 Mas Cĕbolang dalah para santrinipun dhĕrĕk Haji Nurgirindra dhatĕng 
griyanipun Nyai Wulanjar Dĕmang ing Paricara ingkang ngawontĕnakĕn 
wilujĕngan pĕndhak gĕblagipun Ki Dĕmang. Mas Cĕbolang ingkang katĕdha 
tĕrbangan kanthi bĕksan, sĕngaja namur dados pawĕstri nama Kĕn Suwadi. 
Bĕksan gĕgĕndhinganipun pĕpujian salawat, nggĕlarakĕn lampahan Dewa 
Ruci, ngĕlmu raos tuwin pitutur. Bokmas Dĕmang sakalangkung kapranan 
dhatĕng Kĕn Suwadi, mila katĕdha nyipĕng. Panamuripun Mas Cĕbolang 
sakalangkung rĕmit; ing dalu badhar sanyatanipun, ewadene malah dados 
pirĕnanipun Nyai Dĕmang, lajĕng posah-pasihan ... 
kaca 89-120 

3. Ĕnthĕnge tanpa acĕgah | 

nanging paran wis watĕke wong cilik | 
kang kurang pamikiripun | 
nĕtĕpi kĕbodhowan | 

arang ingkang ngandĕl malah grunĕngipun | 
tiwas nyĕngka kraya-raya | 
mung mĕngkono jĕbulnĕki || 

4. Thĕnging tyas mung nyuwun barkah | 
katĕkanna kang dadi kajatmami | 
nora arĕp jaluk wuruk | 

pujian mĕl-ĕmĕlan | 

beda tĕmĕn lan ki Dul Lothung kang kombul | 
omahe kĕbak panganan | 
mĕnyan kĕmbang borĕh wangi || 

5. Kadhang nganggo mundhut arta | 
sakolure kanggo slamĕtan amrih | 
gatine kang dadya kayun | 
ingkang padha tumĕka | 

nora susah dipurih awĕh wus tamtu | 
nganak-anakake arta | 
katulak eklasing ati || 

6. Kang mangkana wus maratah | 
tanpa titi mung lagi ngrungu warti | 
gurawalan numbuk bĕntus | 
daya-daya ing karsa | 

nanging nora bisa maoni katĕngsun | 
kasugihaning Pangeran | 
kamurahing Hyang Widdhi || 

7. Cĕbolang sru sukĕng nala | 

lan umatur sabda ingkang kawijil | 

kalangkung pamundhiulun | 

ingkang datanpa timbang | 

nir ing daya atur wawalĕs kang mungguh | 

tan lyan muhung sungkĕm-amba | 

ing lair anrusing batin || 

8. Tumanĕm ing maknawiyah | 

Kyai Kaji mĕnĕm wacana manis | 
sukur Alkamdulillahu | 

nahan wus gagat-enjang | 
abubaran Cĕbolang sarewangipun | 
wangsul maring pamondhokan | 
lajĕng sĕmbahyang Subĕki || 

9. Kacarita Mas Cĕbolang | 

wus sapasar dĕnnya nĕng Wanagiri | 

Ki Kaji saya sihipun | 
ratri pantara siyang | 

tansĕng ngarsa winĕdharan sakĕh kawruh | 
tanapi Ki endrasmara | 
lir sudara nunggil kapti || 

10. Kalok parapating desa | 

nahan wontĕn walanjar mĕrakati | 

dĕdĕg lĕnjang sarwa turut | 

rema kĕh sarwa krĕsna | 

netra (n)jait kocak (m)balerah mawĕh kung | 

grana runggih malicarma | 

lathi dhamis sumĕh manis || 

11. Waja krĕsna nglar brĕmara | 

kuning wĕnĕs lugune cĕmĕng manis | 
dadya kakĕmbanging kidung | 
wlanjaring Paricara | 

awĕwangi (m)Bokmas Dĕmang Puspamadu | 
lĕstari kadĕmangannya | 
suyut sakĕhing wong cilik || 

12. Tanapi parapat desa | 

tuwin para babenggole wong juti | 

samya rumĕksa tan ayun | 

ngrurusak amitĕnah | 

labĕt saking kalĕban (m)bĕg darma ayu | 

danarta busana boga | 

mintir lir ilining warih || 

13. Lĕgawa anrusing nala | 
parmaning Hyang kacukupe lĕstari | 
krĕtarja sawĕngkonipun | 

sĕpi angkara murka | 
sabĕn taun lĕk gĕblage lakinipun | 
nyuruhi tangga parapat | 
kaum santri kinĕn tahlil || 

14. Bakda tahlil tarĕbangan | 
mangkya nuju tanggal gĕblaging laki | 
wimbuh karohan ing tutur | 

Kyai ing Girimarta | 
katamuwan santri saking tanah Kĕdhu | 
pramĕng gĕndhing tarĕbangan | 
swara apik warna pĕkik || 

15. Kadĕmangan Paricara | 

jalu ĕstri sayuk anambut kardi | 

badhe sasĕgahing tamu | 

maragat bĕbĕk ayam | 

menda gibas ing pawon swara gumuruh | 

ĕstri kang samya lah-olah | 

ing pandhapi wus rinakit || 

16. Sigĕg kang anambut karya | 

Nyai Dĕmang parentah marang dasih | 
ngaturi lir adatipun | 
kang maring Girimarta | 
pan winĕkas Kiyai saputra-mantu | 
miwah santrinya sadaya | 
tinartamtu samya prapti || 

17. Kang kinĕn mentar (n)dum paran | 
praptĕng Girimarta matur kiyai | 
sowankula dipunutus | 

putranta (m)Bokmas Dĕmang | 
mangke dalu kiyai myang putra-mantu | 
dipunaturi sadaya | 
tahlilan lajĕng kĕndhuri || 

18. Wah malah putra sampeyan | 
nyuwun kaum kalawan santrinĕki | 
tarĕbangipun ywa kantun | 

kyai lon lingira, | 

iya bĕcik lawan tutura lurahmu | 

kajaba santri padatan | 

ulun ambĕkta tĕtami || 

19. Santri saking tanah manca | 

kang sinung ngling manĕmbah mundur aglis | 
kiyai mangetan gupuh | 
pinanggih endrasmara | 


< Serat Centhini Jilid 04 - Halaman : 116 > 


myang tamune binejanan sadaya wus | 
endrasmara lan Cĕbolang | 
wus rĕmbuk salire wadi || 

20. Matur lirih maring rama | 
langkung suka sakarsa anjurungi | 
baskara diwasa surup | 
bakdane wĕktu Ngisa | 

Kyai Kaji putra mantu santri tamu | 
mangkat saking Girimarta | 
ing Paricara wus prapti || 

21. Ĕstri laju maring wisma | 

jalu anĕng pandhapa thirik-thirik | 
ri kang pinangka panunggul | 

Kiyai Nur Girindra | 

Nyai Dĕmang wus tundhuk lan rabinipun | 
endrasmara papat pisan | 

(m)bĕkta pawĕstri sawiji || 

22. Ing warna kalangkung pelag | 
sumĕh manis Nyi Dĕmang tanya aris | 
puniku sintĕn (m)bakayu | 

baya manggunge kakung | 

dene dĕrĕng wontĕn kang kuciwĕng sĕmu | 

(m)bakayu sakawan pisan | 

tĕka sampun dĕnadhĕni || 

23. Nyai endrasmara latah | 

adhi dĕmang punika tamumami | 
saking Pingit asalipun | 
sarĕngan santri gangsal | 

Mas Cĕbolang ingkang pinangka pangayun 
lan rakanta sinudara | 
kadi tunggil yayah bibi || 

24. botĕn ilok yĕn lamisa | 

kula matur prasajan dhatĕng adhi | 

Mas Cĕbolang warninipun | 

plĕg kadya Samba-pradan | 

sawĕg nĕdhĕng ngĕlmine sampun kacakup | 

kaot ĕstri lawan priya | 

lan punika botĕn kalih || 

25. (m)Bokmas Dĕmang ririh tanya | 

(m)bakyu niku punapa rabinĕki | 
yĕn saking cariyosipun | 
namung sarĕngan lampah | 
tunggil purug wikana saĕstunipun | 
wawi takĕnna piyambak | 

lah adhi mang majĕng ngriki || 

26. Kang kinĕn tumungkul lingnya | 
sampun ulun kewala wontĕn ngriki | 
nulya pinaranan gupuh | 

sarwi asung pambagya | 

manuhake (ng)gih adhi kang nĕmbe tĕpung | 

dhuh lae sintĕn sinambat | 

kula pun Siti Suwadi || 

27. Saking Pingit adrĕnging tyas | 
yun uninga ing ngĕlmi kang sĕjati | 
saru-siku datan ketung | 
ginunĕm tan rinasa | 

awit Allah satuhu sipat ngalimun | 
sampun ingkang bangsa badan | 
klĕthĕking tyas ngawikani || 

28. Ĕstu (m)botĕn kasamaran | 
lampah kula badhe mring Pranaragi | 
sasarĕngan nĕng dĕlanggung | 

lan Kimase Cĕbolang | 

awit alit kĕmpal ngaos wontĕn Kĕdhu | 

kulina duk alit mila | 

mila sĕpĕn walangati || 

29. Rĕsĕping tyas Nyai Dĕmang | 
tanggap tanduk mring para tamu ĕstri | 
mintir buja-kramanipun | 

sigĕg kang mong tamu dyah | 

ing pandhapi wus pĕpĕg kang para tamu | 

awit tahlil swara rampak | 

Nur Girindra kang ngimami || 

30. Paragat tahlil andonga | 

Ki Nurwitri nasibi ngalik-alik | 
amin gumrĕnggĕng gumulung | 
rampung pandonganira | 
ramya maca Patekah sadayanipun | 
tamat ing Patekah nadhah | 
satirahe dĕnbĕrkahi || 

31. Pra tamu jĕnĕk pinarak | 

Kyai Kaji parentah mring pra santri | 
padha sĕntakĕn trĕbangmu | 

Nurwitri abawa-a | 

gĕndhing trĕbang amirit gĕndhing Mĕntarum | 
didimĕne padha myarsa | 
para kadang-kadang wukir || 

32. Ki Nurwitri wus ambuka | 

gĕndhing Kayun swara rum milĕt mĕthit | 
tarĕbang gobyog gunĕmbrung | 
pra santri tarung rampak | 

Allah kayun mubakĕn maholle wal ku | 
lubarani lajĕngira | 
johar waliyul olahi || 

33. Kang samya mantuk winarna | 
dupi mirĕng tarĕbang amĕlingi | 
bĕnĕh lawan sabĕnnipun | 
samya wangsul sarĕngan | 

lan tĕtangga tanapi parĕpat dhusun | 
ĕstri atanapi priya | 
gumrubyug samya ningali || 

34. Jĕjĕl uyĕl nĕng plataran | 

bĕntĕt pĕpĕt minggah ĕmpĕr pandhapi | 
uyĕg tarĕbang binarung | 
ngandhĕlong iramanya | 
tandya suwuk maos salawat sadarum | 
angaring-aring uswasa | 
sinambi nginum nyĕnyamik || 

35. Nurwitri matur manĕmbah | 

kyai miwah (m)bokmase yĕn marĕngi | 
tinimbang kang tinon suwung | 
prayogi dhinulĕngan | 
iya atut nanging tan ana kang pĕcus | 

(m)bok manawi tan lĕnggana | 

Siti Suwadi (n)dhulĕngi || 

Jilid 4 - Kaca : 93 

36. Ah apa iya gĕlĕma | 
endrasmara maringa wisma aglis | 
tarinĕn dhewe tamumu | 
kalamun wis kaduga | 
anjaluka lilah marang ing arimu | 
endrasmara wus mring wisma | 
manggihi Siti Suwadi || 

37. Dhuh yayimas lalu eman | 
langkung kathah jalma kang niningali | 
apa dene para tamu | 

tan ana sĕdya linggar | 

sru karĕnan myarsa gĕndhing tĕmbang kidung | 
saendah dhinulĕngĕna | 
kiraku luwih prayogi || 

38. Yayi krana-Lah kewala | 

yĕn wus sagah dak matur maring nyai | 
kang sinung ngling mĕsĕm matur | 
ulun sumanggĕng karsa | 

namung nyuwun ngampil sinjang kangge kudhung | 
endrasmara sukĕng driya | 
matur maring nyai panti 1 1 

39. Adhi nyai kadiparan | 

Nyai Dĕmang sukĕng tyas amurugi | 

Siti Suwadi rinangkul | 

apa kang dakwalĕsna | 

dene nĕmbe wanuh wus kadi sadulur | 

bangun turut wĕh sukĕng tyas | 

sakarsa tan nyulayani || 

40. Dhuh yayi woding wardaya | 

ĕstu lamun (m)bakyumu durung uning 
wong andhulĕng tingkahipun | 
apa kang dadya sarat | 
wĕcakĕna yayi ywa nganggo pakewuh 
inggih kang-(m)bok namung sinjang | 
lĕlĕmĕs sawontĕnnĕki || 

41. Nyai Dĕmang wus sadhiya | 
endrasmara mĕdal katur ing Kyai | 
wus dhangan sadayanipun | 
kiyai latah-latah | 

lah Nurwitri mangsa bodhowa sirĕku | 
santriku anut kewala | 
sakancamu (n)jrudĕmungi || 

279. Jurudĕmung 

1. Siti Suwadi wus mĕdal | 
limar wilis ngagĕm kudhung | 
mung katingal suryanipun | 
mancorong netra balerah | 

lir wulan katawĕng mĕndhung | 
munggĕng tĕngahing pĕndhapa | 
dhĕmĕs mĕmĕs sila panggung || 

2. Iyĕg kang samya tumingal | 
labĕt durung tau wĕruh | 
mawarna pangiranipun | 
tlĕdhĕk wadon iku baya | 

priye mĕngko(ng)gonne gambuh | 
nganggo sindhĕn apa ora | 
wong santri wiyaganipun || 

3. Ni Suwadi lĕkas bawa | 
swara lantas wilĕt arum | 
kang myarsa cingak sadarum | 
tumanĕm mring tyas kasmaran | 
kapirangu gandrung-gandrung | 
laras slendro pathĕt sanga | 
lagon Gambirsawit mungguh || 

4. Ya ila la ilalah | 
la ilaha ilalahu | 

Muhkamadun Kabibuhu | 
madum Muhkamad salalah | 
la ilaha ilulahu | 

Muhkamadun Kabibulah | 
Muhkamadun Kabibuhu || 

5. Tinampan ing santri samya | 
swara rĕmpĕg nora umyung | 
tarĕbang agĕng jumĕngglung | 

dĕrĕng minggah kang irama | 
dhung prong prong pĕg pak pong pong brung | 
dhung dhah dhung dhĕng tong tung tung brang 
gya dhulĕng parikanipun || 

6. Tarlĕn mung ingĕla-ĕla | 
kawilĕt lĕlangan lagu | 
lĕng lĕng kalingan kalalun | 
kalangan langĕning brata | 
marang mirong rangu-rangu | 
karungrungan maring riya | 
riyaning tyas lir tinutus || 

7. Puspa krĕsna ing astana | 
kalabang sinandhung murub | 
karĕnan maring sihipun | 
satriya andĕling yuda | 
surasaning tyas wulangun | 
wilatung buntal sarotan | 
anggung katingal wong agung || 

8. Dalanggung loro parannya | 
jangkrik gunung wong angrangkung | 
kadi tan nyimpang siringsun | 
kramaning pulasing wayang | 
satawana akukuncung | 

mĕrakati warnanira | 
bĕndera lit sun lalayu || 

9. Minarda ing pakĕdhungan | 
patinggi tilar dhudhukuh | 
baya kasusahan wuyung | 
walulang rineka jalma | 
kukus gantung jĕbug arum | 
wayanganne kang sinawang | 
sumapala polahipun || 

10. Atmaraga minangkara | 
tan sawala langĕning hyun | 
srĕnging karsa kĕmbang banyu | 
wisesa antuking nala | 
wusing karsa gayung sumur | 
dadi tatambaning branta | 
kunir jĕnar yĕn katĕmu || 

11. Narmada tĕmpur samodra | 
anyungap rasaning kalbu | 
gagĕlang munggĕng panuduh | 
tan liya-liya mung sira | 
sĕsulung kang mĕdal esuk | 
dalan gĕdhe jroning praja | 
yĕn tan lironsih kalurung || 

12. Macan galak wulu badhak | 
mangsaborong raganingsun | 
burad-pada (m)bok ya wanuh | 
guladrawa pinasthika | 

baya laliya maringsun | 
kang sela panglawĕt ganda | 
kapisanan ing pandulu || 

13. Panu biru munggĕng jaja | 
puspita lĕsah ing gĕlung | 
suntohi layon wong ayu | 
gong alit ing pawayangan | 
suntĕdha bisa-a kumpul | 
karanjang pangubak nila | 
wus kaburan wartanipun || 

14. Samya karĕnan kang mulat | 
mring kang (n)dhulĕng ojrat luhung 
yĕn tĕkan sĕlĕhanipum | 
tinampĕn bawa sauran | 
inginggahkĕn gĕndhingipun | 
ngalĕtĕr akakalangan | 

abĕsus saingga gambyong || 

15. Sisirig munyĕt ing tingal | 
liringe kadya tinutus | 
maratani ĕstri jalĕr | 
ingkang kataman naratab | 
kakĕtĕge sĕntug-sĕntug | 
barĕng angunjal ambĕgan | 
jalu tĕngah tuwuh pikun || 

16. Lir gana kĕh kang (m)bĕngkayang | 
mangah-mangah manggut-manggut 
pinathĕt mĕksa katmcut | 

gumĕh kakĕmpunge lĕga | 
ngunjal napas mangap tanggung | 
bĕtĕke kataman brangta | 
kapiadrĕng kalangkung || 

17. Kĕh nyuwara tan riringa | 
titĕnana mĕngko lamun | 
mantuk maring pondhokipun | 
dakadhang mangsa mrucuta | 
sapa wani malang megung | 
baya wus bosĕn nĕng donya | 

(n)dak slĕnthik bae (m)balĕdug || 

18. Kathah pangucaping jalma | 
kang samya kataman gandrung | 
wus rinantam jroning kayun | 
dĕnnya mrih kapadhan karsa | 
nahĕn kang dhulĕng wus nutug | 
ngandhĕlong ingkang irama | 

tan pantara dangu suwuk 


Jilid 4 - Kaca : 96 

19. Wangsul marang jroning wisma | 

(m)Bokmas Dĕmang mapag gapyuk | 
linukaran kudhungipun | 

angga jĕmĕk sawatara | 
mung plarapan ting parĕntul | 
tinutulan usap asta | 
tinoyanan arum-arum || 

20. Yayi sayahmu saiba | 

kang tinanya mĕsĕm muwus | 
pangĕstunipun (m)bakayu | 
badan ringas manah bingah | 
adhuh yayi sukur-sukur | 
wus dakadhĕmake wedang | 
pala cĕngkĕh kaduk kĕcut || 

21. Lĕgine mung lamat-lamat | 
nyirnakkĕn saliting gulu | 
kalawan dhaharanipun | 
wowohan myang lah-olahan | 
sambinĕn ywa nganggo rikuh | 
duwĕkku ya darbĕkira | 
nanggapi kang tampi wuwus || 

22. Pra tamu ĕstri sadaya | 
sih sĕnĕngira kalangkung | 
bĕjane pamintanipun | 
tĕmbe kaparĕng mampira | 
dhumatĕng ing dhukuhipun | 
wanti-wanti pamĕlingnya | 
kang kinĕn ngĕcani kalbu || 

23. Ing jawi mangkya winarna | 

Ki Kaji ngandika aris | 
hĕh Nurwitri bĕcik banjur | 
palilah lalagon Jawa | 
padha ngĕrti kang anggugu | 

kang sinung ngling (n)dhĕku nulya | 

(m)buka nuskah rowiyĕku || 

24. Swara manis arum raras | 
mĕrit mĕthit ngrujit wuluh | 
mĕmbat ngayut-ayut kalbu | 
salawat barung ping tiga | 
la ilalaha ilolahu | 

Muhkamadun Rasullolah | 

Muhkamad Kabilulahu || 

25. Tinampĕn kĕh saurannya | 
gĕnturan tĕrĕbangipun | 
alĕlagon Sĕkar-gadhung | 

Ki Nurwitri wus manĕngah | 

emprak datan mawa kancuh | 
malĕtĕr anĕng kalangan | 
sasingire kalanipun || 

26. Sang Wrĕkudara pratistha | 
nĕng tĕlĕnge samodra gung | 
pinanggya jawata luhung | 
paparap Sang Dipaningrat | 
kang kinarya bukanipun | 

Dewa Ruci angandika | 
marang sang sĕdya linuhung || 

27. Hĕh Wrĕkudara apa | 
prapta ing kene karyamu | 
miwah apa ta sĕdyamu | 
ing kene sĕpi kaliwat | 
nir busana buktinipun | 
amungna ya ana kaleyang | 
tumiba ing ngarsaningsun || 

28. Mung iku ingkang sunpangan | 
garjitĕng tyas duk angrungu | 
sang Wrĕkudara sru ngungun | 
dene bajang tanpa rowang | 
agĕdhe jajĕnthikingsun | 
ucape ladak kumĕthak | 

Dewa Ruci malih wuwus || 

29. Lan maning Wrĕkudara | 
kene kĕh panca-boyĕstu | 
lamun nora ĕtoh lampus | 
sayĕkti tan sagĕd prapta | 
lan ciptamu nora urup | 
tĕka sira paripaksa | 

nora ngeman-eman lampus || 

30. Sabda kluhuran tan ana | 
kewran ri sang Bayusunu | 
dĕnnira arsa umatur | 
dene datan wruh ing gatya | 
dadya alon dĕnnya matur | 
mangsa borong Sang Ayogya | 

Sang Wiku lingira arum || 

31. Sira bĕbĕte Hyang Siwah | 

Brama witing para ratu | 
iya ta bapanirĕku | 

turun saking Sang Hyang Brama | 

Kunthi ibunira ĕstu | 
turase Hyang Narayana | 
amung patutan tĕtĕlu || 

32. Yudhisthira kang pangarsa | 
panĕnggake ya sirĕku | 

Pĕrmadi panĕngahipun | 
ingkang loro kadangira | 
saking Dyah Madrim puniku | 
jangkĕp Pandhawa prastanta | 
kene saking tuduhipun || 

33. Gurupara Dhangyang Druna | 

kinĕn ngulatana ranu | 

urip tirta bĕning iku | 
kang sira lakoni baya | 
angĕl pratingkahe idhup | 
aywa lunga yĕn tan wruha | 
ingkang pinaran ing purug || 

34. Lawan sira aywa nadhah | 
yĕn tan wruha rasanipun | 
ywa nganggo-anggo sirĕku | 
yĕn tan wruh ranning busana | 
wĕruhe atakon tuhu | 
bisane tĕtiron nyata | 

dadi lan tumandangipun || 

35. Pan mangkono ing agĕsang | 

ana jugul saking gunung | 
arsa tuku mas kang luhung | 
mring kĕmasan gya sinungan | 
lancung kuning wus dĕnsĕngguh | 
kĕncana kang luwih mulya | 
mangkono ingabĕktĕku || 

36. Kalamun durung waspada | 
kang sinĕmbah prĕnahipun | 
sru (n)dhĕku sang Bayusunu | 
noraga de Sang Bathara | 
sidik patitis kalangkung | 
dadya malatsih manĕmbah | 
anuwun jinatyan ĕstu || 

37. Sintĕn ta paparap tuwan | 
tĕka pribadi dudunung | 

sang Marbudyĕngrat lingnya rum 
iya ingsun Ruci Dewa | 
matur malih Bayusunu | 
pukulun yĕn mĕkatĕnna | 
pun patik nyuwun sih ĕstu || 

38. Datan wruh pruwitĕng badan | 
sasat sato ing wana gung | 

tan mantra waspadĕng dunung | 
sukcine kang jiwa-raga | 
sakalangkung mudha punggung | 
cinacad jagad wiryawan | 
kĕsi-ĕsi ing tumuwuh || 

39. Angganing kanang curiga | 
ulun tanpa wrangkanipun | 
ngandika ri sang Linuhung | 
lah ta mara Wrĕkudara | 
sira umanjinga gupuh | 
marang guwagarbaningwang | 
miyarsa kagyat gumuyu || 

40. Angguguk aris turira | 
paduka alit kalangkung | 
kawula agĕng aluhur | 
inggih pangawak parbata | 
saking pundi marganipun | 
jajĕnthik kewala sĕsak | 
ngandika malih sang Wiku || 

41. Kaki gĕdhe ĕndi sira | 
lan jagad saisinipun | 
tan sĕsak lamun lumĕbu | 
marang ing jro garbaningwang | 
duk myarsa sang Bayusunu | 
ĕstu jrih matur sandika | 
mĕnglĕng sang Dewa Ruci nung || 

42. Yĕku nu karnĕngsun kiwan | 
sigra manjing Bayusunu | 
wus praptĕng jro garbanipun | 
non tasik nir tĕpinira | 

lĕyĕp mahawan ngĕlangut | 
saking dohe kang kawuryan | 

Dewa Ruci nguwuh-uwuh || 

43. Hĕh apa katon ing sira | 
umatur tĕbih kalangkung | 
datan wontĕn kang kadulu | 
uwung-uwung awang-awang | 
ing saparan-paran ulun | 
datan mulat kilĕn wetan | 
kidul ĕlĕr ngandhap luhur || 

44. Ing pungkur tanapi ngarsa | 
dasihe kalangkung bingung | 

Dewa Ruci ngandika mm | 
aja amaras tyasira | 

sang Sena byar wus dumunung | 
ngadhĕp Sang Wiku kawangwang | 
cahyanya mancur ngunguwung || 

45. Sena nolĕh wruh ing prĕnah | 

Sang Hyang Surya wus kadulu | 
ecĕng tyas ngadhĕp Sang Wiku | 
anĕng ing jagad walikan | 
ngandika malih Sang Luhung | 
lumaku anduduluwa I 

apa kang katon sirĕku 


46. Sena matur wontĕn warna | 
sakawan ingkang kadulu | 
sadaya kang wau-wau | 
wus nir datan katingalan | 
mung sakawan prakarĕku | 
krĕsna rĕta jĕnar seta | 
mĕsĕm ngandika Sang Luhung || 

47. Kang dhingin sira non cahya | 
gumawang tan wruh rannipun | 
pan Pancamaya puniku | 
jatine ing tyas sanyata | 
pangarĕping sarirĕku | 
tĕgĕse ing tyas ingaran | 
muka sipat kang anuntun || 

48. Marang sipat kang sanyata | 
jatining sipat linangkung | 
mangka tinulya lyap-luyup | 
awas na rupa ywa namar | 
kwasaning tyas ĕmpannipun | 
tingaling driya puniku | 
aningali mring satuhu || 

49. Eca tyase Wrĕkodara | 
kalane miyarsa wusus | 

tyas sumringah lagya kuncup | 
de rupa kang catur warna | 
iku durgamaning kalbu | 
mĕpĕki isining jagad | 
ati tĕlung prakarĕku || 

50. Dadi pamurunging lampah | 
kang bisa pisah saĕstu | 
sida amor ing gaibun | 

iku mungguhing atapa | 
ati kang tatĕlu mau | 
krĕsna rĕta jĕnar samya | 
nyĕgah cipta kang lĕstantun || 

51. Pamoring kang Suksma mulya | 
yĕn tan kawilĕt tri mau | 

yĕkti sida sirnanipun | 
sarira lĕstari nunggal | 
poma dĕnawas dĕnemut | 
durgama kang munggĕng nala | 
panguwasane dĕnwĕruh || 

52. Kang irĕng luwih prakosa | 
panggawene srĕngĕn bĕndu | 

(n)dadra ngambra-ambra masruh | 
ati kang ngadhangi marang | 

ing kabĕcikan sawĕgung | 

de rĕtĕku tuduh duka | 
kĕh penginaning rahayu || 

53. Sĕmbrana panas-atĕnan | 

(m)buntoni manah kang emut | 
maring kawaspadan muhung | 
dene kang arupa jĕnar | 

(ng)gulang sabarang ciptĕku | 
kang tan sayogya dadinya | 
myang panggawe kang mrih tulus || 

54. Kang ngandhĕgi ati jĕnar | 
pangrusak binanjur jumrung | 
mung kang putih iku tuhu | 
ati antĕng sukci nyata | 
prawira kaharjan ayu | 
namung iku ingkang wignya | 
nampĕni sasmita tuhu || 

55. Myang nampĕni sih nugraha | 
ĕnggonne bisa tumanduk | 
kalĕstarĕn pamoripun | 

ing kapti yĕku mungguhnya | 
katĕlu balane agung | 
kang seta datanpa rowang | 
milu gung kasoran pupuh || 

56. Yĕn bisa nĕmbadanana | 
mring sukĕr tri prakarĕku | 
sida kono pamoripun | 
puniku tanpa tuduhan | 
pamore kula-Gustiku | 

Wrĕkudara duk miyarsa | 
saya sĕngkut pamrihipun || 

57. Birai mring kauwusan | 

ing urip sampurnĕng kumpul | 
patang prakara wus surut | 
urup siji kang katingal | 
wĕwolu ing warnanipun | 
sang Wrĕkudara aturnya | 
punapa ta wastanipun || 

58. Urup juga astha warna | 
pundi kang sanyatanipun | 
wontĕn kadi rĕtna mancur | 
wontĕn kadi maya-maya | 
wontĕn abra markatĕku | 

Marbudĕngrat angandika | 
iku kajatĕning kumpul || 

59. Saliring warna tĕgĕsnya | 
iya ana ing sirĕku | 

myang sining bumi sadarum | 

ginambar nĕng angganira | 
apadene jagad agung | 
jagad cilik tan prabeda | 
purwane ana lor kidul |] 

60. Kulon wetan luhur ngandhap | 
krĕsna rĕta jĕnar pingul | 
panguripe buwanĕku | 
lamun ilang warnaningkang | 
iya jagad kabĕh iku | 

tan ana ingkang kliwatan | 
miwah tan ana kang suwung || 

61. Saliring reka tan ana | 
kinumpulakĕn sadarum | 
ana rupa kang siji mung | 
datan kakung tan wanodya | 
lir tawon gumana iku | 
kang agawang putran dĕnta | 
lah payo dulunĕn gupuh || 

62. Wrĕkudara wus umiyat | 

kang lir putran gadhing luhung | 
cahya kumilat umancur | 
tumeja nguwung wangkawa | 
punapa inggih punika | 
warnaning Dat kang ngulatan | 
kayaktĕne rupa tuhu || 

63. Nauri Sang Ruci Dewa | 
kang sira sĕdya lĕn iku | 
kang mumpuni bĕk sadarum | 
sira dulu boya kĕna | 

tanpa rupa nir warnĕku | 
datan gatra tan satmata | 
atanapi tanpa dunung || 

64. Mung dumunung mring kang awas | 
mung sasmita nĕng jagad gung | 
kĕbĕk tan kĕna dinumuk | 

de kang sira dulu pindha | 
puputran mutyara mancur | 
angkara-kara sumunar | 
pan Pramana arannipun || 

65. Tunggal anĕng ing sarira | 
nanging tan mĕlu margiyuh | 
myang tan mĕlu mangan turu | 
tan amĕlu lara lapa | 

yĕn iku pisah (ng)gĕnnipun | 
raga nglumpruk badan lungkrah | 
ingkang kuwasa ya iku || 

66. Nandhang rahsa kauripan | 
dening Suksma kang linuhung | 
sinung sih anandhang idhup | 
ingakĕn rahsaning Ĕdat | 
sinandhangkĕn nĕng sirĕku | 
kadi simbar nĕng kakaywan | 
aranning raganirĕku || 

67. Uriping Pramana ika | 
inguripan Suksma nĕngguh | 
misesa ing sarirĕku | 

yĕn mati mĕlu kalĕswan | 
yĕn nir Suksmaning ragĕku | 
gya uriping Sukma mulya | 
mau wus nunggal lan wujud || 

280. Dhandhanggula 

1. Sigĕg mangkya kang winarnĕng tulis | 
para tamu miwah kang tumingal | 
wayang-wuyungan driyane | 

gorĕh dĕnnira lungguh | 
pra wadonan cacadhang kapti | 
wĕnĕh ririh wicara | 
baguse anggambuh | 
suwe nora awĕh ulat | 

mĕngko lamun malembar marang ing (n)jawi 
dakajak mring wismĕngwang || 

2. Ulun kungkung boya kĕna mijil | 
andadaha badanku sadaya | 
dĕnkĕndho sing (m)bathok kiye | 
rewange mlerok muwus | 
jangji mĕnga tanpa pakering | 
ambadhog darkĕbingwang | 
dhedhekaku mau | 

dĕntĕmu pĕk nĕng dĕdalan | 
titĕnana nora wurung kramas gĕtih | 
(n)njĕngĕk kang sinung ujar || 

3. Ngubĕr-ubĕr wawan-winawan ngling | 
kabarangat grĕjĕg tĕmah tukar | 
gĕgĕr pinisah wong akĕh | 

para sĕmbĕr narucul | 

antuk ĕnggon jĕngglong nĕng ngarsi | 

tan ngrĕmĕsi kang tukar | 

samya adol ayu | 

timpuh siduwasta kiwa | 

kĕmbĕn kĕndho nglowong payudara mingis | 

kurang sathithik wutah || 

4. Wis antara dangu Ki Nurwitri | 
dĕnnya (ng)gambuh sĕsĕging irama | 
magĕnturan sru trĕbange | 
ngandhĕlong tandya suwuk | 

maca slawat angaring-aring | 


< Serat Centhini Jilid 04 - Halaman : 130 > 


sugata wedang dharan | 
sumaos ing ngayun | 
endrasmara lon lingira | 
wawi sami simambi sawontĕnnĕki 
kang ingacaran rahab || 

5. (m)Bokmas Dĕmang atatanya ririh | 
mring Suwadi adhi ana ika | 
ingkang di kĕmbang lambe | 

Cĕbolang iku mau | 

kang tinanya nauri aris | 
punika rencangira | 

Nurwitri rannipun | 

botĕn tumut Ki Cĕbolang | 

sawĕg pambĕng kilap mangke (m)bokmanawi | 

sagĕt mapag kewala || 

6. Rak ya kĕna ta dhi arĕp uning | 

Ni Suwadi (ng)glĕgĕs lon turira | 
manawi namung warnine | 
botĕn awisan ĕstu | 

kilap bilih ayun udani | 
silitipun canthoka | 
kula botĕn tanggung | 
suka tuwin botĕnnira | 

mBokmas Dĕmang ririh nyiwĕl wĕntis kering | 
labĕt tyas sru susila || 

7. Nahĕn wau kang anĕng pandhapi | 

Nurgirindra alon angandika | 

lagi tĕngah wĕngi kiye | 
lan bangĕt (ng)gonku ayun | 
wruh bacute sang Bayusiwi | 

(ng)gonne antuk nugraha | 

saking Dewa Timur | 

pra santri bae kang emprak | 

sira lawan endrasmara kang asingir | 

tutuge mau ika || 

8. endrasmara nyandhak trĕbang aglis | 
wus pinangku ginalewang bawang | 

Randhanunut lalagone | 
sagahannya winuwus | 

ĕmpok pering tiba anjĕngking | 

para santri kang emprak | 

cara Argakidul | 

amung sasuka-sukanya | 

nora turut lawan iramaning gĕndhing | 

uyĕl pan nora tata || 

9. Santri Arga kĕndĕl nulya ganti | 
ingkang emprak Pala Kartipala | 
alus turut pangemprake | 
kaliye ngĕmut sumbu | 


< Serat Centhini Jilid 04 - Halaman : 131 > 


talerongan brongotan api | 
bĕbakaran priyawak | 
tĕnggok githokipun | 
suka kang sami umiyat | 
alok-alok suraknya mawanti-wanti | 
saking sangĕting suka || 

10. Nahan ingkang (n)dumugĕkkĕn singir | 

Ki Nurwitri lawan endrasmara | 
muhung kakalih kang nyĕngkĕng | 
sak plak suwara arum | 

anglir pathĕt nyamplĕng nĕmnĕki | 
mĕrit mĕthit araras | 
wilĕt nganyut-anyut | 
hebat kang samya miyarsa | 
nglajĕngakĕn sang Sena duk sinung uning | 
kaananing Pramana || 

11. Sirna iku iya kang pinanggih | 
uriping Suksma ingkang sanyata | 
kaliwatan upamane | 

lir rasaning kamumu | 

kang Pramana amratandhani | 

tuhu tunggal pinangka | 

jinatĕn puniku | 

umatur sang Wrĕkudara | 

inggih pundi warnane ingkang sayĕkti | 

Dewa Ruci ngandika || 

12. Nora kĕna yĕn iku sira prih | 
lawan kaanan samata-mata | 
gampang angĕl pirantine | 

Wrĕkudara umatur | 

kula nyuwun pamĕjang malih | 

inggih kĕdah uninga | 

babarpisannipun | 

pun patik ngaturkĕn pĕjah | 

ambancana anggĕn-anggĕn ingkang pasthi | 

sampun tuwas kangelan || 

13. Angandika alon Dewa Ruci | 

Wrĕkudara sira nora kĕna | 
yĕn kudu wruh samĕngkone | 
yĕktine sira luluh | 

yĕn ngantiya sira udani | 
yĕn sira umĕksa | 
na tatrapanipun | 
sirnakĕna wujudira | 
iya lawan netranira iku kaki | 
supaya yĕn tumĕka || 

14. Iya marang kang sira-ulati | 
sayĕktine kang dadya warana | 
wujud netranira dhĕwĕ | 

iku pangkalan agung | 

Wrĕkudara nĕmbah nuwun sih | 
yĕn kula kadugiya | 
tatrap kang puniku | 
iribe kadya punapa | 

warnaning Dat Dewa Ruci angling ririh | 
tan ana kang amimba || 

15. Nanging ana tĕrsandhane kaki | 
lamun krasa wujudira sirna | 
kari netra ati bae | 

nanging datan kadulu | 

bumi langit datan kaĕksi | 

iku tandha yĕn prapta | 

nugraha Hyang Agung | 

kaki lĕnyĕpe kewala | 

jagad anyar kabĕh tan ana nimbangi | 

warna kadya mangkana || 

16. Yĕn wis luwar dĕnangati-ati | 
dĕnwaspada sajroning wardaya | 
benjing praptĕng wasanane | 
poma kaki dĕnemut | 
panunggale kawula-Gusti | 
sahir kabir tan ana | 

wus dadi sawujud | 

tan ana (ng)gonne angalap | 

wujud iku ngalap kabĕh wus kawingkis | 

yĕku jatining tunggal || 

17. Nora beda wong sinau kaki | 
iya pati sajroning ngagĕsang | 
lan yĕn prapta wĕkasane | 
sayĕkti tunggal iku | 

tan prabeda tingalirĕki | 

Wrĕkudara anĕmbah | 

nuwun sih pakulun | 

sasampĕtana karasa | 

tyas sumringah madĕg kasudiran amrih | 

marang alam kamuksan || 

18. Yĕn makatĕn amba datan mijil | 
sampun eca nĕng riki kewala | 
botĕn wontĕn sangsayane | 

tan niyat mangan turu | 
botĕn arip botĕn angĕlih | 
botĕn ngrasa kangĕlan | 
botĕn angrĕs linu | 
amung nikmat lan mupangat | 

Dewa Ruci lingira iku tan kĕni | 
yĕn nora lan antaka || 

19. Sangsaya sihira Dewa Ruci | 
marang sang kaswasih ing panĕdha | 

lah iya dĕnawas bae | 

mring pamurunging laku | 

aja ana karĕmirĕki | 

dĕnbĕnĕr tekadira | 

ing anggĕpirĕku | 

yĕn wus kasikĕp ing sira | 

aja muhung dĕnanggo marah yĕn angling 

yĕku rĕh pipingitan || 

20. Nora kĕna yĕn sira rasani | 

lan sasama-samaning manungsa | 

kang nora lan nugrahane | 

yĕn ana nĕdya padu | 

angrasani rarasan iki | 

ya tĕka kalahana | 

aja kongsi banjur | 

aywa ngadĕkkĕn sarira | 

ywa karakĕt marang wisayaning ngurip | 

balik sikĕpĕn uga || 

21. Kawisayan kang marang ing pati | 
dĕnkaasta pamanthĕning cipta | 
rupa ingkang sabĕnĕre | 
sinĕngkĕr buwanĕku | 

urip nora nana nguripi | 

datan antara mangsa | 

iya ananipun | 

pan wus ana ing sarira | 

tuhu tunggal sasana lawan sirĕki | 

tan kĕna pisahĕna || 

22. Tan na wĕnĕh sangkanira nguni | 
tunggal sangat matining bawana | 
pandulu pamiyarsane | 

wus anĕng ing sirĕku | 
pamirsane Suksma sayĕkti | 
iya tan lawan karna | 
ing pandulunipun | 
iya tan kalawan netra | 
karnanira netranira kang kinardi | 
anane anĕng sira || 

23. Laire Suksma anĕng sirĕki | 
atinira kang ana ing Suksma | 
iya mangkene tatrape | 
kadya wrĕksa tinunu | 
ananing kang kukusing agni | 
sarta kalawan wrĕksa | 

lir toya lan alun | 
kadya menyak anĕng powan | 
raganira ing rĕh mobah lawan mosik | 
iya sarta nugraha || 

24. Yĕn wruh pamore kawula-Gusti | 
sarta Suksma kang sinĕdya ana | 

de warna nĕng sira (ng)gonne | 
lir wayang sarirĕku | 
saking dhalang solahing ringgit | 
mangka panggung kang jagad | 
lire badan iku | 
amolah lamun pinolah | 
sasolahe kumĕdhĕp myarsa ningali 
tumindak lan pangucap || 

25. Kawisesa amisesa sami | 
datan antara pamoring karsa | 
jĕr tanpa rupa rupane | 

wus anĕng ing sirĕku | 
upamane paesan jati | 
ingkang ngilo Hyang Suksma | 
wayangan puniku | 
kang ana sajroning kaca | 
iya sira jĕnĕnging manungsa iki | 
rupa sajroning kaca || 

26. Luwih gĕngnya kalĕpasan iki | 
lawan jagad agĕng kalĕpasan | 
kalawan luwih lĕmbute | 
salĕmbutaning banyu | 

apan lĕmbut kamuksan ugi | 
luwih alit kamuksan | 
saaliting tĕngu | 
pan maksih alit kamuksan | 
lire luwih amisesa ing sakalir | 
lire lĕmbut alitnya || 

27. Bisa nuksma ing lĕmbut lan alit | 
kalimputan kabĕh kang rumangkang | 
gumrĕmĕt iya tan pae | 
kaluwihan sadarum | 

luwih iya dĕnnya nampani | 

tan kĕna ngandĕlĕna | 

ing warah lan wuruk | 

dĕnsangĕt pangwsanira | 

badannira wasuhĕn pragnyana ngungkih | 

wruha rungsiting tingkah || 

28. Wuruk iku kang minangka wiji | 
kang winuruk upamane papan | 
pama kacang lan kĕdhĕle | 
sinĕbarna ing watu | 

yĕn watune datanpa siti | 
kodanan kĕpanasan | 
pasthi nora thukul | 
lamun sira bijaksana | 
tingalira sirnakna ngananirĕki | 
dadi tingaling Suksma || 

29. Rupanira swaranira nuli | 
ulihĕna mring kang darbe swara | 
jĕr sira ingakĕn bae | 

mimilih kang satuhu | 
nanging aja duwe sirĕki | 
pakarĕman kang liya | 
marang Sang Hyang Luhur | 
dadi sarira bawana | 
obah osikira wus dadi sawiji | 
ywa roro anggĕpira || 

30. Yĕn ta dadi anggĕpira yĕkti | 

yĕn angrasa roro maksih was-was | 
kĕna ing rĕngu dadine | 
yĕn wus siji sawujud | 
sakarĕntĕking tyasirĕki | 
apa cinipta ana | 
kang sinĕdya rawuh | 
wus kawĕngku anĕng sira | 
jagad kabĕh jĕr sira ingakĕn yĕkti | 
gĕgĕnti dĕnnya sagah || 

31. Wusnya mudhĕng pratingkah kang iki | 
dĕnawingit sarta dĕnasasap | 
sasabana panganggone | 

nanging ing batinipun | 
ing sakĕdhĕp tan kĕna lali | 
laire sasabana | 
kawruh patang dhapur | 
padha anggĕpĕn sadaya | 
kalimane kang siji iku prĕmati | 
kanggo ing kene kana || 

32. Lire mati sajroning ngaurip | 
iya urip sajroning apĕjah | 
urip bae salawase | 

kang mati iku napsu | 
badan lair ingkang nglakoni | 
katampan badan nyata | 
pamoring sawujud | 
pagene ngrasa matiya | 

Wrĕkudara tyasira padhang nampĕni | 
wahyu prapta nugraha || 

33. Lir sasangka tawĕng ima nipis | 
praptaning wahyu ing ma nirmala | 
sumilak ilang rĕgĕde | 

angling malih tulya rum | 

Dewa Ruci manis aririh | 
tan ana aji paran | 
kabĕh wus kawĕngku | 
tan ana ingulatana | 

kaprawiran kadigdayan wus kawingking | 

kabĕh rĕhing ngayuda || 

34. Tĕlas wulangira Dewa Ruci | 

Wrĕkudara ing tyas wus tan kewran | 
wruhing namane dhĕwĕke | 
hardaning swara muluk | 

tanpa ĕlar anjajah bangkit | 

sawĕngkon jagadraya | 

angga wus kawĕngku | 

pan tanpa matining basa | 

saenggane sĕkar maksih kudhup lami | 

mangkya sĕkar ambabar || 

35. Wuwuh warnane lan gandanĕki | 
wus kĕna kang Panca-rĕtna mĕdal | 
saking ing guwagarbane | 

wus salin alamipun | 
angulihi alame lami | 

Dewa Ruci wus sirna | 
mangkana winuwus | 
tyasira sang Wrĕkudara | 
lulus saking gandaning kasturi jati | 
papanasing tyas sirna || 

36. Ingkang emprak pra santri wus wradin | 
gya sinuwuk samya maca slawat | 
angaring-aring napase | 

wanci mĕh bĕdhuk tĕlu | 

Nurgirindra wacana maring | 
para tamu sadaya | 
ni panti kalangkung | 
nuwun kanthi sukarĕna | 
de kĕparĕng jĕnĕk pinarakan sami | 
ngantos mĕh (n)dungkap ĕbyar || 

37. Kang sinung ngling (n)dhĕku-(n)dhĕku pamit 
linilanan mantuk ĕstri priya | 

sarĕng kalawan wĕdale | 

jalu ĕstri kang (n)dulu | 

kĕh tan mulih jĕbĕg nĕng (n)jawi | 

kang nandhang larasmara | 

jumbuh sĕdyanipun | 

endrasmara graitĕng tyas | 

matur ririh mring marsĕpuh Kyai mangkin | 

Suwadi sakancanya || 

38. Prayogine sipĕng anĕng ngriki | 
bilih tumut mantuk dados beka | 
kathah kang nandhang wirage | 
tekatpraya saĕstu | 

iya jĕbĕng aja kuwatir | 
sinarah ing sakarsa | 

Kyai wus lumĕbu | 

pamit marang (m)Bokmas Dĕmang | 

rubiyahe endrasmara catur pamit | 

myang Suwadi pamitan 

39. (m)Bokmas Dĕmang wĕling wanti-wanti | 
sesuk bĕngi poma aja lincat | 
dak arĕp-arĕp marene | 
sukur lawan kancamu | 
kang padha yun mring Pranaragi | 

Suwadi mĕsĕm lingnya | 
sandika katĕngsun | 
dugi sampeyan pra kanca | 
bilih sami panuju dhanganing ati | 
kasmaran ing paminta || 

281. Asmaradana 

1. Kalawan kapasangyogi | 
benjang (m)bĕn ulun umangkat | 
anglajĕngkĕn ing lampahe | 

gih ugi sasarĕngan | 
kalawan para kanca | 

Nyi Dĕmang sru sukĕng kalbu | 
adhuh yayi muga-muga || 

2. Padha dhangana ing ati | 
lĕrĕp anĕng gubugingwang | 
mung sadalu enjing bodhol | 
sukur parĕng rada lawas | 
nahĕn ta sampun mĕdal | 
praptĕng pandhapa gumuruh | 
kang anĕng jawining dhadhah || 

3. Suwadi umatur aris | 
sami kĕndĕla sadaya | 
gya rumiyin mring latare | 
jĕmpol suku ingkang kiwa | 
cinĕthikakĕn kisma | 

asta tĕngĕn kang anjupuk | 
jĕmpol suku ingkang kanan || 

4. Jinumput nĕng ngasta kering | 
siti kinumpul nĕng tangan | 
kanan nulya matĕg mĕlle | 

Kulu saĕin lajĕngnya | 
jaekatut mautta | 
sinawurkĕn ngajĕngipun | 
kalawan ing kering kanan || 

5. Kang nĕng jawi dhadhah nuli | 
sirĕp tan ana nyuwara | 

lir kawayon anglĕgĕyĕh | 
ana ngantuk rarenggotan | 
wĕnĕh ngorok sĕnggoran | 

Suwadi mĕndhak umatur | 
sumangga lajĕng tumindak || 

6. Dumuginira ing jawi | 
samarga-marga wong nendra | 
suka kang mahawan kabĕh | 
wus kapungkur Paricara | 
pajar sidik praptanya | 
lajĕng samya wĕktu Subuh | 
paragat mingip Hyang Arka || 

7. Nahĕn ta kang samya guling | 
kang kataman sasirĕpan | 
katlorong surya sumorot | 
kagyat bingung garagapan | 
sĕmune radi wirang | 
malĕncing samya umantuk | 
ngonggo-onggo nutuh mata || 

8. Mangkana Nikĕn Suwadi | 
wus aso nĕng pamondhokan | 
sak siyang tan ana katon | 
sabakdane wĕktu Ngasar | 
Cĕbolang sarencangnya | 
sowan mangilĕn wus pangguh | 
lawan Kyai Nurgirindra || 

9. Hendras lan rubiyahnĕki | 
anĕng ing kilĕn sadaya | 

Mas Cĕbolang awotsinom | 
angujung sarwi pamitan | 
dumugĕkakĕn lampah | 
atanapi santri catur | 

samya ngujung gantya-gantya || 

10. Gya mring Hendrasmara pamit | 
kakang kantuna raharja | 
tanapi catur (m)bok ipe | 

sami kantuna raharja | 
diatut nunggal karsa | 
bĕkti nastiti mring kakung | 
kang ajrih trusing wardaya || 

11. Manawi sagĕd lĕstari | 
kadi kang wus kalaksanan | 
insa Allah ing akire | 
pakantuk margi kang padhang | 
tanapi sinung swarga | 

kĕkĕl ing salaminipun | 
nĕng kamulyan katĕntrĕman || 

12. Sru muwus kang sinung angling 
mugi-mugi pikantuka | 

ing pangĕstu widadane | 
kajawi punika dhimas | 
suwawi kadiparan | 
sarĕng atanapi kantuk | 

dĕrĕng wontĕn sanjangira || 

13. Wau dalu dĕnbĕjani | 
wantos-wantos mring yu Dĕmang | 
sagĕda sipĕng pantine | 
enjingipun lajĕng bidhal | 

sukur yimas kalawan | 

Nurwitri sakancanipun | 
parĕng lĕrĕp kadĕmangan || 

14. Ĕstunipun kadipundi | 
punapi pisan myang kĕmpal | 

Cĕbolang mĕsĕm dĕlinge | 
sarĕhning lampah wus tĕbah | 
wah ĕstri taksih mudha | 
kadiparan yĕn tan kĕmpal | 
klĕbĕt patrap siya-siya || 

15. Kiyai sampun nglilani | 
sakecanipun lumampah | 
ing wanci bakda Mahribe | 
nĕdhĕng timbuling Hyang Candra | 
ing tanggal gangsalwĕlas | 
rubiyah catur gumuyu | 

ginagas wasananira || 

16. Nurgirindra mung maringi | 
pandongarja lĕstaria | 

Mas Cĕbolang sampun lĕngsĕr | 
maring pamondhokanira | 

[■ • ] | 
bakda Mahrib mangkat gupuh | 

Hendrasmara sarabinya || 

17. Ngatĕr praptĕng jawi kikis | 
sasalaman (n)dum raharja | 
mangu-mangu dĕnnira non | 
dupi wus tan kawistara | 
lagya wangsul mring wisma | 
kĕmba sĕpi sĕpĕn samun | 
kadi kapĕgatan trĕsna || 

18. Sigĕg kang sih maring tami | 
ingkang lumampah wus prapta | 
karajan Paricarane | 
tumamĕng ing paregolan | 
mandhĕg nĕng palataran | 
nahĕn nyi panti winuwus | 
saari ngrakit pondhokan || 

19. Myang darbe sugatanĕki | 
wus samĕkta sadayanya | 
pinapantĕs sarirane | 
busana sarwa pasaja | 

nĕng jarambahing wisma | 
anon dhatĕnging tatamu | 
madĕg gita-gita mapag || 

20. Kĕn Suwadi kinapithing | 
gandhĕng asta malbĕng wisma | 
nolĕh mring tamu santrine | 
tan mindhak wĕtah sakawan | 
ing tyas sĕmada cuwa | 
ananging sangĕt sinamun | 
aywa nganti kawistara || 

21. Nurwitri sarewangnĕki | 
wus pinarnah pondhokira | 
jinaga kulawarga kĕh | 
pondhok sĕgah tan kuciwa | 
sĕnĕng sadayanira | 
kontĕn wisma wus tinutup | 
pinanggihan lĕmah jrambah || 

22. Tapsirih lumadyĕng ngarsi | 
tinungka wedang dhaharan | 
rĕna tur mirasa kabĕh | 

lah yayi mara mucanga | 
yĕn wis kakurah waja | 
sĕdhĕng asrĕp wedangipun | 
ngunjuk wedang myang dhaharan 

23. Kĕn Suwadi ananggapi | 
rinahapan trusing nala | 
wisma tatanya alon | 
yayi pira rencangira | 

apa wus jangkĕp gangsal | 
nuwun kangbok sawĕg catur | 
kang satunggal nuju kesah || 

24. Inggih awit kalawingi | 
mĕndhaning sakit pamitan | 
sakĕdhap mring Sama-jagong | 
saguh nusul mring Dĕmangan | 
dumugi angkatkula | 

tĕka tan wontĕn kadulu | 
bokmanawi manggih aral || 

25. Nanging kula sampun mĕling | 
dhatĕng kakang endrasmara | 
samangsa dhatĕng rayine | 
kewala lajĕng nusula | 
dhatĕng ing Kadĕmgangan | 
kula sakanca sadarum | 
ngĕntosi nĕng Kadĕmangan || 

26. Sukur yayi yĕn wus mĕling | 
sira aja mangkat-mangkat | 
ngĕntĕnana satĕkane | 

Sama-jagong ngĕndi baya | 
aku durung uninga | 
lagi samĕngko sun ngrungu | 
bakyu kabaripun cĕlak || 

27. Lawan Sama-catur ardi | 

tyas kumĕpyur Bokmas Dĕmang | 
sinamun lon wacanane | 
gunĕm mau bĕngi ika | 

Sahadat kang pramatya | 
padha loro klimahipun | 
nanging sabanjure beda || 

28. Amahyakkĕn kaananing | 
alus-alusing bicara | 
winadi nĕng jro kalbune | 
iku yayi dĕn-alila | 

(m)bakyunta tĕtĕsana | 
sampurnaning kanang kawruh | 

(m)bakyupara borong angga || 

29. Suwadi tumungkul angling | 

(m)bakayu kula sumangga | 
namung darmi ngaturake | 
ĕstu kagunganta dhawak | 
mangke sirĕping rarya | 

nĕng gĕdhong wetan pakantuk | 
lĕga tyase (m)Bokmas Dĕmang || 

30. Rasulan sĕga kĕbuli | 
wuduk ayam lalĕmbaran | 
apadene rĕrangkĕnne | 
apa kinĕpung samangkya | 
apa lamun wus bakda | 
samangke kewala sampun | 
gya tinata nĕng pandhapa || 

31. Ki Saloka kang dongani | 
kinĕpung rencang priyangga | 
kalawan catur tamune | 

wus paragat dĕnnya donga | 
ambĕng binage wrata | 
gya nadhah satuwukipun | 
satirahe binarkatan || 

32. Nahan ingkang ayun wirit | 
wus nĕng gĕdhong sakaliyan | 

Ni Dĕmang salin panganggo | 
sadangunira busana | 

mung Suwadi rencangnya | 
anyinjangi miwah miru | 
tanapi atrap sumĕkan || 

33. Ukĕl tebokan ingapit | 
puspagiwang sak-ronnira | 
lalamatan tasikane | 
waja mĕntas sinisigan | 
pindha laring brĕmara | 
yun mucang jambe ginilut | 
kengis pindha wigyutmala || 

34. Suwadi duk angrencangi | 
busana (n)dĕmok sarira | 
alus lumĕr kulitane | 
kurang thithik kuwanguran | 
kumyus karingĕt mĕdal | 
kĕkĕtĕg nĕsĕg kumrusuk | 
ngunadika kasumukan || 

35. Tan angrasuk sotya rukmi | 

wusnya mucang kinĕmonan | 
mingis-mingis lĕlathine | 
cahya sumunar sumringah | 
dhasar suluh wadana | 
trapsila mĕpĕs tumungkul | 
apan wus ajĕng-ajĕngan || 

36. Kalawan Nikĕn Suwadi | 
pĕpegangan asta kanan | 
sawĕg sumangga ature | 
supe lamun dumadya dyah | 
kuning manising surya | 
pindha wulan sunaripun | 
dhĕmĕs aruruh jatmika || 

3 7 . Anj ait-j ait alungit | 

tingal lindri mĕrakatya | 
lir tinon jro supĕnane | 
nyurĕmakĕn diwangkara | 
ĕlasing Paricara | 
pegangan asta wus dangu | 
nganti wahyaning pamĕjang || 

38. Pamĕtĕke tan wis-uwis | 
riwening ngasta thur-thuran | 
sarira marlupa cape | 

sirna warnaning wanodya | 

(m)bagĕgĕg Mas Cĕbolang | 
mĕgang asta maksih kukuh | 

(m)Bokmase dupi umiyat || 

39. Kagyat nratap sĕnik-sĕnik | 
ngĕwĕl mrinding sawatara | 
samya (n)jomblong sakaliye | 
wus sarĕh tyasnya Cĕbolang | 
manis wijiling sabda | 

dhuh babo jantung tyasingsun | 

kula kang nama Cĕbolang || 

40. Santri mĕri mudha pingging | 
pramila kadara-dara | 

ayun mring Pranaragane | 
mangudi kawruh kang nyata | 
dumugi Girimarta | 
katampĕk ing lahar madu | 
saking krajan Paricara || 

41. Tampi panandhang gung branti 
kamirahaning Hyang Suksma | 
sagĕd parĕg kawulane | 
marang risang mawĕh rimang | 
namung sung kalyatingwang | 
aksamanta ingkang agung | 
kawula sumanggĕng karsa || 

42. Bokmas Dĕmang duk miyarsi | 
tyas sukur luh marawayan | 
labĕt kalĕgan karsane | 
samya sarĕh ucul asta | 
umatur pĕgat-pĕgat | 

dhuh lae pangajapingsun | 
kang sabda kabali-sura || 

43. Lĕrĕsipun ingkang dasih | 
kang minta gung pangaksama | 
lan jĕng kula babasane | 
rĕhning wus anunggal karsa | 
ulun matur pasaja | 

botĕn bĕntĕn sĕdyaulun | 
samangke sampun akrama || 

44. Myang wontĕn panuwunmami | 
yĕn asih dĕnwĕdharana | 
kang dadya prasĕtyaningong | 
bab masalahing akrama | 
kang sagĕt anarbuka | 

putusa suraosipun | 
dasihe sumanggĕng karsa || 

45. Manawi cabar ing kardi | 
tĕtĕp santri papariman | 
eman dadi kĕmbang-lambe | 
mring Suwadi pamintĕngwang | 
gampil pinanggih wuntat | 

Mas Cĕbolang angling atut | 
lah suwawi winĕdharna || 

46. Ni wulanjar wacana ris | 
dhuh lae pinajarĕna | 
paran yun rabi maringong | 
lan para akĕn punapa | 

lan (n)dika gawe paran | 

lamun ta (n)dika kĕtĕmu | 
ing pundi (n)gĕnnya kapĕdhak || 

47. Kalamun tuwan apanggih | 
punapa andika aras | 
punapa dinulu mangke | 
andika cĕkĕl punapa | 
dĕnatut kula tanya | 

rĕh badhe panutaningsun | 
lan sun-gawe guru pisan || 

48. Upamane sĕkar yayi | 
ananingsun cĕkĕl ika | 
sihe kang sunalap mangke | 

Date suntingali ika | 

lan Sipate kang mulya | 

Suksmane sunaras iku | 
apanggih ing rahmatolah || 

49. Lan sunaku sira yayi | 
kĕnyatahaning sihira | 

lan sun-gawe sira mangke | 
kĕnyatahaning sirolah | 
punapa ta ing karsa | 
punika pamanggihingsun | 
ing kawruh ananing krama || 

50. Bokmas Dĕmang muwus aris | 
wontĕn malih aturkula | 
sampun salah cipta mangke | 
kawula tanya ing tuwan | 
punapa arannira | 

yĕn wus sare lawan ingsun | 
andika aglis asiram || 

51. Baya ta manira najis | 
jiwaraganingsun ingkang | 
yĕn tuwan asiram mangke | 
mila kawula kadusan | 

[• • ] | 
alumuh mangke wakingsun | 
asare lawan andika || 

52. Kang mĕlu kadusan yayi | 
sipat tulise punika | 
kang sipat adam ta rĕke | 
sipat kang mulya kadusan | 
apan ta wujud tunggal | 
lan ana roroning wujud | 
anging Hyang Jatiwisesa || 

53. Milane dinusan yayi | 
ngĕstokkĕn turuning Johar | 
kang ingaran Johar mangke | 

banyu-urip pinangkanya | 
tiba ing bumi rahmat | 
iku mulane rumuhun | 
karane wajib dinusan || 

54. Lan tuwan jinabad iki | 
pintĕn kĕhe mukaranah | 
pintĕn prakara ta rĕke | 
ingkang aran mukaranah | 
lan parluning jinabad | 
nuwun jinatĕn wakingsun | 
parluning jinabad ika || 

55. Kang dhingin banyu kang suci 
angulapi najis ana | 
ingkang akaram badanne | 
kapindho tibaning niyat | 
kaping tigane ika | 

karĕp maratakkĕn iku | 
banyu sakĕh badannira || 

56. Ing mukaranahe singgih | 
sakawan kathahe ika | 
kang rumiyin iku mangke | 
Ngalam Mutapĕk punika | 
lawan kaping kalihnya | 
Ngalam Dakir ta puniku | 
Ngalam Salap kaping tiga || 

57. Ngalam Muni ta puniki | 
jangkĕpe patang prakara | 
sakala anduduk alon | 
ingkang suntĕnga punika | 
marma sampun amisah | 
wong ĕstri kalawan kakung | 
ing donya tĕkĕng akerat || 

58. Aranning wong Dat kakalih | 
milane tunggal saaran | 
para lawan mara mangke | 
ing wijine lanang ika | 

lan paran ananingwang | 
lan rĕke ananirĕku | 
roro dadiya satunggal || 

59. Ananira iku singgih | 
klawan ananingsun ika | 
upamane sĕkar mangke | 
asrah wawangine ika | 
kaya anggane wayang | 
tingale maring Datipun | 
osike kanthi wong lanang || 


282. Kinanthi 

1. Nyai dĕmang Puspamrĕdu | 
kacondhongan ing panggalih | 
wus lama pangantinira | 
saking pratignyane nguri | 
satilare lakinira | 

Nyi Dĕmang duhkitĕng kapti || 

2. Kacuwan sihirĕng kakung | 
wayang-wayung sru rudatin | 
lami-lami darbe cipta | 
prasĕtya tan arsa krami | 
kalamun tan antuk priya | 
tĕtĕpira gurulaki || 

3. Bangkit mĕjang ngĕlmu luhung | 
basan wĕdharing akrami | 
kang putus warna sambada | 
wasis mangolahing rĕsmi | 
sawĕg mangkya kapanggihnya | 
Cĕbolang tuhu wong sigit || 

4. Kasoking tyas tanpa ragu | 
lĕga lĕgawa ing galih | 
sumungkĕm ngrungkĕpi pada | 
mingsĕg-mingsĕg amlasasih | 
lae gurunadiningwang | 
dasihe sumanggĕng kapti || 

5. Ing wanci lingsiring dalu | 
rencang sadaya wus guling | 
sirĕp tan ana sabawa | 
mung adrĕnging senapati | 
kawangwang mring mĕngsahira | 
paksa rumabasĕng puri || 

6. Cĕbolang waspadĕng sĕmu | 

Nyi Dĕmang wus tadhah kapti | 
nadyan wulanjar kang warna | 
kadya kĕnya mĕpĕg mingis | 
tan ana kuciwanira | 

ing patrap miwah kang warni || 

7. Katgadĕng tyas mamrih tanduk | 
tutut wus mĕngani wingit | 

tan was-was pamawasira | 
sinambut ing jinĕmwangi | 
tumangkĕp samiring tilam | 
pinriyĕmbada mamanis || 

8. Ngungkih padoning kang pinjung 
tandya mangsah senapati | 

nir wadya kang tumuntura | 
ngamuk wikrama mawĕrdi | 
kridha ing samarga-marga | 

lir taksaka sru mawĕngis || 

9. Kadi brĕmara mamrih rum | 
kang nĕdhĕng kuncuping sari | 
dahat dĕnnya mangrĕbasa | 
ngungsĕt majuning kang sari | 
gapura di Paricara | 
winasesa wus ngĕngani || 

10. Pra brĕtya damanya ngumpul | 
anunggil sri narapati | 
ciptĕng tyas nora kuwawa | 
sri mungkul aris srah nagri | 
risang jayĕng rananggana | 
sukĕng tyas siram ing bĕji || 

11. Saya nĕngah dĕnnya adus | 
lara-laraning kinanthi | 
kasrĕg ronning tarate bang | 
tinup ing maruta mingkis | 
kagyat dening iwak molah | 
amangka kalalar kĕli || 

12. Ganggĕng ngirim-irim arum | 
tunjung mirut nganan ngering | 
dĕlĕgnya angrong ing sela | 
lulumute angalingi | 

kayu apune anamar | 
katawĕng unthuking warih || 

13. Adan mĕntas sinjang rambut | 
lir endhang-endhang malatsih | 
emanne lara tan dĕrman | 
kayungyun mangun-mangun sih 
yĕn tinimbang layonira | 
kasarah nĕng parang rukmi || 

14. Duk kataman ing wulangun | 
katanggapan gunging kingkin | 
sarĕng wijiling asmara | 

lir pĕcat jiwangga kalih | 
kĕnya sarira marlupa | 
larut bayuning kang dhiri || 

15. Ngadhuh ngĕsĕs sambat lampus 
netra kĕjĕp mathĕt lathi | 
pramugari wlas tumingal | 
kanang wastra pinapulih | 
sinamirana srĕnggara | 

swara rum angrujit ati || 

16. Sun kakĕmbange wong ayu | 
sun kakĕmbange wong adi | 
argulo lan sumarsana | 

cĕpaka gambir malathi | 
anrus gandaning kusuma | 
baya dadauting dasih || 

17. Sun wawas trasne wong luhung 
sun wawas trasne wong pĕni | 
dipangga cindhe puspita | 
majĕthi raras kumitir | 

kapan baya sinawanga | 
ing karsa rumĕmbĕsing sih || 

18. Sun mamanuke wong rangkung 
sun manuke wong mrakati | 
bayan nori lan manyura | 

atat lawan ĕmprit wilis | 
munya rum-arum mangajap | 
ing dasih kabyataning sih || 

19. Sun kakayune wong turut | 
pantĕs kayu nagasari | 
pangaubanning asmara | 
ngusadĕng dasih kaswasih | 
arum-arume sumĕbar | 
sarining amilangoni || 

20. Kasiliring maruta rum | 
tuntum bayuning kang dhiri | 
rinangkul lungayanira | 
marsana tumĕmpĕl pipi | 
linggar saking pagulingan | 
mring paheran samya suci || 

21. Brĕsih rĕrangkulan wangsul | 
nĕng jawining tilamsari | 
lĕngkĕt kĕkĕt rĕnggang gula | 
sanityasa linalingling | 
sarĕng mucang linton sĕpah | 
cĕcĕp-cinĕcĕp kang lathi || 

22. Ngrompyoh sasinom dĕnĕlus | 
sunaring dilah nampĕgi | 
wadana pindha sasangka | 
katawĕng ing ima nipis | 
wĕnĕs jĕnar maya-maya | 
nĕnangi wĕnganing kingkin || 

23. Wĕh sĕsĕging magutpupuh | 
anyĕnyongah senapati | 
dhasar panas kabaranan | 
sarira lir purasari | 

tan kumĕdhap kĕhing mĕngsah | 
ngamuk punggung mrih pakolih 

24. Tan wus rinancanĕng wuwus | 
ri kang kapadhaning kapti | 
wanci pajar gidib siram | 
sakaliyan samya suci | 

Mas Cĕbolang nulya mĕdal | 
nĕng jroning (ng)gyan kang piningit 

25. Palasthaning wĕktu Subuh | 
pupujian lagu ĕstri | 
nganyut-anyut swara lĕlah | 
nasrun mawi dĕnsĕlani | 
maca slawat raras barang | 
sarĕng bakdaning Subĕki || 

26. Lan ing jawi santri catur | 

Nurwitri sarencangnĕki | 
amiyarsa pupujian | 
gupuh dĕnnya naurani | 
rĕmpĕg runtut kang irama | 
suka sĕnĕng kang miyarsi || 

27. Kang (n)don pupujian suwuk | 
prabaning Hyang Bagaspati | 
sumunar bra ngantariksa | 

Nyai Dĕmang wus umijil | 
ngore rema ngandhan-andhan | 
lalamatan tasik kuning || 

28. Parentah atur susuguh | 
wedang bubuk bĕndha tuwin | 
ron sruni gĕndhis siwalan | 
dhadhaharan jadah wajik | 
jĕnang dodol mawi dĕgan | 
gĕmblong lĕmpĕng abang putih || 

29. Dhĕndhĕng mĕnjangan ginĕpuk | 
binakar binlonyo arih | 
panggang ayam gĕndhon rotan | 
pinilah kang maring jawi | 

wus rumanti gya lumadya | 
sasĕgah tamu pawĕstri || 

30. Bokmase kang anĕng ngayun | 
batih ĕstri kang nambungi | 
praptĕng gĕdhong pipingitan | 
batih kang samya ngladĕni | 
pandulune ĕstri nyata | 

mila nir kang graitani || 

31. Rampunging panatanipun | 
sadaya wus kinĕn mijil | 
kori tinutup pinalang | 
namung candhela rinuji | 
binuka sinungan rana | 

saking jawi tan kaĕksi 


32. Mang mongtamu tandang tanduk | 
bojakrama marĕk ati | 

manis kĕdaling wicara | 
sasolahe asah-ati | 
katĕmbĕn wruh ing asmara | 
pindhĕstri wignyĕng sarĕsmi || 

33. Dasihe atur susugun | 
pundi ingkang dĕnkarsani | 
wedang bubuk saking bĕndha | 
damĕl kiyating kang dhiri | 
wedang ron-sruni gung pedah | 
tahan lapa tuwin arip || 

34. Nyirnakkĕn ngalĕntrih lĕsu | 
wacana ingiring liring | 
sang mindha datan kuwawa | 

(m)bokmase nulya tinarik | 

tan lĕnggana wus nĕng pangkyan | 
astane kakung kang kering || 

35. Nyiku sanginggiling lambung | 
nĕng ngamdhap cangklakan kering | 
swa tumĕmpĕl pundhak kanan | 
sruput wedang ngaras pipi | 
gantya inum-inginuman | 
dhinaharan andhahari || 

36. Kuwĕl lir anggana tarung | 
kĕlĕt plikĕt rĕnggang glali | 
sang pindha garĕgĕt sĕdhah | 
pamidihe anĕmĕni | 
prĕmbayun minggah sabĕlah | 
sumunar lir lĕn yun mijil || 

37. (m)Bokmas Dĕmang mingkat-mingkut | 
asta kalih nyiwĕl wĕntis | 

dhuh lae dĕnudhunĕna | 
pyantun kakung amalati | 
dasihe yĕn nandhang walat | 
tĕmah gumuling tilam-mrik || 

38. Sintĕn kang sotah tutulung | 
dhumatĕng ing jasatmami | 
sang pindha mĕsĕm lingira | 
babo yayi ywa kuwatir | 
yĕn ulun wus tiwikrama | 
tate amungkasi kardi || 

39. Pinondhong nĕng tilam gupuh | 
nulya tumangkĕp kang samir | 
tan cuwa sakarsa-karsa | 

dĕnnira andon sarĕsmi | 
anutug sasolahira | 
samya ngĕtog ing ajurit || 

40. Kang nĕmpuh miwah tinĕmpuh | 
samya sarosa ing kapti | 

wasis widagda ing solah | 
tan ana ingkang kalindhih | 
samya prawirĕng ngayuda | 
sudirambĕg sura sakti || 

41. Palastha kang unggul pupuh | 
suka lĕga kang kajodhi | 
wusing raras karasikan | 
pakasutan pinapulih | 
wangsul anĕng ing jarambah | 
satata angĕladĕni || 

42. Ririh (m)buka kancing pintu | 
manguk ngawe para batih | 
angundurakĕn sasĕgah | 
sadangunya amĕndhĕti | 

sarwi nyawang Bokmas Dĕmang | 
mindhak wĕnĕs rungih-rungih || 

43. Prabanira lir sitĕngsu | 
kasusul wijiling rawi | 
ngudarasa jroning nala | 
nyi lurah baya wus jampi | 
ing rahsane ngĕlmu nyata | 
mĕngko tĕka mandhan rawi || 

44. Ijo royo-royo patut | 
pindha mantĕn-anyar uwis | 
katĕrĕsan ing asmara | 
bĕrkahe talabul ngĕlmi | 

(m)bok lawas nĕng Paricara | 
mĕlu nyuwun kawruh jati || 

45. Wus tri ari tigang dalu | 

Cĕbolang kang mindha ĕstri | 
ngĕtog langĕning asmara | 
tĕmah kerut ing sarĕsmi | 
saking rĕmiting pratingkah | 
tan ana nyana samĕnir || 

46. Tamu tan ngĕpotkĕn wĕktu | 
ajĕg jroning tigang ari | 

Nurwitri sarencangira | 
sinabawa nadhah guling | 

Saloka ĕngĕt ing nala | 

lah Nurwitri paran iki || 

47. Pedah duk nĕng Tidhar gunung 
padhang tan na kĕdhah-kĕdhih | 
iki nganggo sisinglonan | 
lamun kabadharan pasthi | 
gawe lingsĕm binanjurna | 
sakĕh kang panasing ati || 

48. ewadene puluh-puluh | 
lamun garise mung iki | 
ah kakang aja kainan | 
mĕngko bĕcik diaturi | 
kowe kang atuwa dhawak | 
nora wang-wang asung peling || 

49. Sokur lamun tan kalimput | 
nahĕn bakdane Mahribi | 
kang pindha warna dyah mĕdal 
pinanggih Sloka Nurwitri | 
Palakarti Kartipala | 

Cĕbolang ngandika aris || 

50. Apa ta padha rahayu | 
sajĕrone tigang ari | 
kalawan nora kapiran | 
kang dadi tambak kĕlantih | 
Nurwitri mĕsĕm lingira | 
barĕkahe kang tampi sih || 

51. Amanggĕn sarwi pikantuk | 
sasĕgah ngantos ngĕmohi | 
kaotipun lan panduka | 
tanpa sĕgah anong-aning | 
upama ngantos sawulan | 
nĕng riki kados kĕbiri || 

52. Nanging yĕn wus niplak-nipluk 
ing wasana kadospundi | 
ewa-samantĕn sadaya | 
namung sadarmi tutwuri | 
nadyan sakit praptĕng pĕjah | 
tan wontĕn sĕdya gumingsir || 

53. Mangkana duk myarsa atur | 
sumĕntug raosing galih | 
sinamun gujĕng lingira | 
kakang sesuk pajar gidib | 
payo nutugake lampah | 
kadi kang sinĕdyĕng kapti || 

54. Ki Saloka manthuk-manthuk | 
napa botĕn mulatĕngi | 
kakĕnyĕring Partcara | 

baya anĕmahi lalis | 
yĕn umure panjang liwar | 

labĕt wus kalĕbĕt batin 

55. Adamĕl risaking kalbu | 
ĕstune kirang prayogi | 
ginaliya ingkang panjang | 
kacĕkape ngrika-ngriki | 
ngriki botĕn dados beka | 
ing lampah sagĕd lĕstari || 

56. Kakang kabĕh pamuwusmu | 
saĕstu sidik patitis | 
mĕngko yĕkti dakrah-arah | 
padha samĕkta-a sami | 

lan aliman mring kang samya | 
pinitaya among tami 1 1 

57. Sang pindha warna wus wangsul | 
pinanggih lan nyai panti | 
mĕsĕm alon atatanya | 

punapi ingkang ginati | 
ngantos dangu papanggihan | 
lawan kang samya nĕng jawi || 

58. Dhuh jiwĕngsun mila dangu | 

Nurwitri sarencangnĕki | 
padha pratela prasaja | 
rumangsa kawiryan jati | 
panggonan myang sunggatanta | 

tan ana kang nguciwani || 

59. Bangĕt sukuring Hyang Agung | 

Alkamdulillahi rabil | 
pamujine muga Allah | 
angawikanana maring | 

sira kang tuhu utama | 
urmat gumati mring tami || 

60. Tampiya nugraha agung | 
ing donya prapta ing akir | 
apadene jasatingwang | 
rasa-rasa nora bangkit | 
oncat saking Paricara | 
apa ingkang dakgolĕki || 

61. Mung ana wagĕl sadumuk | 
lamun ora anĕtĕpi | 

lair batin nandhang dosa | 
sakawitne tinggal panti | 
nyulayani rĕhing rĕna | 
pangancas talabul ngĕlmi || 

62. Kalunta-lunta ngalangut | 
yun mring Pranaraga nagri | 
mangka kandhĕg Paricara | 

dadi cidra ing pangĕsthi | 
lair dosa mring wong tuwa | 
batin dosa mring Hyang Widdhi || 

63. Sapa sotah atutulung | 
saking kirane tyasmami | 
mring sira pujaningwang | 
kang asih mring kawlasasih | 
ambirat sanggyaning dosa | 
nĕtĕpakĕn kang kinapti || 

64. Lilanana kadibalmu | 
mĕngko wanci pajar gidib | 
ulun sarewang umangkat | 
sĕmbari nahĕn prihatin | 
mĕlang-mĕlang sĕmang-sĕmang | 
nilar kĕkasihing Widdhi || 

65. Nanging yĕn wus praptĕng dunung | 
bokmanawa nora lami | 

balik marang Paricara | 
wit wus sangu putĕr-giling | 
dhuh babo dipun-pracaya | 
insa Allah ujar mami || 

66. Nyi Dĕmang sadangunipun | 
tumungkul waspa drĕs mijil | 
sumungkĕm pada lingira | 
pĕgat-pĕgat marĕk ati | 
dhuh lae pangajapingwang | 
kang abdi sumanggĕng kapti || 

67. Rumaos pĕs ing tumuwuh | 
tangĕh sagĕd misesani | 
muhung manggung winisesa | 
baya wus takdiring Widdhi | 
botĕn namung anarimah | 
ing papasthĕn tan gumingsir || 

68. Saking sru sih trĕsna anrus | 
tumancĕping manah suci | 
anjalari nir sumĕlang | 

yĕn ngantosa jasatmami | 
manggih papa kasangsara | 
wirang samining dumadi || 

69. Rĕh paduka wus pinutus | 
kasujanan amumpuni | 
kados botĕn kakilapan | 
dhumatĕng kodrating ĕstri | 
punapa malih rinĕmbag | 
mila sampun walangati || 

70. Tan langkung sumĕngka atur | 
pamuji mugi Hyang Widdhi | 
aparinga karaharjan | 
kadugĕn ingkang kinapti | 
atampiya kanugrahan | 
langgĕnging kamulyan siddhi || 

71. Mas Cĕbolang duk angrungu | 
rĕmĕg tyase lir jinait | 
katamaning sabdatama | 
merang lamun nora bangkit | 
amung jumbuh ing paminta | 
kang tan kawijiling lathi || 

72. Madĕg pamanthĕnging kalbu | 
tumĕmpĕl klaratullahi | 

sĕrĕt wijiling wacana | 
wunguwa sang condhong kapti | 
yĕn pinarĕng ing Pangeran | 
sakarsanta wus marĕngi || 

73. Tandya wungu pungun-pungun | 

Cĕbolang gupuh ngusapi | 
waspa kang nĕng pangarasan | 
kalihe lĕjaring galih | 

sumĕh wĕnĕs kang ujwala | 
cundhuk gambuh ing pamanggih || 

283. Gambuh 

1. Nyi Dĕmang mĕdal gupuh | 
paparentah maring batĕhipun | 
nyadhiyani nyunggata sarapanĕki | 
tamune kang arsa nglangut | 
pajar gidib dĕnnya bodhol || 

2. Wusing parentah laju | 
manjing wisma kori gya tinutup | 
nora nana labĕtĕ nahĕn prihatin | 

Mas Cĕbolang ngrangkul gapyuk | 
kinanthi maring paturon || 

3. Samirĕ wus tinutup | 

tan cinatur dĕnnya andon-lulut | 
praptĕng wanci ngajĕngakĕn pajar gidib | 
mring pahĕran kalihipun | 

Suwadi wangsul gya dandos || 

4. Nyi Dĕmang prentah gupuh | 
ngladosakĕn sasarapanipun | 

kang mring jawi batĕh jalĕr kang ngladosi | 
kang mring pamingitan nĕngguh | 
nyi panti lan batĕh wadon || 

5. Kang busana wus rampung | 
panataning rampatan kumĕndhung | 

Nyai Dĕmang gupuh nyandhak asta sarwi | 
angling manis dhuh riningsun | 

lah mara wijika dhenok |( 

6. Suwadi wus tuturuh | 

angling malih payo kakĕnyĕrku | 
lan dhahara sarapan saananĕki | 
rĕh sira ayun lumaku | 
tĕbih tan adarbe pawong || 

7. Gya nadhah kalihipun | 

wus dumugi cinarikan gupuh | 

Ki Nurwitri Saloka sarencangnĕki | 
nadhah sarapan wus rampung | 
samĕkta dĕnnya yun bodhol || 

8. Nahĕn ta Nyai Mĕrdu | 
lawan tamu kĕkanthĕnan mĕtu | 
saking wisma ingiring pra batĕh ĕstri | 
praptĕng (n)dhapa pamit gupuh | 
dhuh kakangbok kadangingong || 

9. Aksamanta kang agung | 

ulun nyuwun pangĕstu rahayu | 
kakang ĕmbok kantuna suka basuki | 
pinaringan iman luhung | 
lastantun dadya pangayom || 

10. Rencangnya santri catur | 
sampun sami pamitan sadarum | 
gumarubyug linggar saking ing pandhapi | 
praptĕng paregolan ngayun | 

lajĕng kang samya lunga (n)don || 

11. Ngonggo-onggo kang kantun | 

anglir pendah tinilara lampus | 

wangsul maring wisma maksih pajar gidib 
saliyĕpan trima lowung | 

samya tilĕm lanang wadon || 

12. Enjing satanginipun | 

Bokmas Dĕmang lan sabatĕhipun | 
nambutkardi kadi sabĕn-sabĕnĕki | 
datan ana labĕtipun | 
lair anrus praptĕng batos || 


13 Sawatawis dintĕn wontĕn ing Paricara lajĕng dhatĕng Pranaraga. Ing margi 
kabegal tiyang sadasa langkung jalaran kakintĕn kathah sangunipun. Mas 
Cĕbolang tuwin Nurwitri namakakĕn sihir, barang bĕktanipun kasawurakĕn 
dhatĕng begal katingal dados tiyang sami nanggulangi, wasana begal sami 
mlajĕng. Cĕbolang nglajĕngakĕn lampah, nanging kasasar mangidul dumugi 
tĕpining sĕgantĕn kidul ... 
kaca 121-123 

13. Saking mangunahipun | 

Mas Cĕbolang budya trus rahayu | 
datan pisan wĕh saksĕriking sasami | 
ingkang wus kalakon namung | 
karya sukane sakĕh wong || 

14. Sinigĕg kang lĕstantun | 
lampahira Suwadi winuwus | 

mĕh raina sĕmu bang ing ngawiyati | 
Sang Hyang Bagaspati mungup | 
bramani bawana abyor || 

15. Suwadi wus rinacut | 
angalela Cĕbolang satuhu | 

Ki Nurwitri ririh atatanya warti | 
paran ing nalikanipun | 
paduka apindha wadon || 

16. Cĕbolang mĕsĕm muwus | 
wus winĕdhar sadaya tinutur | 

Ki Nurwitri gĕdhĕg-gĕdhĕg duk miyarsi 
ĕstu paduka kalamun | 
kaluhuran sabda yĕktos || 

17. Tamtune rak pun sanggup | 

lamun datan kalaksanan kusud | 
iya kakang sawuse ulun miyarsi | 
kalĕpasaning sabda-yu | 
dhadhaku kadi dhinodhog || 

18. Sanalika tuwakup | 

mĕpĕt maring kalaratullahu | 
pinarĕngna marang sih ring kaswasih | 
kang dadya pamintanipun | 
si mrakati mĕlok-mĕlok || 

19. Ana antaranipun | 

yĕn kĕparĕng tĕrusing tyasipun | 
tĕka rĕsik ora ana kawis-kawis | 

Ki Nurwitri matur sukur | 
nahan ing lampah wus anjog || 

20. Tĕngahing wana agung | 

kĕh swaraning satokewan manuk | 
kawarna-a raroyomaning wong juti | 
babenggoling begal kĕcu | 
apan wus miyarsa wartos || 

21. Kalamun tamunipun | 

Bokmas Dĕmang benjing bidhalipun | 
tinartamtu kathah dĕnnya ambĕktani | 
barana tanapi sangu | 

mring Suwadi ayu anom || 

22. Sadaya wus ngalumpuk | 

nĕng wismane Ki Singasalukun | 

Kaladhĕndha Alugoro Jagagandhi | 

Iragada Santalimpung | 

Wiryapiling Trunakĕplok || 

23. Candrasa Kramadumuk | 

Sĕtrabindhi Yudakligi Puksur | 

Samarajang Sutagranggang Citralori | 

Mangunkunta Yasapalu | 

Ki Nanggala Trunatowok || 

24. Wangsapusara ngayun | 

Nawangcakra Ki Nurtrisulĕku | 

Karyabajra Nitibĕdhama pĕnyakit | 
abipraya sabiyantu | 

ing rĕmbuk duk samya golong || 

25. Anglari lampahipun | 
saĕnggonne pinanggih gipĕpuk | 
mung Suwadi kewala dĕnbalĕjĕdi | 
binĕkta mring Laut kidul | 
dĕndol juragan kang laboh || 

26. Rĕmbag wangsitan putus | 

wus mirantos gĕgamaning pupuh | 
arit bapang gobang wadung gĕmbĕl linggis | 
pĕnthung galih tĕsĕk luyung | 
bandhĕm bandhil granggang towok || 

27. Parĕnca wĕdalipun | 

ngetan ngulon tĕmpuking mangidul | 
tan adangu kang lumampah wus kaĕksi | 
kang anĕng lĕr tandya kukuk | 
gumarubyuk alon-alon || 

28. Saloka nolĕh pungkur | 
langkung kagyat gugup aturipun | 
adhuh anggĕr wingking punika tyang juti | 
babaya agĕng saĕstu | 

tan petungan kathahing wong || 

29. Cĕbolang duk andulu | 

kathahing wong kang ambĕg laku dur | 
lingira ris kaya ngapa yĕn lumaris | 
yĕkti tan wande kapikut | 
luwih bĕcik ararĕmpon || 

30. Yĕn wis pasthine lampus | 

tan bĕkakal sokur yĕn rahayu | 

Kartipala babĕktaning lĕmpĕng mungging | 
karĕnĕng lambaranipun | 

mĕrang kandĕl gya binodhol || 

31. Sinawurakĕn sampun | 

katon jalma akĕh mandhi lawung | 
magut ing prang pangrasane sakĕh juti | 
punika jalma satuhu | 
gya manĕmpuh ing prang popor || 

32. Rame dĕnnira pupuh | 
long-linongan Mas Cĕbolang gupuh | 
nguncalakĕn karanjang saisinĕki | 
yudane durmala unggul | 

myat jalma pat siji wadon || 

33. Para dur bingung wakul | 
giyak-giyak kĕndĕl dĕnnya pupuh | 

Mas Cĕbolang suka sukuring Hyang Widdhi | 
luwaring bĕbaya ayu | 
lajĕng lumaksana gupoh || 

34. Para dur kang angĕpung | 
samya muwus bangga apa nutut | 
kang sinung ngling siji tan ana nauri | 
kĕndĕl kadya lingak-linguk | 

tan darana gya rinampog || 

35. Catur jalu (ng)galĕpung | 

kantun sang dyah tĕka tĕguh timbul | 
gya mĕngrukĕt Kaladhĕndha Sĕtrabindi | 
nyĕkĕl saking ngarsa pungkur | 
udrĕg kuwĕl gantya ruboh || 

36. Wus sayah kalihipun | 
angalokro wal pamithingipun | 

Sĕtrabindi ngathang-athang kĕmpis-kĕmpis | 

Kaladhĕndha maksih ngrangkul | 
karĕnĕng lĕmpĕng wus bobrok || 

37. Sadaya ngungun gĕtun | 

pancabakah ing sadina muput | 

badan cape rusak gagamanirĕki | 
antuke pituwas amung | 
lĕmpĕng ajur krĕnĕng bobrok || 

38. Kinira kang kinayun | 

wus tan ngukup utamangganipun | 
sraping surya bibaran pra ambĕg juti | 
mantuk mring sasananipun | 
nahĕn ta kang alunga(n)don || 

39. Cĕbolang santri catur | 

dalu sipĕng madyaning wanagung | 
kadhang sipĕng dhukuh tĕpining wanadri | 
lampah kapalantrang ngidul | 

laladan Pacitan anjog || 

40. Minggah arga tumurun | 

jurang tĕrbis ngambah siluk-siluk | 
praptĕng dhusun Pringkuku mangidul malih | 
minggah arga alit munggul | 
anduduk myat ing lalangon || 

284. Mĕgatruh 

1. Ascaryambĕg miyarsa swaraning alun | 
gumalĕgĕr (ng)gigirisi | 

kadi kanawa(?) galudhug | 
jaladri kidul kaĕksi | 
kasongan surya sumorot || 

2. Myang umiyat asrining kang dhusun-dhusun 
kawuryan ngĕngrĕng rĕspati | 

pasabinan tĕgal talun | 
wĕnĕs ijo tharik-tharik | 
kinothak-kothak agolong || 

3. Jaladri kang anglojok dharatanipun | 
kanan kering myang lor ardi | 
katon (ng)gamĕng pindhanipun | 
sumĕkan dyah tĕngah putih | 

uwal nĕng jroning kalangon || 


14 Dumugi dhusun Karang kapanggih Ki Darmayu ingkang ngrĕksa tumbalipun 
tanah Jawi, Ki Darmayu nĕrangakĕn wontĕnipun tumbal jalaran nalika tanah 
Jawi kaisi tiyang saking Rum, sami pĕjah dados kurbanipun iblis, setan lan 
gandarwa. Wĕkasan wontĕn sasmita, kĕdah dipun tumbali. Lajĕng 
kadhatĕngakĕn tiyang-tiyang enggal dĕdunung ing rĕdi Kĕndhĕng, sami 
wilujĕng bĕbadra lan ngrĕmbaka. 

Tumbal wau wontĕn ing astana Gĕnthong, ingkang kalangse montĕn pĕthak. 
Tumbal ing salĕbĕting gĕnthong wujud balung sajĕmpol, panjangipun sakilan 
... kaca 124-130 

4. Mas Cĕbolang miwah santrinira catur | 
suka sĕnĕnging pangĕksi | 

saksana sami tumurun | 
maring satĕpining tasik | 
sru karĕnan mulat ing jong || 

5. Alit agung kĕthap-kĕthap anĕng laut | 
kadya gathuk lawan langit | 
ingkang kinijap ing alun | 

adangu datan kaĕksi | 
dupi katon cumalorot || 

6. Wah kang labuh jangkar munggĕng tĕpi laut | 
pindha panti rinĕngga sri | 
sapantha-pantha tan jumbuh | 

mawĕh asrining jaladri | 

lir sĕkar sĕtaman abyor || 

7. Tĕpi laut tinanggul pasir amunggul | 
kalih dĕdĕg winatawis | 

lĕmpĕng tan mĕndhak mĕndhukul | 
saking kodrating Hyang Widdhi | 
tuhu elok karya gawok || 

8. Lampahipun praptĕng dhukuh Karang iku | 
kabĕkta namining wukir | 

mangkana lampahnya laju | 

Cĕbolang sasantrinĕki | 
tumamĕng dhadhah kapanggoh || 

9. Kapala ing Karang nama Ki Darmayu | 
panambramanira aris | 

ki santri kang nĕmbe pangguh | 
pun bapa anlilakrami | 
sangkan parane sang anom || 

10. Lawan sintĕn sinambat sadayanipun | 
kang sinung ngling anoragi | 

kula sarencang sadarum | 
santri saking ing Mantawis | 
yun mring Pranaraga ngaos || 

11. Kula nama Cĕbolang de rencangulun | 

Nurwitri Saloka tuwin | 

Pala-Kartipala catur | 

sadayanya dĕrĕng uning | 
samargi-margi tatakon || 

12. Kapalantrang dumugi tĕpining laut | 
ki kapala (ng)guguk angling | 

e (ng)gih lĕrĕs anak bagus | 
radi pangidulĕn kĕdhik | 
kintĕn tri ari kalojok || 

13. Pancĕn saking Wanagiri ngetan tĕrus | 
dumugi ing Pranaragi | 

tĕka mring talatahipun | 
ing Pacitan tur pasisir | 
sangĕt nyĕngklĕnging lalakon || 

14. Yĕn panuju ing karsa sadayanipun | 
prayogi aso rumiyin | 

rĕrĕh wontĕn sudhungulun | 
niring rapuh tĕmbe gampil | 
anglajĕngakĕn lalakon || 

15. Mas Cĕbolang sukĕng tyas anut sakayun | 
nulya binĕkta mring panti | 

nĕng pandhapa munggĕng salu | 

Darmayu malbĕng wismĕki | 

paparentah mring kang wadon || 

16. Asasĕgah mring tamu kang nĕmbe pangguh 
mĕdal maring jawi malih | 

amanggihi tamunipun | 
sugata lumadyĕng ngarsi | 
ĕtapsirih upĕt rokok || 

17. Lĕgĕn klapa arĕn siwalan ganda rum | 
radi kasĕp sawatawis | 

kĕraos sĕmada kĕcut | 
sĕgĕr tumrap maring dhiri | 
nyamikan kaspe ginodhog || 

18. Wawi anak punika sasĕgahulun | 
sawontĕne tyang pasisir | 

tan misra mamuhung amung | 
minangka jampi kalantih | 
kang sinung ngling samya gupoh || 

19. Angrahabi sadaya sasĕgahipun | 
kraos nikmat munpangati | 

Mas Cĕbolang tatanya rum | 
mĕnggah sinambating wangi | 
pilĕnggah namaning dhukoh || 

20. Awon-awon kula palang Ki Darmayu | 
ing dhukuh Karang puniki | 

dene kawajibanulun | 
ngrĕksa tumbal tanah Jawi | 
amardika botĕn paos || 

21. Nĕng nginggiling ardi Karang dunungipun | 
bilih anak ayun uning | 

kapasangyogi saĕstu | 

awit dintĕn benjing-benjing | 

wontĕn bramana gung rawoh || 

22. Saking Hindhu ambangun kalambunipun | 
Cĕbolang angling prayogi | 

paran caritaning dangu | 
tĕka mawa dĕntumbali | 
ing tanah Jawi anapon || 

23. Inggih anak makatĕn caritanipun | 
duk kalane tanah Jawi | 

dĕrĕng wontĕn tiyangipun | 
isi brĕkasakan dhĕmit | 
setan eblis myang gandarwo || 

24. Kangjĕng Sultan Galbah ing nagari Ngĕrum 
tampi sasmitaning Widdhi | 

dyan dhawuh mring patihipun | 
kinĕn niti mariksani I 

dhatĕng sakathahing pulo || 

25. Ingkang dĕrĕng isi manungsa puniku | 
dyan patih andangu maring | 

para nangkoda kang sampun | 
sami lĕpas purugnĕki | 
nangkoda nĕmbah turnya lon || 

26. wontĕn pulo kaprĕnah sakidulipun | 

Hindhustan panjang nglangkungi | 
watawis lampahanipun | 
lalayaran siyang ratri | 
caturdasa ri wangsul (ng)gon || 

27. Wukiripun ingkang agĕng-agĕng langkung | 
saking kalihdasa wukir | 

alit-alit kĕh kalangkung | 

sĕpĕn dĕrĕng isi jalmi | 

kya patih munjuk sang katong || 

28. Wusnya kunjuk ature juragan wau | 
sang prabu dhawuh mring patih | 
kinĕn sasaosan gupuh | 

kalih lĕksa somah jalmi | 
ingkang mawarni pirantos || 

29. Wus samĕkta lajĕng mangkat kamot prau | 
dumugi ing tanah Jawi | 

wukir Kandha (n)jujugipun | 
inggih wukir Kĕndhĕng mangkin | 
wulan Rum nĕm San kacriyos || 

30. Taunning Rum amarĕngi kawanatus | 
tigangdasa-sapta tuwin | 

ingetang taun Andanu | 
wiwit kala kangjĕng Nabi | 
tinurunakĕn Hyang Manon || 

31. Maring ngalamdonya ing dumuginipun | 
tanah Jawi kisĕn jalmi | 

taun surya gangsal ĕwu | 
satus sĕkĕt-gangsal warsi | 
ing taun Candra kacriyos || 

32. Gangsal ĕwu tigangatus-nĕm warsĕku | 
wĕcaning jangka winarni | 

awit nungsa Jawi sinung | 
jalmi saking ing Rum nagri | 
tĕkĕng ri kiyamat kubra || 

33. Mung mĕnangi kalih ĕwu satus langkung | 
sadasa ing taun Rawi | 

utawi dwi ĕwu langkung | 
satus pitungdasa katri | 


< Serat Centhini Jilid 04 - Halaman : 164 > 


ing taun wulan mancorong || 

34. Kacariyos tiyang saking ing Rum wau | 
lajĕng sami ambabadi | 

wontĕn ing saurutipun | 
ardi Kĕndhĕng wus barĕsih | 
tan cinatur dĕnnya manggon || 

35. Dupi antuk kawan taun laminipun | 
sami tumpĕs pinrak ing gring | 
kaarat eblis lalĕmbut | 

nir daya sakĕhing jalmi | 
tuwin minangsa ing sato || 

36. Kantun kalihdasa semah kang rahayu | 
malajĕng anumpal-kĕli | 

mantuk dhatĕng ing nagri Rum | 
sapraptanira ing nagri | 
kauningan ing sang katong || 

37. Sultan Galbah tandya animbali gupuh | 
raja pandhita sinĕkti | 

Ngusmanaji ajujuluk | 

kanthi para pandhita di | 
kang wus sudibya kinaot || 

38. Kinĕn sami numbali mrih sirnanipun | 
singite kang tanah Jawi | 

myang nitik badhe (ng)gyannipun | 
tatumbal kang mrih basuki | 
numpak baita wus bodhol || 

39. Pra pandhita lampahe datan cinatur | 
pamariksanya wus titi | 

katur sri nata ing Ngĕrum | 
antawise kalih warsi | 

(n)jĕng sultan utusan gupoh |] 

40. Maring tanah Jawi pasang tumbal wau | 
pinaju pat tĕngah siti | 

kilĕn ĕlĕr wetan kidul | 
tĕngah lĕrĕs kang satunggil | 
duk wit masang cinariyĕs || 

41. Ing wulan Rum Akyar angkaning kang taun | 
kawanatus langkungnĕki | 

inggih kawandasa-catur | 
sowangan pamasangnĕki | 
dhumatĕng ing gangsal ĕnggon || 

42. Jroning slikur ari paripurnanipun | 
bumi orĕg gonjang-ganjing | 
pucuking arga lir pĕcut | 

tlaga sĕndhang kali-kali | 

lir kinĕbur kawah (n)jĕblos || 

43. Swara umung gumalĕdhĕg pindha gludhug | 
kĕlĕs bĕrkasakan gusis | 

eblis drubiksa sumĕmprung | 
ngungsi tĕngahing wana dri | 
myang mring pulo kang doh-adoh || 

44. Antawising tri taun (n)jĕng sultan ing Rum | 
utusan amundhut jalmi | 

pasomahan sadayĕki | 
dalah rajakayanĕki | 
pĕpĕg sakĕhing pirantos || 

45. Maring tanah Hindhusĕtan ing Trĕngganu | 

Siyĕm Kandhi Patani Kling | 

Kasmir ing sasaminipun | 
mikantuk tyang kathahnĕki | 
kalihdasa ĕwu jodho || 

46. Sadaya wus kawrat ing baita laju | 
binĕkta mring pulo Jawi | 
pinarnah pinantha nyĕwu | 
waradin satanah Jawi | 

gya samya babat wana grong || 

47. Tinanĕman pantun wujut jawawut | 
miwah sanĕs-sanĕsnĕki | 
wiji-wiji bĕktanipun | 

wus tĕntrĕm sakĕhing jalmi | 
tan ana winalangatos || 

48. Pulo Jawi etange dwi kisĕn manus | 
tĕmbe dumugining ari | 

kyamat kobra umuripun | 
jagat etang taun Rawi | 
kantun dwi ĕwu satus pot || 

49. Taun Candra dwĕwu satus swidak tĕlu | 
punika criyos naluri | 

saking pun bapa rumuhun | 
mung sĕmantĕn ĕngĕtmami | 

Mas Cĕbolang lingira lon || 

50. Nĕmbe mangke ulun amiyarsa tutur | 
sakawite tanah Jawi | 

ingisĕnan sultan Ngĕrum | 
tumbal kang damĕl basuki | 
sru sangĕt ulun ayun wroh || 

51. Wĕdharing kang cariyos ĕstu linangkung | 
gung-gunge panuwun mami | 

mĕwahi indhaking kawruh | 
uning criyos nguni-uni | 

wit pulo Jawi isi wong || 

52. Nyai wisma mĕdal sung wruh lakinipun | 
dĕnnya sadhya sĕgah bukti | 
wus rumat sadayanipun | 

(m)bokne wĕtokĕna aglis | 
dhahare wong bagus anom || 

285. Sinom 

1. Nyi wisma ngatag mring rencang | 
sĕgah wus binĕkta mijil | 
rampatan piring lancaran | 

sĕkul liwĕt tigan pasir | 
sakĕndhile mangarsi | 
krupuk tĕrung gĕrĕh sayur | 
ulam loh warna-warna | 
ginorĕng lisah kalĕntik | 
sambĕlgorĕng urip-urip pas-ĕpasan || 

2. Tinata tharik nĕng ngarsa | 
kinĕdhuk liwĕtirĕki | 
winadhahan panjang dhadhap | 
ki wisma angancarani | 
suwawi sami wanting | 
manadhah sawontĕnipun | 
rayoman mindhak eca | 

kang sinung ngling samya wanting | 
nulya nadhah pakantuk sadayanira || 

3. Wus dumugi cinarikan | 
pamangsĕg lumadyĕng ngarsi | 
pisang ĕmas raja-jawa | 
pulut cĕklĕk kĕsĕt wangi | 
jĕram gulung lit lĕgi | 

kĕpĕl jambu klampok arum | 
swawi ta rinahaban | 
minangka pambucal amis | 
para tamu wus angambil sasukanya 1 1 

4. Nutug manadhah mangsĕgan | 
kyai wisma angling malih | 
swawi ngasokkĕn sarira | 
sampun pakĕwĕd ing galih | 
ki wisma malbĕng panti | 

Cĕbolang sarencangipun | 
sakeca dĕnnya nendra | 
enjing satangine guling | 

wusing nadhah sarapan dyan minggah ngarga || 

5. Karang angungkang samodra | 
sapraptanira ing nginggil | 
tumamĕng panggenannira | 
tatumbale tanah Jawi | 
astana Gĕnthong nami | 

wontĕn wisma pindha cungkup | 
bĕbalungan dĕling dĕnta | 
duk-kakapan payonnĕki | 
kawistara lir mĕntas (m)babar kewala || 

6. Linangse ing sinjang pĕthak | 
jroning langse tan kaĕksi | 

Mas Cĕbolang lon tatanya | 
sintĕn ingkang angyasani | 
panti sawĕg nigasi | 

tuwin ingkang nglangse pingul | 
nglĕbĕt isi punapa | 
punapi kenging ningali | 

Darmayu ngling inggih wus kina-kumina || 

7. Bapa kaki tan uninga | 
inggih kang ngyasani panti | 
kintĕn sarĕng klawan tumbal | 
ngantos sapriki tan rĕmpil | 
kilap ta darunaning | 
anakmas bilih ayun wruh | 
wujude kanang tumbal | 
langse gya binuka kĕksi | 

gĕnthong alit pratisthĕng clowokan sela || 

8. Tutuping gĕnthong binuka | 
isi walĕng agĕngnĕki | 
sajĕmpol panjang sakilan | 
gantya-gantya aningali | 
gĕnthong tunutup malih | 
wus mĕdal sadayanipun | 

Darmayu mĕsĕm tanya | 
kala sami nguningani | 

balung tumbal lah sapintĕn agĕngira || 

9. Cĕbolang panjang sakilan | 
sajĕmpol suku gĕngnĕki | 

Nurwitri panjang satĕbah | 
gilig mĕmĕt kadi gandhik | 

Saloka kadi bĕnthik | 

Palakarti kadi puthu | 

Kartipala lir singat | 
tyang gangsal tan ana sami | 

suka ngungun ing paningal beda-beda || 

10. Angling malih Kyai Darma | 
wus makatĕn adatnĕki | 

tan ana jumbuh paningal | 
nĕngĕna kang wawan angling | 
awak baita prapti | 
matrus ing sasaminipun | 
minggah mring arga Karang | 
babĕktane warni-warni I 

pasang omah rinakit lir pasanggrahan || 

11. Antara dangu kawuryan | 
kang arsa minggah ing ardi | 

Brahmana Siddhi nĕng ngarsa | 
ingiring pra sabatnĕki | 
praptĕng anggraning wukir | 
marĕpĕki maring cungkup | 
kalambu thinĕthĕlan | 
sinantunan kĕsting putih | 
paripurna nulya pinarak ing kemah || 

12. Kang ngadhĕp para sakabat | 
ngawe Ki Darmayu aglis | 
mangarsa angraup pada | 
atur sĕmbah pangabĕkti | 
sang Brahmana lingnya ris | 

Darmayu sapa rowangmu | 
katĕmbĕn ingsun mulat | 
gawanĕn mring ngarsamami | 
nĕmbah mundur wangsul ngirit tamunira 

13. Cĕbolang angaras pada | 
lawan rencang catur santri | 
sang Brahmana manĕmbrama | 

Cĕbolang padha basuki | 
lawan sira Nurwitri | 

Saloka Kartipalĕku | 

Palakarti samoha | 

apa ya padha basuki | 

kang sinung ngling saur paksi tur raharja 

14. Pra sami ngungun sadaya | 

sang Brahmana langkung kĕsdik | 
hĕh Cĕbolang paran karsa | 
sira tĕmah tinggal panti | 
tan tolĕh yayah bibi | 
ramanira wus linuhung | 
kae Sĕh Anggungrimang | 

Akadiyat duk ing nguni | 
amumpuni ing ngĕlmu nora kuciwa || 

15. Wus satĕngah aoliya | 
karamatira kaĕksi | 
saiba rudahing nala | 
rĕh atmaja mung sawiji | 
marmaning Hyang Luwih | 
sĕngkĕling tyas tĕka sinung | 
rĕrĕming kang wardaya | 
wuwuh santosaning pikir | 

nora was-was santosane ing pamawas || 

16. Cĕbolang dupi miyarsa | 
tumungkul konjĕm ing siti | 
waspanya drĕs marawayan | 

ĕngĕt kalĕpatanĕki | 

ginagas angranuhi | 

pinuntu rĕh wus kabanjur | 

tumĕnga matur nĕmbah | 

dhuh risang satuhu sidik | 

botĕn sagĕd umatur sumanggĕng karsa 


15 Kapanggih rombonganipun Brahmana Sidhi saking Hindhustan ingkang 
badhe nyantuni montĕn langsening tumbal. Sang Brahmana wawanrĕmbag 
kalihan Mas Cĕbolang, ngandharakĕn bab gĕgĕbĕnganipun Kabudhan, i.p. 
tatananing siswa dumugi guru, ajaran gĕsang tumimbal, tanha, karma, 
cakramanggilingan, pambirating panandhang, gĕgayuhan ing dalĕm 
kasampurnaning Buddha, ilmu tuwin laku lan sanĕs-sanĕsipun ... 
kaca 131-146 

17. Babo kulup ywa rinasa | 
tutugna karsanirĕki | 

mung aywa uwas sumĕlang | 

sabarang kang dĕnlakoni | 

puniku mungguh mami | 

rĕh Budha agamaningsun | 

ananging ingsun rasa | 

gathĕke lan Islam sami | 

ming tindake lan aranne rada beda || 

18. sayĕkti agama Budha [ 
nora (m)baĕkkĕn sakĕhing | 
agama ing liyanira | 

Cĕbolang umatur ririh | 
dhuh sang Brahmana Siddhi | 
bilih kaparĕnging kalbu | 
miwah kenging winĕdhar | 
pun patik sangĕt kapingin | 
amiyarsa derahe agama Budha || 

19. Sang Brahmana mĕsĕm lingnya | 
atut pamintanta kaki [ 
pĕpacak wĕwalĕrira | 

agama Budha puniki | 

kudu anyĕgah maring | 

watĕk panastĕn anĕpsu | 

dahwĕn salah-opĕnan | 

kĕmĕrĕn cĕthil ajail | 

cĕngil kriwil muthakil srĕi waonan || 

20. Darĕngki mĕdhit nyĕngitan | 
anyarubiru basiwit | 
anyĕndhu mring samoanya | 
sarupaning manungsĕki | 

de lakuning rahsĕki | 
kudu trĕsna wĕlas purun | 
asih sakĕh dumadya | 
tindak kang sĕdya pinĕsthi | 

kudu tĕtĕp madhĕp idhĕp pangidhĕpnya || 

21. Dene lakune kang manah | 
kudu lila lair batin | 
trima nalangsa lĕgawa | 
mungguh pambudinirĕki | 
kudu mĕncar sayĕkti | 
jĕmbar sabar lan sumawur | 
dene pandhĕngannira | 
kudu mindĕng ĕnĕng-ĕning | 

lawan eling mung puniku papacaknya || 

22. Pĕpangkataning agama | 
kaperang dadya kakalih | 
golongan matang pangkat | 

Upasaka arannĕki | 
siswa mara puniki | 

kang isih cupĕt ing kawruh | 

iya iku manungsa | 

kang ngagĕm myang manut maring | 

darma pituduhing Sang Buddha Gotama || 

23. Srana ngucapkĕn sakĕhnya | 

ing tĕmbung-tĕmbung kang uwis | 

padha dadi pasthinira | 

apadene anglakoni | 

mring prajangji kĕhnĕki | 

limang prakara ginilut | 

dene ingkang rong pangkat | 

aran Sangha tĕgĕsnĕki | 

siswa pipilihan wus kĕh pangartinya || 

24. Iya iku manungsa kang | 
manggung mindĕng amumuji | 
marang ing salamĕtira | 
kaananing jagad iki | 

lawan angambah maring | 
marga wolung pakartĕku | 
myang amancik tataran | 
siji tĕkan papat tuwin | 
asarana nglakoni prajanji kĕhnya || 

25. Pantog sapuluh prakara | 

de kang padha nglaksanani | 
sinĕbut aran Samana | 
utawi Biksu wawangi | 
mungguh ingkang prajangji | 
limang prakara puniku | 
kang padha linakonan | 
pra Upasaka rannĕki | 

Pancasila pan mangkene tĕmbungira || 

26. Satuhu-tuhu kalawan | 
eklasing kang ati kapir | 

nglairakĕn prajanjeyan | 
kang rumuhun kita yĕkti | 
nyanyĕgah tan natoni | 
tanapi akarya lampus | 
lawan tan nganiaya | 
apadene anglarani | 

marang ingkang padha kasandhangan gĕsang 

27. Kapindho kita anyĕgah | 
anyĕnyolong angapusi | 
ambujuk darbĕking liyan | 
anyanyĕgah kang kaping tri | 
nora bakal akardi | 

susah ribĕt myang pakewuh | 
marang samĕng tumitah | 
apadene anyidrani | 

marang ing pamuwus kang uwis winĕdal || 

28. Kaping pat kita nyĕnyĕgah | 
nora laku bandrĕk tuwin | 
jina sapadhanira | 

mĕrdi tan nĕdya ngrĕmĕni | 
myang dĕdolanan maring | 
wadon kang lyan wajibipun | 
jablase nora liya | 
muhung bojone pribadi | 
ing jangkĕpe lilima kita anyĕgah || 

29. Anĕdya ngombe utama | 
nora pisan niyat bukti | 
samubarang ingkang mawa | 
pakarti wuru ngĕndĕmi | 
mungguh kanang prajanji | 
limang prakara ing ngayun | 
yĕku dadya wajibnya | 
wong kang nĕdya anglakoni | 

ing agama Buddha Gotama minulya || 

30. Kang dadi paedah lawan | 
pikantuke wong nglakoni | 
ing prajanji Pancasila | 
tinartamtu bakal bangkit | 
kajĕn uripirĕki | 

adoh saking pakaryĕku | 
bilai myang sangsara | 
sarta rukun ing sasami | 
kadunungan cipta marang kautaman || 

31. Mundhak-mundhak kawruhira | 
kang sarta bakal amanggih | 
enak lawan kapenak | 

nĕng jro urip tĕmbenĕki | 
kalawan saya luwih | 
mungguh uwong iku sarju | 
gĕlĕm sartane bisa | 

anglakoni ing prajanji | 

kang ingaran prajanji Asthakasila || 

32. Tĕgĕse wolung patrapan | 
katrangane kang prajanji | 
kang lilima Pancasila | 

iya kang wus kasbut ngarsi | 

pan winuwuhan ranning | 

tĕlung prakara puniku | 

kang dhingin nora nĕdya | 

mamangan sawanci-wanci | 

de wĕdhare lamun arsa amĕmangan || 

33. Samubarang kang pinangan | 

kudu kang ajĕg kang mĕsthi | 
tinartamtu ing wancinya | 
lawan ing samurwatnĕki | 
wuwuhan ingkang ping dwi | 
aninggal sarupanipun | 
kabungahan ing donya | 
kaya linggotbawa tuwin | 

langĕn swara kasukan sapapadhanya || 

34. Wuwuhan kaping tri nilar | 

iya maring sarupaning | 
rĕrĕngganing kabagusan | 
lire nganggo sarwa adi | 
gĕganda wida amrik | 
apapaĕs amamangun | 
kĕrik alis gumbala | 
jenggot ing sasaminĕki | 

kang mangkono mungguh ta paedahira || 

35. Angĕkĕhkĕn maring mala | 

lalarane badan iki | 
rĕgĕd lan susahing manah | 
dene ingkang dĕnaranni | 

Dasasila prajanji | 
ingkang dĕnlakoni iku | 
marang sakĕhing Sangha | 
sĕpuluh patrapan janji | 
katrangane iya janji Pancasila || 

36. Kalawan Asthasasila | 
ananging dipuntambahi | 
rong prakara kang sapisan | 
nora arĕp turu mungging | 
papan ingkang prayogi | 
anĕdya turu dumunung | 
papan kang tan sakeca | 
lawan ora arĕp bukti | 
sarupane iwak daging sasaminya || 

37. Kang kapindho jroning gĕsang | 
nĕng dalĕm donya puniki | 
sumĕdya malarat dunya | 

suka lila nrimĕng ati | 
mungguh pakolihnĕki | 
laku kang mangkono iku | 
angĕdohkĕn pakaryan | 
kĕsĕt kalawan nyingkiri | 
sarupane iwak daging sasaminya || 

38. Jangji sadasa prakara | 
mungguh rubeda kang bangkit | 
ambatalakĕn kĕhira | 

tri prakara ingkang dhingin | 

angĕn-angĕn utawi | 

pikiran sasaminipun | 

ping kalih pitĕmbungan | 

kalakuan katrinĕki | 

de bisane anglakoni prajanjian || 

39. Sadasa prakara ika | 
kudu ambuwang tataning | 
kadonyan sabab yĕn ora | 
mangkono paran (ng)gonnĕki | 
bisane anglakoni | 

mring tri golongan ing ngayun | 

kang dhingin banjur ngambah | 

marang dadalan kang kardi | 

ing sirnaning sakĕhe kang ran Sanandhang || 

40. Dwi mancik tataran papat | 
katri bakal anĕtĕpi | 
mring janji dasa prakara | 
awit kalamun tataning | 
iya kadonyan iki | 

ora tininggal saĕstu | 

tan bisa sumingkira | 

saka panggawe panyobi | 

lan panggodha ngĕndi marganira bisa || 

41. (m)Buka kawruh kasunyatan | 
sabab mungguh rubedaning | 
kadunyan iku sanyata | 
kukuh lan lĕbĕt kĕpati | 

tan bisa gonggang saking | 
wĕwatĕkan arannipun | 

Massariya tĕgĕsnya | 
watĕg mĕdhit lawan cĕthil | 
tĕmahane Awidya bodho wardinya || 

42. Sabab isih rupa raga | 
tĕgĕse trĕsna kĕpati | 

iya maring ingkang donya | 
wus titi papacak tuwin | 

wĕwalĕring agami | 
kalawan papangkatipun | 
miwah rubedanipun | 
myang bangkite anglakoni | 

Gurisane Cĕbolang matur manĕmbah 

286. Girisa 

1. Pun patik kawĕdharana | 
ingkang winastan Sanandhang | 
sang Brahmana mĕsĕm lingnya | 
jagad gyanning urip kita | 

ing samĕngko iki iya | 
sajatine jagadira | 
panasaran myang pralaya | 
lawan jagading dumadya || 

2. Lan jagade karusakan | 
owah gingsir miwah cuwa ] 
kaaprihatinan nyata | 
lawan cakra-panggilingan | 
lair ingkang rambah-rambah | 
tanpa kandhĕg nir wangĕnan | 
iku kabĕh nora kĕna | 
disĕlaki sadayanya || 

3. Kalamun kita puniki | 
durung bisa tumĕka-a | 
iya marang cahyanira | 
kawruh ingkang sanyatanya | 
Cĕbolang dupi miyarsa | 
tangĕh (n)dungkap ing wardaya | 
matur malih kawĕdharna | 
ingkang ngwontĕnakĕn Sanandhang || 

4. Dingin dĕnaranni Tanha | 
wĕrdi cipta mring uripnya | 
kadwi diaranni Karma | 

de tĕgĕse cipta ingkang | 
nyamĕktani wujud ana | 
ing jagad iki sadaya | 
myang ing jagad sunya rurya | 
myang ngakerat lan sawarga || 

5. Cĕbolang malih turira | 
mĕnggah sagĕdipun sirna | 
Sanandhang pati kalawan | 
lair ingkang rambah-rambah | 
kĕdah sarana punapa | 
kulup sirnaning Sanandhang | 
pati lair rambah-rambah | 
kudu-kudu sarananya || 

6. Nyirnakake rong prakara | 
kang ran Tanha lawan Karma | 

yĕn dhasar wus kabirata | 
rong prakara satuhunya | 
banjur bisa luwar nyata | 
sangka ing kukume ika | 
wĕkasan ingaran arja | 
apadene banjur bisa || 

7. Angambah marang dĕdalan | 
katĕntrĕman langgĕng ika | 
sarĕhning arang kang wikan | 
lan nora mangĕrti marang | 
kasunyatan suci ingkang | 
patang prakara punika | 
dadi iya mĕsthinira | 

ing salawas-lawasira || 

8. Bakal tansah kudu ngambah | 
marga lair rambah-rambah | 
tur sangsara apĕs nistha | 
lawan asor nora pakra | 

lah ta ĕndi rupanira | 
ingkang dĕnaranni ika | 
kasunyatan sukci mulya | 
patang prakara ing ngarsa || 

9. Yĕku nyatane Sanandhang | 
nyata uwiting panandhang | 
nyata sirnaning panandhang | 
lan kasunyataning marga | 
sirnaning kanang panandhang | 
ing kono wusnya mursudya | 
lan ngĕrti marang kaanan | 
kasunyatan catur ngarsa || 

10. Tĕmah wĕkasaning Tanha | 
iya iku cipta ingkang | 
marang urip banjur sirna | 
utawa kang aran Karma | 
iya iku cipta ingkang | 
nyamĕktani wujud mulya | 
sirĕp kanang kara-kara | 
apadene ing lakunya || 

11. Cakra-panggilingan ingkang | 
lair rambah-rambah ika | 
banjur kandhĕg tan lumakya | 
yĕn sira durung uninga | 

iki gĕnahe kang aran | 

Kasunyataning panandhang | 
kayata ĕnom lan tuwa | 
lair rambah-rambah lawan || 

12. Lara tanapi palastra | 

iku kabĕh ran panandhang | 
mĕngkono uga kayata | 

kaoncatan samubarang | 
ingkang didhĕmĕni ika | 
datansah kara-akĕtan | 
samubarang kang tan dadya | 
ing tyas dĕnmohi kapatya || 

13. Tunaning panggayuh ika | 
yĕku wujuding panandhang | 
ing cĕkake dumadinya | 
wujud kita iku nyata | 

yĕn ta mungguh wĕwatĕkan | 
nora liya-liya iya | 
iku kabĕh wus tĕtela | 
kawujudaning panandhang || 

14. Ingkang aran Kasunyatan | 
mangka uwiting panandhang | 
ana sapta dhingin Tanha | 
wĕrdi cipta kang mring gĕsang | 
kapindho kang mawĕrdinya | 
cipta kang nyamĕktanana | 

iya marang wujud-kita | 
kabungahan tiganira || 

15. Kasĕnĕngan sakawannya | 
kalimane karĕm (ng)gĕnnya | 
ambangun anyaring raga | 

ping nĕm karĕp (ng)gonning sĕdya | 
nuruti mring hawa murka | 
kasapta olĕhe sĕdya | 
murih slamĕte raganya | 
nĕng jagad samĕngkone ka || 

16. Utawa anĕng bawana | 
sonya ruri ing tĕmbenya | 
ika kang nununtun dadya | 
jalaran dumadya marga | 
lair manĕh jalma ika | 
kaping rambah-rambah tanpa | 
wawangĕnan salaminya | 
tangĕh yĕn bisa mandhĕga || 

17. Iki gĕnahe kang aran | 

Kasunyataning sirnanya | 
panandhang kang wus kawahywa | 
iya pitung bab ingaran | 

kabĕh kang kudu pinĕksa | 
dikalahake sadaya | 
binirata aywa ngantya | 
kalabĕtan manĕh ika || 

18. Lan gĕnahe ingkang aran | 

Kasunyataning dĕdalan | 
ingkang bakal bisa karya | 


< Serat Centhini Jilid 04 - Halaman : 177 > 


marang sirnaning panandhang | 
wolung pakarti kathahnya | 
dhingin wĕruh mring kang nyata | 
dwi amikir kang prayoga | 
tri panguripan kang mulya || 

19. Catur ing patitisira | 
pamicara wĕrdinya | 
calathu kang nora-nora | 
tindak kang bĕnĕr kalima | 
pangudi kang pantĕs nĕmnya | 
eling tĕtĕp kang kasapta | 
pungkasane kaping astha | 
panimbang kang jĕjĕg nyata || 

20. Lah ta iku mau lagya | 
mratelakakĕn prakara | 
pangawruh kasunyatannya | 
suci sakawan prakara | 
liya iku misih ana | 
prentahe agama Buddha | 

Mas Cĕbolang aturira | 
dhuh mugi linajĕngĕna || 

21. Ingkang winastan Tataran | 
de kadi mĕnĕk kalapa | 
manawi kenging kawahywa | 
ingkang mugi kaparĕnga | 
mĕdharakan pangandika | 

sang Brahmana mĕsĕm lingnya | 
iku kulup piyarsakna | 
tĕmbange Pucung prayoga || 

287. Pocung 

1. Ah ta kulup kang dĕnaranni puniku | 

Tataran kĕhira | 

lajĕre patang pakarti | 

ingkang kudu-kudu dianggo pancadan || 

2. Wong kang padha sĕngsĕm marsudi satuhu | 
marang kasuciyan | 

lan mring kaslamĕtanĕki | 

tataran kang sapisan mangkya winarna || 

3. Dĕnaranni Patobat mungguh witipun | 
ing patobat saka | 

patang prakara puniki | 

ingkang dhingin awit saka kukumpulan || 

4. Sarawungan lan jalma kang wus kasĕbut | 
budiman utama | 

kaping dwi jalaran saking | 
krungu kang pituduh utawa papacak || 

5. Katri awit saka prihatin kalangkung | 
ping catur jalaran | 

pan kapĕksa sĕngsĕm maring | 
bisanipun sĕdya utama kang nyata || 

6. Dene lamun ana wong kang ora ayun | 
niyat amartobat | 

luwih angĕl bangĕt mĕsthi | 

(ng)gonne ngambah marang ing dadalanira || 

7. Kasucian marang kaslamĕtan mau | 
mulane mangkana | 

sĕbab jalma iku isih | 

nandhang wujud ing rĕrĕgĕd rupa dosa || 

8. Nanging pama wong iku yĕn wus sinau | 
nyumurupi marang | 

kawruh kasunyatan suci | 

pat prakara ingkang winahya ing ngarsa || 

9. Mung sawiji utawa loro kacakup | 
sukur papat pisan | 

dadi patobatirĕki | 

kang mangkono iku wus kĕna ngaranan || 

10. Jalma mau sikil wus mancik dumunung | 
tataran wiwitan | 

mungguh olĕh-olĕhnĕki | 

jalma kang wus mancik tataran wiwitan || 

11. Tinartamtu bisa luwar manungsĕku | 
kang rumuhun saka | 

ingkang aran Sakayati | 
de tĕgĕse apĕs cidrane kang raga || 

12. Kapindhone bisa luwar manungsĕku | 
saka Wasikacca | 

tĕgĕse sĕmanging ati | 

(ng)gonne bakal nganggĕp marang pituduhan || 

13. Yĕn wus gambuh marang rong prakara mau | 
banjur bisa uncat | 

saka ingkang dĕnaranni | 
iya iku Sila bata-paramasa || 

14. Tĕgĕsipun piyandĕle marang sagung | 
tingkah bangsa srengat | 

utawa tataning lair | 

mungguh bakal pikantuke jalma ingkang || 

15. Lumaksana ing tri-rupa wus kinumpul | 
nuduhke kabĕgjan | 

kang ngluwihi sarupaning | 

ing kabĕgjan ing dalĕm dunya puniki || 

16. Myang ngluwihi kabĕgjan ingkang tinĕmu | 
nĕng jagad liyanya | 

titi pancatan sawiji | 

Mas Cĕbolang manĕmbah alon turira || 

17. Kang winastan apĕs-cidraning ragĕku | 
paran dunungira | 

sang Brahmana ngandika ris | 

lah mangkene apĕs-cidrane kang raga || 

18. Akĕh wae manungsa kang mangka ayun | 
lumakya mring paran | 

sawatara adohnĕki | 

bangĕt kĕncĕng sĕdya nuli tumĕka-a || 

19. Nanging suku rencog awake ngalumpruk | 
wis bangĕt sayahe | 

wĕkasan lĕrĕn utawi | 

kudu-kudu kĕpĕksa nginĕp nĕng marga || 

20. Ana maning saupama manungsĕku | 
nglakoni puwasa | 

tur kĕncĕng tekadirĕki | 

nanging wus tan kuwawa ambanjurĕna || 

21. Sabab wĕtĕng bangĕt luwe ngĕlih (ng)gĕrus 
badan bangĕt lungkrah | 

nĕmah batal sĕdyanĕki | 

banjur amĕmangan mrih kiyating badan || 

22. Iya ingkang mangkono sapadhanipun | 
kĕna binasakna | 

apĕs cidraning rĕjĕki | 

dene ingkang tataran kapindhonira || 

23. Iku tumrap-e wong kang anĕdya amung | 
abali sapisan | 

maring ngalamdonya iki | 
kajabane wus luwar saka tataran || 

24. Kang kapisan tri prakara kasbut ngayun | 
kudu banjur bisa | 

nyunyuda marang karsaning | 
pancadriya watĕg jail sapadhanya || 

25. De tataran kang kaping tĕlu puniku | 
tumrap maring wong kang | 

nora liya bali maring | 

dalĕm donya urip sapisan kewala || 

26. Kudu bisa (m)birat babarpisanipun | 
kabĕh karsaning kang | 
pancadriya tan ngromĕsi | 

wus tumĕka tataran kang kaping tiga 


Jilid 4 - Kaca : 139 

27. De tataran kaping pat pungkasanipun | 
iku tumrap marang | 

manungsa kang uwis suci | 

kudu kang wis bisa luwar mring pakaryan || 

28. Kĕhe limang prakara ingkang rumuhun | 
datan kalĕbĕtan | 

wus sirna katrĕsnanĕki | 

marang ingkang panggawe dunya samua || 

29. Pindha uwis sirna ing pangayun-ayun | 
kapengin bisanya | 

urip ana suwarga di | 
utawane anĕng jagad liyanira || 

30. Katri uwis tan darbe watak kumingsun | 
gumĕdhe gumisa | 

ping pat wawatĕkan drĕngki | 
ambasiwit srĕi ing sasaminira || 

31. Kaping lima wus tan kadunungan ĕstu | 
dening kang Awidya | 

tĕgĕse Awidya nĕnggih | 
kabodhohan pantog tataran sakawan || 

32. Sawusipun mangkono kĕna winuwus | 
ran wus luwar saka | 

sarupaning dosa yĕkti | 

ing wĕkasan bisa andunungkĕn lampah || 

33. Ing bĕnĕre pangaji-aji pangrĕngkuh | 
tumrap sarupanya | 
samubarang kaananing | 

dalĕm dunya iki wus tan kasamaran |( 

34. Jalaran wus bisa sirna sadayĕku | 
wĕwatĕk kang ala | 

dadi pamikir maring | 

badan pyangga mung sarana kautaman || 

35. De tumrape kang marang ing liyanipun | 
ing wĕkasanira | 

mung kari thukulirĕki | 
kawlasane kalawan katrĕsnanira || 

36. Pangrĕksane mring arjaning liyanipun | 
nora aprabeda | 

uga kaya pangrĕksaning | 

bapa biyung maring ing atmajanira || 

37. De manungsa kang wus mangkono satuhu | 
lĕpas sing prabawa | 

tanpa wangĕnan dohnĕki | 

nganti bisa sumarambah ing sajagad || 

38. Sapandhuwur sapangisor nganti gadhug | 
lan sakĕhing keblat | 

tan ana sĕlanirĕki | 

padha kĕbak kaĕbĕkan kwasanira || 

39. Sartanipun saupama manungsĕku | 
bisa lumintuwa | 

kaya ta ing sajĕroning | 

ing adĕge ing lungguhe ing ĕsĕmnya || 

40. Myang guyune lakune andhĕgerĕku | 
sapapadhanira | 

mangka tanpa owah gingsir | 
dĕnnya tumindak mangkono mau ika || 

41. Iku kang kalĕbu ing babasan ĕstu | 
manungsa wus bisa | 

nĕmu katĕntrĕman mungging | 
ing sajroning isih uripe ing donya || 

42. Iki ana manĕh wĕwatĕkanipun | 
ati ingkang ala | 

utawa dosanirĕki | 

ingkang kudu-kudu mĕsthi sinirnakna || 

43. Dening sang Yodyana wĕrdine jalma nung | 
kang wus ngambah Marra | 

kasuciyan lan basuki | 

mungguh kĕhe ana sapuluh prakara || 

44. Kapisan Sakaya-niti tĕgĕsipun | 
pĕs cidraning raga | 

Wisikicca kaping kalih | 

tĕgĕsipun sĕmang-sĕmang ingkang nala || 

45. Katri Silapbrata-paramasa yĕku | 
wĕrdi piyandĕlnya | 

marang kalairan iki | 

dene ingkang kaping catur nama Karsa || 

46. Wĕrdinipun karsaning pancadriyĕku | 
iya kang anyipta | 

nyamĕktani wujud iki | 
kaping lima Pati jail tĕgĕsira || 

47. Kanĕmira Ruparaga tĕgĕsipun | 
kang karĕnan marang | 
kadonyan sakalir-kalir | 

kang kasapta Aruparaga tĕgĕsnya |] 

48. Pingin urip ana kang ran sawargagung | 
utawa nĕng jagad | 

ing liya-liyanirĕki | 

ingkang kaping astha Manon tĕgĕsira || 

49. Wĕwatĕkan gumĕdhe miwah kumingsun | 
kasanga Okakkan | 

tĕgĕse watak (m)bĕsiwit | 

dene ingkang kaping sadasa Awidya || 

50. Tĕgĕsipun kabodhowan kĕbluk kĕthul | 
wus jangkĕp sadasa | 

wawatĕk alaning ati | 

utawa kang aran dosa wus kawuntat || 

288. Pangkur 

1. Kalamun ana manungsa | 

uwis bisa anyirnakakĕn maring | 
wĕwatĕk alaning kalbu | 
wiwit angka sajuga | 
tĕkan lima iku tĕmbe lairipun | 
iya sarambahan ĕngkas | 
amĕsthi bangkit dumadi || 

2. Arikat banjur abisa | 

ngambah marang tataran ingkang kaping | 

catur kasĕbut ing ngayun | 

apa manĕh yĕn bisa | 

anyirnakkĕn sawiji tĕkan sapuluh | 

iya iku banjur bisa | 

jumĕnĕng Aseka yĕkti || 

3. Wus tan bisa kalĕbĕtan | 

marang sarupaning panandhang iki | 

yĕn manungsa lir punika | 

pamancade ing tataran | 

winastan wus Nirwana | 

lan sing sapa manungsa wus bisa gadug | 

kang kaping pat sarta bangkit || 

4. Ngasorkĕn sakĕh panandhang | 
yĕkti nora bangkit ngambah prihatin | 
malah kang padha sinĕbut | 

Allah wong agama lyan | 
padha mĕri marang ing kamulyanipun | 
marang wong ingkang mangkana | 
iya jalma ingkang uwis || 

5. Sirĕp pancadriyanira | 
gumĕdhene wus sirna tan nglabĕti | 
myang pangayun-ayunipun | 

urip manĕh tĕmbenya | 

lawan sirna kabodhowan cundhukipun | 

kang murih mring pangadilan | 

iya iku tĕtĕp suci || 

6. Saka sakĕhing sangsara | 
kadyangganing mungguh tĕmtrĕmirĕki | 
kadi mĕnĕnging kang banyu | 

talaga kang nirmala | 

tumraping wong kang wus mangkonĕku mau | 
kandhĕg saka pakartinya | 
cakramanggilingan jati || 

7. Lair ingkang rambah-rambah | 
tur ajĕnjĕm angĕn-angĕnirĕki | 
sabar ing wicaranipun | 

lan solah bawanira | 

mula dadi praptĕng katĕntrĕmanipun | 

sabab kang ingaran Tanha | 

cipta marang maring urip || 

8. Lawan Karma cipta ingkang | 
nyamĕktani ing wujud wus samya nir | 
rĕh wus tan klĕbĕtan iku | 

pakarti tan akarma | 

apa dene harda angkara wus surut | 

ing wĕkasan jalma ika | 

sirĕp kaananirĕki || 

9. Pindha sirĕping kang damar | 

pan wus titi mangkya gantya winarni | 
dalan panasaran iku | 
akĕhe mung rong warna | 
kang tartamtu kudu siningkiran iku | 
dening kang kirang marsudya | 
marang kasucian siji || 

10. Lawan marang kaslamĕtan | 
ingkang dhihin tansah ngukura maring | 
marĕming kang hawa napsu | 

myang pakarĕmaning tyas | 
iya ingkang mangkono ingaran ĕstu | 
langkung asor nistha ina | 
lawan anĕnuntun maring || 

11. Karusakan kang sanyata | 

iya iku dadalan ingkang maring | 
kadonyan samĕngkonipun | 
kapindho gawe susah | 
myang agawe sangsarane badanipun | 
mangkonĕku tan prayoga | 
lawan datan maedahi || 

12. Sajatine mung dadalan | 
tĕngah-tĕngah nĕng antaraning margi | 
panasaran loro mau | 

kang bisa madhangĕna | 

marang pramananing paningalirĕku | 
miwah ambĕnĕrkĕn marang | 
tumandukira kang budi || 

13. Nununtun mring katĕntrĕman | 
lawan marang ing kawaskithan sidik | 
apa dene notogipun | 

iya mring ing nirwana | 

kang ingaran nirwana kaananipun | 

cipta kalawan jiwanta | 

kang wus tan kadunungan ring || 

14. Pakartining tan akarma | 
sasirnaning kabungahan sakalir | 
myang sĕrĕnging hawa napsu | 
pangarĕp-arĕp pangangsa | 
uwas-uwas grunĕg karĕntĕg tan ayu | 
lawan sirnaning panandhang | 
dadya tĕmbung nirwana di || 

15. Pan namung saĕmpĕr kaya | 
kaananing katĕntrĕman basuki | 
utawa ruwat puniku | 
nirwana uga kĕna | 

ingaranan pati wus tanpa dosĕku | 
iya uga bab kaanan | 
ingkang uwus nora kĕni || 

16. Ingucap kalawan lesan | 

kang wus nora kĕna dinugi-dugi | 

kalawan pakartinipun | 

ing pancadriyanira | 

samonĕku kajaba manungsa kang wus | 

binuka lan panĕmunya | 

pribadi kalawan sukci || 

17. Iku ingkang mĕsthi bisa | 
wruh dununge nirwana jatinĕki | 
katĕntrĕman langgĕng tuhu | 
kulup yĕn tak banjurna | 
sasorahe agama Buddha linuhung | 
pitung ari datan tatas | 

atusing surasanĕki || 

18. Bedane agama Buddha | 

lan Kadewan utawa para nabi | 
ana astha kang rumuhun | 
anuduhake marang | 

kalakuan kawaskithan myang linangkung 
nanging nora nganakĕna | 

Allah maujud kaĕksi || 

19. Kapindho nuduhkĕn ika | 

ing langgĕnge kaanan kita iki | 
nging tanpa nganakkĕn ĕruh | 

utawa kang ran nyawa | 
ingkang nora kĕna ing pati puniku | 
katri anuduhkĕn marang | 
ing ananing sangsarĕki || 

20. Nanging tanpa nganakĕna | 
naraka wĕl api sasaminĕki | 
dene ingkang kaping catur | 
anuduhkĕn marang | 

katĕntrĕman langgĕng ing salaminipun | 
nging tan nganakkĕn sawarga | 
kalima nuduhkĕn maring || 

21. Bisane sukci dumadya | 

nanging tanpa nganakkĕn para nabi | 
kang dadi juru rahayu | 
sad anuduhkĕn marang | 
ing bisane luwar saka sangsarĕku | 
ananging mĕntase saka | 
pakartinira pribadi || 

22. Kasapta anuduh marang | 
ing luware saka sarana iki | 
tan linakon lawan laku | 
atatapa sĕmbahyang | 

kurban salamĕtan sasaji susuhun | 
nir pangulu agama | 
tanpa srana samukawis || 

23. Barang kang dĕnanggĕp sutya | 
apadene datanpa idi saking | 
kamurahaning Allahu | 

astha wĕh piduduhan | 
marang kasampurnan kang minulya luhung 
kang uga kĕna rinangsang | 
ana ing uripirĕki || 

24. Dumunung ana ing jagad | 
samĕngkone iku prabedanĕki | 

Mas Cĕbolang nĕmbah matur | 
saking pangintĕnkula | 

ingkang nama agama Buddha tartamtu | 
inggih agami lan dewa | 
lĕlajĕre Hyang Pramĕsthi || 

25. Tĕrang dawĕg ing samangkya | 
amangsuli bab karma raosnĕki | 
sami lawan lohkilmakpul | 
takdir lan pĕpĕsthĕnnya | 

Brahmana ngling kulup ana bedanipun | 
lohkilmakpul lawan Karma | 
mangkene kaotirĕki || 

26. Sing sapa kang ngandĕl marang | 
ananing kang lohkilmakpul myang takdir 
papasthĕn iku tartamtu | 

awit kinarya saka | 

kawasaning Allah kang sipat Ngalimun | 
de adile kodrat ika | 
kadadeyan kabĕh iki || 

27. Wus mĕsthi kanggonan sĕbab | 
nora nana kang tanpa sĕbab yĕkti | 
balik kawmh bab karmĕku | 
kabĕh sarupaning kang | 
kadadeyan kang sinĕbut bĕcik iku | 
kayata bagusing raga | 

luruse sarira ramping || 

28. Enak kalawan kapenak | 
apadene kasĕnĕngan lan bukti | 
wibawa sasaminipun | 
tartamtu nora liya | 

wus tartamtu iya saka sĕbab mau | 
panggawe ing kautaman | 
ing mĕngko timbangane || 

29. Ala cacate kang raga | 

kang sangsara cilaka wirang isin | 

nora liya marganipun | 

sabab saking pakarya | 

nistha ĕdur nanging rong prakara mau | 

lohkilmakpul lawan karma | 

rasane uga mĕh sami || 

30. De karone sami darbya | 
rumangsa yĕn uripe manungsĕki | 
iki kaananing wujud | 
apadene lakonnya | 

ing kabĕgjan kalawan cilakanipun | 
iku sajatine saka | 
panggawene wĕnangnĕki || 

31. Upamane ana jalma | 

ingkang nora mmangsa andarbĕni | 
dosa atanapi luput | 
nuli kinaniaya | 

maring jalma de kang nganiaya mau | 
lalakoning dalĕm donya | 
manggih kabĕgjan basuki || 

32. Yĕn wong kang dĕnkaniaya | 
ngandĕl marang lohkilmakpul takdir | 
utawa papasthĕn mau | 

tartamtu banjur darbya | 

ing pamikir mangkene panlangsanipun | 

aku iki tan rumangsa | 

(n)duwĕni dosa samĕnir || 

33. Iya maring dhĕwĕkira | 

ing wĕkasan dĕnkĕnĕkake iki | 
kudu narima katĕngsun | 
kawula mung sadarma | 
anglakoni atas-ing sadurungipun | 
dumadi tulis wus ana | 
ing lohkilmakpul tinakdir || 

34. Pinasthi karsaning Allah | 
nanging mungguh sapira gĕdhenĕki | 
kacilakan sangsara sru | 

iku wus mĕsthi ana | 
kabĕgjan tĕmbe (m)buh tumibanipun | 
kawula tan bisa wikan | 
dumadi tekadirĕki || 

35. Wong ingkang kinaniaya | 

(ng)gonne nrima kataman ing bilai | 
patrap kang tan adil iku | 

mung sumendhe takdirnya | 
sarta ngarĕp-arĕp kabĕgjan ing pungkur | 
ingkang wus cinorĕk ana | 
ing lohkilmakpul tinakdir || 

36. Kang wus tan kĕna kinira | 
tĕmbe bakal tumibane kang takdir | 
iku ngandĕl lohkilmakpul | 

dene kang saupama | 
jalma ingkang dikaniaya puniku | 
ngandĕl mring arane karma | 
sarĕng kataman bilai || 

37. Wus tartamtu banjur darbya | 
ing pamikir anĕtĕpkĕn maring | 
adiling kodrat pinuntu | 
mangkene pamikirnya | 

mungguh kabĕh-kabĕh ing tumimbulipun | 
kaanan iku tan liya | 
saka panggawe pribadi || 

38. Ya ĕmbuh enggal lawasnya | 
nguni-uni wus mĕsthi kita iki | 
andhĕdhĕr sabab tan patut | 
lagi ing wĕktu mangkya | 

tumimbule nandhang mangkene wakingsun | 
mula ing kawruh bab karma | 
pĕrlu (m)buwang rong prakawis || 

39. Ingkang dhingin kudu datan | 
ngandĕl lamun sajroning urip iki | 
ana kang ingaran iku | 

ĕroh utawa nyawa | 


< Serat Centhini Jilid 04 - Halaman : 188 > 


kapindhone kudu anyingkiri iku | 
uwong kang nora pracaya | 
mring adiling kodrat yĕkti || 

40. Tamat bedaning bab karma | 
lamun lohkilmakpul papasthĕn takdir 
iki kawruhana kulup | 

ran laku kabĕcikan | 
iku sawiji-wijining tindakipun | 
kang thukule saka nyata | 
sakarĕpaning tyas sukci || 

41. Sarta ingkang mrih slamĕta | 
marang sarupaning kang padha urip | 
lan nyunyuda sakĕhipun | 

kang manjing kasusahan | 
lawan kasangsaraning kang liyanipun 
wĕkasan mung nĕdya karya | 
bungah sĕnĕnging sasami || 

42. Kang ran kalakuan ala | 
iku apan sawiji-wijinĕki | 
kabĕh tindak kang tan arus | 
kang kalakone karya | 
karusakan saksĕrik sangsaranipun | 
maring ing sapadha-padha | 
manĕh kawruhana kaki || 

43. Samubarang kang dumadya | 
iku kabĕh wus mĕsthi anĕmahi | 
(ng)gawa mring karusakanipun | 
pribadi dhawak-dhawak | 

mula aywa ĕsah ing sajroning idhup | 
(ng)gonnira marsudi marang | 
katĕntrĕman kang sajati || 

44. Matur malih Mas Cĕbolang | 

ing Kabudan paran kang sami ngĕlmi 

kulup tĕgĕse pangawruh | 

iku upama iwak | 

dene laku iku upamane bumbu | 

yĕn ta munggah upamanya | 

kudu ganĕp rong prakawis || 

45. Dadi enak rasanira | 

prabeda yĕn salah siji tan mawi | 
kayata yĕn iwak muhung | 
aluwung yĕn pinangan | 
isih ana rasane enak sadumuk | 
balik mung bumbu kewala | 
pinangan rasa punapi || 

46. Mangkono papadhanira | 
sucining tyas bĕcike sĕdyanĕki | 

iku ingkang aran laku | 
pituduhe kang marang | 
dadalaning kaslamĕtan iku ngĕlmu | 
karone kudu tumindak | 
bokmanawa bisa dadi || 

47. Kulup kabĕh kang dakandhar | 
kang cĕkake durung bisa ngaranni | 
mring pĕsthine kahnanipun | 
lalakoning palastra | 

mula aja kadara-dara ing kalbu | 
mamikir prakara iku | 
balik ta padha-a mikir || 

48. Marang kabĕcikan ingkang | 
lalakone ing tĕmbe bakal bangkit | 
tinĕmu ana ing kubur | 

utawa yĕn pinanggya | 

anĕng kubur iku ta sapa kang wĕruh | 

mung laire kanyataan | 

ana ing dalĕm donyĕki || 

49. Jalma ingkang padha karsa | 
anglakoni panggawe ngumum bĕcik | 
iku sayĕkti sinĕbut | 

jalma-di martotama | 

Mas Cĕbolang manĕmbah lon aturipun | 
mugi angsala sapangat | 
ulun sagĕd ngirib-irib || 

50. Mring kang winastan prayoga | 
anyingkiri dhumatĕng kang tan yukti | 
Brahmana Siddhi lingipun | 

kulup nastapaningwang | 
pujastuti ayu-ayu marang kulup | 
kala kala suminggaha | 
yuwana sakalir-kalir || 

51. Sira duk nĕng Ngĕksiganda | 

apa wanuh lan gunawaning nagri | 
Sujanapura rannipun | 

Cĕbolang matur nĕmbah | 
inggih tĕpang kĕrĕp tinimbalan ulun | 
kinĕn maos Rama Kawya | 
lajĕng winursitan Jawi || 

52. wontĕn kang dadya tyasingwang | 
satriya-di ing Ngalĕngka kakalih | 

Sang Wibisana linuhung | 

oncat saking ing praja | 

Kumbakarna ngrungkĕbi ing prajanipun 
Wibisana duk prang lawan | 

Mitragna ngujar-ujari || 

53. Kumbakarna prang kalawan | 

Sri Sugriwa samya imbalan angling 

ratuning wre nguwus-uwus | 

lah ka kawĕdharĕna | 

jarwa sĕkar macapat bae pikantuk | 

ingsun arsa amiyarsa | 

laguning tĕmbang Mantawis || 


16 Mas Cĕbolang ngandharakĕn isinipun Sĕrat Rama bab kautamĕnipun 
Wibisana tuwin Kumbakarna ... 
kaca 146-149 

54. Ing mangke padha rinasa | 
sarasaning satriya-di kakalih | 
kinarya cacagak lungguh | 
lan maninge supaya | 

rinungok ing para cantrik mangayu | 

Mas Cĕbolang nĕmbah tandya | 

(m)buka swara rum aririh || 

55. Tandang Arya Wibisana | 
nĕmbah risang Ramawijaya aglis | 
mangsah dharat wre gumrubyug | 
mulat Sang Wibisana | 

magut ing prang wanara surak gumuruh | 
makanjar acikrak-cikrak | 
wau kang ayuda kalih || 

56. Wus panggih ayun-ayunan | 

Wibisana lan Mitragna aglis | 
hĕh Gunawan sira iku | 
nistha atinggal kaka | 

ingsun kinĕn amocot utamanggamu | 
jĕr sira satriya nistha | 
damĕng parikrama balik || 

57. Saking jrih mungsuh wanara | 
jajĕmbĕring satriya kĕnĕng pidhir | 
kĕkĕs aprang lawan munyuk | 

ina sakti ka gawat | 

bagus anom tinggal nagara anungkul | 

mĕlu wre datan prayoga | 

Wibisana mĕsĕm angling || 

58. Ĕh Mitragna bĕnĕr sira | 
ngucap-ucap nisthaning wong ambalik | 
ninggal maring ratunipun | 

tur ratu kadang tuwa | 

nanging wĕnang yĕn ingsun tinggala ratu | 

yĕn tĕtĕp anĕng Ngalĕngka | 

kĕna durmalaning bumi || 

59. Yĕn mungguh si Wibisana | 
yĕkti seje lan sagung pra dipati | 

cacĕdhis mrih mati bingung | 
ingsun mrih pati arja | 
nadyan kadang lamun ratu aru-biru | 
durjana duskartĕng jagad | 
druhaka kang anunggoni || 

60. Mitragna angundha kunta | 

Wibisana tan wurung sira mati | 
tadhahana iki limpung | 

Mitragna gora sabda | 

anibani limpung lir ancala guntur | 
tadhah Arya Wibisana | 
wĕntala tan angĕnĕni || 

61. Katiban limpung tan obah | 
wanti-wanti Arya Wibisana glis | 
sigra ngikal gadanipun | 

Mitragna gya ginada | 

rĕmuk rĕmpu katiban gada malĕdug | 
pĕjah sang wira Mintragna | 
wre mulat suka samya (n)jrit || 

62. Wus kĕndĕl suka kang myarsa | 

Brahmana ngling lah bacutĕna kaki | 

Sang Kumbakarna duk pupuh | 
mĕngsah prabu Sugriwa | 

ing lagune kaya tĕmbang iki mau | 

Mas Cĕbolang anglĕnggana | 
wĕwah radi amlasasih || 

Jilid 4 - Kaca : 148 

63. Prabu Sugriwa umangsah | 
yun-ayunan susumbarira aris | 
ĕh rĕksasa iya ingsun | 
narapati Sugriwa | 

ratuning wre tate mungkasi pakewuh | 
siwaya ngasmarĕng laga | 
kaonang-onanging bumi || 

64. Sumbagĕng ngrat dening kanang | 
sinudara risang rĕtnaning jurit | 
mandra prakosa dibya nung | 
rĕbutĕn ing ngayuda | 

mĕsĕm arya Kumbakarna lingira rum | 
hĕh babo ratuning kĕnap | 
dene ta tĕka kumini || 

65. Sugriwambĕg sarjanĕngrat | 

Kumbakarna waspa drĕs asta kalih | 
sumrikut ngusapi ĕluh | 
manglah anuduh driya | 

baya uwus titahing dhiri tan ayu | 
bĕnĕr sira sumbar-sumbar | 
solah ayuningrat yĕkti || 


< Serat Centhini Jilid 04 - Halaman : 192 > 


66. Kadya tugu sinukarta | 

ing sakala lajĕng tan mobah mosik | 

myarsa sumbare wre prabu | 

kanggĕg tyas angandika | 

hĕh rajĕng wre aja kok-kira yĕn ingsun | 

danawa candhala murka | 

nora mamak ngong ngajurit || 

67. Ingsun tan nĕdya druhaka | 

ing ratumu jĕr nyata sotyĕng bumi | 

susmaya angeja tuhu | 

amurwa ayuningrat | 

dak kapakke kaparĕnge awakingsun | 

amĕlu ratu druhaka | 

sira wus bĕgjanirĕki || 

68. Nglabuhi narendratama | 

nanging iya mungguh yudĕngsun iki | 

nĕdya nglabuhi prajaku | 

jĕr ingsun trah Ngalĕngka | 

kaki buyut natĕng Ngalĕngka ing dangu | 

mĕngko kancikan ing mĕngsah | 

sĕdhĕng wus matiyĕng jurit || 

69. dadi lamaking nagara | 

nora cipta wani ring Dasarati | 

myang acipta labuhingsun | 

mring kaka Buminata | 

jĕr ing pati duringrat digang adigung | 

amung nglabuhi nagara | 

pan datan kĕna pinilih || 

70. Papĕsthĕning kang sarira | 

ala ayu pinanggya tan agingsir | 
parĕk ing angganirĕku | 
muwus ing tyas gya krodha | 

Kumbakarna tuhu prajurit linangkung | 
wijiling nata sudibya | 

Prabu Sugriwa kasilip || 

Jilid 4 - Kaca : 149 

289. Mijil 

1. Kĕndĕl dĕnnya manĕmbang kawuri | 
kang miyarsa (n)jomblong | 

tyas kakĕnan ing wilĕt arume | 
ngondhok-ondhok rinaos wuwuse | 
risang amlasasih | 

Kumbakarna luhung || 

2. Mas Cĕbolang aturira aris | 
ulun dĕrĕng (ng)gayoh | 

Sang Gunawan kang dadya tekade | 
tĕka (m)balik kang raka ngrungkĕbi | 
mring prajanirĕki | 

Brahmana lingnya rum 


3. Kumbakarna satriya linuwih | 
apa kang ginayoh | 

duk wit aprang Ngalĕngka adarbe | 
atur marang raka dĕnnya amrih | 
raharjaning nagri | 

Dasaswa tan keguh || 

4. Atur yĕkti dupĕh mungsuh kapi | 
malah ari kinon | 

mangsah ngrana tan lĕnggana tyase | 
anglungguhi kasatriyanĕki | 
nir waswasing galih | 
tekad tan na surut || 

5. Cipta laboh nagara punagi | 
mati ing palugon | 

Wibisana putus wiwekane | 

wus waskitha jroning naya wĕning | 
sartane maniti | 
wruh wĕkasanipun || 

6. Ala ayu kang durung kalair | 

Sang Koda wus wĕroh | 
sakarone wus utama kabĕh | 
salah siji atut dĕnluluri | 

Gunawan undhagi | 

jajah kawruhipun || 

7. Ana crita nagri Aspahani | 
kang jumĕnĕng katong | 

Sang Dulkarim-kobra paparabe | 
gung kinaot sasamining aji | 
samya tur ubĕkti | 
luhur kratonipun || 

8. Duk samana sang nata tinangkil | 
kang sumiwĕng katong | 

para raja nĕng byantara andhĕr | 

Sang Dulkarim-kobra angondhangi | 
ring wadyanirĕki | 
kinĕn karya gupuh || 

9. Maligendah sawijining nagri | 
kang polatan anon | 

ngalor ngetan ngidul myang ngulone | 
myang kang tĕbih bubulakirĕki | 
malige kang nginggil | 
karsane sang prabu || 

10. Angirapkĕn wadya-kuswanĕki | 
kang atĕbih tinon | 

sagung wadya ing manca prajane | 
abusĕkan samya nambut-kardi | 

cakĕting maligi | 
ana omahipun || 

11. Nini-nini sakalangkung miskin | 
wisma alit rompoh | 
kadi suwung trocoh nir pintune | 
wus binubrah dĕnnya nyambutkardi 
paripurna nuli | 
matur ing sang prabu || 


17 Sang Brahmana nyariyosakĕn lĕlampahanipun Sultan Abdulkarim Kubra 
ingkang nyikara tiyang mlarat, wasana sultan sirna dalah sadaya abdinipun 
jalaran sami botĕn purun nilar sang prabu ingkang nandhang dosa, kadosdene 
pakartinipun Sang Wibisana ... 
kaca 149-151 


Jilid 4 - Kaca : 150 

12. Sang Dulkarim myang (n)jĕng pramĕswari | 
mijil sing kadhaton | 

kĕbut para santana wadyane | 
busanendah surĕm Sang Hyang Rawi | 
praptaning maligi | 
minggah sang aprabu || 

13. Mulat maring wadya kang abaris | 
kadya samodra rob | 

osiking tyas kalimput yĕktine | 
tuhu agung ing karatonmami | 
sapa kang kuwawi | 
nyangga bobotingsun || 

14. Saking gunging pra prawiramami | 
wus akĕh pra katong | 

nĕmbah mring sun miwah ngluhurake | 
nahĕn nini-nini kang (n)darbĕni | 
wisma rompok alit | 
kesahe ngaluyug || 

15. Angupaya nafkah kang binukti | 
karsaning Hyang Manon | 
anĕng marga kataman sakite | 
apan lagi dhangan sawatawis | 
sĕdya mulih sarwi | 

(m)bĕkta bras saraup || 

16. Jajanganan sagĕgĕm myang nyangking | 
rĕncĕkan patunon | 

dupi prapta prĕnahe wismane | 
wus tan katon kandhĕg nini-nini | 
prĕnahe wismĕki | 
kanggonan wadyagung || 

17. Lawan ana malige gĕng adi | 
kang jinujug kono | 

nguni iku prĕnahe wismane | 

para wadya kang sami udani | 

nyĕntak kinĕn nĕbih | 

lan (ng)gonne sang prabu || 

18. Nini-nini tan ngarĕwĕs nuli | 
jinorogkĕn gupoh | 

ambruk kĕnĕng rĕncĕkan kayune | 
babak bunyak badan awor gĕtih | 
sasambat mlasasih | 
sru ginulung-gulung || 

19. (ng)Garĕsing tyas nanging nĕdhĕng Widdhi | 

Allah Gustiningnong | 

amba dĕnniaya sang pramase | 

Sultan Ngabdulkarimkubra yĕkti | 
sintĕn kang sayogi | 
tulung kawlasayun || 

20. Liya Tuwan kang sipat udani | 
kawusane mĕlok | 

lah walĕsĕn punika pamase | 
tan mariksa mring kawula cilik | 
nini-nini maksih | 
gulung awor marus || 

21. Ana swara karĕngĕng hĕh nini | 
tangiya dĕn-gupoh | 

Sang Hyang Suksma arsa (n)dhawuhake | 
babĕndu mring Sultan Ngabdulkarim | 
samantrinirĕki | 
myang wadya sadarum || 

Jilid 4 - Kaca : 151 

22. Nini (n)dĕling kagyat nuli tangi | 
gya lumaku gupoh | 
kapiyarsa jumĕgur swarane | 
trĕsing wadya kang samya abaris | 
lan trĕsing maligi | 
dununging sang prabu || 

23. Sitinira apan wus winalik | 
dhuwur dadi ngisor | 
tinibanan dahana kubĕnge | 
gĕgĕr uyĕg tan bisa sumingkir | 
sambat-sambat nangis | 
ngalor-ngidul latu || 

24. Ngetan ngulon kinĕpung ing agni | 
kukus mulĕg ngrodon | 
mumbul-mumbul kasaban bumine | 
ana swara kapyarsa sang aji | 

lah sandhangĕn iki | 
dudukĕng Hyang Agung || 

25. Awit jalma tinggal nama tuwin | 
niaya wong asor | 

lan leleda sira satuhune | 
(ng)gonmu dadi kalipahing Widdi | 
samono dhawuhing | 
babĕndu Hyang Agung || 

26. Awit saking jalma nini-nini | 
sultan nangis (m)bĕngok | 
bumi ingsun ungkabana bae | 
ingsun tobat tan pariksĕng cilik | 
atanapi adil | 

paramarta tuhu || 

27. Ana pandhita nujum satunggil | 
patarĕn sang katong | 
nguwuh-uwuh sĕru panangise | 
dhuh Pangeran ngapuntĕnna mami 
sangĕt tan kuwawi | 

tinubruk ing kukus || 

28. Amba botĕn tumut dosa yĕkti | 
sapolahing katong | 

kang tan sae amba ĕngĕtakĕn | 
nanging awis ginĕga wakmami | 
kang swara nauri | 
pagene sirĕku || 

29. Anunggoni Sultan Ngabdulkarim | 
niayane ngradon | 

nora nganggo tutur bĕnĕr kowe | 
lawan sira datan mentar saking | 
nagri Aspahani | 
dwija dĕlap nguthuh || 

30. Ratu niaya sira tunggoni | 
lah rasakna mĕngko | 

dudu kang dhumawuh mring kowe 
sangsayarda kukus lawan gĕni | 
gĕsĕng ingkang bumi | 
tumpĕsan sadarum || 

31. Wadya ingkang kari jro nagari | 
sadaya yu wutuh | 

iku kulup mungguhing rasane | 
Sang Gunawan ringan angoncati | 
manawa dumadi | 
lir pandhita mau || 

32. Mas Cĕbolang matur manganjali | 
saĕstu kinaot | 

Wibisana makatĕn lĕkase | 
wontĕn malih kang ulunrĕmĕni | 
nalikanirĕki | 

Prabu Rama kondur II 

18 Mas Cĕbolang nyariyosakĕn piwulangipun Sri Rama sasampunipun kundur 
dhatĕng Ayodya i.p. bab lĕpasing jiwa ingkang patitis ... 
kaca 152-154 


Jilid 4 - Kaca : 152 

33. Mring Ngayudya Sang Putri Manthili | 
lawan kadwi katong | 

nĕng Wimana rinĕbut dityane | 

Brahmana ngling wĕdharĕna kaki | 
wusnya mangĕnjali | 

Mijil sĕkaripun || 

34. Pĕksi manyura sĕmbadĕng warni | 
abagus kinaot | 

aparigĕl antĕng pangigĕle | 
lamun muni unine na pinrih | 
anganggĕp ngĕngkoki | 
marmane ngunguwung || 

35. Ramawijaya ngandika malih | 
hĕh ta yayi katong | 
mungguh ing sira apa karsane | 
yayi marang kang kimĕlip iki | 
apa ta kinanthi | 

myang pinisah iku || 

36. Prabu Ngalĕngka umatur aris | 
pukulun sang katong | 
kinanthiya bilih tanpa gawe | 
aran sami tinitah pribadi | 
punika sor nĕnggih | 
manungsa linuhung || 

37. Ewa punika nuwun pun patik | 
ing sabda sang katong | 

Sri Bathara Rama ngandikane | 
iya uwis kanyatahan ugi | 
prandene kang luwih | 
pan kabĕh kinukup || 

38. Ing satĕngah mangkono dĕnnya ngling | 
karone lan ingong | 
tambuh-tambuh iya kang rinampe | 
durung tamtu badanne sawiji | 

yĕku ngrurubĕdi | 
tan wun karya kuwur || 

39. Ing sawĕnĕh yayi ana angling | 
pa-gene mangkono | 

bĕnĕr ranne kudu cece-buce | 
sapa kang dĕnarsa-arsa malih | 
liya manungsĕki | 
kang tinitah luhur || 

40. Upamane kulup tanpa ragi | 
cĕmplange karaos | 

yĕkti pedah ana raragine | 
pan mangkono ana wuwus malih | 
yĕn mangkana yĕkti | 
ĕndi ĕnĕripun || 

41. Prabu Ngalĕngka matur wotsori | 
tan kĕnĕng winados | 

dadya tĕmah sasĕnĕng-sĕnĕnge | 
samya amrih kautamĕng pati | 
pati kang patitis | 
tatasing pangawruh || 

42. wontĕn pandhita tuwan atapi | 
sataun angalong | 

tapa ngĕli sataun lamine | 
pan sataun angon surya nĕnggih | 
parandene mati | 
anitis ing kuwuk 1 1 

Jilid 4 - Kaca : 153 

43. Kang makatĕn paran kadipundi | 
sangĕt salah ĕnggon | 

daya lamun sarassa kuwuke | 
kuwuk pilĕg gudhig tuwin mĕngi | 
mung kang dĕnadhĕpi | 
pitik duk tumurun || 

44. Arsa nubruk kawĕnangan nuli | 
ginĕbug ing lodhong | 
kalĕsĕdan putung bĕboyoke | 
dadi rubungane rare alit | 
pandhita niwasi | 

punika pukulun || 

45. Paran kamurahan bathara di | 
punapa tan yĕktos | 

gĕng abranta makatĕn wĕlase | 
warti barang titih bathara di | 
barang ingkang pinrih | 
yĕn tĕmĕn tinĕmu || 

46. Narendra Rama ngandika aris | 
yayi kang mangkono | 
durung (ng)guguru iku yĕktine | 
durung duwe panganggĕp kang yĕkti | 
kasusu sumuci | 

bingung kadalurung || 

47. Mila datan kĕna ginagampil | 
waluyaning layon | 

iku mau kĕsiku sĕmune | 
bangĕting tapa kinibir yĕkti | 
marmane kuwalik | 

(n)dadak dadi kuwuk || 

48. Tur kuwuke pilĕg sarta mĕngi | 
tiwase kalakon | 

dĕnnya mĕsthi tan mawi sumendhe | 
barang karya yayi niniwasi | 
poma dipuneling | 
rĕhnya madĕg prabu || 

49. Wusnya kĕndĕl panĕmbang Pamijil | 
aturira alon | 

kadiparan pukulun bĕntĕne | 
manitis manukma myang majalmi | 
tuwin manglimputi | 

Brahmana lingnya rum || 

50. Panĕmuku ingaran manitis | 
anunggal sayĕktos | 

ing kaanan sarana pĕjahe | 
iya iku ing panduk pandoning | 
sĕdya ingkang maring | 
kaanan puniku || 

51. Kang pinasthi manthĕnging pangĕsthi | 
jroning ayun layon | 

duk amancat asmaralayane | 
de manuksma tĕgĕse manunggil | 
kaanan ananging | 
tan sarana lampus || 

52. Dene manjalma wĕrdi pan sami | 
nunggal kaanan pon | 

nanging alus marang ing wadhage | 
lah ngalimput wĕrdi samar tuwin | 
ngalingi alus mring | 
kaalusanipun || 

53. Mung samono gaduking tyasmami | 
kulup mangsaborong | 
mungguh ing panĕmunira jĕbĕng | 

Mas Cĕbolang matur wus nyondhongi | 

Brahmana ngling malih | 

ing agĕsang kulup || 

Jilid 4 - Kaca : 154 

54. Kudu wĕruh kukum watĕknĕki | 
ing kanisthan adoh | 
pamicara punika yĕktine | 
mawĕh rĕsĕp kang sami miyarsi | 
tatakrama mĕsthi | 
ngĕdohkĕn panyĕndhu || 

55. Pan kagunan kinarya ngupadi | 
boga anistha sor | 
kalakuwan bĕcik saĕstune I 

wĕh rahayu ing angganirĕki | 
nunggil-misah kari | 
lan kang wus winuwus || 

56. Patrap budi ayu miwah ngĕlmi | 
yĕn bisa ywa ngantos | 
akasupĕn jroning urip kiye | 
iku ĕstu parabot pĕrmati | 

yĕn tinggal sawiji | 
kirang jangkĕpipun || 

57. Tan widada utamaning urip | 
patrap iku manggon | 

pasihane Hyang kang murbĕng rĕh | 
budi iku madhangake kalmi | 

(m)bĕg ayu dumadi | 
karaharjanipun || 

58. Ing ngaurip praptanira lalis | 
de ngĕlmu sayĕktos | 
anyawabi santosaning tyase | 
rinampingkĕn muhung awas eling | 
riningkĕskĕn malih | 

eling gadugipun || 

59. Kabĕh iku wus winĕngku eling | 

poma diwaspaos | 

Mas Cĕbolang ngunandikĕng tyase | 
nyata alim sang Brahmana iki | 
kiwa tĕngĕn ramping | 
sanyata pinunjul || 

60. Mangĕnjali aturira aris | 
sabda kang dhumawoh | 
ulun pundhi salami-lamine | 
ĕstu dadya geyongan ngaurip | 
sampun anyĕkapi | 
wirangronging kawruh || 

290. Wirangrong 

1. Kaecan imbalan angling | 
injang tĕkan lingsir kulon | 
tanpa ngraos lupa sadayĕku | 

Brahmana lingnya ris | 

iki nganti kalepyan | 

minum nyamik myang nadhah || 

2. Ĕh bocah ladĕkna aglis | 
saanane sangu kono | 

(m)bĕn-ombĕn panganan sĕga gandum 
kĕlĕman maya nis | 

dasih tanggap tinata | 

nĕng ngarsa sampat mirantya || 


19 Mas Cĕbolang dalah santrinipun nglajĕngakĕn lampah, nyabrang lĕpĕn 

sumĕrĕp sawatawis wanita sami gĕgujĕngan angujiwat. Dumugi dhusun 
Selaung kapanggih Patinggi Ki Nursubadya sarta lajĕng sipĕng ing 
griyanipun. Ingkang ngladosi tamu sadaya tiyang ĕstri jalaran ing Selaung 
tiyang jalĕr sami ngumbara dados warok, rĕmĕn gĕgĕmblakan, tĕbih dhatĕng 
tiyang ĕstri, pangangge lan tingkahipun nelakakĕn sarwi sĕsongaran, 
ngĕndĕlakĕn dhug-dhĕngipun. 

Mas Cĕbolang lan Nurwitri kapapanakĕn dados satunggal griya; Kartipala, 
Palakarti lan Saloka dados satunggal griya sanĕs. Katungka dhatĕngipun 
tiyang-tiyang ĕstri badhe bĕbakulan dhatĕng Panaraga nyuwun lĕrĕm ing 
griyanipun Ki Pĕtinggi, trimah wontĕn ing ĕmpĕr jalaran enjingipun badhe 
bidhal mruput. Tibakipun tĕtiyang ĕstri wau ingkang sami pinanggh Mas 
Cĕbolang ing lĕpĕn sabrangan. Mila sami kapiluyu nututi lampahipun Mas 
Cĕbolang, niyat andumugĕkakĕn gandrungipun ... 
kaca 155-165 


Jilid 4 - Kaca : 155 

3. Ayo kulup dirahapi | 
apa saananing sugoh | 

wus kalungsĕn mangsa kang pakantuk | 

(ng)gonnira bukti | 
sugata tan misrama | 
sangune wong nĕng baita || 

4. Lumayan rĕrĕm kalantih | 
ingkang sinung sabda gupoh | 
nadhah jinajahan raosipun | 
eca sadayĕki | 

tan ana kang kuciwa | 
bikut rĕh nĕmbe uninga || 

5. Dumugi (ng)gĕnnira bukti | 
wusing ngundurkĕn alon | 
linorotkĕn marang Ki Darmayu | 
kalawan Nurwitri | 

Saloka Kartipala | 

Palakarti wus anadhah || 

6. Ki Saloka gĕdhĕg angling | 
ing sajĕgingsun tumuwoh | 
lagi nĕmbe iki mangan nginum | 
pakolĕh mring dhiri | 

marĕm sĕgĕr sumyah | 
tambah mathĕnthĕnging badan || 

7. Karĕnan tyase sang yogi | 
mĕsĕm angandika alon | 
saturahanira sanguningsun | 
pasrahĕna maring | 
rewange si Cĕbolang | 

iku dimĕne kinarya || 

8. Sangu dĕnnya (n)don lumaris | 
kang sinungan nĕmbah gupoh | 
maringkĕn tirahan sangu sampun | 
tinampĕnan maring | 

rencange Mas Cĕbolang | 

Brahmana malih ngandika || 

9. Kulup ingsun arsa bali | 
mring palwa sira nakingong | 
kariya raharja sapungkurku | 
tĕbiha sakĕhing | 

bĕbaya sambekala | 
katĕkan kang sinĕdya || 

10. Cĕbolang umatur aris | 

sru kapundhi kang dhumawoh | 

dadosa jimat dasihipun | 
ngaturi pamuji | 
mancal praptaning praja | 
manggiya suka raharja || 

11. Gya ngujung sarencangnĕki | 
wusing ngujung wiku bodhol | 
sadaya tumutur praptanipun | 
tĕpining jaladri | 

Brahmana sarencangnya | 
wus minggah maring baita || 

12. Bĕdhol jangkar mancal saking | 

laut kidul ngidul ngulon | 

lir pasir lumaras lampahipun | 
katon widik-widik | 
tandya tan kawistara | 

Cĕbolang kantun anggana || 

13. Mring Ki Darmayu wus pamit | 

[• • ] | 
sasowangan lampah Darma mantuk | 

Mas Cĕbolang tuwin | 
rencangira sakawan | 
lajĕng lumampah mangetan |] 

14. Nyabrang lĕpĕn alit wĕning | 
wanci Hyang Surya tumlorong | 

mĕh manunggang arga kang samya dus | 
ĕstri sami ĕstri | 
caciblon gĕgĕndhingan | 
samya langĕn gĕgojegan || 

15. Tan rininga solahnĕki | 
rangkĕpan malik mantholos | 
bokong jĕnar kiyal mupruk-mupruk | 
rangkĕpane kentir | 

rikuh kang rinawatan | 
wimbuh miyat kang anyabrang || 

16. Priya kang kakalih pĕkik | 

kang samya dus anon (n)jomblong | 

supe ing wiweka wadinipun | 
datan dĕnrawati | 
katon mawijah-wijah | 
kang kintir rangkĕpanira || 

17. Ngungkurkĕn balĕdhĕs mlĕdhing | 
toya muwĕr ngajĕnging rong | 

suka kang anyabrang myat pĕpĕncu | 
rampak nyĕngkirgadhing | 
cacingklok pindha pudhak | 

Nurwitri myang Mas Cĕbolang || 

18. Kakĕnan tyasira rujit | 
myat rara yu-ayu sĕntor | 

kanggĕg lampahira mĕmpĕng (n)dulu 
tinampan ing liring | 
katalika kĕngĕtan | 
gita mĕntas jagigikan || 

19. Macak malĕpĕt mathinthing | 
cariwis sĕmon-sinĕmon | 
gĕrĕtan jorogan kacĕmplung byur | 
mĕntas anjĕdhindhil | 

anglĕs manguman-uman | 
nosotakĕn lĕlarikan || 

20. Kang samya nabrang dumugi | 
ing brang wetan lampahnya lon | 
nolĕh asung ulat tĕka gathuk | 
lawan kang tinolih | 

apindha prajanjiyan | 
tartamtuning prajanjiyan || 

21. Wus laju lampahirĕki | 
ngambah jurang-jurang sigrong | 
mĕnlasak glagah gĕng-gĕng galur | 
dhusun dhukuh awis | 

dalu sipĕng ing wana | 
tan cinatur laminira || 

22. Kawuryan pagagan tĕgil | 
marga alit limit anjog | 

maring padhusunan ing Sĕlaung | 
Cĕbolang lingira ris | 
paran rĕh sru katoran | 
payo mampir padhusunan || 

23. Kang katon ing ngarsa iki | 

rencang sakawan rumojong | 
ngambah ing pagagan tĕgal talun | 
tanĕman mawarni-warni | 

jĕpĕn canthĕl bang pĕthak | 
otĕk juwawut myang boga || 

24. Anĕdhĕng wohe andadi | 
abĕntĕt mĕntas gumeyong | 
kasilir ing angin manggut-manggut | 
sĕmu-sĕmu kadi | 

ngawe ingkang mahawan | 
nahan ta pangagĕngira || 

25. Ing Sĕlaung ki pĕtinggi | 

Nursubadya santri kolot | 
laka pagunungan tanah kidul | 
rencang santri-santri | 

tĕbih marang wadonan | 
kĕh lampah gĕmblak jathilan || 

26. nĕnggih Nursubadya lagi | 
anĕng tĕgal nyangking jompong | 
sruwal pĕthak panjang bĕnting sarung 
ikĕt wulung langkung | 

dupi myat kang mahawan | 
mĕdal saking patĕgalan || 

27. Mapagakĕn kang lumaris | 
tundhuk sasalaman gupoh | 
gantya-gantya pragat tĕtanya rum | 
kang nĕmbe pinanggih | 
paringa pangaksama | 

mring wong arga tan wrin krama || 

28. Pun bapa anilakrami | 

sintĕn sinambating jlamprong | 

ing wingking pinangka kang kinayun | 

tanggap kang sinung ling | 

ulun rarya Mantaram | 

pun Cĕbolang namaningwang || 

29. Rencang catur pun Nurwitri | 

Saloka kang wrĕdha jenggot | 
Pala-Kartipala samya ayun | 
maring Pranaragi | 
nanging dĕrĕng wrin marga | 
katlanjur praptĕng Pacitan || 

30. Wus kawĕdhar sadayĕki | 

Subadya ngakak lingnya lon | 
bagus gangsal pisan yĕn saraju | 
ulun purih kampir | 

lĕrĕm ing wismaningwang | 
kalamun wus mantun sayah || 

31. Sakarsa laju lumaris | 
supadi aywa kajlomprong | 
ulun ingkang tĕdah marginipun | 
Cĕbolang nuruti | 

wus kerit Nursubadya | 


< Serat Centhini Jilid 04 - Halaman : 205 > 


sapraptanira ing wisma || 

32. Rubiyah kinĕn (ng)gĕlari | 
pandhapa salu kang kulon | 
myang kinĕn mirantya sĕgahipun | 
tĕtamu wus munggwing | 

salu ajĕjĕr wayang | 
dhuh anak dipunsakeca || 

33. (ng)Gĕnnipun pinarak sami | 

(ng)gih punika sudhungingong | 

kang sinung ling mapan (ng)gĕnnya lungguh | 
sunggata mangarsi | 
wedang katĕmulawak | 
jae lalaban gĕndhis klapa || 

34. Wajik otĕk jĕpĕn tuwin | 
juwawut canthĕl karawon | 
klobot paududan upĕt mancung | 
panigan miranti | 

kang lalados wanita | 
tan ana jalu sajuga || 

35. Ki Wisma angacarani | 
wawi anak ywa pakewoh | 
jampining katoran wedang tĕmu | 
jae gĕndhis krambil | 
nyamikan sawontĕnnya | 
paringe Allah Tangala || 

36. Cĕbolang sarencangnĕki | 
wus samya ngrahabi sugoh | 
kawistarĕng nayana mangungun | 
ki panti wus (n)dugi | 
klĕjĕming tamunira | 
mĕsĕm-mĕsĕm lon wacana || 

37. Saking ing pangintĕnmami | 
sami eram dene anon | 
sadaya wanita jalĕripun | 
sawiji tan mawi | 
mangke bilih wus wĕkdal | 
kula angandhar carita || 

38. Punika wanci Mahribi | 
wĕkdal nĕng ngriki kemawon | 
langgar sawĕg risak galaripun | 
tan kobĕr nyantunni | 

santri kĕh ambalayang | 
gĕmbĕlakan jajathilan || 

39. Wus mring sĕndhang sadayĕki | 
samya wulu gantos-gantos | 

wangsul mring pandhapa mapan sampun | 

adan Ki Nurwitri | 

Sunat Mahrib paragat | 

Mas Cĕbolang nulya kamat || 

40. Saloka ingkang ngimami | 

Mahrib prapta Ngisa manggon | 

Sunat puji donga wus kacakup | 
sasalaman sami | 

nyai wisma mangarsa | 
angladosakĕn sugata || 

41. Sĕkul jagung jangan mĕnir | 
sambĕl pantĕs ayam babon | 
panggang cinocohan lalabipun | 
kacambah kĕmangi | 

sambĕl gocĕk traos bang | 
ingulĕt we jĕram linglang || 

42. Sampating panatanĕki | 

Subadya lingira alon | 

lah puniki anak bĕdhatipun | 
rubiyah tyang ngardi | 
tangĕh lamun mirasa | 
suwawi wawanting asta || 

43. Bismilah adan abukti | 
kokoh jangan cekoh-cekoh | 
ingurap cambah panggangipun | 
pinothĕng waradin | 

lombok kĕncĕng linalap | 
linothĕkkĕn trasi abang || 

44. Dumugi sami abukti | 
ambĕng rampatan linorot | 
nyamikan padutan slĕpa bambu | 
wus lumadyĕng ngarsi | 
sumangga (ng)gĕr mangsĕkan | 
supados sampun kumambang |( 

291. Maskumambang 

1. Kang sinung ling sasĕnĕngira wus ngambil | 
manadhah mangsĕgan | 

udut mucang sĕdhah rawis | 

Nursubadya mĕdhar sabda || 

2. Santri ngriki kĕpaung ngudubilahi | 
parentahing sarak | 

awis ingkang dĕntĕtĕpi | 

(ng)gĕga karsane priyangga || 

3. Gĕmblak wau warok gĕnggĕk namanĕki | 
tan rĕsĕp maring dyah | 

rubiyah sami kapering | 

rĕmĕnipun jĕjathilan || 

4. Warok gĕnggĕk adat kalakuhanĕki | 
patrap panganggenya | 

tuwin ginĕmipun sami | 
botĕn mupakat ing kathah || 

5. Ngangge ikĕt lawan kacu wiyarnĕki | 
wulung langking gilap | 
mĕlĕng-mĕlĕng klawus kadi | 
nyunggi gĕnthong babar anyar || 

6. Mawi kuncung satĕbah winalik | 
mondholan sinubal | 
gĕngnya sami sirahnĕki | 

nĕng ngandhaping (m)bun-ĕmbunan || 

7. Pĕpĕthĕkan satĕbah anyĕkar-turi | 
dhĕblĕngĕn tri kilan | 
jinĕmbrĕng sinungan tajin | 
anjĕbabah ngering nganan || 

8. Mawi kotang kipĕr pĕthaknĕki | 
bathok balu wĕtah | 

binuntĕl ing sinjang abrit | 
mata itike sakilan || 

9. Klambi Jawi sikĕpan kipĕr linangking | 
wit gulon mangandhap | 

miwah lĕngĕn kanan kering | 
bĕntĕt pinasangan kaca || 

10. Mawi sruwal pĕthak cĕmĕng silih-asih | 
nutupi dlamakan | 

ing ngiringan kanan kering | 
miwah pungkasaning ngandhap || 

11. Sinung jĕmlĕm gĕmbyong lawe kang kinardi 
usus-usus panjang | 

ngalĕwĕr kalĕngsrĕh siti | 
binara arembyak-rembyak || 

12. Yĕn pinuju lumampah ngangge kacu tri | 
cinancang pangglangan | 
kinalungakĕn satunggil | 

tĕkĕn linggis nyangking berang || 

13. Suka ngungun gĕdhĕg-gĕdhĕg kang miyarsi | 
ngudubilah minha | 

dene tĕka (ng)gĕgirisi | 
paran kang nami jathilan || 

14. De jathilan lare jalĕr kang prakati | 
kang wanda wanodya | 

ayu manis umur lagi | 
gangsalwlas warsa lumampah || 

15. Lamun wontĕn rarya jalĕr kang kadyĕki | 
pra warok rĕbutan | 

kadugi asung sarami | 
ing dalĕm sawarsanira || 

16. Anyukani pituwas mahingsa kalih | 
utawi titiga | 

mĕnggah pĕrlunipun jathil | 
wĕnĕh kanggo kasĕnĕngan || 

17. wontĕn ingkang pinindha rayat kinasih | 
miwah wontĕn ingkang | 

kinarya ngupados asil | 
binarangkĕn pindha tandhak || 

18. Binusanan sacara-caraning ĕstri | 
ingkang sarwa endah | 
rinĕngga ing sari-sari | 
binalonyo gandawida || 

19. Warok gĕnggĕk sabĕn mirĕng wontĕn jathil 
tinanggap gamboyongan | 

tartamtu sami ningali | 
lajĕng pabĕn pasulayan || 

20. Mratah sami damĕl moga patrap tuwin | 
ginĕm sasongaran | 
ngewak-ewakakĕn ati | 

adamĕl saksĕrik ing lyan || 

21. Wus dilalah lajĕng kadunungan budi | 
onggrongan gĕndhungan | 
sumĕngah dak ĕdir kibir | 

angkara botĕn eraman || 

22. Gadhah cipta tan kawon samĕng dumadi | 
tangĕh rumaosa | 

apĕse badan puniki | 
kumalungkunge andadra || 

23. Ngĕndĕlakĕn aji jaya wijayanti | 
myang isarat-sarat | 
kawĕngku isining bumi | 
lĕlananging jagad-raya || 

24. Bilih nuju marĕngi ri riyadi | 
samya dhatĕng kitha | 
mring lun-lun niningali | 
wĕngah rĕrĕngganing badan || 

25. Mrĕcon agĕng alit rinĕntĕng kinardi | 
kĕndhit kalung srempang | 

tuwin ginubĕtkĕn tali | 
usus-usus praptĕng ngandhap || 

26. Mrĕcon agĕng kinarya cundhuk susumping | 
pinindha jamangan | 

lĕng irung dipun sĕsĕli | 
dĕn-ĕmut mĕcoco mangang || 

27. Gya sinulĕt katon kadi Sang Hyang Agni | 
kiprah sru gambira | 

kang pĕdhak gĕgĕr lumaris | 
kang myat surak-surak suka || 

28. Wĕnĕh nyunggi jathilan binusanan di | 
mubĕng-mubĕng giyak | 

papakan tan nĕdya nyingkir | 
malah wantun nĕndhang (n)dugang || 

29. Langkung malih warok gĕgĕk yĕn pinanggih | 
sami warok tandya | 

ĕkĕr molahakĕn dhiri | 
kabranang dadya kĕrĕngan || 

30. Karowangan pĕpĕnthungan linggis wĕsi | 
tĕp-antĕpan sela | 

udrĕg dene kang kapilis | 
satĕngah dhĕr ginosongan || 

31. Mas Cĕbolang ngungun atatanya aris | 
tingkah botĕn kaprah | 
tĕrkadhang aniniwasi | 

damĕl sangsaraning liyan || 

32. Prentah nagri tĕka botĕn angawisi | 

(ng)gĕr botĕn kadosa | 

nguni sampun dĕnawisi | 
malah andadra dĕksura || 

33. Mila lajĕng kinĕndĕlkĕn prapta mangkin | 
agĕnging kang manah | 

rumaos dipunidĕni | 
wasana wruh tatacara || 

34. Warok gĕgĕk wontĕn malih dĕnrĕmĕni | 
dados reyog mawa | 

gĕndruwon barongan jathil | 
ingkang dados rĕringgitan || 

35. Tinambuhan salomprĕt bukaning gĕndhing | 
angklung thingklung kĕndhang | 

kĕnong kĕmpule mĕkasi | 
ambarang myang tinanggĕnah || 

36. Ngarak ngantĕn tuwin rare dĕnsunati | 
kalamun kapapag | 

lan sanĕs golongannĕki | 
barongan anggro lir singa || 

37. Ngikal lamĕng gandarwo amolak-malik | 
kang anumpak kepang | 

pindha kuda (m)bĕkos (n)jondhil | 
mbĕngingĕh alunjak-lunjak || 

38. Saya parĕk mĕngsah kadi mangunjurit | 
barongan kĕrahan | 

gandarwo asilih-ungkih | 
kang kapalan lĕng-ulĕngan || 

39. Sasodhoran pĕnthungan bithi-binithi | 
kuwĕl rĕg-urĕgan | 

sanadyan sayayah bibi | 
kalamun sanĕs golongan || 

40. Tan pĕrduli manjing dadya mĕngsahnĕki | 
kĕndĕl kang dĕnarak | 

kalamun salah sawiji | 
sampun wontĕn kang kabranan || 

41. lajĕng sapih suwuk gĕndhing magut-jurit | 
buka gagĕndhingan | 

giyak kang ungguling jurit | 
merang kang kasoran yuda || 

42. Ngancam-ancam tĕmbe yĕn pinanggih malih | 
arsa nyaur wirang | 

walĕs-winalĕs aganti | 
makatĕn sajĕge gĕsang || 

43. Bilih ayun nyatakkĕn cariyosmami | 
kĕparĕng lĕrĕpa | 

ngantos sawatawis ari | 

Paing ngajĕng pĕkĕn Pucang || 

44. Wagenipun pĕkĕn Myang Lĕginĕki | 
pĕkĕn ing Jambeyan | 

tartamtu warok (n)dhatĕngi | 
ambĕbingah jĕjathilan || 

45. Benjang Kliwon kula sinĕdhahan maring | 

Kyai Tĕgalamba | 

nyunatkĕn sutanirĕki | 
mawi reyog rak-arakan || 

46. Sasarĕngan lan kyai ing Tĕgalsumpit | 
sami prĕlunira | 

anak bilih amarĕngi | 

(m) balabagi caritamba || 

292. Balabak 

1. Mas Cĕbolang mangsuli sumanggĕng karsi | 
andhĕrĕk | 

kyai wisma kalangkung asukarĕna | 
manahe | 

lingira ris hĕh rubiyah parentaha | 
mring batĕh || 

2. Konnĕn-nata pondhok sakilĕning wisma | 
ing ĕlĕr | 

Mas Cĕbolang lan Nurwitri dimĕn nunggal | 
pondhoke | 

Ki Saloka Palakarti Kartipala | 
kidule || 

3. Amarintah nyi wisma mring batĕhira | 
tan suwe | 

wus arampung samĕkta sapirantinya | 
matur ge | 

Nursubadya angling maring tamunira | 
ecane || 

4. Sami ngaso anuntumakĕn sarira | 
mring pondhok | 

krana Allah kawula ywa subasita | 
galiye | 

dĕnakadi anĕng wismane pribadya | 
patrape || 

5. Kang sinung ngling matur nuwun wus umentar 
praptane | 

jawi wisma kapanggih Ki Wrĕddajaga | 
regole | 

ngirit ĕstri kasapta saking Pacitan | 
sĕdyane || 

6. Maring Pranaraga bakul sambiwara | 
kawĕngĕn | 

nĕdya kĕndĕl nĕng ngriki ing benjang-enjang | 
lajĕnge | 

(n) dumugĕkkĕn lampah Cĕbolang duk miyat | 
malĕngĕh || 

7. Wrĕddajaga wus matur mring lurahira | 
prentahe | 

pasrahĕna mring nyai mĕn turu wisma | 
kabĕhe | 

kang yun mondhok matur sampun susah-susah 
kyaine || 

8. Yĕn kĕparĕng nyuwun nĕng (n)jawi kewala | 
enjinge | 

kalilana lajĕng pangkat amrih gancang | 
lampahe | 

yĕn mĕngkono prĕnahna nĕng kulon omah | 
lor dhĕwĕ || 

9. Wus ingirit nĕng pondhok sakilĕn wisma | 
lĕt gĕntĕr | 

lan pondhoke Cĕbolang lĕga tyasira | 
kakĕkne | 

wangsul maring regol saptĕstri tan drana | 
nulya ge || 

10. Mring pondhoke Cĕbolang dupi pinangya | 
sarĕhne | 

nunggal karsa jumbuh kapiadrĕng samya | 
kakunge | 

tanpa taha ĕstrine datan sawala | 
rĕgĕdĕg || 

11. Kang sajuga binĕkta mring sĕnthongira | 
kang ĕlĕr | 

Ki Nurwitri nĕng sĕnthong kidul manggĕnnya 
wus (ng)gĕrĕt | 

kang lilima sudhiya nĕng ambĕn jaba | 
ngalĕlĕh || 

12. Ambĕn ĕpring lalajuran watonnira | 
tĕmpuke | 

ing asmara babanggan suwaranira | 
grat-gĕrĕt | 

ngadhuh-adhuh ngĕsĕs-ĕsĕs gantya-gantya | 
ning rirĕh || 

13. Dupi ayun katrĕsan rasa kang nyata | 
sĕgune | 

napas ngangsur sambat tobil ngudubilah | 
thik ngene | 

orĕg grag-grĕg kang sami nĕng ambĕn jaba | 
napase || 

14. Gumurĕmĕng gulu salit dalĕwĕran | 
kringĕte | 

nyunyung mrĕntul rumaras angarawistha | 
anune | 

kĕmbĕng-kĕmbĕng ing panggagas kadrawasan 
rasane || 

15. Badan sami marinding (m)bĕkuh wus lĕga | 
napase | 

pangangsure alon-alon ngisis waja | 
acape | 

rĕhne kadi darbe aji pancasona | 
milane II 

16. Tan pantara dangu pulih drĕnging nala | 
(m)brĕgĕnggĕng | 

wus luwaran kang kataman (n)don asmara 
wĕdale | 

ginantĕnan kakalih kang anĕng jaba | 
solahe II 


17. Tarlĕn kadi ing ngarsa mung sambatira | 
kang bĕnĕh | 

wus luwaran wĕdalira sĕsarĕngan | 
katrine | 

kang nĕng (n)jawi kakalih malĕbĕt sigra | 
mĕndhiyĕt || 

18. Kantun siki dĕrĕng kataman asmara | 
(n)jĕdhodhog | 

dupi ingkang nĕng sĕnthong wus kasĕmbadan | 
karsane | 

sarĕng mĕdal kang jĕdhodhog (m)lĕbĕt sigra | 
sĕnthonge || 

19. Mas Cĕbolang radi sarĕh patrapira | 
pagude | 

kaparĕng (ng)gon tan dangu mijiling rahsa | 
wadene | 

dĕnnya kĕjĕr marambah-rambah nging panggah | 
bĕtĕke || 

20. Ngantu-antu wijiling asmara priya | 
milane | 

sami sĕngkut (ng)grĕgut-(ng)grĕgut sangsayarda 
dhokohe | 

pinudyĕng tyas asarĕng wĕdaling rahsa | 
sambate || 

21. Adhuh simbok adhuh lae iki apa | 
nyamlĕnge | 

sampun-sampun aluwung pinĕjahana | 
dasihe | 

tan kuwawi nĕlaskĕn bayuning angga | 
sru cape || 

22. Luwaring kang papagutan ing asmara | 
nglĕnggĕkke | 

Ni Waita ĕngĕt mring Nurwitri tandya | 
(m)brĕgĕnggĕng | 

wus waluya mĕdal gya tumamĕng marang | 
sĕnthonge || 

23. Ki Nurwitri netra ĕrĕm-ĕrĕm sata | 
praptane | 

si Waita gya (n)dhĕsĕl anunggal nendra | 
tanggape | 

gĕmĕt tapis sajabaning parewana | 

kaliye || 

24. Sami adrĕng amrih paguting asmara | 
nulya ge | 

Ki Nurwitri anamakakĕn warastra | 
andĕngkĕng | 

ramening prang angorĕgakĕn bawana | 
ning ambĕn || 

25. Gonjang-gonjing jumĕthot lir gĕlap ngampar | 
galare | 

kang (n)don lulut rĕsĕp aliru prabawa | 
tĕmahe | 

datan ana kasoran sampyuhing yuda | 
kaliye || 

26. Kasaputing asmara pindha kantaka | 
sawuse | 

kasiliring samirana tandya mĕdal | 
akanthĕn | 

bĕbondhĕtan Mas Cĕbolang nĕng paheran | 
katrĕnjoh || 

27. Katri wusing susuci sarĕng wangsulnya | 
praptane | 

ambĕn jawi Waita kang sawĕg mĕntas | 
dĕn angge | 

Ki Nurwitri binĕkta mring Mas Cĕbolang | 
katrine || 

28. Praptĕng sĕnthong ginambang alemah-lemah | 
lir gĕrĕh | 

gantya-gantya wusing katrĕsnan malembar | 
sijine | 

tiga pisan sarasa marĕme samya | 
manahe || 

29. Ingkang kantun nĕng ngambĕn jawi titiga | 
nulya ge | 

binĕkta mring Nurwitri katiga pisan | 
ginĕndĕr | 

pamrih sarĕng ingĕcupan gantya-gantya | 
sundrine || 

30. Wus warata katri kataman asmara | 
wancine | 

pajar gidib kanĕm sami wĕdalira | 
kang ijĕn | 

anĕng jawi tumuntur dupi praptanya | 
pondhoke || 

31. Angĕncĕngi sinjang kasumĕkanira | 
nulya ge | 

mangkat datan ana jalma kang uninga | 

lampahe | 

tan cinatur wus prapta ing wismanira | 
sakĕhe || 

32. Wau ĕstri pipitu ingkang anungka | 
yĕktine | 

pra wanita kang adus anĕng sabrangan | 
wingine | 

lir sĕmayan nututi kang (n)don lumampah 
sakĕhe || 

33. Sami kĕnya mung siji wulanjar mudha | 
warnine | 

rĕsik-rĕsik kuning suluh mukanira | 
manise | 

dhasar berag winulang ni bo wulanjar | 
solahe || 

34. Sukarĕna lam-lamĕn jroning asmara | 
pindhane | 

lir supĕna sigĕg kang wus kasĕmbadan | 
karĕpe | 

winursita Mas Cĕbolang sarewangnya | 
nulya ge || 

35. Mring paheran kalihe anĕlĕs rema | 
aduse | 

Ki Saloka Palakarti Kartipala | 
adhĕhĕm | 

ngunandika kaya mĕntas pancakara | 
kaliye || 

36. Dĕnbut pitu nora lirip datan lĕsah | 
mĕtĕgĕs | 

Nurwitri ngling saratri pulĕs anendra | 
tĕmĕne | 

nglilir-nglilir basa wus mĕh bangun rina | 
kemase || 

37. Aku ingkang mungu gugup banjur marang 
pondhoke | 

pra waela suwung siji thil tan ana | 
kang kĕcĕr | 

kang Saloka gĕtunku tanpa upama | 
mulane II 


20 Mas Cĕbolang sasantrinipun nyatakakĕn ing pĕkĕn-pĕkĕn para warok sami 
pĕrang tandhing rĕbatan "jathil" (lare jalĕr kĕkasihipun) sami abĕn kasĕktĕn 
ngantos sami tatu adus rah. Langkung ngedab-edabi pĕrang tandhing wĕkdal 
arak-arakan ngiring lare supit. Ingkang kawon gumalinting ing siti mutah rah 
... kaca 166-172 


38. Nĕlĕs rambut rĕhning mĕntas nganta-anta 
maune | 

bok kalalĕn ngimpi tunggalan asmara | 
guyune | 

Ki Saloka Palakarti Kartipala | 
barĕnge || 

39. Wusing ngambil toyastuti mring pandhapa | 
kabĕhe | 

kyai wisma wus nĕng pandhapa pupuja | 
nulya ge | 

Karti adan kĕndĕle anulya Sunat | 

Subuhe || 

40. Sampun Sunat Palakarti nulya kamat | 
kĕndĕle | 

ngangkat parlu Subĕkti nulya pujian | 
dhikire | 

myang andonga matumpa-tumpa arampak | 
amine || 

41. Kĕndĕl (n)donga parentah nyai ladĕkna | 
wedange | 

myang sarapan saanane mumpung enjang | 
wancine | 

tamunira arsa marang pasar Pucang | 
kabĕhe || 

42. Wus lumadi sunggata enjing-enjingan | 
sawuse | 

nadhah nulya mangkat marang pasar Pucang 
kang kinĕn | 

ngatĕrakĕn santri wĕda Nursangkala | 
praptane || 

43. Pĕkĕn Pucang rame pasar wancinira | 
tan suwe | 

miyat warok aran warok Kramaleya | 
jathile | 

anĕng cĕngĕl suku kalih (n)japit jangga | 
silane || 

44. Lumaksana (m)bĕkĕr mandĕlik kang netra | 
larene | 

amiturut parentahe jathilannya | 
pĕrlune | 

amiminta jajanan miwah busana | 
kang cĕcĕg || 

45. wontĕn malih warok gĕgĕg gĕng sambada | 
aranne | 

Ngabdul Singanĕbah (m)bĕkta jathilannya | 
sinĕlĕh | 

pundhak kiwa rinangkul suku kalihnya | 
anĕrĕng || 

46. Tangan tĕngĕn mathĕnthĕng amandhi sada 
arĕnne | 

wacana sru sapa ingkang kĕlar nangga | 
bobote | 

satus kati saking kakĕk Wĕrkudara | 
karanne || 

47. Rujak-utĕg iki yĕn dak uncalĕna | 
pasthine | 

wong sapasar baya datanpa kukupan | 
bathange | 

daktibakna gunung sirna sagara sat | 
banyune || 


48. Kramaleya duk myarsa ngĕsĕs lingira | 
dhĕk ĕmbĕn | 

aku nguyuh nĕng tĕngahing ara-ara | 
anjimpe | 

dadi banjir desa akĕh ingkang ilang | 
uwonge || 

49. Lawan rajakaya pitik iwĕn samya | 
lĕlangĕn | 

mung sirahe jumbul-jumbul kawistara | 
tujune | 

mitraningong cacing kalung wlas tumingal | 
banjure || 

50. (m)Bĕndung banyu tĕmah mambĕg desa-desa 
wangsul (ng)gĕn | 

omah wrĕksa tumancĕp kadi waunya | 
sawuse | 

samya wangsul toya kinokop tĕmah sat | 
anggĕrĕng || 

51. Duk sliringan kaliye samya bramantya | 
nulyage | 

Kramaleya (m)brengkal sela sajĕmbangan | 
agĕnge | 

kinĕprukkĕn Singanĕbah tangkis sada | 
durmane || 

293. Durma 

1. Sela sumyur Kramaleya sru mangrĕmpak | 
sada cinandhak kĕni | 

rame drĕg-udrĕgan | 
gantya dugang dinugang | 
jĕjĕgan bithi-binithi | 
jĕngkang jinĕngkang | 
kuwat banting binanting || 

2. Jathilane suka sami sĕsĕndhonan | 
canthoka gung ing wukir | 
kakang kawispita | 

sarpa ponthang wisarda | 
aja sumĕlang yĕn lalis | 
ngandĕla marang | 
papasthĕning ngaurip || 

3. Jathilane Singanĕbah gya manĕmbang | 
babo gĕmblakan mami | 

tirong lit dhompolan | 
yĕn nganti kasorana | 
kadi paran solahmami | 
lamun mangkana | 
kambang-kambang (ng)gonmu sih || 

4. Warok gĕgĕk kaliye dupi miyarsa | 
panggasahe kang jathil | 

asru mangkrak krura | 
nĕbih kang sami cĕlak | 
nanging tan ana ngromĕsi | 
ayĕm sadeyan | 
rukĕt warok kakalih || 

5. Sami pĕdhot napase sarĕng ambruknya | 

(n)dhoko satĕngah mati | 

jathilan tan pisah | 
ĕngĕt Ki Kramaleya | 
myat mungsuhe anggalinting | 
alatah-latah | 
cikrak-cikrak ngidĕri || 

6. Sumbar-sumbar sira wus modar tĕmĕnan | 
mangsa uripa maning | 

kok kira antaka | 
dhĕk mau raganingwang | 
ngragasukma jatinĕki | 
nglarak nyawanta | 
lan nyawane si jathil || 

7. Wus dakĕrut anĕng kayu dhingdhing-jalal | 
nadyan uripa maning | 

nyawa sasiliyan | 

Kramaleya wus kesah | 
jĕjogĕdan sirik-sirik | 
kasorot arka | 

gĕbyar-gĕbyar (m)blĕrĕngi || 

8. Singanĕbah wus waluya malangkadhak | 
angguguk (m)bĕngok angling | 

jidhĕt Kramaleya | 
sirna sabĕbathangnya | 

(ng)gonku pindha wong ngĕmasi | 

marak wak Brama | 

myang marĕk paman Angin || 

9. Nyuwun gungan ngobong bathange si Leya | 
awune paman Angin | 

kang duwe bubuhan | 
iki wus kalĕksanan | 
kacihna agasik rĕsik | 
gya lincak-lincak | 
gela-gelo lumaris || 

10. Mas Cĕbolang miwah santrinya sakawan | 
samya suka tan sipi | 

nyĕbut astagapirlah | 
tĕka datan anyimpang | 
kadi caritane kyai | 
warok gĕndhungan | 
gĕmblung dak ĕdir baring || 

11. Sampun wangsul mring Sĕlaung Mas Cĕbolang 
lawan sarencangnĕki | 

(n)jujug pamondhokan | 
sabĕn kalane wĕkdal | 
tanapi sunggatanĕki | 
wanci tan ewah | 
kadi duk wingi uni || 

12. Sabĕn Wage enjing marang pasar Mayang | 
Nursangkala umiring | 

praptanira pasar | 
myat warok nĕm abayak | 
sami datan (m)bĕkta jathil | 
nulya kapapag | 
warok gĕgĕk sawiji || 

13. Aran Kasan Mesakrura nyangking berang | 
tĕtĕkĕnipun linggis | 

gĕnge mĕh sapucang | 

(m)bĕkta kalih jathilan | 
pinundhak ing kanan kering | 
binusanendah | 
pinindha-pindha ĕstri || 

14. Anyalĕmong ya iki lananging jagad | 
lawan tan kĕna pati | 

timbul tĕguh jaya | 
mitrane malaikat | 
sanja-sinanja ganti | 
yĕn ingong lungan | 
kang (n)jangkung mas Ijrail || 

15. Warok ingkang tanpa jathil duk miyarsa | 
sawiji (n)jarag wani | 

numbuk saking wuntat | 

Maesakrura kagyat | 
nolĕh lajĕng ngayat linggis | 
tinangkis sirah | 

narik lamĕngirĕki || 

16. Gya linamĕng linggis tugĕl bĕt kasingsal | 
narik berangirĕki | 

wiyare sakilan | 
panjang sadhĕpa ngayang | 
warok kang kalih ngindhik | 
kalih jathilan | 
wus binĕkta malĕncing || 

17. Mesakrura tambuh jathil tambuh mĕngsah | 
cancut arsa nututi | 

pan kinalang-kalang | 
siniwo ngering nganan | 
gaman tan ana nĕdhasi | 
lamĕng kalewang | 
linggis wus dĕnbucali || 

18. Warok catur sarĕng nyikĕp Mesakrura | 
linumahkĕn mring siti | 

tanganne pinĕnthang | 
suku kalih cinancang | 
wus tan bisa mobah mosik | 
gya tinindhihan | 
watu sagajah gĕring || 

19. Ingurugan uwuh sapasar | 
sinulĕd agni (n)dadi | 
pindha wisma kobar | 
kang cakĕt kagĕgĕran | 
warok sakawan wus anis | 
ngruruh jathilan | 
nanging datan kapanggih || 

20. Mas Cĕbolang sarowang wus wangsul marang | 
ing Salaung lir nguni | 

nahan Lĕgi enjang | 
marang pasar Jambeyan | 
myat warok sakawan nami | 

Dul Sarpakrura | 

lan Kasan Banthĕngkanin || 

21. Katĕlune aran Amat Kuwuknasak | 
catur Mas Jayĕngwarih | 
lumaris sarĕngan | 

lamĕnge sinarempang | 
nyangking klewang tĕkĕn linggis | 
omong-omongan | 

(ng)gonne ngupaya jathil || 

22. Sarpakrura angling (ng)gonku angupaya | 
ing arcapada tapis | 

dhenok yĕn kapanggya | 
dakgawa (n)dhĕlik marang | 

tĕlĕnging kang jalanidhi | 
titip si ĕmbah | 

Baruna Sang Hyang Tasik || 

23. Banthĕngkanin nyalĕmut (ng)gonku ngupaya | 
marang jroning jaladri | 

sĕpi sĕpĕn sĕpa | 

gonĕs lamun kapanggya | 

dakgawa mring mĕndhung putih | 

titip Ki Gĕlap | 

dimĕn ginĕdhong wĕsi || 

24. Amat Kuwuknasak bĕkuh-bĕkuh lingnya | 

(ng)goningwang angulati | 

marang madyantara | 
gadhug langit kasapta | 
kabare kewala sĕpi | 
lamun pinanggiya | 
dak titip Sang Hyang Api || 

25. Amat Jayĕngwarih mĕncĕp-mĕncĕp lingnya | 
tobil (ng)gonku ngulati | 

maring kawah-kawah | 
ingkang mĕdal dahana | 
padha bae tan manggih | 
lamun pinanggya | 
daktitipkĕn ratu jim || 

26. Warok catur uning Nurwitri Cĕbolang | 
samya kataman branti | 

kathah solahira | 
kang amrih kasatmata | 
adol swara dhaham (m)bĕkik | 
wĕnĕh jogĕdan | 
pamĕr barana picis || 

27. Mas Cĕbolang lan Nurwitri wus (ng)graita | 
masang kamayan mandi | 

aji pangasihan | 
tanapi pangĕdhĕpan | 
warok catur darbe kingkin | 
samya mmangsa | 
sinĕnĕngan wong kalih || 

28. Asmararda nyujanani warok tiga | 
angĕmbat tĕkĕn linggis | 

hĕh kodhik minggata | 
wong loro iku apan | 
mung ingong kang mambu ati | 
padha trima-a | 
jĕr sira tan pinilih || 

29. Tan darana warok tiga sarĕng mangkrak | 
namakkĕn lamĕng linggis | 

Ki Dul Sarpakrura | 
angga rĕmpu wus tiba | 
gantya Kasan Banthĕngkanin | 
ingkang linawan | 
sangking ing ngarsa wuri || 

30. Bokong ngarĕp tinotog linggis wus niba | 

Kuwuknasak Jĕngwarih | 

tandya lĕlinggisan | 
lajĕng antĕb-antĕban | 
rukĕt abanting-binanting | 
kaliye samya | 
pĕdhot napasirĕki || 

31. Ting gulimpang tan ana kang munasika | 

Cĕbolang lan Nurwitri | 

lawan rencangira | 

wus wangsul mring pondhokan | 

nahĕn Kaliwonnya enjing | 

Subĕki awal | 
paragating ngabĕkti || 

32. Wus sĕsĕmĕk Subadya lan tamu mangkat | 
ing marga tan winarni | 

praptĕng Tĕgalamba | 
rarya kang tinĕtakan | 
ayun mangkat wus miranti | 
tan dangu budhal | 
reyog kang anĕng ngarsi || 

33. Kalihdasa wahana turangga kepang | 
tiga jathilanĕki | 

lumampah ing tĕngah | 
sarunĕn mungging wuntat | 
lima gĕndruwon kang kalih | 
anĕng ing ngarsa | 
amandhi sabĕt arit || 

34. Kalih mandhi lamĕng rumĕksa jathilan | 
sawiji anĕng buri | 

mandhi wadung kapak | 
budhal swara gumĕrah | 
srunĕn slomprĕt ngĕlik-ĕlik | 
kĕndhange ngaplak | 
kĕmong kĕmpul tinitir || 

35. Angklung umyung (m)bĕngingĕh kang munggĕng kapal 
jinantur srunĕn ririh | 

jathilan sindhĕnan | 
sĕnggak kang numpak kapal | 
sirig-sirig suku jinjit | 
gulu oklĕkan | 
liyĕp satĕngah guling || 

36. Praptĕng bongan katungka arak-arakan | 
saking ing Tĕgalsumpit | 

kang wahana kuda | 
mandhi jĕbĕng slawe prah | 
jathilanira kakalih | 
gĕndruwo papat | 
kakalih mungging ngarsi || 

37. Kang sawiji ngamping-ampingi jathilan | 
sawiji anĕng wingking | 

mandhi alugora | 
wĕnĕh mandhi prabatang | 
myang mandhi barungkrah ĕpring | 
amandhi wrĕksa | 
cangkring ri kĕrĕp lungit || 

38. Uning lamun ana sarĕnganne ngarak | 
gambira kiprah sami | 

molahkĕn turangga | 

(m)bĕkĕr anujah-nujah | 
gĕgĕndruwon bĕkih-bĕkih | 
unclang prabatang | 
susumbar minta tandhing || 

39. Praptĕng bongan kĕndĕl sawijining dhadhah 
sisihan datan nunggil | 

Cĕbolang lingira | 
maring Ki Nursadangsa | 
sadaya gĕndruwon iki | 
kadi kang samya | 
nĕng pasar-pasar nguni || 

40. Inggih bagus gĕndruwon ing Tĕgalamba | 
ingkang dados pangarsi | 

Ngabdul Singanĕbah | 

Banthĕngkanin kalawan | 

Mas Jayĕngwarih kakalih | 
punika ingkang | 

(m)bradhat jathilan kalih || 

41. Namanipun Gadjahbihĕr krudha-muntap | 
kang ngarak Tĕgalsumpit | 

Kasan Kramaleya | 

Kasan Maesakrura | 

Amat Kuwuknasak tuwin | 

Dul Sarpakrura | 
sasanga jadhug sami || 

42. Nahĕn rare ingkang tinĕtakkĕn pragat | 
Tĕgalamba rumiyin | 

patraping lumampah | 
kadi duk angkatira | 
arakan ing Tĕgalsumpit | 
amangah-mangah | 

lir buta mangsa daging || 

43. Tan pantara budhal saking ing ngĕbongan | 
reyog ing Tĕgalsumpit | 

tandhang nyimpang marga | 

titindhih Jakalodra | 

tandya nglambung saking kering | 

arak-arakan | 

ing Tĕgalamba uning || 

44. Gĕndruwon kang anĕng ngarsa sung sasmita | 
marang kang munggĕng wajik | 

turangga ginĕbrag | 
nyandĕr ayun-ayunan | 
wus campuh asilih ungkih | 
jĕbĕng-jĕbĕngan | 
rĕmĕk tan migunani || 

45. Panataping kĕmpul lir pĕcah-pĕcaha | 
kĕmong kĕmung tinitir | 
kĕndhang dhung-dhung ngaplak | 
angklung umyung kĕh rĕmak | 
salomprĕt acĕrak-cĕrik | 

surak gumĕrah | 

wor pangriking turanggi || 

46. Panjriting kang kanin ngadhuh sambat pĕjah | 
rukĕt slĕnthik sinlĕnthik | 
atujah-tinujah | 

sepak-sinepak miwah | 
brakot binrakot anggigit | 
daging matimpal | 
kuthah ludira mijil || 

47. Turanggane maratah dumadya abang | 
katuruhan ing gĕtih | 

krodha Singanĕbah | 
ngamuk punggung manĕngah | 
arit bapang ambabati | 
turangga rusak | 
ginarĕthĕlan arit |] 

48. Kramaleya uning lamun Singanĕbah | 
rumusak ing turanggi | 

ngikal gada wrĕksa | 
cangkring ĕri mawrĕddha | 

Singanĕbah anadhahi | 
arite (m)bapang | 

(ng)grĕthĕli ĕri cangkring || 

49. Tĕmah alus gadane Si Kramaleya | 
tumĕmbĕl angĕnani | 

sirah Singanĕbah | 
malopor muncrat-muncrat | 

Kramaleya wus dĕnarit | 
kakĕmpung babrak | 
glogok jĕrowan mijil || 

50. Sakaliye gumalinting anĕng kisma 
kĕndĕl kang andonjurit | 
kang datan kabranan | 
wangsul marang panggenan | 
kang dĕnarak angĕntosi | 
sawusing tata | 
ing lampah tan nalisir || 

294. Salisir 

1. lajĕng kang arak-arakan | 
praptĕng panti sowang-sowang | 
para tamu sinĕdhahan | 
manadhah myang binĕrkatan || 

2. Reyog lawan sarencangnya | 
wus sinungan pasunggata | 
tanapi opahan arta | 

bubar mantuk suka-suka || 

3. Para tamu wus bubaran | 
Nursubadya Mas Cĕbolang | 
praptĕng marga gya pamitan | 
mapan ulun ayun wikan || 

4. Kang sami nandhang kabranan | 
wusanane kadiparan | 
sarencangnya wus linilan | 

ing lampah sewang-sewangan || 

5. Wus dumugi ing (ng)gĕnnira | 
kang samya nandhang sangsara | 
pating glĕrĕng ngaruara | 

Cĕbolang sru wĕlasira || 

6. Cinatur kang samya tatu | 
sadaya waluya tuhu | 
gumrubyuk nyungkĕmi suku | 
gumrumung tur sĕtyĕng kalbu || 

7. Cĕbolang mĕsĕm lingira | 
manira iku mung dĕrma | 
ora bisa apa-apa | 

iku kuwasaning Sukma || 


21 Ing griyanipun Nursubadya kawontĕnakĕn tĕrbangan lĕlagon Jawi kanthi 
bĕksan dening Mas Cĕbolang sasantrinipun. Jalĕr ĕstri ingkang ningali sami 
gandrung kayungyun kapengin sihipun Mas Cĕbolang. Lajĕng kasambĕt 
janggrungan ngantos byar enjang, mawi tombok arta. Angsal kathah, 
kapasrahakĕn Nyai Nursubadya ... 
kaca 173-181 

8. Lah ta wis padha muliya | 
Kramaleya lon aturnya | 
punika tiyang sadaya | 
rencange Ki Nursubadya || 

9. Sami Sĕlaung kang wisma | 
sampun sawatawis lama | 
ngĕlambrang ngupados tĕdha | 
kalawan sukaning nala || 

10. Paran kang dadi karĕpmu | 
apa mulih apa laju | 
nutugkĕn sukaning kalbu | 
nganti lali anak putu || 

11. Yĕn sira mulih ing panti | 
barĕnga kalawan mami | 

sun mondhok wismane Kyai | 
sadaya dupi miyarsi || 

12. Sukane kapati-pati | 

ulun mantuk marang panti | 
(n)dhĕrĕk sampeyan sayĕkti | 
sampun kangĕn anak rabi || 

13. Ing batin agĕng melike | 
mring Nurwitri sadayane | 
Cĕbolang mring pondhokane | 

[• • ] || 

14. Singanĕbah Kramaleya | 
kalawan sakancanira | 
sapraptanira ing wisma | 
anak rayat sukarĕna || 

15. Lapur marang Ki Subadya | 
waluyaning nandhang brana | 
Cĕbolang kang sung usada | 
wus katur sasolahira || 

16. Ya sukur Alkamdulillah | 
yaiku tulunging Allah | 
sakadarmu kudu gĕpah | 
misungsung ingkang krana-Lah 

17. Wus mundur praptaning wisma 
parentah mring rabinira | 

atur sunggata kang pakra | 
ing tamu bagus janthara || 

18. Namung sumanggakna Nyai | 

tanggap rikang anak rabi | 
sawusing sami miranti | 

sĕlur sinasrahkĕn Nyai || 

19. Subadya dupi umĕksi | 
sĕkul ulam amĕnuhi | 
panganan mawarni-warni | 
ngundhung-undhung pindha ardi || 

20. Nulya mring pondhokanira | 

Mas Cĕbolang dĕnbĕjani | 
kang samya waluya jati | 
punika atur ngabĕkti || 

21. Tangga tĕpalihnya mĕri | 
ngantos ngĕbaki pandhapi | 
prayogine mangke ratri | 
trĕbangan kados prayogi || 

22. Cĕbolang anayogyani | 
mĕnggah parĕngipun Kyai | 
punapi Maulut nabi | 
punapi lalagon Jawi || 

23. (ng)Gih anggĕr manut wĕdale | 
prayogi lagon Jawine | 
dimĕne suka manahe | 

tyang brangwetan dĕrĕng nate || 

24. Uning gĕndhing-gĕndhing praja | 
amborongakĕn pun bapa | 

Cĕbolang matur sandika | 
minta busana wanita || 

25. Nyai wisma wus nyukani | 
sampĕt paraboting ĕstri | 
mancapat lima miyarsi | 
gupuh-gupuh yun ningali || 

26. Nahĕn suruping Hyang Rawi | 
bakdaning wĕktu Ngisa-i | 

Cĕbolang lawan Nurwitri | 
wus samya busana ĕstri || 

27. Cĕbolang (m)branyak rĕspati | 

Nurwitri ruruh alindri | 
sapraptanira pandhapi | 
malbĕng wisma marĕk Nyai || 

28. Minta gantĕn lan wĕwangi | 

gya mĕdal maring pandhapi | 
orĕg kang samya umĕksi | 
jalu ĕstri sukĕng kapti || 

29. tarĕbang kalih miranti | 

wĕwah kĕndhang kang (m)bakoni | 

Ki Saloka Palakarti | 

Kartipala kang nĕrbangi || 

30. Ki wisma asung sasmita | 
kinĕn awit tandya bawa | 
rikang gĕndhing Ĕla-ĕla | 
jĕjĕran kakalih bĕksa || 

31. Ngadĕg madyaning pandhapa | 

kadya tugu sinukarta | 

(n)jĕngklĕk miwir uncal wastra | 
tumĕnga mĕrĕm netranya || 

32. Driji kĕjĕr sinasotya | 

kanan dhĕngklang mĕnthang sweda 
gĕtĕr mawil-wilan samya | 
ngalĕnggak nĕnggak mamatya || 

33. Tan mingsĕt saking panggonan | 

lamun dĕrĕng ingĕgongan | 
gĕndhing aniba sĕsĕgan | 
ronggĕng lĕkas baberagan || 

34. Larap nilap pindha kupu | 
kirig tarincing kang suku | 
lir tan ngambah bantalĕku | 
sĕngklĕh nampĕl-nampĕl pupu || 

35. Parigĕl ukĕl cĕnthungan | 
alalathĕn lon-ĕlonan | 
lambung obah ngula-lanang | 
pacakgulu lat-ulatan || 

36. Kang miyat jalu wanita | 
suka rame nahan branta | 
kĕh solahe myang prabawa | 
samya ajrih sinatmata || 

37. Ronggĕng kalih dĕnnya bĕksa | 
nyarimpi nutug solahnya | 
gĕndhing ngandhĕlong anulya | 
suwuk aso sawatara || 

38. Nginum wedang myang nyamikan | 
paladĕn arĕrĕbutan | 

amrih bisa asenggolan | 
lawan ronggĕng sakaliyan || 

39. Wusing tĕntrĕm kalihira | 
wangsul tĕngahing pandhapa | 
bawa sĕkar Madurĕtna | 
ran-uran Narpati Darma || 

40. -putra myang sang Dananjaya | 
matur mring raka narendra | 
Arimurti saha waspa | 

ing madya wusananira || 

41. Katur sadaya mring sang rĕh | 
Madurĕtna nulya sĕlĕh | 
dhawah Kuwung-kuwung nolĕh | 
trĕbang gĕng lir gong pakolĕh || 

42. Manĕmbang sapada sowang | 
swara arum angumandhang | 
ririh nyĕnyĕs awĕh rimang | 
wus ngadĕg lambung ongklĕkan || 

43. Molahkĕn sampur kalihnya | 
gĕndhing wus minggah anulya | 
malĕtĕr kĕkalih pindha | 

Dyah Supraba Wilutama || 

44. Kalanira langĕntaya | 
pinariksĕng pra jawata | 
mangkana sasindhĕnnira | 
kinanthi mawa sarana || 

295. Kinanthi 

1. Wau kang murwĕng (n)don luhung 
atilar wasita jati | 

hĕh manungsa sĕsa-sĕsa | 
mungguh ing jamaning pati | 
ing rĕh pĕpuntoning tekad | 
santa santosaning kapti || 

2. Nora saking anon ngrungu | 
riringa rĕngat siningit | 
labĕt asalin salaga | 
salagune dĕnugĕmi | 

yĕka pangagĕming raga | 
suminggah ing sanggarunggi || 

3. Marmane sarak siningkur | 
karana angrurubĕti | 
manggung karya was-sumĕlang | 
ĕmbuh-ĕmbuh dĕnandhĕmi | 
iku panggonaning donya | 
tĕkĕng pati nguciwani || 

4. Sajati-jatining ngĕlmu | 
lungguhe cipta pribadi | 
pusthinĕn pangĕsthinira | 
dinĕlĕng dadya sawiji | 
wijanging ngĕlmu jatmika | 
nĕng kaanan ĕnĕng ĕning || 

5. Nahĕn kang sami angrungu | 
mawarna kang dadi ati | 
ana (ng)gilut surasanya | 
ana lalagoning singir | 

ana kenyut ing suwara | 
wĕnĕh kapencuting warni || 

6. Saya ngangsĕg sruning kayun | 
ĕstri kang sampun udani | 
punika jatining priya | 
nglocitĕng tyas adhuh mati | 
kapan baya sinambrama | 
nĕng sajroning tilamsari || 

7. Sru bĕbĕg tĕmah kawĕtu | 
sĕsambatira ngrĕrintih | 
sĕrĕt luh drĕs marawayan | 
sandhinga kang dĕrĕng uning | 
mangungsĕt minta pawarta | 
paran darunaning kingkin || 

8. Bokbilih jumbuhing kayun | 

(m)bakayu kula belani | 
binisikan kalih pisan | 
puniku jalĕr nom pĕkik | 
loma rarasing asmara | 
kula miyarsa pribadi || 

9. wontĕn ĕstri mindha bakul | 
pipitu cacahing janmi | 
saking tanah ing Pacitan | 
mariki namung saratri | 
nlungsur Nurwitri Cĕbolang | 
inggih kang (n)jĕngklĕk wĕh kingkin || 

10. Rĕpĕt-rĕpĕt dĕnnya mantuk | 
kula ngodhol wontĕn wingking | 
sayuk guyub rĕraosan | 

(ng)gonne sami (n)don karĕsmin | 
sajĕge winĕngku priya | 

dĕrĕng nate anrĕnjuhi || 

11. Raos kang kados puniku | 

Mas Cĕbolang narambahi | 

srĕg nyamlĕng tan na kang rĕnggang | 
gĕmlĕgĕg tĕka marĕgi | 
tur dĕrĕng mĕdhar asmara | 
sak ĕmbuh raos trus ngati || 

12. Kawit ing jĕmpolan suku | 
naratas pucuking rukmi | 
mlĕndĕng nikmat tan amindha | 
kinintĕn sampun kapilis | 
lajĕng sinantunan gĕlar | 

basane botĕn (m)bosĕni || 

13. Bĕntĕn Nurwitri puniku | 
malilit wilĕt ngrakĕti | 
sakĕdhap-kĕdhap karasa | 
ginramang saking sakĕdhik | 
praptaning lĕnglĕng ulĕngan | 
tĕka angĕnyut pribadi || 

14. Turene (n)dadak jumrunuh | 
wĕdharing rahsa nyarĕngi | 
kĕndĕl ngomĕl gĕgĕblogan | 
kabĕlĕt nguyuh kang katri | 
kang sĕkawan kakĕrogan | 

(ng)gĕgĕt ngĕsĕs ngolĕt mringis || 

15. Sambat hut bathok anu-ku | 
witne iki jĕngil-jĕngil | 
kĕmbroh sinjange kang kojah | 
kang sinung ngling amarinding | 
kringĕt ing bathuk tĕs-tĕsan | 
gondhang salit lingira ris || 

16. Allah (m)bakyu sampun-sampun | 
mindhak angrĕranta ati | 

lah ta napa niki napa | 
adhuh mati paran iki | 
tuntas angunjal uswasa | 
rumangkuling kang pawarti || 

17. Hara prĕhpun niki (m)bakyu | 
ngacĕmoh lir (ng)garapsari | 
ngrikine makatĕn uga | 
botĕn sagĕd nanggulangi | 
tuman yĕn tan linaksanan | 

(ng)gih (m)bakyu langkung prayogi || 

18. Kula (n)dhĕrĕk sabiyantu | 
pĕjah gĕsang tiyang kalih | 
ah adhi sanĕs pabĕnan | 

(n)dika wong winĕngku laki | 
badhe minihi prakara | 
mendah awak dĕkĕng niki || 

19. Lanjar sĕkar basanipun | 
sapisan thil tan dumugi | 

laki (n)dawĕg nandhang roga | 
kalajĕng prapta ing jangji | 
dados sangĕt ngangah-angah | 
ngontog-ontog andon rĕsmi || 

20. Lo (m)bakyu tĕka agathuk | 
nadyan semahan wakmami | 
sa Allah sawĕg sĕpisan | 

tunggil tilĕm lawan laki | 
sawĕg nginguk wus thur-thuran | 
lajĕng nglimprĕk kadi cindhil || 

21. Ing samĕngko lakiulun | 
pinalalah dadya jathil | 
sanjang tĕng kula supata | 
ĕbĕng yĕn sira kĕpengin | 
sabĕnĕr-bĕnĕre sahwat | 
saksayahmu janji rĕmit || 

22. Sapuluh-puluh awakku | 
nora bisa nĕmbadani | 

rak ĕmpun angsal wĕwĕngan | 
manah datan mutawatir | 
lah (m)bok sanadyan konangan | 
tĕmtu botĕn dados runtik || 

23. Kintĕn kula dhĕwĕkipun | 
inggih kĕpencut lir mami | 
awit kulinĕng gĕmblakan | 
e lah yĕn makatĕn ugi | 
wawi sami ingantosan | 
dhumatĕng pondhokanĕki || 

24. Kang samya non nĕsĕl maju | 

wus anglĕs tiyang kakalih | 
tan ana kang munasika | 
susuci anulya maring | 
pondhokane Mas Cĕbolang | 
de ĕstri sanĕsirĕki || 

25. Ing panggagas akĕh jumbuh | 

myang jalĕr kang niningali | 
warastra kathah (m)bĕngkayang | 
kayungyun ananirĕki | 

tan prĕduli ĕstri priya | 
waton kalakon sarĕsmi || 

26. Sigĕg kang samya (n)dĕdulu | 
nahĕn ta kalih kang ngibing | 
nutug rarasing gambyongan | 
sĕsĕg ngandhĕlong kang gĕndhing 
gya suwuk ingawe marang | 

Ki Subadya lingira ris || 

27. Ĕnggĕr sĕkaliyanipun | 
prayogi aso rumiyin | 
ngaring-aringakĕn napas | 
ĕmbok jĕngandika cawis | 
wedang myang dharan sĕgĕran | 
bokbilih ĕstu nyarĕngi || 

28. Miwah dĕrĕng kraos rapuh | 
pun bapa badhe udani | 

pambondhan lalagon praja 
saiba sukanirĕki | 
jalu ĕstri kang umiyat | 
bĕtĕke nĕmbe udani II 

29. Cĕbolang mĕsĕm lingnya rum | 
punika langkung prayogi | 
malah manawi kalilan | 

bibar bondhan lajĕng kawit | 
gambyong mawi linĕbĕtan | 
tombok ing sasukanĕki || 

30. Winatĕsan bibaripun | 
inggih wanci pajar gidib | 
manawi taksih kuciwa | 
benjing-enjing sontĕn malih | 
ki wisma kapadhan karsa | 
wus byawara marang dasih || 

31. Ronggĕng kakalih gya wangsul | 
marang madyaning pandhapi | 
tumindak singa kalĕswan | 
katon sarĕntĕg Nurwitri | 

Mas Cĕbolang dlĕgang-dlĕgang | 
sarira gilig rĕspati || 

32. Buka Ginunjing anggambyung | 
wusing gong gĕndhĕng Gumilir | 
raras nĕme tan nalimpang | 
swara milĕt mulĕt ati | 

lir pĕnjalin ingongotan | 
mĕthit-mĕthit arum-manis || 

33. Medane kĕkalihipun | 
nĕng kalangan angirupi | 
marang sadhengah kang miyat | 
gandrung-gandrung nginglung kingkin | 
tapis laguning ngantaya | 

sĕsĕgan tambak Ginonjing || 

34. Kaliye anyandhak payung | 

tinumpang musĕr madyaning | 
tangan tĕngĕn (ng)glintir gagang | 
munyĕt ubĕnge rĕspati | 
kakĕncĕte kakicatan | 

sarwi sinjangnya winingkis || 

35. Kumĕlap kentol kadulu | 

kĕlap-kĕlap pindha thathit | 

hoyĕg payudaranira | 

(m)balang tingal ngincang alis | 
kang kasangkut liring berag | 
suka (m)badhĕdhĕg (m)badhidhig || 

36. Para wadon kang wus wĕruh | 
susupe kinarya bandhil | 
jor-jinoran asrah sĕngkang | 

(m)blĕjĕdi praboting siwi | 
slepe pĕnding kalung gĕlang | 
larene tĕka gumlinting || 

37. Kang sawĕnĕh kari pinjung | 
kĕmbĕn salendhang kulambi | 
pinasrahan mring kang nandhak | 
warok gĕgĕg atanapi | 

warok jlamprang myang wong lanang | 
ngulungkĕn katimang kĕris [| 

38. Wĕnĕh ucul ikĕt sabuk | 
sinjang sĕtagen kulambi | 
kari sruwal sathim dhĕngal | 
dĕn-mĕg masjĕng kantun niki | 
kula aturakĕn pisan | 
latah-latah (m)bĕkik-(m)bĕkik || 

39. Kang ngabundhan ngikal payung | 
munyĕt pinalangkan wĕntis | 
sasidhĕnne tĕka ngalap | 
manahe jalu lan ĕstri | 

ngalĕtĕr mubĕng kalangan [ 
ngĕdhuyuk nyĕk-nyĕk sisiring || 

40. Mĕnthang payung mĕgar mingkup | 
muntup-muntup ngujiwati | 
mintonkĕn madya saridhang | 
gumĕbyar pindha Hyang Sasi | 
misih kinĕcapan ima | 
wangsuling sumĕkan misih || 

41. Sumunar sorot sumunu | 
singa kang katiban liring [ 
kukuk ngakak giyak-giyak | 
sabĕn ayun gong miranti | 
kumaruyuk gora sabda | 
jĕng mas-jĕng kene rumiyin || 

42. Dĕnnira gondrong wus dangu | 
kaliye tambuh pinilih [ 
jumbuh ing bawa tĕnaga | 
kang sawiji kaduk manis | 
sawiji gandĕs mraking tyas | 
ngandhĕlong suwuk Ginonjing || 

43. Saananya para asung | 
sinumanggakakĕn Nyai | 
aso ngaring-aring napas | 

Subadya lingira aris [ 
basane mĕngko janggrungan | 

kĕna sadhengah nglĕboni || 

44. Tomboke sasukanipun | 
nanging poma aja nganti | 
pasulayan kakĕrĕngan | 
lah iki bongkokan mami | 

nĕng bumbung padha (n)duduta | 
kang dawa dhĕwĕ rumiyin || 

45. Tumurut nut panjangipun | 
kang cĕndhak pribadi kari | 
yĕn bĕngi ki tan kacĕkap | 
sesuk sore wiwit malih | 
tumandang kang sinung sabda | 
kang kantuk panjang pribadi || 

46. Ngakak mas-jĕng nyuwun dhĕngklung | 
jrĕng tombok sĕlawe rispis | 

wus (n)jĕngklĕk gya linariyan | 
wedang kopi anĕng goci | 
sisihe cangkir gundhulan | 
sabĕn linariyan ping tri || 

47. Suwuk gantya ngandhapipun | 
jor-joran tĕtomboknĕki | 
sukarĕna kang umiyat | 
tanapi kang samya ngibing | 
sĕpĕn ingkang kara-kara | 
dumugi ing pajar gidib || 

48. Nursubadya ngling wus mĕtu | 
bubaran niyaga aglis | 
angĕndhoni suhing kĕndhang | 
trĕbang sĕntake dĕnambil | 

Ki Nurwitri Mas Cĕbolang | 
kaliye lumĕbĕng panti || 

49. Tomboke antuk sawakul | 
wus tinutup lawang kori | 

Saloka sakanca samya | 
mantuk mring pondhokanĕki | 
kacuwan kang nyĕgat tandhak | 
gusis sadaya wus mulih || 

50. Mas Gĕbolang lon umatur | 
sadaya sumangga Nyai | 
sadarma dados lantaran | 
anjingipun kang rĕjĕki | 
punika Kiyai Wisma | 
ingkang wajib andarbĕni || 

51. (ng)Gih anak gampil ing pungkur | 

Mas Cĕbolang lan Nurwitri | 
sawusing lukar busana | 

mantuk mring pondhokanĕki | 

(m)buka kori kagyat mulat | 
ana ĕstri ayu kalih || 

52. Wanci mĕmpĕnging pulanghyun | 
myang dharan pĕpĕg sumaji | 
kalih api-api nendra | 

sawiji sĕmada miring | 
ngalowong ingkang sumĕkan | 
nyĕnal payudara kĕksi || 

53. Sijine malumah tanggung | 
saridha kengis sapalih | 
kataman sunaring pandam | 
lir wulan purnama mingip | 

Cĕbolang ngling paran kakang | 
rĕjĕki tĕka wĕh branti || 

296. Asmaradana 

1. Upama banjur tan mawi | 
ginugah kurang utama | 
nanging iki wus kasompok | 
payo banjur kinĕlonan | 
sira kang bentrok jĕnar | 
ingkang irĕngmanis aku | 
nanging mĕngko gĕgĕntenan || 

2. Dwi ĕstri duk amiyarsi | 
jumbuh ing panganta-anta | 
kalih sarĕng (ng)gloso alon | 
tangan kiwa ngayuh jangga | 
tĕngĕn tumĕmpĕl dhadha | 
grana gathuk sami pucuk | 
jaladara sipat wokan || 

3. Api-api kagyat angling | 
iki priye ta mangke ta | 
iya nora priye-priye | 
wong wis ngene arĕp apa | 
rara (m)bangunturuta | 
aja mikir marang iku | 
jangji mĕrĕm nora wikan || 

4. Sinjange sampun kawingkis | 
lumastari ring-iringan | 
ungkur-ungkuran wadonne | 
bĕbonggan ngĕsĕs angadhuh | 
malumah sĕsarĕngan | 

adhuh bagus nyuwun lungguh | 
cangkĕm kĕcut arsa nginang || 

5. Wus linggih sisihe miring | 
nginang sinambi yod-yodan | 
rĕm-rĕm-ayam maripate | 
purusa ngayuh gĕgana | 

kaliye gumaledhag | 
marinding badan sakojur | 
sarĕng sambat-sambat pĕjah || 

6. Kaliye kalĕgan sami | 
riwe kumyus karĕnggosan | 
radi kĕndho warastrane | 

Mas Cĕbolang tandya mlembar | 

Ki Nurwitri aliyan | 
sĕngkut malih kalihipun | 
nutug tingkahing asmara || 

Jilid 4 - Kaca : 181 

7. (n)Dungkap wanci pajar gidib | 
ginĕlak wusing luwaran | 
malĕncing nylimpĕt wĕdale | 

Cĕbolang Nurwitri marang | 
patirtan wus jinabat | 
toyastuti nulya Subuh | 
anĕng pondhokan sadaya || 

8. Bakda Subuh mijil maring | 
plataran pinanggih maring | 

Nursubadya lon dĕlinge | 
sokur tan ngĕpotkĕn wĕkdal | 

Subĕki pamondhokan | 

rĕh dalu sayah kalangkung | 
pangintĕn kula kĕrinan || 

9. Barĕkahipun kyai | 
botĕn wontĕn kraos sayah | 
sukur Alhamdulilah (ng)gĕr | 
warok sami nyuwun bĕrkah | 
jathilan ingaturan | 

(m)busanani anggagĕlung | 
ngayu-ayu cara praja || 

10. Mangke ratri nyuwun bĕkti | 
binabar anĕng pandhapa | 

Cĕbolang suka manahe | 
kapasangyogya yun wikan | 
tingkahe jĕjathilan | 

wus wangsul mring pondhokipun | 
wisan-gawe samya prapta || 

11. Warog gĕng lit (m)bĕkta jathil | 
lawan busana wanita | 
pinasrahkĕn mring Kimase | 
ginĕlung mawarna-warna | 
kondhe sĕntĕg puntiran | 
malang gĕndhĕl kĕling gĕlung | 
bokor mĕngkurĕp tebokan || 

12. Kadhal-mĕnĕk puntir gilig | 
jungkat pĕnyu jungkat sotya | 


< Serat Centhini Jilid 04 - Halaman : 238 > 


pinantĕs-pantĕs lungguhe | 
teplok panĕtĕp sasanggan | 
cundhuk-mĕntul kuponan | 
sĕmyok susuk sĕkar tanjung | 
ulan-ulan kinjĕng ĕmas || 

13. Sĕkar malathi rinujit | 
sinĕling argulo mawar | 
sĕkar gambir abang putĕh | 
taluki sruni kinarya | 
borokan salĕmpitan | 
cĕpaka pangapit gĕlung | 
myang mĕpĕt wingkinging karna 

14. Sĕngkang bapang nata brangti | 
cĕplik abyur sĕling mirah | 
jamang-mas lawan sumpinge | 
kĕlatbau gĕlang-gĕlang | 

supe tajug jĕnthikan | 
driji manis myang panuduh | 
cĕrĕ gancĕt ulan-ulan || 

15. Kalung mas intĕn sungsun tri | 
kalung panjang sinĕsĕran | 
pĕnding ĕmas cathok slepe | 
sisinjange lĕlĕmĕsan | 
pinantĕs kang sumĕkan | 
tanapi sasampuripun | 
mawarna-warna binara II 


22 Para warok sami ambĕkta jathilipun ingkang sami nyandhang ĕstri, nyuwun 
dipun dandosi dening Mas Cĕbolang sarta supados kawucal ulah wiraga, ulat 
lan liring. Gĕntos Mas Cĕbolang nĕdha dipunwuruki caranipun gĕmblakan. 
Dalunipun kabĕbĕr ing pandhapi, solah bawanipun para jathil sakalangkung 
nĕngsĕmakĕn para warok, malah lajĕng sami anggĕmblak Mas Cĕbolang lan 
Nurwitri, kalintonan bojo lan anakipun ĕstri ... 
kaca 182-187 


Jilid 4 - Kaca : 182 

16. Tanapi wiraganĕki | 

Cĕbolang Nurwitri mulang | 
pangucap liring pacake | 
myang wiraga wus widagda | 
tumancĕp anĕng nala | 

Cĕbolang lingira rum | 
gĕnti aku wurukana || 

17. Patrape dumadi ĕstri | 
kalawan kang dadi lanang | 
kapriye mungguh luwiye | 
mara sira kandhakĕna | 
jathilan mĕsĕm lingnya | 
kula botĕn sagĕd matur | 
bilih kĕparĕng sumangga || 

18. Tingkah solah dĕnlampahi | 
dados botĕn kaba-kaba | 
Cĕbolang (ng)glĕgĕs lingira | 
mring Nurwitri wus atampa | 
lawange tinĕtĕgan | 

Cĕbolang nglocitĕng kalbu | 
paran kang dadi panggalak || 

19. Jathil anulya minihi | 
rekadayaning sahuwat | 
Cĕbolang Nurwitri (ng)glĕgĕs | 
e lah dalah ngudubilah | 

tĕka banjur (m)bĕngkayang | 
lah kĕpriye bacutipun | 
aku nurut saparentah || 

20. Anulya mapan ngawiti | 
rinampa-rampa ing kathah | 
sami tan kĕndĕl ngacomĕl | 
kang dumadi kanikmatan | 
tĕkĕng ngirabkĕn sahuwat | 
kalih sami manthuk-manthuk | 
marĕngĕs hĕm nyata enak || 

21. Jathilan ginanti-ganti | 
wus warata kinaliyan | 
kanikmatan dhewe-dhewe | 
sadaya matur sawantah | 
Cĕbolang suka lingnya | 
gĕnti aku dadi thuyul | 
payo mara warahana || 

22. Punika namung satunggil | 
kang taksih wagĕd banggelan | 
sadaya wus sami peloh | 

nir daya ati wanita | 
datan rumaos priya | 
pun Sadilah namanipun | 
wus cakĕt nulya tumandang || 

23. Mas Cĕbolang kang rumiyin | 
wĕdharing asmaragama | 
(n)jingklak angling digĕgojog | 
dadi wadon lanang nikmat | 
luwih tunggal wanita | 

nulya Nurwitri kinĕmbul | 
ing nalika katĕrĕsan || 

24. Barang kang lir kucing gandhik 
suka sakĕhing jathilan | 

kijab kabule wus pasĕh | 
lawang korine binuka | 
sadaya pinupuran | 
pinidiyan imbanipun | 

cĕlakan wida-rum jĕnar 


25. Arum-arume mĕpĕki | 
waja putih tan cĕmĕngan | 
tatahan kinĕcik kinclong | 
tangan tĕngĕn (ng)gĕgĕm kinang | 
kang kiwa kĕkĕpĕtan | 

bakda Ngasar warok (m)brubul | 
sami murugi jathilan || 

26. Nalikanira udani | 
kalintang ing sukarĕna | 
tĕtayungan jingklak-(n)jĕngklĕk | 
mĕndhĕg matur mring Cĕbolang | 
bilih kaparĕng mangkya | 

kula bĕktane rumuhun | 
dibal paduka woting tyas || 

27. Mangke bakdaning Ngisa-i | 
wangsul mawi rak-arakan | 
wus binĕkta sadayane | 
nahĕn ta bakdaning Ngisa | 
pandhapa wus mirantya | 
dhatĕnge kang para jadhug | 
warok ambĕkta jathilan || 

28. Pinondhong miwah jinĕnggi | 
sarunĕn munggĕng ing ngarsa | 
kang ngapit-apit obore | 
sawusing pĕpak ngalĕmpak | 
salumprĕt angklung kĕndhang | 
tarĕbang kakĕmong kĕmpul | 
pinarnah nĕng ĕmpĕr wetan || 

29. Jathilan tharik nĕng ngarsi | 
warog ngrompol ngĕl-ungĕlan | 
wus samĕkta sadayane | 

kang mulat uyĕl pipitan | 
sĕpĕn ing rĕrusuhan | 
mung suwara kumaruwuk | 
rare nangis cĕcĕngĕran || 

30. Asung sasmita Ki Panti | 
tapuk Boyong Mas Cĕbolang | 
anglurahi niyagane | 

Nurwitri kang among raras | 
jathilan kalihwĕlas | 

sarĕng manjing ngadĕg gambuh | 
jĕjĕran pindha badhaya || 

31. Pacak lalagon ngĕmpĕri | 
ing praja cingak kang miyat | 
biyang iku kapanane | 

(ng)gonne sinau de tĕka | 

mundhak pacake padha | 
wuwuh prigĕl luwĕs bĕsus | 
kuciwane mung sapala || 

32. Kang anjogĕt wingi sĕpi | 
wong mrakati yĕn lunga-a | 
tĕka nora pamit mring ngong | 
basane iki lir sĕngkang | 
pangarak byur barleyan | 
ananging tanpa panunggul | 
sĕmune kurang ujwala || 

33. Mas Cĕbolang kang njĕjĕgi | 
niyaga ngĕndhang wus minggah | 
kĕplok sĕnggak bĕbarĕngan | 
salomprĕte laliriyan | 
angklung tan karopyakan | 
kakĕmong sĕmada sĕru | 
kĕmpul lir mĕlunging gĕmak || 

34. Jumĕngglung tĕrbang mĕlingi | 
kĕndhang kakosĕkan wijang | 
dhaup kalawan jogĕde | 
ronggĕng (m)babar sampur kiprah | 
malĕtĕr pakalangan | 

rĕmpĕg tata lir prit ayun | 
manĕba uningĕng jalma || 

35. Cumlorot lir lintang ngalih | 
wiraga mawarna-warna | 
wus ginĕndhing samaune | 
ana kang mintonkĕn waja | 
mathĕt lambe kang ngandhap | 
wĕnĕh sĕmune gumuyu | 

ana ĕsĕme ĕcĕran || 

36. Ana tajĕm lindri lungit | 
wĕnĕh ngincang-incang imba | 
galak ulat dlera-dlere | 

ri wusnya uli-uliyan | 
sĕsĕg ingkang irama | 
ngandhĕlong anulya suwuk | 
mundur kĕpĕte binabar || 

37. Watara napas wus aring | 
majĕng jathilan sakawan | 
gantya-gantya gĕndhing Bondhĕt | 
pasindhĕn gantya-gantya | 
sinĕsĕg gĕndhing minggah | 
malĕtĕr catur lir kupu | 

yun ngisĕp maduning sĕkar || 

38. Kinĕtog jogĕding ringgit | 
ngandhĕlong uli-uliyan | 

sĕsĕg sinuwuk gĕndhinge | 
wus wangsul mring kaniyagan | 
waroke gupuh nyĕrak | 
kringĕt ingusapan kacu | 
liniling myang kinĕbutan || 

39. Amajĕng sakawan malih | 

(m)buka gĕndhing Pacarcina | 
kang asindhĕn gantos-gantos | 
gĕndhing minggah ronggĕng kiprah 
mungsĕr kĕndhigĕritan | 

(m)babar sampur warna catur | 
pindha langĕn ing angkasa || 

40. Ima kasorotan rawi | 
ing nalika arsa liyĕp | 
sigrak tarampil solahe | 
sawuse uli-uliyan | 
suwuke lon-alonan | 

wus mundur waroke gupuh | 
ngliling-ngliling asung wedang || 

41. Masjĕng sakawan mungkasi | 
dĕnnira agĕgambyongan | 

wus ambuka gĕndhing Genjong | 
kĕmbangan jogĕding Klana | 
sĕkawan runtut rampak | 
suwarane turun-turun | 
kaote amung nyawilah || 

42. Manglarap pindha jĕmparing | 
sĕdhat-sĕdhĕt ulat galak | 
sumĕh kĕladuk ĕsĕme | 
tumut lĕlagoning bĕksa | 
karyĕram kang umiyat | 
pangungune de wus gambuh | 
(ng)galiyĕng lir ronggĕng praja || 

43. Kedale pasindhĕn salin | 
tumĕmplĕg dhaup lan laras | 
wilĕt sĕrĕnge tan dhompo | 
wus ngandhĕlong kang irama | 
lir tirta kapawanan | 
sĕsĕgan anulya suwuk | 
mundur maring paniyagan || 

44. Waroke gupuh nyĕlaki | 
karingĕt kang marawayan | 
tinutulan saptangane | 
pupur bĕlang tinambalan | 
wusing aring kang napas | 
amirantos Ayun-ayun | 
ringgit kang majĕng sakawan || 

45. Ingkang sami angajoni | 
miwah kang anglarih wedang | 
sakawan ngarsa wingkinge | 
kang sami darbe jathilan | 

tan kenging ngajonana | 
larih kewala tan antuk | 
sawusing warata gantya || 

46. Kang sakawan majĕng malih | 
miturut kadi ing ngarsa | 
wusing warata kang (n)jogĕd | 
kĕndĕl sakawan pangarsa | 
tombok tanpa wilangan | 
uwang picis mung rinayuk | 
pikantuk tri sĕnik kĕbak || 

47. Warok suka-suka ngĕnting | 
raharja tan kara-kara | 
gĕndhing sasuka-sukane | 
Ban-iringan Kĕbo-gidrah | 
Balewong Jagamarga | 
Lĕmpang-jawa Ĕlung-gadhung 
Pacarcina Gandhĕng-asta || 

48. Jangkrik-genggong eling-eling 
Loro-loro Paculgowang | 
Sĕkargadhung Sontoloyo | 
Pĕksi Kukuwung Calunthang | 
Ginonjing Babondhĕtan | 
Ladrangmanis Tunggujagung | 
Gambirsawit Dyah-udrasa || 

49. Pajar gidib wus waradin | 
tan kacuwan wus warata | 
Nursubadya lon dĕlinge | 
ĕnggĕr suwawi bubaran | 
(m)bungkuk Kemas Cĕbolang | 
warok sinasmitan gupuh | 
amondhongi jĕjathilan || 

50. Arta picis tigang sĕnik | 
pinasrahkĕn Nyai Wisma | 
sasampunira tinampĕn | 
Cĕbolang mring pamondhokan 
asone sawatara | 

katungka ing wĕktu Subuh | 
samya ngambil toya kadas || 

51. Wangsul wĕktu nĕng pandhapi 
paragate ing panĕmbah | 

Hyang Bagaspati mĕncorong | 
Nyi Wisma asung sunggata | 
wedang myang nyĕnyamikan | 
lir sabĕn lingira rum | 

ĕnggĕr Kemase Cĕbolang || 

52. Barang atanapi picis | 

pun biyung sumanggĕng karsa | 

Mas Cĕbolang lon dĕlinge | 
prayogi pinara tiga | 
saduman jĕngandika | 
saduman dhumatĕng wadu | 
jalĕr ĕstri kang warata || 

53. Saduman dhumatĕng mami | 
namung tumitip sampeyan | 
gampil masalah ing tĕmbe | 

Nyi Wisma mangayubagya | 
wus binage warata | 
siyange datan cinatur | 
andhangdhang bakdane Ngisa || 

297. Dhandhanggula 

1. Sakathahe warok myang pra santri | 
samya dhatĕng pondhoke Cĕbolang | 
dahat kabyatan wirage | 

ing pangarsane asung | 
panarimah indhaking jathil | 
prigĕling solahbawa | 
wiraga pinatut | 
nyumanggakkĕn wĕka somah | 
miwah kadang sakarsa ywa walangati | 
lila donya ngakerat || 

2. Mas Cĕbolang tanapi Nurwitri | 
tan kawawa kalĕjĕming sĕja | 
tinanggapan sakosike | 
winatĕg sikiripun | 
sangsayarda kang darbe kapti | 
lan sakĕh mitraningwang | 

ing saĕstunipun | 
ulun dahat sukarĕna | 
pangajabku mung aywa dadi pradongdi | 
wawaton kasamban || 

3. Prayogine mlĕbĕt kalih-kalih | 
lamun ratri iki tan kacĕkap | 
tinutugkĕn sesuk sore | 
ĕstuning raganingsun | 

nĕng Sĕlaung pan maksih lami | 

kang sami amiyarsa | 

miturut sadarum | 

warok kakalih tumanggap | 

malbĕng pondhok Cĕbolang lawan Nurwitri | 

wiraga mawĕh branta || 

4. Warok kalih tan daranĕng kapti | 
ambĕkayang Nurwitri Cĕbolang | 

anulya dĕn-jĕngkingake | 

sasambat ngadhuh-adhuh | 

bok dĕnsarĕh babo wong bĕnthing | 

dasihe tan suwala | 

sumanggĕng sakayun | 

sarira sapa darbeya | 

sarpa krĕsna mung sira kang dadi ati | 

tangĕh cipta-a liya || 

5. Wus anjathok malĕsĕt kinĕmpit | 
amĕngthongol sangandhap saptangan | 
sangsaya sru pandĕdĕle | 

tatkalane ginalur | 

pamipite dipun kĕndhoni | 

pinolah mĕndat-mĕndat | 

srĕg pangraosipun | 

tĕmah lalu kanikmatan | 

gatining kang asmara badan marinding 

datan kĕna ingampah || 

6. Mancur kadi kĕndhi kĕbak warih | 
ingĕthurkĕn kalihe ĕstrĕnan | 
samudana sasambate | 

sarwi anyiwĕl pupu | 

adhuh mati thik ngene iki | 

bisa tĕmĕn si kakang | 

wĕh tamba lara kung | 

ki warok tyas sru sumĕngka | 

purusane kaduk mukok-mukok tajin | 

ngalumpruk tanpa daya || 

7. Tandya (ng)gĕblag palarasan mijil | 
kang wus anĕng sangajĕnging lawang | 
trangginas lumĕbĕt age | 

tan siwah lir rumuhun | 
cacangkoke praptĕng katitih | 
wanci pajar gidiban | 
antuk wong rongpuluh | 
galare ambĕn binĕnggang | 
pramilane ambĕne katon gumrining | 
mung longan lir ler-leran || 

8. Kang wus samya kasĕmbadaning sih | 
anak bojo atanapi kadang | 
rinubakkĕn sakarsane | 

sarwi nyangking pisungsung | 

saanane adining wukir | 

yĕn ana sinĕnĕngan | 

sinangonan lulut | 

utawi sinungan basa | 

nyĕnyĕs arum manis angenaki ati | 

myang sinungan branarta || 

9. Siyang ratri giliran (n)dalidir | 
kawanguran tĕtangga parapat | 
guyub jumbuh pikajĕnge | 
trĕsna sih mring Masipun | 
atanapi maring Nurwitri | 
kaliye kakĕmatan | 

mung tĕrkadhang ĕstu | 

mila tan na antaranya | 

yĕn laka-a mangsa ngukupa kang jisim | 

anjajah jinamahan || 

10. Wĕkdal ajĕg bae mring pandhapi | 
bakda wĕktu wangsul mring pondhokan | 
kadhang jagong lan kyaine | 

(n)jawi pondhok supĕnuh | 
jalĕr ĕstri sami ngĕntosi | 
nuju bakdaning Ngisa | 
mung santri kang wangsul | 

Nurwitri miwah Cĕbolang | 

mung Ki Wisma pinarak anĕng pandhapi | 

Cĕbolang lon lingira || 

11. Mring Ki Wisma tiyang tanah ngriki | 
amaratah bandhol kawarisan | 

tan wangwang marang patine | 
tĕguh timbul agĕcul | 
tatag tĕtĕg anglalanangi | 
paran ta marmanira | 

Ki Wisma lingnya rum | 

laila pajar pasaja | 

saking ulun jatose ingkang mijĕni | 

mĕnggah krĕdyating manah || 

12. Muhung kinarya-a jagi dhiri | 
rĕhning asring kĕkesahan tĕbah | 
supadi kĕndĕl manahe | 
nanging wusananipun | 

botĕn kadi ciptanirĕki | 
kinarya sasongaran | 
gĕgĕmblungan gĕndhung | 
kados kang sampun kawuryan | 
sisip sĕmbiripun amlarati dhiri | 
konyoh upamenira || 

13. Mirid lamun angandĕlkĕn yĕkti | 
anglimputi marang kaĕngĕtan | 
rĕhning ngagĕsang tuhune | 
nĕng donya sakaratul | 

tan bĕbakal praptaning lalis | 

luhung angraosna | 

carita linuhung | 

pathake narendra Ngĕsam | 

duk puniku kĕpanggih lawan (n)Jĕng Nabi 

Ngisa mangka Rohullah || 

23 Kyai Nursubadya andongĕngakĕn kapanggihipun pathakipun (cumplungipun) 
Raja Ngĕsam kalihan Nabi Ngisa. Pathak kagĕsangakĕn lan nyariosakĕn 
lĕlampahanipun ing alam pĕjah dumugi siksa naraka. Wĕkasan kagĕsangakĕn 
malih, murih martobat sungkĕm ing Gusti Allah anut tuntunan agami ... 
kaca 187-209 

14. Kang kasĕbut ing kitab Mamahi | 
jinawĕkkĕn sratan maksih Arab | 
ananging ulun yĕktine | 

tan apil criyosipun | 

dhuh Kemase lamun nyarĕngi | 

amaos lagu praja | 

Cĕbolang panuju | 

kitab wus sinungkĕn marang | 

Mas Cĕbolang tinampĕn saksana wiwit | 

Sarkara-tururarya || 

15. Amiwiti amuja Hyang Widdhi | 
kang murah ing donya sih ngakerat | 
mugyantuk kang supangate | 

sarta lan bĕrkahaipun | 

Kangjĕng Nabi Muhammad tuwin | 
sagung para ambiya | 
mukmin musim sagung | 
mugi sami atulunga | 

anuwunkĕn pangapuraning Hyang Widdhi | 
kabĕh makluke Allah || 

16. Gya atangat bĕbuka wawarti | 
mring sagunging nak putu sadaya | 

Nabi Ngisa Rohullahe | 
nalikanya lumaku | 
midĕr-midĕr jawi nagari | 

Ngĕsam nĕnggih ing kuna | 
kĕndĕl ing dĕlanggung | 
amanggih pathak wong kuna | 

Nabi Ngisa pathak arsa dĕntakoni | 
ngunandikĕng wardaya || 

17. Sirah pathak katingal wus putih | 

tanpa gĕmbung gumlundhung nĕng lĕmah | 

Nabi Ngisa mandhĕg age | 
amikir jroning kalbu | 
langkung wĕlas Nabi ningali | 
samana andĕdonga | 

Nabi Ngisa luhung | 
ing Allah kang maha mulya | 
mugi-mugi pathak kĕna dĕntakoni | 
saking wĕlas tumingal || 

18. Pandongane Nabi ya Lillahi | 
ya sayidi wa malaiika | 
mangkana rapal jawane | 

he Allah Pangeranku | 

Gustiningsun panuwunmami | 
dhatĕng kagungan Tuwan | 
amba wlas andulu | 
anĕnggih dhatĕng pun pathak | 
dene botĕn kenging dipuntakĕni | 
amba nuwun ing Tuwan || 

19. Mugi-mugi Tuwan angidĕni | 
yĕn kawula takĕni kang pathak | 
tan antara nora suwe | 

ana swara karungu | 

saking arah Nabi dumĕling | 

mĕngkene ingkang swara | 

hĕh Nabi linuhung | 

lah sira ta takonana | 

marang pathak ingsun akon anauri | 

marang tatakonira || 

20. Kangjĕng Nabi Ngisa tanya aris | 
marang pathak hĕh pathak wong kuna | 
kang ilang kulit daginge | 

lah ta sira sumaur | 
kapan ingsun ingkang nakoni | 
kalawan kodrating Hyang | 
pathak gya sumaur | 
lawan ing lesan pasekat | 
ngucap klimah Lailaha Illalahi | 
wa Ngisa-u Rohulah || 

21. Inggih gusti Nabi kang linuwih | 
lah punapa kang tuwan danguwa | 
inggih kawula jawabe | 

anging Allah kang Agung | 

ingkang kinon amba nauri | 

ngandika Nabi Ngisa | 

pathak apa iku | 

sira pathak apa lanang | 

ingkang mau apa sira wong pawĕstri | 

duk nalika nĕng donya || 

22. Lawan ingsun tatakon ing nguni | 
apa pathake uwong cilaka | 

apa wong bĕgja maune | 

apa sugih donyagung | 

nalikamu ya maksih urip | 

apa ta pĕkir sira | 

duk urip kang mau | 

apa ta kandhangan ala | 

apa bĕcik mĕlu ewone wong sigit | 

apa ewon wong ala || 

23. Apa sira kandhanganing nginggil | 
apa ĕndhĕk dĕdĕgmu ing kuna | 
lawan sun takon maune I 

wong loma yĕn jinaluk | 
apa kumĕd yĕn dĕn-jaluki | 
salir ingkang katĕdha | 
pĕkir miskin kumpul | 
karana pĕkir malarat | 
sumaura pan ingsun arsa udani | 
nuli sira jarwa-a || 

24. Gya umatur pathak dhatĕng Nabi | 
pan kawula gusti Nabi Ngisa | 
tuhu jalĕr sĕwaune | 

sanĕs ĕstri pukulun | 
lawan malih amba (n)Jĕng Nabi | 
kandhangan tiyang bĕgja | 
mĕnggah awakulun | 
sanĕs tiyang kang cilaka | 
awakamba ing suwau tiyang sugih | 
sanĕs tiyang kang nistha || 

25. Lawan amba golongan wong sigit | 
sanĕs tiyang awon warna amba | 
kang minangka unusane | 

lan malih amba luhur | 

sanĕs tiyang andhap ta Gusti | 

kalĕbĕt tiyang singgah | 

agĕng-inggil ulun | 

lan sayĕkti amba loma | 

dhatĕng arta sanĕs tiyang kumĕt Gusti | 

kalĕbĕt tiyang blaba || 

26. Sarta amba punika (n)Jĕng Nabi | 
ing nalika taksih anĕng donya | 
jumĕnĕng ratu maune | 

nagri Ngĕsam pukulun | 

ing nalika dados narpati | 

tan wontĕn ingkang ngrusak | 

ing karatonulun | 

lami ngadĕg ratu Ngĕsam | 

kula Gusti ngantos kawanatus warsi | 

tan wontĕn kang nukarta || 

27. Lawan malih amba Gusti Nabi | 
duk jumĕnĕng nata nagri Ngĕsam | 
amba sangĕt ing asihe | 
dhatĕng pĕkir sadarum | 

miwah miskin kula asihi | 

amba kang asung boga | 

pĕkir miskin kumpul | 

lan malih Gusti kawula | 

duk jumĕnĕng ratu ing Ngĕsam ta Gusti | 

ing sabĕn-sabĕn dina || 

28. Asidhĕkah kawula (n)Jĕng Nabi | 
saarinya inggih sĕwu dinar | 

pikantuk tiyang sĕwune | 
dinar kalangkung sĕpuh | 
ĕmas nigangdasa-kakalih | 
punika saarinya | 
amba damĕl laku | 
kalawan lampahkawula | 
anyukani tĕdha tiyang kluwĕn Gusti | 
sabĕn ari tan gothang || 

29. Inggih angsal tiyang sĕwu Gusti | 
(ng)gĕnkawula anyukani boga | 
tiyang sĕwu sadintĕne | 
ngantos salaminipun | 

lawan amba Gusti rumiyin | 
kawula asung sandhang | 
sadintĕn tyang sĕwu | 
tiyang kang sami kawudan | 
amba-sungi sandhangan pantĕs prayogi 
sabĕn ari kawula || 

30. Nalikane kawula (n)Jĕng Nabi | 
dados ratu ing nagari Ngĕsam | 
kalangkung sĕnĕng sukane | 
yĕn cangkrama wana gung | 
dipun ayab sakĕhing abdi | 
kathahipun kang wadya | 
tiyang kawanĕwu | 
amangangge sarwa sutra | 

murub mubyar busanane wadyamami | 
kasmaran ingkang miyat || 

298. Asmaradana 

1. Kawula umatur malih | 

ing Gusti (n)Jĕng Nabi Ngisa | 
duk amba jumĕnĕng katong | 
wontĕn ing nagari Ngĕsam | 
dahat sukaning driya | 
pan amba sugih kalangkung | 
nuruti kajĕnging manah || 

2. Duk kawula mĕdal jawi | 
kawula amĕng-amĕngan | 
dĕniring wadyabalane | 
tiyang kang mawi makutha | 
pinatik nawarĕtna | 
mutyara intĕn jumĕrut | 
sasotya di myang pakaja || 

3. Mirah nulya intĕn bumi | 
mangkana pathak pralĕbda | 
anglajĕngakĕn ature | 
nanging kawula punika | 
dhuh Gusti Nabi Ngisa | 
sayĕktine tiyang kupur | 

gagĕtun kasĕp ing mangsa 

4. Nabi Ngisa ngandika ris | 
andangu pathak mangkana | 
ing mangsa pira lawase | 
olĕhira mati ika | 

kapriye tingalira | 
nalikane anĕng kubur | 
pakewuh apa kang tĕka || 

5. Lan apa maning kang kĕksi | 
kang tinĕmu dening sira | 
lah kapriye sayĕktine | 
rupĕking kubur punika | 
kalawan pancabaya | 
tĕkane malekatipun | 
patakone kaya ngapa || 

6. Umatur pathak ring Nabi | 
ya Nabi Ngisa Rohollah | 

Gusti andangu gatine | 
prakawis kasusahan | 
botĕn wagĕd matura | 
pandamĕl kang dahat agung | 
sami pinanggih sadaya || 

7. Sadangu kawula mati | 
amanggih siksa ngakerat | 
kawanatus tahun rĕke | 
langkung pitungdasa warsa | 
lamine amba pĕjah | 
siniksa wontĕn ing kubur | 
ngakerat langkung musakat || 

8. Ya Nabi Ngisa linuwih | 
amba umatur ring tuwan | 
rikala awit sakite | 

kawula manggĕn panggonan | 
langse ingkang pinajang | 
kapetak-petak mulya gung | 
pinajang inguparĕngga || 

9. Amba linggih ganti-ganti | 
dhatĕng lĕbĕting pajangan | 
nuntĕn karaos sakite | 
amumĕt sirahkawula | 
nĕnggih namung sasangat | 
anuntĕn kawula wangsul | 
alinggih dhatĕng pandhapa || 

10. Sangsaya karaos sakit | 
tan bĕtah anandhang lara | 
kawula tilĕm kanthile | 
malah anangis kawula | 

langkung ing sakitamba | 
juru ladĕn sami ngrungu | 
amba malah galasahan || 

11. Sakathahing para ĕsthi | 

myang sĕlir para parĕkan | 

sami ngupados dhukunne | 
wontĕn ingkang damĕl tamba | 
pra dhukun dhatĕng kesah | 
tamba pintĕn-pintĕn tumpuk | 
kang tumrap badankawula || 

12. Tan wontĕn kang mupangati | 
sakathahing dhukun tamba | 
bokinggih wontĕn sudane | 
sangsaya mĕwahi lara | 

tan wontĕn mayarira | 
raos sangsaya kadudut | 
kawula pongah-pangihan || 

13. sarĕng sakit sampun lami | 
gangsal ari watawisnya | 
tan bĕtah nandhang sakite | 
sumaput panonkawula | 
untu pan ngantos oyag | 
gumĕtĕr jasad sadarum | 
kawula tan sagĕd obah || 

14. Parĕkan sĕlir mijĕti | 

wontĕn ingkang nganggang-anggang 
anggosoki sukuningong | 
sangsaya wimbuh larane | 
tan wontĕn kang mupangat | 
nuli kantaka katĕngsun | 
parĕkan sami karuna || 

15. Wong dalĕm pating jalĕrit | 
gĕgĕr umung jroning pura | 
pating jalĕrit tangise | 
santana kawula-warga | 
sami dhatĕng sadaya | 
botĕn mupangat mring ulun | 
saya pĕtĕng kang paningal || 

16. Nuntĕn kawula ngĕmasi | 
sakĕh wong ing dalĕm pura | 
lir wukir rĕbah tangise | 
sawĕnĕh pan gĕgulungan | 
nĕng siti niba-niba | 

ana nyuwĕk sinjangipun | 
wĕnĕh wontĕn (ng)gĕblog jaja || 

17. Sawĕnĕh anibĕng siti | 
sawĕnĕh angrontog rema | 

amba miyarsa tangise | 
tan wontĕn ingkang mupangat | 
sakĕhe kang nalangsa | 
sadayanya abdiulun | 
sambate kadi gĕrantang || 

18. Nuli malaekat prapti | 
astanya lajĕng anyandhak | 
ĕrohkawula ginĕndhĕng | 
wus pisah kalawan jasad | 
sartane malekat | 
ambĕkta wadhah puniku | 
isinya inum-inuman || 

19. Sukunya malekat kalih | 
saking gung miwah apanjang | 
dhatĕng bumi pitu ngisor | 
lan sirahe malekat | 
langkung gĕng luhur dahat | 
sundhul ing langit kapitu | 
netranya lir pendah surya || 

20. Lan gĕnge suwiwi kalih | 

malekat ingkang prapta | 
suwiwi kanan agĕnge | 
wiyaripun sami jagat | 
wontĕn sawarganira | 
kang kiwa suwiwinipun | 
ing lĕbĕt isi naraka || 

21. nĕnggih malekat kang prapti | 
awakipun warni papat | 
abrit cĕmĕng suwarnane | 
ana kuning ana pĕthak | 
kawula langkung hebat | 
ajrih sangĕt amba (n)dulu | 

de malekat langkung gĕngnya || 

22. Kawula ajrih tan sipi | 
aningali mring malekat | 
nĕnĕm cacahe sirahe | 
sasiki ing tĕngĕnira | 
sirahe malekat | 

sasiki ing tĕngĕnipun | 
sirahe kang malaekat || 

23. Sirah ingkang juga munggwing 
ing ngajĕng prĕnahing jaja | 
sajuga dalamakane | 
prĕnahe wau kang sirah | 
nĕnggih ingkang satunggal | 
sirah wontĕn jĕngkunipun | 
satunggal gĕgĕr prĕnahnya || 

24. Nabi Ngisa ngandika ris | 

(n)dangu malih mring pun pathak | 
apa ta sira atakĕn | 

maring malaekat ika | 
aturipun sang pathak | 
inggih amba takĕn wau | 
sĕmu ajrih amba pĕksa || 

25. Dhuh malekat kadospundi | 
sirah paduka kang kanan | 
punapa ta ing damĕle | 
sauripun malaekat ] 
sirahingsun kang kanan | 
karya (n)jabĕl roh sadarum | 
sakĕhing wong miskin ika || 

26. Ingkang kiwa kadipundi | 
punapa damĕle tuwan | 
sirah paduka kiwane | 
sumaur ris malaekat | 
sirahingsun kang kiwa | 
anjabĕl sakĕh roh iku | 

wong kang nĕng makrig(?) sadaya || 

27. Pathak atĕtakon malih | 
dhumatĕng kang malekat | 
sirah paduka sikine | 

inggih kang wontĕn ing ngarsa | 
punapa damĕlira | 
malaekat sauripun | 
sirahsun ngarsa punika || 

28. Kabutuh anjabĕl maring | 
sagunging umat Muhkhamad | 

Nabi kang wĕkasan dhĕwĕ | 
dhuh Nabi Ngisa Rohollah | 
amba dĕrĕng uninga | 
wadana kalangkung bagus | 
tinimbang sakĕh rainya || 

29. Kang (n)jabĕl umat (n)Jĕng Nabi | 

Muhkhamad bagus piyambak | 
tan wontĕn mĕmpĕr warnine | 
anuntĕn amba tĕtanya | 
nĕnggih ring malekat | 

sirah tuwan malihipun | 
kang wontĕn luhuring pada || 

30. Punapa damĕle ugi | 
sauripipun malaekat | 
anjabĕl ĕroh sakĕhe | 
kang anĕng langit kasapta | 
sagunging malaekat | 
puniku bubuhanipun | 

sakĕh nyawaning malekat || 

31. Amba atĕtanya malih | 
dhumatĕng ing malaekat | 
sirah tuwan sawijine | 

kang wontĕn sor jĕngkunira | 
sumaur malaekat | 
anjabĕl sakĕh roh iku | 
isining bumi kasapta || 

32. Sirah tuwan wontĕn gigir | 
gih kabubuhan punapa | 
malekat alon saure | 

iya iku kabubuhan | 

(n)jabĕl sakĕh roh kopar | 
ahli naraka sadarum | 
puniku kang kabubuhan || 

33. Nabi Ngisa ngandika ris | 
andangu dhatĕng pun pathak | 
ingsun tanya satĕmĕne | 

lah kapriye tingalira | 
ing pati nĕmu apa | 
mungguh sakĕhing pakewuh | 
ing pati apa kang ana || 

34. Pathak matur maring Nabi | 
ya Nabi Ngisa Rohollah | 
paningalamba salinne | 
malaekat (n)jabĕl nyawa | 
dadose tigang pantha | 
kang sapantha karyanipun | 
(m)baurĕksa ing naraka || 

35. Anyĕpĕng gada ngajrihi | 
sapanthanya malaekat | 

(m) basĕngut pinggir nrakane 
satĕngah kang malaekat | 

(n) dhodhok mĕrĕngut kewala 
nĕng tĕpining nrakanipun | 
pitung puluh malaekat || 

36. Rupinipun warni-warni | 
malaekat beda-beda | 
angajrihi sadayane | 
sakathahing malaekat | 
angunci lesanamba | 
tan wagĕt amba calathu | 
binungkĕm ing malaekat || 

37. Kalamun amba ing nguni | 
upami tan binungkĕma | 
lesanamba sayĕktine | 
nalika amba sakarat I 

saking sangĕting lara | 
ĕstu mirĕng sambatulun | 
ing langit kasapta pisan || 

38. Lawan malaekat malih | 
sadaya wau pra samya | 
anutupi netraningong | 
malekat malih ambanda | 
tangan kalih tan obah | 
malekat pitung puluh | 
anggĕrĕt dhatĕng kawula || 

39. Kadi tiyang (ng)gĕrĕt anjing | 
sakathahe malaekat | 

amba ginalandhang bae | 
tinibakakĕn naraka | 

Nabi Ngisa ngandika | 
lah ta piye rasanipun | 
sira anĕng ing naraka || 

40. Lah ĕndi ingkang ngĕmpĕri | 
apa padha gĕni donya | 
sakala cinĕmplungake | 
munggĕng jĕroning naraka | 
umatur pathak jalma | 
sarĕng amba wus kacĕmplung | 
mungkur malaekat samya || 

299. Pangkur 

1. Dhuh Nabi Ngisa Roholah | 
tatkalane amba nĕng ing yomani | 
sarĕng kawula kacĕmplung | 

ing naraka kawula | 
lajĕng ical kulit daging lawan balung | 
amung kantun ĕroh amba | 
kawula ajĕrit-jĕrit || 

2. Anuli amba ingĕntas | 
winangsulkĕn dhatĕng naraka malih | 
roh amba dinĕgĕm asru | 

dhatĕng ing malaekat | 
wangsul marang ngalamdonya awakulun 
sampuning amba siniksa | 
wangsul maring donya malih || 

3. Nuli jasad ingĕdusan | 
kinakapan lawan ing sinjang putih | 
anuntĕn amba pinikul | 

binĕkta mring kuburan | 

wus sinĕlĕhakĕn wau jroning kubur | 

nuli amba ingurugan | 

ing siti kantun gumlinting || 


Jilid 4 - Kaca : 195 


< Serat Centhini Jilid 04 - Halaman : 257 > 


4. Kang ngiring wus mantuk samya | 
apan amba kantun gumuling siti | 
antukipun amba wĕruh | 

amba kantun piyambak | 
anĕng kubur tanpa rowang gumaluntung 
roh-amba winangsulĕna | 
dhumatĕng jasad ngong malih || 

5. Sigra prapta malaekat | 

pan kakalih malekat kang (n)dhatĕngi | 

parĕng amba nuli lungguh | 

sarta manis wacana | 

anulisa anak Adam dipun-gupuh | 

kang kadya panulisira | 

duk maksih anĕng donyĕki || 

6. Amalira tulisana | 
nalikane sira anggawe bĕcik | 
ana ing donya kang tuhu | 
nuntĕn amba angucap | 

lah punapa kang amba damĕl nunurun | 
kalam daluwang tan gadhah | 
punapa kadamĕl mangsi || 

7. Malekat sarĕng angucap | 
kalamira sira gawe dariji | 
mangsine iku idumu | 
kĕrtase tanganira | 

dipun inggal manawa tumuli rawuh | 
malekat kang kaduk sura | 
manawa banjur (ng)gĕbugi || 

8. Apa ta sira anangga | 

panggadane malekat kang (n)dhatĕngi | 
ingkang aran Wanakirun | 
sunbatang datan kĕlar | 
mila enggal anuruta dĕnagupuh | 
nalikane anĕng donya | 
amalira ingkang bĕcik || 

9. Dhuh Gusti (n)Jĕng Nabi Ngisa | 
sarĕng musna nĕnggih malekat kalih | 
tatkalane apitutur | 

dhatĕng jasatkawula | 

nuntĕn prapta nĕnggih malaekat Kirun | 

netranira kadi surya | 

dĕdĕge sundhul wiyati || 

10. Langkung cĕmĕng mukanira | 
malaekat ingkang sami (n)dhatĕngi | 
swaranya lir pendah gludhug | 
remanya jatha gimbal | 

netranira malorok andik kadulu | 
lambe kalih tibĕng jaja | 

kang nginggil anggarut langit || 

11. Malekat kalih angucap | 
ingkang nama Kirun agya nakĕnni | 
satunggalnya Wanakirun | 
alinggih sandhing amba | 

pan kawula kinĕn ngadĕg Wanakirun | 
jangga-amba dipun candhak | 
nuli amba dĕn-gĕbugi || 

12. Kalawan gadane tosan | 
agĕngipun gada sami lan rĕdi | 
sarĕng kawula pinukul | 
mring kalih malekat | 

kanan kering asarĕng pamukulipun | 
balung kulit daging amba | 
wus sirna awor lan siti || 

13. Patakĕnnya asru nyĕntak | 
tingkahipun nĕnggih malekat kalih | 
hĕh ta sapa Pangeranmu | 
makatĕn pangucapnya | 

sampun ical akalamba tan sumaur | 
saking jrih kawula dahat | 
milamba datan nauri || 

14. Badanamba dharodhogan | 
anggĕtĕri ngoplok datan nauri | 
anuli amba pinupuh | 
gadaning malaekat | 

sarta takĕn tan liyan patakĕnipun | 
hĕh hĕh sapa Pangeranta | 
saryanggada gung tininggil || 

15. Amba datan sagĕd jawab | 

botĕn pirsa Pangeran malih-malih | 

amung brahalamba wau | 

ingkang kawula sĕmbah | 

sangsaya sru krodhaning malekat Kirun | 

tan kĕndhat panggadanira | 

kering kanan anggĕbugi || 

16. Anuntĕn amba inguntal | 
dhatĕng bumi siti sarĕng anjĕrit | 
sarya bumi ngucap asru | 
mĕlĕhkĕn ing kawula | 

sira mangan rĕjĕkinira Hyang Agung | 
kang tuwuh sing gigiringwang | 
milane sira suncĕpit || 

17. Sakathahing tĕtanĕman | 
ingkang sami tuwuh ing gigirmami | 
sawĕtune uwohipun | 

sira ingkang amangan | 

nora (n)jaluk brahalanta kayu watu | 
pagene sira tan nĕmbah | 

Pangeran kang murbĕng bumi || 

18. Sira pan satruning Allah | 
wĕkasane samĕngko sira mati | 
katĕmu ing wĕtĕngingsun | 
lah mara ge budiya | 

ingsun cĕpit lah (n)jaluka tulung watu | 
iku ingkang sirasĕmbah | 
brahala mĕngko nĕng ĕndi || 

19. Saksana anuli prapta | 

malaekat wontĕn malih (n)dhatĕngi | 
sakalangkung gĕng aluhur | 
sarta ambĕkta gada | 
malaekat kakalih duk praptanipun | 
tan wontĕn suwaranira | 
sru lajĕng sami (ng)gĕbugi || 

20. Nuli wontĕn undhang-undhang | 
ngisor Aras swara asru dumĕling | 
kapyarsa anguwuh-uwuh | 
sĕrĕdĕn ing naraka | 

ya kang sira gĕbugi dimĕne ajur | 
balung daging kulitira | 
tantara cinandhak aglis || 

21. Malekat kalih tumandang | 
angrĕrĕwĕng dhatĕng kawula yĕkti | 
sarĕng prapta pinggiripun | 
naraka kantar-kantar | 

amba lajĕng jinungkirakĕn rumuhun | 
gya cinĕmplungkĕn naraka | 
balung daging marotholi || 

22. Asru ing panjĕritingwang | 

ing karaos kadi kapirĕng langit | 
langkung sangĕt sakitipun | 
bĕbalung kulit sirna | 

mung pinanggih raosing sakit kalangkung | 
sanajan jasat wus sirna | 
myang sinom-amba barindhil || 

300. Sinom 

1. Kawula matur ing tuwan | 

Nabi Ngisa Rohulahi | 
duk amba wontĕn naraka | 
pintĕn-pintĕn warsa Gusti | 
lami manjing ing agni | 
inggih jroning gĕni murub | 
saksana dipunĕntas | 
dhatĕng malekat kĕkalih | 

nĕng ngandhaping Aras unggyanipun ngĕntas || 

2. Amba nĕng ngandhaping Aras | 
kawula inggih ningali | 
ngandhaping Aras katingal | 
ing Kursi kalangkung adi | 
pinatik intĕn bumi | 

mirah abang wungu dadu | 

Kursi cahya sakawan | 

tĕngahing Aras satunggil | 

satunggilnya mungging sakiwaning Aras || 

3. Ing ngajĕng Aras satunggal | 
ing wingking Aras satunggil | 
kursi wau langkung jĕmbar | 
papaĕse warni-warni | 

yĕn tinon (m)balĕrĕngi | 

ting karĕlip ting palancur | 

amba takĕn malekat | 

sintĕn ingkang dĕncaosi | 

linggih Kursi sakawan apelag-pelag || 

4. Sumaur kang malaekat | 
ingkang dĕncaosi Kursi | 
papat ingkang endah-endah | 
kang sawiji Nabi Brahim | 
ingkang sijine nĕnggih | 
nabi kĕkasih Hyang Agung | 
aran Nabi Muhkamad | 
wĕkasanne para nabi | 

panutannya manungsa sangalamdonya || 

5. Apadene kang sajuga | 
ingkang sinaosan Kursi | 

Nabi Musa Kalamolah | 
putranya Ngemram linuwih | 

Kursi kalangkung ĕdi | 
papaĕse abra murub | 
pinatik nawarĕtna | 
gĕbyar-gĕbyar (m)balĕrĕngi | 
jangkĕpipun Kursi sakawan punika || 

6. Kawula tanya kang gadhah | 
dhatĕng malaekat Gusti | 
jangkĕpe Kursi sakawan | 
tiga wus wontĕn (ng)gadhahi | 
sĕkawanipun inggih | 
punika gih taksih suwung | 
dĕrĕng wontĕn kang gadhah | 
amba nuntĕn tanya malih | 
malaekat punika sintĕn darbeya || 

7. Jangkĕpe kursi sakawan | 
lah ta sintĕn darbe kursi I 

sauripun malaekat | 
iku ingkang dĕnsaosi | 

Nabi Ngisa ing benjing | 
punika saosanipun | 
jangkĕp Kursi sakawan | 
sampun wontĕn kang darbĕni | 
tan antawis kawula malih binĕkta || 

8. Sinĕrĕt ing malaekat | 
cinĕmplung naraka malih | 
binĕkta ring malaekat | 
arsa ring naraka malih | 
juru naraka Jakhim | 
kawula binĕkta ambyur | 
malekat Jabaniyah | 
amba Gusti sru nyakari | 

rai amba kwula cakari priyangga || 

9. Lan amba awas tumingal | 
jroning naraka kaĕksi | 
wontĕn tyang sĕpuh satunggal | 
wontĕn jro naraka linggih | 
(m)basĕngut netra andik | 
kukus mĕdal irungipun | 
kinĕpung malaekat | 

Jabaniyah kanan kering | 
gulunipun dhinadhung ing malaekat 

10. Ing rante wĕsi apanjang | 
tiyang sĕpuh dĕntakĕni | 
jinirĕt ing malaekat | 
kanan kering aningsĕti | 
ing gulu rante wĕsi | 
netranya andik (m)basĕngut | 
sru ngucap malaekat | 

lah payo budiya aglis | 

tan antara cinĕmplungakĕn naraka || 

11. Sinabĕtakĕn jro nraka | 
kang rante wĕsi ningsĕti | 
ing gulunipun manungsa ] 
ing kering kanan ningsĕti | 
pitung ĕwu asteki | 

rante wĕsi panjangipun | 
kang kocap Daliling nas | 
saumal yakin saluki | 
iya iku dosane ing wong duraka || 

12. Nora ngimanake Allah | 
mangeran ing liyanĕki | 
lah punika siksanira | 
ginĕndĕng gulunya iring | 
malekat kang nyĕkĕli | 
kanan kering (m)batĕk asru | 
sinabĕtkĕn jro naraka | 

kulit daging marotholi | 
sasampuning ilang kulit dagingira || 

13. Apan nuli binĕbĕdan | 
tiyang sĕpuh wau ugi | 
kang ilang kulit dagingnya | 
sinalinan sakĕh kulit | 
pitung dasa kĕhnĕki | 
sasampuning kulitipun | 
ing jro bĕbĕt punika | 
kĕbĕg sagung sawĕr mandi | 

lan kalabang kalajĕngking kĕbĕg gimbal || 

14. Saupama ngidĕnana | 

Allah ingkang Maha Sukci | 
yĕn sawĕr wau nguntalla | 
masthi wus nguntal babar ji | 
ing sawĕr (m)blĕbĕt(n)dhĕlik | 
tĕmahan nyokoti asru | 
kalajĕngking klabang | 

ugi sami anyokoti | 
sĕsambate jĕrat-jĕrit sabĕn dina || 

15. Inggih Gusti Nabi Ngisa | 
amba sumĕrap pribadi | 
tiyang kang wontĕn naraka | 
warna-warna siksanĕki | 
wontĕn sawĕr gĕng nĕnggih | 
amblĕbĕt awak sakojur | 
tansah pinulĕt ngula | 

sarta lambe cinakoti | 

myang malekat tan kĕndhat (ng)gadani sirah || 

16. Sarta amĕlĕhkĕn ika | 
malaekat sadayĕki | 

ring malekat sami (ng)gada | 

jaluka tulung sirĕki | 

kang sira sĕmbah nguni | 

nalika nĕng donya iku | 

kayu watu kang ko(k)sĕmbah | 

ing saiki ana ngĕndi | 

lah jaluka salamĕt kang sira sĕmbah || 

17. Malaekat sigra nyandhak | 
ing rante wĕsi tinarik | 
rante pitungpuluh hasta | 
kang anjirĕt gulu iring | 
sinabĕtakĕn aglis | 
jinungkirkĕn rainipun | 
kulit daging malĕsat | 
malaekat ngucap wĕngis | 

lah ta iki walĕse wong kang duraka || 

18. Yata wau Nabi Ngisa | 
miyarsa aturirĕki | 
pathak ratu Sam ing kuna | 
nalika wontĕn yumani | 
sakala Kangjĕng Nabi | 

Ngisa nuli nangis asru | 
kagagas miyarsa turnya | 
pathak agya matur aris | 

Allah Gusti sampun paduka karuna || 

19. Dĕrĕng tĕlas aturamba | 
adhuh Gusti Kangjĕng Nabi | 
tingkahipun tyang duraka | 
kang wontĕn naraka Gusti | 
ambyarsa matur malih | 
kagyat Nabi Ngisa ngrungu | 
ature punang pathak | 
kĕndĕl tangise (n)Jĕng Nabi | 

lir maskentir ature lamun kapyarsa || 

301. Maskumambang 

1. Aturipun risang pathak angĕnĕni | 
dhuh Gusti Rohulah | 

ing pamirsa-amba malih | 
warna-warnining naraka || 

2. Pitung pangkat pyambak-pyambak siksanĕki | 
inggih tundha sapta | 

pangkatipun ngandhap nginggil | 
sapangkatnya lĕlampahan || 

3. Sangangatus warsa ngandhap lawan nginggil | 
pangkat kang kapisan | 
naraka-jahanam Nabi | 

pangkat kalih namanira || 

4. Nraka-salkar tri nraka-kusamah nami | 
pangkat ping sakawan | 
nraka-sangir namanĕki | 

pangkat gangsal nraka-satar || 

5. Pangkat ping nĕm nraka-jakim namanĕki | 
pangkat kaping sapta | 
nraka-awiyah mungkasi | 
naraka-jakim punika || 

6. Ingkang dipun acaosi mring jakim Gusti | 
sang Pirngon ing kuna | 

lan sawadya balanĕki | 
dene ta naraka-satar || 

7. Saosane sadaya titiyang kapir | 
manggon nraka-satar | 
wondening naraka sangir | 

eblis ingkang cinawisan || 

8. Sawadyane (ng)gĕnnira ngirup-ngirupi | 
sakĕhing manungsa | 

kaajak manjing mring sangir | 
jalma kang manut ing setan || 

9. Mila eblis sru (ng)gĕgodha maring jalmi | 
ingajak ginonjak | 

umanjing maring yomani | 
kinarya dhasar nĕng ngandhap || 

10. De pyambake punika wontĕn ing nginggil | 
jalma ingkang samya | 

korup panggodhaning eblis | 
manggon ing ngandhap priyangga || 

11. Pramilane ing ngagĕsang dipuneling | 
dĕnyitna waspada | 

ywa ngantos pĕpeka malih | 
sĕmbrana sayĕkti tiwas || 

12. Sampun ngantos supe ingkang Maha Sukci | 
dhuh Gusti (n)Jĕng Ngisa | 

amba matur tuwan malih | 
mĕnggah kusamah naraka || 

13. Panggenanne sakĕhing kapir Yahudi | 
sawadyabalanya | 

kusamah saosannĕki | 
dene ta naraka lalta || 

14. Panggenanne inggih kapir nasarani | 
latu mulat-mulat | 

mangkya nraka jahanammi | 
saosan kang darbe benjang || 

15. Umatipun (n)Jĕng Nabi Rasululahi | 
inggih Nabi-duta | 

Muhammad ingkang sinĕlir | 
umat kang sami duraka || 

16. Ing Pangeran tan manut sarengat Nabi | 
jahanam unggyannya | 

dhuh Gusti Ngisa (n)Jĕng Nabi | 
duk amba niyat naraka || 

17. Warni sapta kados kang katur ing Gusti | 

(n)Jĕng Nabi ngandika | 

pathak pitutura malih | 
kang anĕng yomani-nraka || 

18. Kathah warninira kang siniksa Gusti | 
mandah uwas mulat I 

kanthanya saĕstu nangis | 
de kang sami nĕng naraka || 

19. Sawarnining dĕdosa nĕng nraka sami | 
nangis ngaru-ara | 

sabĕn nraka (m)bilaĕni | 
tan saos ing pinggir tĕngah || 

20. Pinggiripun tĕmbaga abrit kinardi | 
pindha wangwa muncar | 
amurub kagiri-giri | 

ulate kanang tĕmbaga || 

21. Ing lĕbĕt katimah ajur kang kinardi | 
minangka wedangnya | 
mĕmblĕg-mĕmblĕg umobnĕki | 
pindha galudhug swaranya || 

22. Pĕtĕng dhĕdhĕt pindha bĕgowong Hyang Rawi 
bĕnduning Pangeran | 

kanan kering andhatĕngi | 
ing wingking ngajĕngan duka |] 

23. Tan antara sawĕr agĕng andhatĕngi | 
kalangkung gĕngira | 
panjanging sawĕr (n)Jĕng Nabi | 
lampahan saptĕwu warsa || 

24. Netra pindha Hyang Rawi kĕmbar ngĕbĕki | 
galak naut ngakak | 

panĕmbur sakĕthi riris | 
upasnya ingkang dhumawah || 

25. Ing manungsa mung satĕtĕs tanpa dadi | 
luluh nir kukuban | 

nĕnggih wontĕn jalma siki | 
dipun siksa nĕng naraka || 

26. Winor lawan timah ajur munggĕng pĕthi | 
jro pĕthi dahana | 

jĕmbaring pĕthi watawis | 
sĕwu pandĕlĕng tĕbihnya || 

27. Tan antara manungsa kang kinĕn manjing | 
jro pĕthi dahana | 

dene kawula (n)Jĕng Nabi | 
siniksa ing malaekat || 

28. Tinunggilkĕn ing setan salaminĕki | 
dumĕh setan ingkang | 
ambĕbedhung amiwiti | 
tinuntun maring maksiyat || 

29. Ing nalika ing donya ulun umiring | 
panggodhaning setan | 

pramila siksamba Gusti | 
tinunggilkĕn setan lanat || 

30. Sawĕr agĕng tansah mulĕt anyokoti | 
rĕbat dhucung lawan | 

kalabang myang kalajĕngking | 
angrĕp ngĕntupi kawula || 

31. Jĕlĕh-jĕlĕh tan kĕlar nandhang ing sakit | 
myang sruning agila | 

(n)Jĕng Nabi Ngisa tanya ris | 
maring pathaking narendra || 

32. Nĕng naraka pirang tahun laminĕki | 

Gusti lami amba | 

nĕng jroning naraka api | 
pitung dasa catur warsa || 

33. Sadangune ulun nĕng nraka-yomani | 
nandhang siksaning Hyang | 
mangka sadintĕn ing akir | 

sĕwu dintĕn ngalamdonya || 

34. Sĕwu ari ing akir donya saari | 
ulun kagawokan | 
samantĕn laminirĕki | 

(ng)gĕnulun anandhang siksa || 

35. Nahĕn Kangjĕng Nabi Ngisa duk miyarsi | 
ature kang pathak | 

(n)jĕthung sĕmu waspa mijil | 
marawayan pangarasan || 

36. Sru kagagas ature pathak ngĕnani | 
tyas Nabi karantan | 

pathak nulya matur malih | 
dhuh Gusti Nabi Roholah || 

37. Ulun anĕng nraka sasambat (n)dĕrwili | 
midhangĕt suwara | 

saking arah amĕlingi | 
kang swara dumĕling endah || 

38. Datan kenging upamĕkkĕn saminĕki | 
ujaring kang swara | 

malekat wangsulna malih | 
ĕrohe pathak narendra || 

302. Mĕgatruh 

1. Sru kayungyun pathak amiyarsa tutur | 
ing swara lamat dumĕling | 
mangkono pamyarsanipun | 
sira pathak nĕng yamani | 

ujare swara katongton || 

2. Kĕh malekat pakĕnira dĕnagupuh | 
rohing pathak nĕng yomani | 
wangsulna mring pathakipun | 
kang anĕng tĕpining margi | 
kang wus nir daging mandholos || 

3. Krana iku wong loma lila arta gung | 
sarta kĕh sidhĕkahnĕki | 

mring wong pĕkir miskin amung | 
sanadyan ta iku kapir | 
nĕmbah mring brahala yĕktos || 

4. Nanging akĕh kabĕcikanirĕng dangu | 
sidhĕkahe sabĕn ari | 

pĕkir miskin sadayĕku | 
sinung sandhang pangan mintir | 
sadinane sĕwu uwong || 

5. Lawan agung urmatira mring tĕtamu | 
sadina-dina kang prapti | 
parentahing wadyanipun | 
sakĕhing tamu ywa kongsi | 
kurang sĕgahing sang katong || 

6. Lawan lila asidhĕkah dinar sĕwu | 
tanpa kĕndhat sabĕn ari | 

antuk wong sĕwu kang sinung | 
salawase madĕg aji | 
mangkono ingkang lalakon || 

7. Mung cacade sri Ngĕsam iku wong kupur | 
nĕng donya nora marsudi | 

agama Islam linuhung | 
sigĕg swara kang dumĕling | 
kang kapirĕng pathak katong || 

8. Kocap Kangjĕng Nabi ing sadangunipun | 
myarsakkĕn aturirĕki | 

pathak duk mirĕng swarĕku | 
tamate aturirĕki | 

(n)Jĕng Nabi malih tanya lon || 

9. Hĕh ta pathak ingsun tanya mring sirĕku | 
kaume sapa ing nguni | 

pathak matur kaum-ulun | 
ing Gusti Ilyas (n)Jĕng Nabi | 
hĕh pathak duk madĕg katong || 

10. Anĕng Ngĕsam amĕngku nagara agung | 
lawan sawadyanirĕki | 

apa sasĕmbahanmu | 
kang sira-pangeran yĕkti | 

pathak matur manis alon || 

11. Ingkang ulun sĕmbah ing salaminipun | 
lan sawadyabala mami | 

sapi gung pelag kalangkung | 

Nabi Ngisa dangu malih | 
maring pathak lingira lon || 

12. Sapi ulĕs apa kang sinĕmbah iku | 
sri pathak turira aris | 

Gusti ulĕsipun lĕmbu | 

kang amba anggĕp Hyang Widdhi | 

lir mutyara abrit nyarong || 

13. Sungunipun inggih mutyara linuhung | 
taracak mutyara adi | 
gĕbyar-gĕbyar yĕn dinulu | 
gulunipun lĕmbu Gusti | 

ulunpatik rĕtna kaot || 

14. Intĕn bumi hĕrwarih miwah hĕrlaut | 
sinawang muncar nĕlahi | 

lir sagĕd molah kang lĕmbu | 
mĕnggah sirahipun sapi | 
akik jĕnar mubyar nyarong || 

15. Netra kalih kumala sirah linangkung | 
sajĕbug agĕngirĕki | 

malerok andik dinulu | 
mangsuli sungunya sami | 
narancang pinulas kaot || 

16. wontĕn abrit pĕthak jĕnar asri mungguh | 
mas slaka suwasa adi | 

kang kinarya suku lĕmbu | 
dĕdĕg purusa gĕng inggil | 
sasampuning lĕmbu dados || 

17. Amba sawang-sawang warninira bagus | 
endah adining kang sapi | 

patikbra nglocitĕng kalbu | 
cacate sĕmbahanmami | 
tĕka tan bisa calathon || 

18. Yĕn bisa-a ngucap lir gĕsang puniku | 
ingsun-pangeran sayĕkti | 

tan antara setan kathung | 
manjing jro garbaning sapi | 
nywara mĕdal lesan alon || 

19. Pangucapnya ĕngah-ĕngah glĕndĕm arum | 
sarĕng lĕmbu sagĕd angling | 

amba myang sawadyaulun | 
manĕmbah sujud ing sapi | 

mangeran ing lair batos || 

20. Nabi Ngisa pangandikanira arum | 
hĕh ta pathak saupami | 

ingsun nunuwun Hyang Agung | 
lamun kaparĕng ing Widdhi | 
kabul ing pandonganingong || 

21. Ingsun nyuwun umurmu bisane wangsul 
urip bali mring donyĕki | 

apa sira isih kupur | 
nĕmbah mring brahala maning | 
sapi ko(k)ĕstha Hyang Manon || 

22. Pathak ratu tanggap manis aturipun | 
dhuh Gusti (n)Jĕng Roholahi | 
amba kapok tobat ĕstu | 

pami wangsul donya malih | 
botĕn pisan amba kupor || 

23. Nabi Ngisa pangandikanipun arum | 
hĕh ta pathak mung ywa kibir | 
mĕsthĕkkĕn durung kinaruh | 
manawa na sihing Widdhi | 

Allah kang murah sih yĕktos || 

24. Ingsun wĕlas tumingal marang sirĕku | 
(n)gonnira uwis ngalami | 
kacĕmplung ing naraka gung | 
pirang nraka kok lakoni | 

siksa kuwasĕng Hyang Manon || 

25. Lamun ana papasihane Allahu | 
sira bisa urip lami | 

apa manuta maring sun | 
nurut ing parentahmami | 
apa bali kupur kothor ]| 

26. Pathak ngasih-asih manis aturipun | 
dhuh Gusti tobat wakmami | 
sok-ugi gĕsang katĕngsun | 
miturut ing rĕh (n)Jĕng Nabi | 
angĕstokkĕn lair batos || 

27. Nabi Ngisa sih wĕlasira lumuntur | 
pangandikanira aris | 

sanadyan sira wong kupur | 
nĕmbah mring brahala sapi | 
nanging kĕh amalmu yĕktos || 

28. Asidhĕkah kalawan eklasing kalbu | 
lah paran karĕpirĕki | 

lan tekatmu kang saĕstu | 
ingsun arsa amiyarsi | 

awit sirĕku wis wĕroh 

29. Ing sakĕhe naraka kaananipun | 
pathak aturira aris | 

dhuh dhuh (n)Jĕng Nabi linuhung | 

amba nunuwun ing Gusti | 

sih marma awlas maring ngong || 

30. Aparinga pitulung mring jasatulun | 
sinuwunakĕn ing Widdhi | 

sagĕd gĕsang malih ulun | 
lantaran saking (n)Jĕng Nabi | 
amba nut agami kaot || 

31. Angibadah ing Allah kang Maha Luhur | 
sok ugiya gĕsang malih | 

wangsul mring ngalam donyĕku | 
sĕdya muhung bĕkti Widdhi | 
amba sampun tobat kapok || 

32. Siniksa ring malaekat langkung kawus | 
ĕstu miturut (n)Jĕng Nabi | 

myang mantĕp eklasing kalbu | 
nadyan kinon anglampahi | 
ngibadah bĕkti Hyang Manon || 

33. Anglangkungi sakĕhe makluk sadarum | 
umatipun Kangjĕng Nabi | 

tuwin Nabi sadayĕku | 
tan kadi umatirĕki | 

(n)Jĕng Nabi Rasul kinaot || 

34. Nabi Ngisa mĕsĕm angandika arum | 
ing samĕngko durung lair | 

Nabi Muhkamad linuhung | 

(m)benjing ing sapungkur mami | 
jumĕnĕng nabi wus pantog || 

35. Kakasihe Hyang jangkĕp nĕm sarengatun | 
sanadyan jiwĕngong iki | 

bangĕt (ng)gonningsun kayungyun | 
dadya umat kang sinĕlir | 

Nabi kĕkasih kinaot || 

36. Pathak matur kintĕn-kintĕn lairipun | 

Mukhamad benjing punapi | 

Nabi Ngisa wacana rum | 
mung Allah kang ngudanĕni | 
pathak matur malih alon || 

37. Adhuh Kangjĕng Nabi Ngisa Rohulahu | 
sru sangĕt panuwunmami | 
tumuntĕning angga-ulun | 

gĕsang anĕng donya malih | 

(m)bok bilih sĕlak binopong || 

38. Ing malekat binĕkta mring naraka pyu | 
sumangga Gusti dĕnaglis | 
sadangune amba matur | 
manah manggung kĕtir-kĕtir | 
pamucunge kang katongton || 

303. Pocung 

1. Nabi Ngisa sru wĕlas duk myarsa atur | 
pathak langkung tobat | 

rubĕt pakewuh ing pati | 
sinangsaya kinĕlĕm anĕng naraka || 

2. Wusing matur pundirangan mili kang luh | 

Gusti ĕstu tobat | 

tan nĕmbah brahala malih | 

sru kaduwung ngĕmungna kang wus kalakyan || 

3. Amba sĕngguh tiyang anglampahi kupur | 
manggih karaharjan ] 

wasana kaananĕki | 

duk nĕng kubur kewala wus manggih siksa || 

4. Nĕng akerat ginada malekat ulun | 
angga anggalĕpang | 

sinuwir jinuwing-juwing | 
tanpa mĕndha raintĕn dalu siniksa || 

5. Dhuh dhuh adhuh Gusti Nabi Roh Allohu | 
amba asm dahat | 

nyuwun lumunturing kang sih | 
ginĕsangna wangsul maring ngalam donya || 

6. Prasĕtyamba yĕn wus gĕsang lir duk wau | 
dĕmi Allah Akbar | 
sadhawuh-dalĕm (n)Jĕng Nabi | 
anglampahi raintĕn dalu ngibadah || 

7. Amumuji ngluhurkĕn Asma Hyang Agung | 
janji amba gĕsang | 

nĕng donya praptaning lalis | 
datan nĕdya nalisir agami mulya || 

8. Kangjĕng Nabi lumunturing wĕlasipun | 
mring pathak narendra | 

tandya ngambil toyastuti | 

salat kalih rĕkangat sawusnya salam || 

9. Nulya sujud andodonga Hyang Mahagung | 
ya Ilahi amba | 

sayidi ya wa lai | 

ya marid ya samat kang rapal maknanya || 

10. e Pangeran Kang Agung amba nunuwun | 

Tuwan anggĕsangna | 

pathak gumluntung kaswasih | 
kang mandhilis sirna kulit dagingira || 

11. Myang sagĕda wangsul malih mring donyĕku | 
sru kapengin iman | 

tan antara Nabi myarsi | 

swara nguwuh saking Arah prĕnahira || 

12. Sabda gaib dumĕling pamyarsanipun | 
e Nabi minulya | 

Ngisa ĕstu Roholahi | 

nuli konĕn ngadĕg si pathak dĕnenggal || 

13. Ingsun ingkang dhawuh ngidĕni karsamu | 
ing panuwunira | 

ingsun tartamtu (n)jurungi | 
panyuwune si pathak anyuwun gĕsang || 

14. Awit akĕh sidĕkahe duk ing dangu | 
asih ing sasama | 

pĕkir miskin anak yatin | 

lilĕng donya tan rumangsa darbĕnana || 

15. Darma gadhuh kasĕrĕnan barana gung | 
nora ngrasa gadhah | 

kabĕh kagungane Widdhi | 

Nabi Ngisa tatela pamyarsanira || 

16. Ri saksana Nabi Ngisa Roholahu | 
mijil Siti Maryam | 

pathak dĕnadhĕp liniling | 

sarwi nguwuh-uwuh mring pathak narendra || 

17. eling-eling pathak kang ilang kulitmu | 
myang dagingmu sirna | 

gya ngadĕga awit saking | 
kuwasanne Allah kang karsa pribadya || 

18. Lah tangiya pathak tan antara dangu | 
gĕsang paripurna | 

warna bagus kadi nguni | 
gurawalan sujud anungkĕmi pada || 

19. Sarta ngucap kalimat Sahadat luhung | 
karuna mlasarsa | 

prasĕtya mawanti-wanti | 

amba Gusti dĕmi (m)botĕn pisan-pisan || 

20. Nyakuthokkĕn Pangeran Kang Maha Luhur | 
kawus wus kawawas | 

yĕn kadosa nguni-nguni | 

tinikĕlna siksa kubur ing akerat || 

21. Nabi Ngisa mĕsĕm angandika arum | 
papacuh manira | 

ywa pisan-pisan sirĕki | 
adarbeya panyana lamun manira || 

22. Bisa nguripakĕn uwong kang wus lampus | 
satuhu mung darma | 

atas karsane Hyang Widdhi | 
anguripkĕn ing sakathahnya kang pĕjah || 

23. Amatĕni makhkluk kang urip sadarum | 
nanging wĕkasingwang | 

ywa pĕpeka dĕnaeling | 

ing wĕkasan sira wus ngicipi siksa || 

24. Ywa katungkul kang bĕnĕr tekadirĕku | 
nĕtĕpi ywa pisan | 

nyakuthokkĕn ing Hyang Widdhi | 
pathak nĕmbah-nĕmbah umatur sandika || 

25. Nuwun Gusti (n)Jĕng Nabi panutanulun | 
nadyan nir pacuhan | 

amba datan supe yĕkti | 

miris maras katongton urubing nraka || 

26. Ngalad-dalat nyalat sangĕt bĕntĕripun | 
miwah malaekat | 

pating barĕkis ngajrihi | 
pinipit ing bumi kasapta sarosa || 

27. Ulun matur Gusti ing sayĕktosipun | 
swarga myang naraka | 

taraju uwot mustakim | 

patakĕnning malekat duk nĕng kuburan || 

28. Miwah dipun gada Karun wa Nakirun | 
sadayĕku ĕkak | 

mila amba ing samangkin | 
sakalangkung nalangsa pasihing Suksma || 

29. Nabi Ngisa atusing miyarsa atur | 
aris angandika | 

lah wis kariya basuki | 

ingsun ayun nutugakĕn lakuningwang || 

30. Pathak ngraup pada anungkĕmi suku | 
karuna mlasarsa | 

amba tumuntur ing Gusti | 

ing saparan pĕjah-gĕsang aywa pisah || 

31. Kangjĕng Nabi pangandikanira arum | 
bangĕt panrimĕngwang | 

nanging tan susah tutwuri | 

tandya musna sri pathak kantun anggana || 

32. Nĕngna kang wus musna kalaratullahu | 
sri Ngĕsam winarna | 

mentar jujur turut wukir | 
asingidan pĕrĕng parang tan kaetang || 

33. Kang karasĕng kalbu mung Allah Ngalimun | 
datan ana liyan | 

kal donya kabĕh siningkir | 

asru mathĕm sumungkĕm kang sipat rahman || 

34. Pathak prabu pratistha ing jurang sirung | 
sasĕlaning arga | 

singup rumpil singit wingit | 

langkung wirang pinanggih samining jalma || 

35. Atmajendra myang wayah tan pinaĕlu | 
wadyaji wandawa | 

sadaya tan praptĕng ati | 

kang kaĕsthi trusing tyas mung pamĕjangnya || 

36. Kangjĕng Nabi Ngisa kawimbuhan kawus | 
duk kataman siksa | 

giris malekat kalaning | 

(n)jirĕt gulu katongton awela-wela || 

37. Umobing kang timah anĕng gĕni murub | 
puniku kawangwang | 

pramila pathak samangkin | 

rintĕn dalu datansah salat sĕmbahyang || 

38. Datan pĕgat ngluhurkĕn Asma Hyang Agung | 
asujud sadina | 

sadina sujud salat-i | 

lan arukuk saari rukuk kewala || 

39. Gya asujud ihtidal sadina muput | 
kalamun wus bakda | 

tandya awit salat maning | 

pan mangkana lakune sadina-dina || 

40. Pan cinatur anĕng donya gĕsangipun | 
wolungatus warsa | 

tan pĕgat dĕnnya ngabĕkti | 

dhikir suhul nir towong sakĕdhĕp netra || 

41. Bukti nendra mung kinarya saranĕku | 
wus kasĕngsĕm salat | 

jangkĕpe astha-tus warsi | 

nandhang roga tumĕkĕng ing wapatira || 

42. Gumaluntung kawangwang panggenanipun 
nĕng sawarga mulya | 

kĕkĕl nora owah gingsir | 
rapalipun ing tĕmbung Arab winarna || 

43. Pan walluhu yasngahu wa ngayasau | 
wa yakkumu lawan | 

sahuri tĕgĕsirĕki | 

Allah ingkang akarya isining jagad || 

44. Ing sakarsa pribadi nora sakuthu | 
barang kang kinarsan | 

wisesa Hyang Maha Sukci | 
titi tamat carita pathak narendra || 

45. Srat tinutup ki wisma wacana arum | 
saĕstu sakeca | 

sĕkar lalagon praja-di | 

sarĕng wilĕt botĕn ngowahkĕn sarasa || 

46. Kadi paran ing mangke raosing kalbu | 
kang sampun kawĕdhar | 

wontĕn ing kitab Tamai | 

lah punika muhung kinarya piridan || 

47. Mas Cĕbolang tumungkul karasĕng kalbu | 
alon aturira | 

ulun sumanggĕng kiyai | 
saparentah dasihe datan lĕnggana || 

48. Kyai manthuk makatĕn kawula bagus | 
jĕngandika mentar | 

mar mring sukuning ardi Wilis | 

ing Majĕnang asramĕng Ĕsĕh Matyasta || 

49. Duk ing dangu ulun lami wontĕn ngriku | 

Ki Sĕh langkung paham | 

sakridhane kang dumadi | 

tan asamar ingkang badhe linampahan || 

50. Tĕmbe lamun sagĕd pinanggih Sĕh luhung | 
bagus ywa pĕpeka | 

satuduh kĕdah nglampahi | 

ĕstu lamun manggih maduning agĕsang || 


24 IV. Ing Majĕnang kapanggih Sĕh Matyasta; angsal wĕjangan bab pikukuhing 
Islam lan sanĕs-sanĕsipun. 

Mas Cĕbolang dalah para santrinipun sami mangkat saking Sĕlaung kanthi 
nilapakĕn para warok. Ewadene mĕksa wontĕn ingkang nusul, badhe tumut 
ing salampahipun. Dilalah pambĕng jawab lesus sadaya sami bilulungan, 
wasana sagĕd pisah. Mas Cĕbolang nglajĕngakĕn lampah dhatĕng asrama 
Majĕnang ing rĕdi Wilis, sowan Sĕh Matyasta ... 
kaca 210-220 

304. Dhandhanggula 

1. Mas Cĕbolang duk miyarsa warti | 

-ning Sĕh Adi asramĕng Majĕnang | 
lĕnglĕng kataman wirage | 

nir cipta thuyul jĕruk | 

kang kaĕsthi muhung Sĕh Adi | 

alon ing aturira | 

dhuh sang pinisĕpuh | 

mugi ywa kirang aksama | 

benjing-enjing sabakdanira Subĕki | 

ulun myang catur rencang || 

2. Laju maring Majĕnang ngulari | 

Sĕh Matyasta ingkang wus kacĕtha | 

Nur Subadya lon dĕlinge | 
puniku langkung dhaup | 

botĕn saking tan rĕnĕng ati | 

kanggenan kaampiran | 

paduka nak bagus | 

tulusa kang tyas sutrĕsna | 

nanging botĕn sagĕd sung timbanganing sih 

wontĕn namung pitĕdah || 

3. Nyai wisma mĕdal saking panti | 
angladoskĕn sĕkul parasulan | 
samĕkta sararangkene | 

Subadya lingira rum | 
kabĕnĕran sira pribadi | 

baliya marang wisma | 

ing saananipun | 

arta tanapi kang sinjang | 

lawan barang olĕhe anggonne ngibing | 

anakmu Mas Cĕbolang |] 

4. Sesuk-esuk bakdane Subĕki | 
arsa laju nutugake sĕdya | 
sun tuduh amĕrlokake | 
kampir Majĕnang iku | 
kapanggiya lan Sĕh Matyasta | 

Nyi wisma lon lingira | 

kula (ng)gĕr jumurung | 

pitĕdahe ramandika | 

ewadene bilih kaparĕng nĕng ngriki | 

pun ĕmbok suka bingah || 

5. Rĕhning Kyai botĕn asisiwi | 
lamun ramandika tĕkĕng lena | 
nak bagus dados gĕntose | 
mĕngkoni nĕng Salaung | 

Mas Cĕbolang lingira aris | 
dhuh bibi pasihanta | 
saklangkung anuhun | 

botĕn wontĕn pakĕwĕtnya | 

nanging mangke kula kĕdah anglampahi | 

pitĕdahe rakanta || 

6. Inggih anggĕr kula anjurungi | 
botĕn langkung ing pamuji kula | 
dinugĕkna sakarsane | 

rinĕksa ing Hyang Agung | 
ingapura sadosanĕki | 
tinĕbihna ing bahya | 
pandamĕl kang luput | 
muhung ĕngĕt kanthinira | 

Mas Cĕbolang tumungkul nuwun turnĕki | 
nyi wisma malih nabda || 

7. Sarta miwah barang sasamining | 
kang tumitip nĕng ulun punika | 
kabĕkta-a sadayane | 

Cĕbolang mĕsĕm matur | 
kathah-kathah kangge punapi | 
tiwas adadya bĕktan | 

ulun mĕndhĕt namung | 
sacĕkapipun kewala | 
sakantune kula aturakĕn nyai | 
sumangga ing sakarsa || 

8. Nurwitri ngling prayogi lumaris | 
pajar gidib supadya ywa wikan | 
warog jathil myang sanĕse | 

Ki Subadya panuju | 

gya Nurwitri mring pondhoknĕki | 

Saloka Kartipala | 

Palakarti sampun | 
samĕkta alon-alonan | 
mring pandhapa datan ana kang udani | 
wus nunggil Mas Cĕbolang || 

9. Rasulan gya dinongan Basuki | 
paragate donga sarĕng nadhah | 
dumugi cinarikake | 

pajar gidib awallu | 

Mas Cĕbolang sarencangnĕki | 

sami asasalaman | 

miwah rencang catur | 

dyan winĕling marganira | 

ngalor ngetan tandya bidhal sadayĕki | 

manapak patalunan || 

10. Ĕmprit gantil munya kawlasasih | 
pindhanira nyandhĕt kang lĕlana | 
kolik tuhu nĕmĕnake | 

bĕluk acĕluk-cĕluk | 
maring rowang kacĕr srigunting | 
sikatan cocak thilang | 
jalakurĕn pĕnyu | 
kalamun bisa-a ngucap | 

payo kanca ngurmati swara kang nyaring | 
supaya kang umentar || 

11. Inggaring tyas kang samya lumaris | 
kang sinung ling rahab samya munya | 
sata anggantĕr kluruke | 

garĕng ngĕrĕng animbrung | 
kinjĕng tangis ngiyĕng ngayĕngi | 
lir koncatan katrĕsnan | 
mĕrak munya ngungkung | 
bidho darĕs alap-alap | 
sandhanglawe jakawuru bĕthĕt slindhit | 
blĕgdupuk grindan ĕngkak || 

12. Ambiyantu munya cĕrik-cĕrik | 
ĕngkuk kutut dĕrkuku sĕpahan | 
dupi myarsa manggung age | 
suwara rĕbut bĕsus | 

lantas antar cĕtha dumĕling | 

mĕh raina sĕmu bang | 

buyar ingkang manuk | 

wurahan andon wohwohan | 

myang mring tĕgal pĕksi kang kulinĕng warih | 

mring tlaga jajĕnĕkan || 

13. Sigĕg paran ungĕling kang pĕksi | 
wus raina warog jajathilan | 
wong Sĕlaung sadayane | 
amiyarsa kalamun | 

Mas Cĕbolang sarencangnĕki | 

wau ratri wus linggar | 

saking ing Sĕlaung | 

jalu ĕstri balulungan | 

sami nusul ngetan ngidul ngalĕr sami | 

lampahnya gĕgancangan || 

Jilid 4 - Kaca : 212 

14. Kang kapanggya sukane angĕnting | 
giyak-giyak mĕndhak-mĕndhak lingnya | 
dhumatĕng pundi Kĕmase | 

de tĕka nora dhawuh | 

mring dasihe paran wakmami | 

kang dados kalĕpatan | 

binĕndon wakingsun | 

woting tyas mugi wangsula | 

mring Salaung adalĕma wismamami | 

busana boga arta || 

15. Ulun ingkang marnĕkkĕn utawi | 
rintĕn dalu jagi kasugĕngan | 
tĕbiha ing sangsayane | 

Cĕbolang lingira rum | 

iya bangĕt panrimamami | 
tĕmbe sawangsulingwang | 
nglĕgani karĕpmu | 

samĕngko padha wangsula | 
nora lawas yĕkti ingsun bali malih | 
labĕt kabyatan trĕsna || 

16. Yĕn makatĕn karsanta wong dhandhing | 
ulun miwah sakarsa sadaya | 
tumuntur ing saparane | 

tan ana sĕdya mantuk | 

lamun datan sarĕng wong (m)jlanthir | 

Cĕbolang gung kĕmĕngan | 
locitaning kalbu | 
paran lamun (n)daktulaka | 
ing karĕpe milulu saka trĕsna sih | 
upama lĕstaria || 

17. Padha mĕlu wong samono iki | 
gawe ribĕt amumurung sĕdya | 
ananging ta kaya priye | 
lamun wus karsanipun | 

Ingkang murba ing Sahir Kabir | 
iya kinapakĕna | 

wasana lingnya rum | 

jalu ĕstri mitraningwang | 

kang sutrĕsna maringwang wong kawlasasih | 

tumuntur ing saparan || 

18. Sru sukĕng tyas kang samya sinung ling | 
dhuh Kĕmase sampun susah-susah | 

bab nadhahe sadangune | 

tuwin arjaning laku | 

ulun ingkang anguwawĕni | 

sarwi agiyak-giyak | 

lajĕng lampahipun | 

karsaning Hyang Maha Nasa | 

dĕnnya sami mahawan kasasar maring | 

wana grĕng wĕrit pringga || 

19. Swara umyung rĕh kagiri-giri | 
wrĕksa agung sumiyut lir rĕbah | 
kumĕrot sĕmpal ĕpange | 
prĕbatang malang megung | 
pĕdhut (n)dhĕdhĕt amawa tistis | 
ing akasa limĕngan | 
mĕndhung angĕndhanu | 
jawah drĕs thathit liwĕran | 

Mas Cĕbolang tan pisah lan rencangnĕki | 
laju mangalĕr ngetan || 

20. Warog jathil sarencangnya sami | 
bilulungan asrĕpe kalintang | 
narĕthĕg sirna kiyate | 

tan uning kang dĕnĕnut | 
ngidul ngilĕn lampahnya prapti | 

Karangtalun tĕgalan | 
ing dhusun Sĕlaung | 

byar anon Hyang Bagaskara | 

lingsir kilĕn sadaya samya ngungun ngling 

ya Allah ngudubilah || 

21. Nora (n)dipe yĕn tumĕkĕng tĕgil | 
sukur nora binadhog ampuhan | 
puluh-puluh wus bĕgjane | 

tan linilan tutpungkur | 

tĕtĕp kinĕn muhung ngĕntĕni | 

ujare ora lawas | 

jlamprong nuli wangsul | 

iya ing tĕmbe kewala | 

lamun wangsul tĕrĕng dhĕmpĕl ulĕr jisim | 

ywa nganti bisa minggat || 

22. Sowang-sowang mantuk maring panti | 
sigĕg Slaung kang nandhang kacuwan | 
nahan Cĕbolang lampahe | 

pindha kabuncang lesus | 
sumĕlĕh ing tĕpining tĕgil | 
ing wanci wĕktu Ngasar | 
klantih nadhah nginum | 

Palakarti Kartipala | 

Ki Saloka ngalĕlĕh ngisoring janti | 

Nurwitri Mas Cĕbolang || 

23. Rĕrĕmbagan paran kakang iki | 
bocah katri tan na kĕlar glawat | 
kakang kariya ing kene | 

ulun kang marang dhusun | 
papariman uruban bukti | 
miwah mĕt toya sĕndhang | 
kinarya anginum | 

Nurwitri ririh lingira | 

dipun sabar lah punika wontĕn kĕksi | 

jalma ĕstri (m)babĕkta || 

24. Miyĕk-miyĕk gĕgendhong anyangking | 
wusnya parĕg nyi wadon aberag | 
tundhuk atatanya rĕrĕh | 

kĕtĕmbĕn ingong dulu | 
papatute pun anak tĕbih | 
rencange sru katoran | 

Cĕbolang lingnya rum | 
inggih (m)bokne kasinggihan | 
ulun saking ing Mantawis badhe maring | 
asramĕng ing Majĕnang || 

25. Sowan maring Sĕh Matyasta siddhi | 
duk nĕng wana kataman babaya | 
tan uning praptaning ngare | 
rencang tri nir ing bayu | 
manthuk-manthuk nyi wadon sarwi | 
nguculi bubundhĕlan | 


< Serat Centhini Jilid 04 - Halaman : 281 > 


nigan nyamuk-nyamuk | 
lambe jinĕwĕr wus abang | 
susur anĕng tangan kiwa angĕcuwis | 
baguse kalĕrĕsan || 

26. Ngriki niki ran ing ardi Wilis | 
ing Majĕnang lah nika katingal | 
enyong puniki rencange | 

Sĕh Matyasta linuhung | 

dĕrĕng lami tyang jalĕr lalis | 

dadya ingong wulanjar | 

karanne (m)bok Mawur | 

ingong badhe asung tĕdha | 

mring kang sami nanĕm boga canthĕl gagi | 

paringe Sĕh Matyasta || 

27. Rencang(n)dika niku rak kĕlantih | 
dawĕg niki sĕkul gangsal pĕnak | 
lawan sakĕndhi toyane | 

(n)dika tĕdhakkĕn gupuh | 

lah kantunna ngantos nĕng ngriki | 

yĕn ĕmpun mandum tĕdha | 

enyong nuntĕn wangsul | 

sĕdhĕng niku ĕmpun kuwat | 

enyong ingkang nglarapakĕn matur kyai | 

ananging sumĕrĕpa || 

28. Caranipun lamun sowan kyai | 
kĕdah enjang lajĕng pinanggiyan | 
mangke dalu prayogine | 
sipĕng nĕng sudhungulun | 

Mas Cĕbolang mĕsĕm nyagahi | 
sĕkule wus tinampan | 

Nyai Mawur laju | 
sarampunge mandum tĕdha | 
wangsul marang panggonanne kang kalantih | 
wus waluya sadaya || 

29. Wawi sampun kadangon nĕng ngriki | 
lumaksana nyi lanjar nĕng ngarsa | 
nyampe slendhang lambehane | 
nolah-nolĕh mring pungkur | 
praptĕng wisma tamunya nganti | 
anĕng (n)jawining dhadhah | 

Nyai Mawur gupuh | 
jaga satru ginĕlaran | 

sĕnthong kanan sĕnthong kering binarĕsih | 
dinupan sinĕkaran || 

30. Arĕratĕng nĕng tangga sawusing | 
amiranti tinata nĕng wisma | 
nyamikan wedang ron cĕngkĕh | 
liwĕt ayam dĕmuku | 

sambĕl gorĕng rĕmpĕla ati | 

karupuk kulit ayam | 
winadhahan bumbung | 

Nyai Mawur salin sinjang | 
tuwuhwatu kĕmbĕn bathik orang-aring | 
poncot nĕng wonga-wonga || 

31. Klambi sampir lurik kĕmbang blimbing | 
bĕnik tangan sanga nisih ĕmas | 
jingga-loka rangkĕpane | 

pupur (n)jalirit bathuk | 
gĕlung gondhĕl sinungan sari | 
tongkĕng argulo mawar | 
nĕngna lanjar Mawur | 

Cĕbolang sarencangira | 

kang anganti anĕng sajawining kikis | 

cacĕngklungan mangantya || 

32. Cĕbolang ngling ĕh kakang Nurwitri | 
iki priye tĕka nora prapta | 

(m)bok lanjar kang gondrĕng-gondrĕng | 

Nurwitri mĕsĕm muwus | 

(m)bokmĕnawi sawĕg ngrarakit | 
sunggata myang sarira | 
radi mambĕt kalbu | 

Saloka mangayubagya | 

rĕh paduka nami kapotangan yĕkti | 

(ng)ge nyaur boya nana || 

33. Kintĕn-ulun nyai lanjar maksih | 
radi majĕng dhatĕng mamah-mamah | 
katawis tanduk liringe | 

kuciwane sadumuk | 

sampun radi lungse ing wanci | 

ananging taksih bĕrgas | 

manis ngundhung-undhung | 

badan nglĕnthang sawatara | 

mindhak alus parang jaja gĕmuh nyĕngkir | 

atut lamun sinĕngka || 

34. Bilih klĕjĕmipun anong-aning | 
lamun sisĕmbadan sampun ĕsah | 
potange (m)bok lanjar bĕrĕt | 

Mas Cĕbolang angguguk | 

apa manĕh ingkang pinikir ] 
kajaba asrah badan | 

Ki Nurwitri dhaup | 

ya lanjara ya tuwa-a | 

ana apa wong anane amung kuwi | 

wah tĕtĕp kapotangan || 

35. Lanjar Mawur wus dangu angintip | 
myarsakakĕn kang samya rĕrasan | 
rujuka lawan karĕpe | 

mĕdal sing dhadhah gupuh | 

ngancarani mring tamunĕki | 
lah suwawi lajuwa | 
tumamĕng ing sudhung | 

Cĕbolang sarencangira | 
pinarnahkĕn anĕng jarambahing panti | 
sangajĕnging krobongan || 

36. Nyai lanjar bikut angladĕni | 
pangudutan panginangan wedang | 
cĕngkĕh myang nyanyamikane | 
sumangga anak bagus | 
rinahapan sawontĕnnĕki | 
sĕgane tiyang arga | 

rencang sĕpi samun | 
saĕstune (m)botĕn pakra | 
muhung alumayan jampining kalantih | 
yĕn sampun sami nadhah || 

37. Lĕlĕh-lĕlĕh ing sĕnthong prayogi | 
sisi sowang Nurwitri Cĕbolang | 
katri nĕng (n)jrambah wismane | 
gya rinahapan sampun | 
sasĕgahe sawusnya bukti | 
lanjar Mawur kĕngĕtan | 

sidike kang ulun | 

istipar angudubilah | 

nora eca bĕcik daklapur samangkin | 

mangsa wurunga wikan || 

38. Nyumĕt obor blarak minggah ardi | 
kawarna-a Sĕh Luhung Matyasta | 
pinarak lan sakabate | 

anĕng srambining tajug | 
lanjar Mawur marĕg wotsari | 

Matyasta mĕsĕm lingnya | 
babo Nyai Mawur | 
tĕka sira mandhan rawa | 
amĕmacak agĕganda burat wangi | 
paran gatine lampah || 

39. Baya sira katamuwan santri | 
mojar saking nagri Ngĕksiganda | 

Mas Cĕbolang pangarĕpe | 
maksih anom binagus | 

kadi calon aoliya di | 
papat rowange iku | 

Nurwitri ya bagus | 

Ki Saloka Kartipala | 

Palakarti anggawa tĕrbang kakalih | 
Nyi lanjar matur nĕmbah || 

40. Inggih ĕstu dhawuh kang kawijil | 

tan nalimpang marma enyong gancang 

atur uning age-age | 

muhung cumadhong dhawuh | 

Sĕh Matyasta lingira aris | 
iku tatamunira | 
paran sĕdyanipun | 
inggih yun sowan paduka | 
yĕn mangkana nuli aturana aglis 
Cĕbolang Gambuh nĕmbang || 


Jilid 4 - Kaca : 216 

305. Gambuh 

1. Mundur Nyi lanjar Mawur | 
praptĕng wisma panggih tamunipun | 
lingira lon enyong wau atur uning | 
nanging dĕrĕng ngantos matur | 
pandangunipun cumĕplos || 

2. Tan nalimpang sarambut | 
dalah tĕrbang kakalih winuwus | 
sapunika Kemase sarencang sami | 
kinĕn lajĕng dhatĕng tajug | 

ki dalĕm sru ngantos-antos || 

3. Mas Cĕbolang andhĕku | 

yĕn makatĕn sampun dados kalbu | 
kula dĕrĕng kinantĕn sipĕng ing ngriki | 
ĕstunipun namung manut | 
sadhawuhe sang kinaot || 

4. Nyi Mawur manis muwus | 

(m) botĕn dados punapi ki bagus | 
sampun kerit praptaning surambi masjid | 
lanjar matur lajĕng mantuk | 

Cĕbolang majĕng wotsinom || 

5. Manĕmbrama Sĕh Luhung | 
padha bĕcik kang nĕmbe katĕmu | 

lan ing ngĕndi pinangka sinĕdyĕng kapti | 
miwah sinambating arum | 
lalagon kaya wong kulon || 

6. Cĕbolang nĕmbah matur | 
kula nami pun Cĕbolang ĕstu | 
tiyang pĕkir asal ing nagri Mantawis | 
pasantrĕn tĕbih praja gung | 
rencang sakawan rumojong || 

7. Mĕnggah ing sĕdyaulun | 
saĕstune amalulu manut | 

krĕntĕging tyas wasana sumanggĕng kapti | 

(n) dhĕrĕk sakarsa pukulun | 
pun patik saĕstu kothong || 

8. Matyasta mĕsĕm manthuk | 
insya Allah kang sipat ngalimun | 
yĕn sambada sira lĕrĕpa nĕng ngriki | 
yĕn wus (n)dungkap mangsanipun | 

pupungkasane kalakon || 

9. Ingsun kajibah angsung | 

ing pituduh pancadaning mantuk | 
nanging isih kataman cobaning Widdhi | 
rucahing tingkah mĕh asung | 
bilai wit kabasturon || 

10. Cĕbolang duk angrungu | 

suka ing tyas sumungkĕming kalbu | 
rencang catur kawistara nayogyani | 
samya eca manahipun | 
amiyarsa sabda jatos || 

11. Ngling malih sira kulup | 
aso panti apa anĕng tajug | 

kang sinung ngling nĕmbah aturira aris | 
kawula nyuwun lĕstantun | 
wontĕn ing tajug kemawon || 

12. Matyasta ngling mring wadu | 

hĕh Pĕngawe mundhuk mongkok rambu | 
mringa wisma nyuwunna kalawan lĕmpir | 
lan kĕmule kĕntĕl wulung | 
apadene kang susugoh || 

13. Sarapan sabĕn esuk | 

mangan pindho awan lawan dalu | 
wedang kahwa nyanyamikan aywa kari | 
kinang pangudutanipun | 
saanane kang mirantos || 

14. Pangawe nĕmbah mundur | 
wangsul (m)bĕkta klasa lĕmpir kĕmul | 
panginangan pangudutan wedang kopi | 
rampunging panatanipun | 

ki wisma lingira alon || 

15. Kono sambinĕn kulup | 
saanane suguhe wong gunung | 

Mas Cĕbolang sakancane angrahapi | 
rĕhne sira padha rapuh | 

bĕcik bacut padha aso || 

16. Pangawe sakancamu | 

gilirana kang jaga nĕng tajug | 

Sĕmang Ganggo Galĕndhong Kalĕnthung Siring | 

Muntap Majĕmuk Talutur | 

Galĕndhĕh Ludira Boyong || 

17. Si Jĕnthur Miling lagu | 

Tukung Sapang nĕmbĕlas puniku | 
mapat papat gilirane sabĕn ari | 
sandika kang tampi dhawuh | 

sĕdhĕng payo padha ngaso || 

18. Sĕh Matyasta tumurun | 
praptĕng wisma lan waela pangguh | 
katri nama Kacandra Rondhon Malatsih | 

Malat awit sesuk-esuk | 

sakabĕhe bocah wadon || 

19. Sumĕdhang Bondhĕt Mandul | 

Gondrĕng Rimong Gĕndre Cakĕt Mangu | 

Lĕbĕt Sĕdhĕt Glewang Lobong Titipati | 
gilir sabĕn ari tĕlu | 

kang padha ngladĕni dhayoh || 

20. Kalawan sasuguhmu | 

ywa kuciwa saananing gunung | 
ni Malatsih sandika wus marintahi | 
mring wadu wadon sadarum | 
kunĕng dalu tan rinaos || 

21. Andungkap wanci Subuh | 

Mas Cĕbolang lawan santri catur | 
myang pra santri sami ngambil toyastuti | 

Ki Nurwitri adan gupuh | 
swara arum tumalawong || 

22. Matyasta wus mring tajug | 
para santri maca slawat umyung | 
kinĕplokan cĕp mĕnĕng gya dĕnkamati | 
paragating waktu Subuh | 

Sĕh Matyasta mulang ngaos || 

23. Praptĕng pĕcak sapuluh | 

bubar ingkang sami ngaji mantuk | 
wĕktu Luhur, Ngasar, Magrib, Ngisa, Subki | 
sĕmbahyang maring ing tajug | 
bakda Ngisa bakda Luhur || 

24. Manggihi tamunipun | 

sabĕn ari tan lowong kadyĕku | 
myang sasĕgah lumintu tan nguciwani | 

Cĕbolang takon mring Lagu | 
kakang abdine sang kaot || 

25. Ĕstri kalawan jalu | 

sami gĕndhing niku namanipun | 

Sĕh Matyasta rumuhun saking ing pundi | 

Lagu ngling gĕndhing prĕhipun | 
kula bagus dĕrĕng ngrĕtos || 

26. (n)Jĕng Kyai duk rumuhun | 

saking Wirasaba asalipun | 

taksih mambĕt santana lan sang dipati | 
nging watĕkan (m)botĕn mathuk | 

nĕng riki lajĕng dhudhukoh || 

27. Sring criyos duk nĕmipun | 

rĕmĕn ngringgit gĕndhing gĕndhĕng baut | 
e la layak kang Lagu ki dalĕm wasis | 
sanĕs talĕcĕr ing gunung | 
wiryĕng praja kang cinĕngkok || 

28. Nahĕn ta laminipun | 

Mas Cĕbolang nĕng Majĕnang sampun | 
tigang ari nuju bakdaning Isa-i | 

Sĕh Matyasta ngling mring tamu | 

Cĕbolang kalamun seos || 

29. Lagon ukara tĕmbung | 

Sadat Kurĕs Mantarum lan dhusun | 
manganjali ĕstunipun botĕn sami | 
rumuhun ulun winuruk | 
abdidalĕm kĕtip Winong || 

30. Lĕlagon warni catur | 

raras Nĕnĕm Sanga Manyurĕku | 
mencok Barang utawi ukaranĕki | 
inggih wontĕn sanĕsipun | 
mung sawatawis kemawon || 

31. Lah mara payo kulup | 
laras Sanga cikmĕne tiniru | 
para santri bisa-a lalagon nagri | 
kang sinung ngling nĕmbah laju | 

Gurisa gantining Gamboh || 

306. Girisa 

1. Bismlahir rahmanir-rakim | 
ĕnawĕtu angukira | 
bikimatin sadatĕni | 

wa ujuban bil ngumuri | 
maharotan wa kidatan | 
parlallilahi tangala | 
niyatingsun ngucapakĕn | 
ing Sadat kalimah loro || 

2. Kalle awajib sapisan | 
ing dalĕm saumuringsun | 
parĕlu karana Allah | 

Asdadu Allah ilalah | 
ilalah Assadu anna | 

Muhkamadan Rasullolah | 
ngawruhi ingsun satuhu | 

tan na Pangeran mung Allah || 

3. Lawan angawruhi ingsun | 
satuhu Nabi Muhkamad | 
iku utusaning Allah | 

mangka maknane la ila | 
la ilolah iku nyata | 
amot napi lawan ismat | 
mangka kang dĕn-napĕkakĕn | 
iku sakĕhing Pangeran || 

4. Kang lyan saking Pangran kita | 
mangka kang dĕn-ismatakan | 
iku kang Ĕsa kang tunggal | 
kang nora dinadĕkakĕn | 
andadĕkkĕn alam kabĕh | 
yaiku Pangeran kita | 

Kang Agung kang Mahamulya | 
yaiku kang aran Allah || 

5. Mangka tĕgĕse kang aran | 

Allah iku nuduhakĕn | 
dalĕm Date kang Mahluhur | 
ora warna ora rupa | 

ora arah ora ĕnggon | 
ananging wajib ananya | 
kalawan mokal oranya | 
sing sapa ngucap tuhunya | 
aran Allahu Tangala || 

6. Warna rupa arah ĕnggon | 
wong iku dadi kupurnya | 
utawa Nabi duta | 

Muhammad iku manungsa | 
ingkang lanang amardika | 
kang akil balĕg sanyata | 
kang abagus warnanira | 
kang mancorong cahyanira || 

7. Kadi purnamaning wulan | 
utawa kaya baskara | 
ingkang katurunan wahya | 
kang wajib (n)duwĕni sipat | 

Sidik Amanat Tabĕlik | 

Sidik bĕnĕr maknanira | 

de Amanat kang pĕrcaya | 

Tablik nĕkakakĕn nyata || 

8. Mokal linyok mokal cidra | 
lan mokal angumpĕtĕna | 
wĕnang ngaral bangsa riyah | 
kang ora cinacadakĕn | 

ing dalĕm martabatira | 
bangsa Arab bangsa Kurĕs | 
bangsa Mim bangsa Muntalib | 
kang rama Radĕn Ngabdullah || 

9. Kang ibu Dĕwi Aminah | 
kang pinutrakakĕn Mĕkah | 

ing wulan Rabingulawal | 
ing tanggal kaping rowĕlas | 
malĕm Sĕnĕn ing tahun Dal | 
waktu saur wancinira | 
swiji kaol antaranya | 
wanci Mahrib lawan Ngisa || 

10. Ingkang tanggal kaping wolu | 
utawane yuswanira | 

(n)Jĕng Nabi Muhkamad iku | 
kawandasa taun dĕnnya | 
ngalih marang ing Madinah | 
yuswa tigalikur taun | 

utawi malih yuswanya | 

(n)Jĕng Nabi Muhkamad ika || 

11. Pan sawidak tigang warsa | 
seda ana ing Madinah | 
sinarĕkkĕn astananya | 
ing Madinah wulannira | 

Rabingulawal ing tanggal | 
ping rolas ing dina Sĕnĕn | 
ing taun Dal wĕktu Luka | 
mangka ta ingkang angucap || 

12. (n)Jĕng Muhkamad Rasullolah | 
kalimahira Sahadat | 
animpĕn angĕstokakĕn | 
barang kang dĕntĕkakakĕn | 
dening Kangjĕng Rasullolah | 
salahu nglahi wassalam | 
salahu nglahi wassalam | 
salahu nglahi wassalam || 

13. Allahuma salingala | 

Sayiddina ya Muhkamad | 

Allahuma salingala | 

Sayiddina ya Muhkamad | 

Allahuma salingala | 

Sayiddina ya Muhkamad | 
iya wa ngala alihi | 

wa sahbihi wa ngalimi || 

14. Tamat gya sa-takaballa | 
lahu minkum sĕsauran | 
mina wa minkul takabal | 
ya karim rĕmpĕg swaranya | 

Sĕh Matyasta mĕsĕm lingnya | 
ĕh pra santri sadaya | 

sabĕn sakbakdaning Ngisa | 
bĕcik padha sinauwa || 

15. Sadat Kurĕs lagu praja | 
supayane padha lĕbda | 
pra santri matur sandika | 

< Serat Centhini Jilid 04 - Halaman : 290 > 


gya sami mantuk sadaya | 
kantun sakawan kang jaga | 
Mas Cĕbolang ngaras pada | 
ulun matur saĕstunya | 
wit sinau ngaos amba || 

16. Ngantos dumugi samangkya 
winulang tuwin miyarsa | 
Sadat kalimah kalihnya | 
namung makatĕn kewala | 
duk ulun kulinĕng praja | 
supĕkĕt kĕtip ngulama | 
kamipurun matur tanya | 
raos tumancĕp ing nala || 


25 Mas Cĕbolang sasantrinipun nglagokakĕn Sadat Kurĕs cara Mĕntawis, katiru 
dening santri ing Majĕnang. Isinipun bab tauhid tuwin karasulanipun Nabi 
Muhamad ... 
kaca 221-223 

17. Datan wontĕn ingkang karsa | 
namung gumujĕng kewala | 
kang kaparĕng angandika | 
iku bae rasakĕna | 

tĕmbe yĕn wus tinarbuka | 
sayĕkti sira uninga | 
wasana ngantos samangkya | 
tambah kandĕl kijapira || 

18. Tangĕh lamun karaosa | 
malah ura ngayawara | 
wontĕn wawĕnganing nala | 
ĕstu dhawahing Kang Kwasa | 
tarlĕn muhung (n)Jĕng paduka | 
kang badhe nĕmbadanana | 
raosing manah kawula | 

kang tumanĕm salaminya || 

19. Kawula sumanggĕng karsa | 
mugi-mugi kaparĕnga | 
paring barkahing minulya | 
sarencang-ulun sadaya | 
mangĕstu pada paduka | 

Sĕh Matyasta duk miyarsa | 
atur panuwun ngrarĕpa | 
kang lir madu pinasthika || 

20. Rumĕntah sih wĕlasira | 
pantĕn bĕnĕr ciptanira | 
sayĕktine pancĕn ana | 
kĕploke kaya ĕsthinta | 
ananging mungguh manira | 
walahu alam wong liya | 
pirabara condhong karsa | 

antuk idayat sanyata || 

21. Besuk malĕm Jumngah ngarsa | 
pantĕn sarencang sawarda | 
ulunwĕdhari karsanta ( 
lamun jĕntus lan wĕktunya | 
sira padha tinarbuka | 

Cĕbolang sarencangira | 
sukĕng tyas marwata suta | 
matur sandika sadaya || 

22. Matyasta malih ngandika | 
nadyan wus kĕrĕp miyarsa | 
reyang carita kinarya | 
ngĕntĕni (m)bliyuting mata | 
bab mring wadon lan wong liya | 
sukur sigit raosira | 

nĕmbah suka marang karsa | 

Matyasta duduk wĕdharnya || 

307. Mĕgatruh 

1. Ana umat sawiji amandĕng wahyu | 
saking sangĕt dĕnnya miskin | 
tatapa wus patang taun | 

antuk Laelatulkadri | 

nuli tutur mring kang wadon || 

2. Laelatulkadri rupa watu tĕlu | 
sasmita kang kapiyarsi | 
watu tĕtĕlu puniku | 
dĕnumbulna gĕnti-gĕnti | 
apa karĕpe ing kono || 

3. Wus tinĕkan barang kang sanĕdyĕng kalbu | 
apan nora mindho kardi | 

(n)jaluka sagunung-gunung | 
ĕmas sosotya pan dadi | 
tinĕkan sĕdyane kono || 

4. Lan rabine sĕdyane arĕbut ducung | 
kang wadon mung nĕdya sugih | 
ingkang lanang karĕpipun | 
dĕnsinggih dadi bupati | 

duwe nagri sarta gĕdhong || 

5. Ingkang wadon (n)jaluk nagara tan rĕmbug | 
nganggur bae dĕnasugih | 

maras mĕnĕk kinawayuh | 
payo (n)jaluk sugih-sugih | 
duweya mas pitung gĕdhong || 

6. Sadangune pradondi durung karĕmbug | 
watune tininggil-tinggil | 

karsa dĕnumbulkĕn iku I 

anjaluk duwe nagari | 
sarta dĕnaduwe gĕdhong || 

7. Mĕh dĕnuncalakĕn kang wadon angrĕbut | 
ywa (n)jaluk dadi priyayi | 

dadi sugih bae nganggur | 
bupati sugih kuwatir | 
enak nganggur bae ingong || 

8. Ingkang lanang saure sarwi asĕndhu | 
bĕcik wong duwe nagari | 

sarta kang sugih kalangkung | 
angrĕh wong rina lan wĕngi | 
sugih ĕmas kongkon uwong || 

9. Ingkang ĕstri nyĕntak aja anjajaluk | 
sugih arta duwe nagri | 

sugiha bala kang iku | 
duwe gĕdhong sĕwu sami | 
kang lanang mĕksa ambĕkos || 

10. Amacicil sarwi ngumbulakĕn watu | 
lagi watune sawiji | 

unine pan konthol sĕwu | 
katlicut nyĕntak kang ĕstri | 
nuli awake bak konthol || 

11. Konthol sĕwu jĕjĕl anĕng awakipun | 
arĕgut ĕnggon apipit | 

anĕng mata wolulikur | 
gulu janggut bathuk pipi | 
ambiyĕt kĕbak ing konthol || 

12. Sarandunning awak kĕbak jĕjĕl sungsun | 
abĕntĕt tindhih-tinindhih | 

gumĕdĕr pating gurandhul | 

ingkang ĕstri anangisi | 

kang lanang gĕgĕtun (n)jomblong || 

13. Mau-mau angguguwa rĕmbugingsun | 
sayĕktine nuli sugih | 
ngarĕpakĕn gĕdhong sĕwu | 

isi mas barana adi | 

ujĕr kowe dhewe wangkot || 

14. Anauri kang lanang mĕnĕnga iku | 
watu kari loro iki | 

kang siji ngong arsa (n)jaluk | 
ilange saking wak mami | 
kabĕh sarupaning konthol || 

15. Dene siji ngengeyan ngong karya (n)jaluk | 
nurut sira (n)jaluk sugih | 

aduweya gĕdhong sĕwu | 

ngumbulakĕn watu malih | 
srya sru dĕnnya wiraos || 

16. Konthol kabĕh lunga-a saka wakingsun | 
nora nganggo dĕnwalĕri | 

konthole kang lawas katut | 
pating parĕsat tan kĕri | 
konthol lawas mĕlu coplok || 

17. Pan sumĕbrung tĕkan dakare kĕlayu | 
sawab Laelatulkadri | 

dadi sapangucapipun | 
kalalĕn konthole lami | 
karayut kĕna wiraos || 

18. Dĕn-gagapi konthole dhĕwĕ wus suwung | 
tĕkan dakare malĕncing | 

aniba gumulung adhuh | 
adhuh lae kontholmami | 
rinapu marang kang wadon || 

19. Wis mĕnĕnga pan (n)dilalah durung kuntung 
nora kudu sugah-sugih | 

muliya bae kontholmu | 
watu iki kari siji | 
gawenĕn angundang konthol || 

20. Gya ngumbulkĕn watune kang siji kantun | 
konthole kang kinĕn bali | 

tan asuwe nuli wangsul | 
tĕtĕp nĕng (ng)gonnira lami | 
bĕn niyate tan kalakon || 

21. Mas Cĕbolang sarencang sru gujĕngipun | 
ĕngĕt lalakon kang uwis | 

ngandika malih Sĕh Luhung | 
wong wadon iku sayĕkti | 
tinitahakĕn Hyang Manon || 

22. Apan namung dadi ganjaran satuhu | 
datan kĕna dadi kardi | 

kaĕnas ing para jambur | 
kang nĕrak arang basuki | 
wit Nabi Adam kinaot || 

23. Ingĕdhunkĕn (n)tuk babĕndu saking luhur | 
purwĕng garwa kang (n)jalari | 
sapiturut durung antuk | 

bakdaning Rasullolahi | 
tĕkĕng ĕntĕk kari yĕktos || 

24. Nora kĕna lamun tinĕraka iku | 
jaba yĕn nĕdya bilai | 

akĕh pra pandhita wurung | 

kuwalĕne saking ĕstri 
sĕdya wicaksana kaot 


26 Sĕh Matyasta nyariosakĕn satunggaling tiyang mlarat, nglampahi tapa 4 taun, 
lajĕng angsal laelatulkadri rupi sela 3 iji. Bilih sela wau kaumbulakĕn gĕntos- 
gĕntos kanthi panyuwun, yĕkti kadumugĕn panyuwunipun. Tiyang wau 
sulaya kalihan semahipun bab drajat lan kasugihan ingkang kasuwun, wasana 
kamisosolĕn, kalĕntu panyuwunipun saengga sela wau dados tanpa gina. 

Sĕh Matyasta nyariosakĕn bab adil lan loma. Kasbut ing Sĕrat Tajusalatin, 
adil punika ingkang sapalih wontĕn ing Prabu Nursiwan Sultan Madayin. 
Sapalihipun wontĕn ing ratu sangalam-donya. Makatĕn ugi loma kabagi 
dados kalih. Sapalih wontĕn ratu sangalam donya, sapalihipun wontĕn ing 
satunggaling tiyang Arab Tayi nama pun Katim. Para raja sami karoban 
pawarta bab lomanipun Katim Tayi. Wongsal-wangsul kacobi, tansah kacihna 
lila-lĕgawanipun. Ngantos badhe dipunpĕjahi, nyawanipun dipun ulungakĕn 
saengga ingkang badhe mĕjahi Katim murungakĕn niyatipun. Sarĕng pĕjah 
kuburanipun kabanjiran, kapanggih jasadipun Katim Tayi wĕtah kadosdene 
tiyang tilĕm ... 
kaca 224-233 


25. Dadi kumprung kang sĕdya wirya saĕstu 
dadi rusak anĕmahi | 

ingkang anĕdya rahayu | 
tĕmah amanggih bilai | 
jalaran saka ing wadon || 

26. Mas Cĕbolang matur paran criyosipun | 
tiyang kang loma nglangkungi | 
pantĕn carita kasĕbut | 

padha nĕng Tajusalatin | 
lĕgawa manis kinaot || 

308. Dhandhanggula 

1. Kalih prakara ingkang binagi | 
kang pinaro adil lawan loma | 
ingkang saparo adile | 
pinarĕngakĕn sampun | 

mring Nusirwan Sultan Madayin | 

saparo dinum samya | 

para ratu-ratu | 

ing ngalamdonya sadaya | 

kang saparo mung ginadhuh ratu siji | 

Sultan adil Nusirwan || 

2. Kang loloman ya pinarakalih | 
kang saparo dinum wong sajagad | 
saparo wong siji bae | 

tur iku dudu ratu | 

kang pinaring loman sapalih | 

wong cilik tur mardika | 

nĕnggih wadyanipun | 

sri naranata ing Arab | 

nama Katim iya kang abangsa Tahyi | 

nĕnggih ing pehak Ngarab || 

3. Assakiyu kabibulah nĕnggih | 
wal kabilu amanngaluolah | 
rapal puniku tĕgĕse | 
nĕnggih wong loma iku | 

pan kĕkasihira Hyang Widdhi | 
wong kumĕt satruning Hyang | 
pinanci dosa gung | 
mutamat para pandhita | 
dosa loro alane wong kumĕt siji | 
lan bĕcike wong loma || 

4. Lamun ana wong loma ing bumi | 
atas angĕn-angĕne sampurna | 
sinungan bĕnĕr tatane | 

saking murah tyasipun | 

nadyan dudu kang dĕnlomani | 

yĕkti mĕlu manpangat | 

saking bumi luhur | 

wong kumĕt budine andhap | 

ya sanadyan duduwa kang dĕnkumĕti | 

tan wande mĕlu mada || 

5. Sĕbĕl purĕt wahyuning Hyang Widdhi | 
kamisasat akĕh kang amada | 

dene kanisthan budine | 
jro kitab Sitml-muluk | 
kocap wontĕn ratu sawiji | 
anama Sultan Bahram | 
ratu gung pinunjul | 
sawapatira mamĕkas | 

mring kang putra besuk yĕn ingsun ngĕmasi 
sira gumantya ring wang || 

6. Lamun ana abdine narpati | 
wani muni anĕng ngarsanira | 
angalĕmbana yĕktine | 
lawan sabĕnĕripun | 
mungguh tindakira narpati | 
anuli paringana | 

arta dipun agung | 
sajĕnĕnge anĕng donya | 
aywa kongsi mangan artane pribadi | 
maksiya artanira || 

7. Iku wite karaton sayĕkti | 
mratelakkĕn ing wahyu kang prapta | 
ngundurakĕn tyasira (ng)gĕr | 
solahira kang dudu | 

yĕkti sira wirang nindaki | 
pratingkahe kanisthan | 
sabab wus ginunggung | 
yĕku wong magĕri nistha | 

wontĕn malih jro kitab Adabu salin | 
ratu kang winicara || 

8. Kang ngilangkĕn pamujining dasih | 
ratu kumĕt tan ana utama | 
sagung pandhita pujine | 

ratu loma puniku | 

nadyan nora nana kang muji | 

aja nganggo pandhita | 

darajate luhur | 

tinĕkan barang sinĕdya | 

iya dene sasat nampani pribadi | 

duwĕk anĕng potangan || 

9. Nguni kang dadi ojating bumi | 

Katim Tayi kang apehak Ngarab | 
ngĕsorkĕn ratu lomane | 

dadya ratu tĕtĕlu | 

kang miyarsa bramantya sami | 

dene andina-dina | 

sagung wadyanipun | 

tan nana malih dĕnucap | 

amung Katim Tahyi lomane ngliwati | 

tan ana kasumbaga || 

10. Sultan ing Rum nalika sumiwi | 

Prabu Kaesarungi ngandika | 
marang sagung punggawane | 
wira gujalanipun | 

ingkang aran si Katim Tayi | 

pira gĕdhonge baya | 

isi artanipun | 

dene lomane kalintang | 

ingkang padha narpati angrĕh nagari | 

nora sida diloka || 

11. Lan wong apa lungguhe si Katim | 
apa lubalang apa satriya | 

apa ya juru gĕdhonge | 

mring kangjĕng kakang prabu | 

narapati Bandarngulami | 

punggawa matur samya | 

punika pukulun | 

tiyang ngangguran kewala | 

bangsa Tahyi ing pehak Ngarab pun Katim 

mung inggih amardika || 

12. Sultan ing Rum angandika malih | 
ya pagene angluwihi raja | 

si Katim Tahyi lomane | 
apa dĕnanggo iku | 
dene nora tampi ubĕkti | 
nora angrĕh nagara | 
bisane kadyĕku | 
apa bisa gawe ĕmas | 

aturipun inggih samya tan andugi 
mungguhing takdirolah || 

13. Sultan ing Rum angandika malih | 
dene ingsun iki ratu murah | 
tĕka tan ana lokane | 

iya sapa kang ngrungu | 
ing samĕngko iki si Katim | 
kadhĕmĕnane apa | 
kang dadya tyasipun | 
punggawa matur tur sĕmbah | 
wardinipun samangke rĕmĕn turanggi | 
arĕgi tigang lĕksa || 

14. Sakalangkung (ng)gĕnnira ngrĕmĕni | 
tangĕh lawan turangga ngakathah | 
gĕng luhur miwah ulĕse | 
sanadyan para ratu | 

datan darbe ingkang ngĕmpĕri | 

kadi turangganira | 

pun Katim pukulun | 

gĕdhogan tinunggil nendra | 

inggih saking tan kenging pisah pun Katim | 

dĕnnya sih mring kudanya || 

15. Sultan ing Rum angandika malih | 
wong tatĕlu mantri acaosa | 

si Katim ingsun cobane | 

parakna layangingsun | 

lan paparingingsun puniki | 

si Katim duwe kuda | 

iku ingsun pundhut | 

duta sigra lumaksana | 

tiga mantri datan kawarna ing margi | 

praptĕng jajahan Ngarab || 

16. Wanci wĕktu Ngasar praptanĕki | 
pun Katim mĕntas atatamuwan | 
pan sadina susugune | 

saking gunging tatamu | 

ngĕnting (ng)gĕnnya anyugatani | 

langkung suka tyasira | 

sabubaring tamu | 

dutane rajĕng Rum prapta | 

wĕktu Ngasar mĕndhunge angliliwati | 

prapta udan sok-sokan || 

17. Kadi banjir saking ing wiyati | 
awor ampuhan kagila-gila | 

Ki Katim lawan tamune | 
pan sami kabĕr kukut | 

dĕnnya gĕnging jawah lan angin | 
nalika iku datan | 
ana wong kang mĕtu | 

saking jrih udan ampuhan | 

pan pun Katim arsa susuguh ing tami | 

kĕwĕdan dening udan || 

18. Kirang warnane ulamirĕki | 
dening jawah tan kĕna wong mentar | 
ngupaya sangĕt jawahe | 

dadya turangganipun | 
sinambĕlĕh kang dĕnrĕmĕni | 
ingolah warna-warna | 
sinĕgahkĕn tamu | 

Ki Katim suka tyasira | 
tatamune kacukup dĕnnira bukti | 
maca Alkamdulilah || 

19. Samya ngungun ecane abukti | 
tamu ngraos lamun kapotangan | 
kanikmatan ing suguhe | 

arip netra ing (n)dalu | 
enjingane samya alinggih | 
munggĕng made antara | 
kapat lawan tamu | 
caraka ing Rum anulya | 
maringakĕn surat saking narapati | 
mring Ki Katim tinampan || 

20. Nulya dutĕng Rum amuwus aris | 
lah punika yayi gustiningwang | 
akikirim paparinge | 

Sri Prabu minulyĕng Rum | 

Katim (n)dhĕku amaos tulis | 
punika (n)jroning surat | 
mundhut kudanipun | 

Katim wusnya maos surat | 

netra pucĕt aclum ngungunnya kĕpati | 

sĕnĕs wadananira || 

21. Carakĕng Rum miyat marang Katim | 
sawusira amaos kang sĕrat | 

tĕka aclum wadanane | 

sarta bangĕt anjĕtung | 

kadya nĕnggak ing waspanĕki | 

dutĕng Rum tĕrkanira | 

sangĕt awratipun | 

pinundhut turangganira | 

carakĕng Rum palimarma angling ririh | 

mila yayi andika || 

22. Sasampunira maos kang tulis | 
cahyanira yayi sangĕt biyas | 
saingga maras ing tyase | 
aywa ta wancak-kalbu | 
lamun maksih sira rĕmĕni | 
ingsun kang ananggunga | 

dukane sang prabu | 
kuda maksih anĕng sira | 
sira Katim mĕsĕm dĕnnira nauri | 
taha yĕn makatĕnna || 

23. Pun kakang kula tĕtah sakĕdhik | 
wingi-wingi nalikane prapta | 
tĕka (m)botĕn (n)dhawuhake | 
dadya mangke katrucut | 

cuwa karsanira sang aji | 

dene kula punika | 

kang arsa pinundhut | 

taksiya gĕsang upama | 

yĕkti katur sumangga ing siyang ratri | 

ing gusti sri narendra || 

24. Sampun mĕnggahing punika malih | 
kinarsakkĕn ing Prabu Kaesa | 
yĕkti lĕstari karsane | 

tan pae anggĕpingsun | 

lan kang rayi sang natĕng riki | 

Sultan Bandar ngulama | 

sami gustiningsun | 

dadya ing mangke kawula | 

tan kadugi inggih ngupadosi malih | 

ingkang mirip punika || 

25. Ingkang kasĕmbĕlĕh wau ratri | 
kinarya sĕgahing (n)dika samya | 
kirang ulam-ulamane | 
kasaput jawah agung | 

mila datan kĕna wong ngili | 
inggih ngupaya ulam | 
mila manah nglampus | 
turangga dadya kapragat | 
karya ulam ingabukti wau ratri | 
dutĕng Rum duk miyarsa || 

26. Rinangkul gapyuk sigra pun Katim | 
iya dene nora kaya sira | 

ingsun kainan wingine | 

duta sigra mit mantuk | 

tan ingucap lampahing margi | 

prapta nagarinira | 

marĕk ing sang prabu | 

katur solahing dinuta | 

wiwitannya prapta wismane Ki Katim | 

malah praptĕng wasana || 

27. Katur sasolah bawaning Katim | 

Prabu Kaesan ruming ngandika | 

Ki Katim paribawane | 
kagyat gumujĕng (ng)guguk | 
goyang waktra angĕmbat wĕntis | 

bĕnĕr dadiya loka | 

si Katim puniku | 

liwat saking lĕgawĕng tyas | 

kunĕng prabu ing Ngĕrum gantya winarni | 

sri naranatĕng Ngĕsam || 

28. Amiyarsa yĕn kabare Katim | 
kang abangsa Tahyi pehak Ngarab | 
kaonang-onang lokane | 
kasuwur kamisuwur | 

warta malah katur para ji | 
gya sri bupati Ngĕsam | 
pan arsa angutus | 
amundhut kang ora-ora | 
anyĕnyoba ing bĕrbudine ki Katim | 
rakyate natĕng Ngarab || 

29. Nata ing Sam pan arsa ngayoni | 
mantri kakalih ingkang dinuta | 
amundhut kang anĕh-anĕh | 
amundhut unta satus | 

tur kang dawa wulune sami | 
kang irĕng-irĕng samya | 
mata kalihipun | 

kang rangkung-rangkung dĕdĕgnya | 
duta mĕsat datan kawarna ing margi | 
prapta ing tanah Ngarab || 

30. Panggih lawan sira Katim Tayi | 
dhinawuhakĕn timbalannira | 

Sultan ing Sam pamundhute | 
langkung anĕh puniku | 

kaya nora kĕna pinikir | 

Katim (n)dhĕku tur sĕmbah | 

sandika wakingsun | 

sanajan inggih langka-a | 

dĕrmi-dĕrmi yĕn maksih sihing Hyang Widdhi 

dhatĕng sang prabu ing Sam || 

31. Lamun maksih dinamĕl narpati | 
natĕng ing Sam dening Kang Amurba | 
mokal tan antuka mangke | 

duta sinĕgah sampun | 

Katim sigra dĕnnya ngulati | 
marang ing padhukuhan | 
urut gunung-gunung | 
sanak-sanake sadaya | 
binobotan samya tumut angulati | 
yĕn binudi ing majat || 

32. Ngĕndi olĕh unta kang kadyĕki | 
parandene takdiring Hyang Suksma | 
datan alami antuke | 

pĕpĕk kang unta satus | 
duta Ngĕsam ngungun ningali | 

Katim pasrah ing duta | 

sumangga puniku | 

sami andika pariksa | 

bakmanawi wontĕn kang siwah satunggil 

wĕlinge prabu ing Sam || 

33. Tinitĕnan sadaya sayĕkti | 

kadi pundhutane prabu ing Sam | 

caraka mit sinungake | 

mangu-manguna laku | 

pira-pira Katim nyangoni | 

unta satus binĕkta | 

tan kawarnĕng ĕnu | 

nagari ing Ngĕsam prapta | 

katur marang sang prabu unta sing Katim | 

ngungun sang natĕng Ngĕsam || 

34. Sarwi (n)jĕtung angandika aris | 
ĕstu lamun si Katim balaba | 
iku ingsun coba bae | 
agawok tĕmĕn ingsun | 

dudu ratu bisa ngulati | 

unta kang langka-langka | 

kapotangan ingsun | 

ing jaman iki tan ana | 

kaya Katim kinon amangsulna malih | 

sarta mot rajabrana || 

35. Paparinge natĕng Sam mring Katim | 
unta satus kawratan barana | 
pĕni-pĕni paparinge | 

datan kaparĕng ngĕnu | 

duta ing Sam samana prapti | 

ing Tahyi pehak Ngarab | 

lan Katim wus tĕmu | 

dhinawuhakĕn sadaya | 

unta wangsul sarta winotan paparing | 

pĕni mas rajabrana || 

36. Sira Katim andhĕku nampĕni | 
ingundhakan sanak-sanakira | 
kang anduwe unta kabĕh | 
prapta sadaya sinung | 

Katim datan arsa angambil | 
ing pangaji sadinar | 

Ĕpon tan amundhut | 

pangaji sakĕthi ana | 

pan sadaya anak putune Ki Katim | 

sugih sami sakala || 

37. Carakĕng Sam eram apan maksih | 
dene Katim tan arsa angalap | 

ing barana paparinge | 
lajĕng mring anak putu | 

duta ing Sam pan sampun pamit | 

prapta ing nagari Sam | 

katur ing sang prabu | 

tĕtĕkone Katim mulya | 

prabu ing Sam tĕtĕp mawongsanak Katim | 

saking kayungyun myarsa || 

38. Kunĕng Sultan ing Ngĕsam winarni | 
prabu ing Yahman duk sĕdhĕngira | 
miyarsa Katim wartane | 

duka yayah manĕbut | 

sru ngandika mring para mantri | 

ya ngĕndi ana kumpra | 

angluwihi ratu | 

si Katim pan wong alasan | 

sajinise angon wĕdhus datan malih | 

lawan wong angon unta || 

39. Pira kadare wong kang angon kambing | 

(n)dadak duwe pamĕtu salĕksa | 

apa kang dĕnlomakake | 
wong bingung anut umyung | 
ingkang padha ngĕlĕm si Katim | 
ingsun sĕwu sadina | 
pan sidĕkahingsun | 
mring pĕkir miskin katiman | 
parandene tan ana ingkang amuji | 
kasaru wontĕn duta || 

40. Dutanira Sultan ing Mahribi | 
atur surat anunuwun warta | 
saking Mahribi lokane | 

ana wong bangsa dhukuh | 

lomanira anglĕliwati | 

ngĕsorkĕn para raja | 

nĕnggih ojatipun | 

saking Mahribi kapyarsa | 

pehak Ngarab kang abangsa Katim Tahyi | 

loma kagila-gila || 

41. Samyarsanya surat sing Mahribi | 
natĕng Yahman sumungku miyarsa | 
latu latung bang jajane | 

asru dĕnnira muwus | 

mring pandhega kang saba wĕngi | 

lumakuwa ing Ngarab | 

wonge kakang prabu | 

patĕnana dipun enggal | 

kang anama si Katim kang bangsa Tahyi | 

cangkingĕn ingkang murda || 

42. Ya mulane iku sunpatĕni | 
aja kongsi iya tiba sasar | 
kakĕhan tampa pujine | 

dene wong durung wĕruh | 

wus anggunggung marang si Katim | 

karana ingsun wĕnang | 

matĕni wong iku | 

yĕn kalakon karyanira | 

ingsun ganjar apa ing sakarsanĕki | 

yĕn wus yuda kanaka || 

309. Pangkur 

1. Baduwi tur sĕmbah mĕsat | 

sarta kuda binĕktan pĕdhang kalih | 

kagunganira sang prabu | 

kang tate bangkit karya | 

cinacahkĕn ing wĕsi sawĕntis rampung | 

wus lĕpas ing lampahira | 

ing marga datan winarni || 

2. Wus prapta jajahan Ngarab | 
praptĕng dhukuh wismane Katim Tahyi | 

Baduwi sayah angaub | 

Katim anuju mĕdal | 
atatanya mring Baduwi kang angaub | 
paman ing wong pundi (n)dika | 
lan ingkang sinĕdyĕng kapti || 

3. Baduwi alon saurnya | 

kula anak saking Yahman nagari | 
sĕdyaning driya nakingsun | 
ingutus ngambil unta | 

Katim angling paman yĕn (n)dika panuju | 
kandĕla wisma kawula | 
mucang anginuma warih || 

4. Bĕgja yĕn manggiya paman | 
panĕkulan inggih sae abukti | 
gampil yĕn sampun atuwuk | 
lajĕnga alĕlampah | 

sukur sĕwu lajĕnga ing wismaningsun | 

Baduwi lĕga tyasira | 
rĕsĕp ing manah nuruti || 

5. Praptĕng wisma sinunggata | 
pan sinuba-suba samya abukti | 
gumatinira kalangkung | 
malah supe ing lampah | 

kongsi dalu tan pĕgat sugatanipun | 
nyamikan inum-inuman | 
sadalu lĕkĕt ing bukti || 

6. Angraos kapiutangan | 

Katim mojar paman lamun suwawi | 
jangkĕpa ing pitung (n)dalu | 
wontĕn wisma kawula | 
anglĕgakna pun paman ing manahipun | 

Baduwi lon saurira | 

yĕn sampuna ngudur inggih || 

7. Asangĕt ngudure anak | 
dede-dede lampah ingkang agampil | 
luwih sangĕt luwih ewuh | 

anak dede kinantha | 

Katim angling paman kawula ayun wruh | 
manawi inggih pun anak | 
sagĕd angapĕn-apĕni || 

8. Ing susahipun pun paman | 
pintĕn banggi kula ngawat-awati | 
yĕn paman pracayĕng kalbu | 
sampun ta walangdriya | 

wong Baduwi acipta kayapa iku | 
panggawe kang nora gampang | 
iya lakuningsun iki || 

9. Anak manira awĕca | 

pan manira dinuta ing sang aji | 

kinĕn angulati ingsun | 

mring sang prabu ing Yahman | 

wong kang aran Katim Tahyi bangsanipun 

ingsun kinĕn mĕjahana | 

murdane kinĕn anyangking || 

10. Sang nata arsa uninga | 

mring murdane kang aran Katim Tahyi | 

Ki Katim dupi angrungu | 
gumuyu sarwi mojar | 

(m)botĕn angĕl paman kalamun puniku | 
manira paman kang sagah | 
mirantĕni amrih kĕni || 

11. Kadi pĕjahe kang mina | 

ingkang sampun manjing anĕng piranti | 
kantun amithĕs anglĕthus | 
ing sajatine paman | 

tunggil dhusun kang aran Katim puniku | 
ing dhukuh punika uga | 
nanging tanggung sapuniki || 

12. Ing benjing-enjing kewala | 
karana pun Katim sabĕn enjing | 
amĕng-amĕng anĕng (n)dhukuh | 
inggih kidul punika | 

ngandhap wukir sangisoring gurda agung | 
yĕn prapta mudhun sing kuda | 
lajĕng anginum abukti || 

13. Turangganipun cinancang | 

lan pun Katim inggih nuli aguling | 
kawula andira turut | 
paman tan wande kĕna | 

sampun ngantos ngĕntosi kula dĕnesuk 
karana yĕn kongsi awan | 
kasĕlak kesah pun Katim || 

14. Lah paman punika pĕdhang | 

luwih landhĕp anggonĕn mĕdhang benjing | 
ri sĕdhĕng turu akukup | 
sampun dadi kang rĕmbag | 
eling-eling sawĕngi wuwusĕn esuk | 

Baduwi nulya lumampah | 
sawĕlinging Katim Tahyi || 

15. Saksana Baduwi mangkat | 

Katim Tahyi sigra dĕnnya kakambil | 
anyilip ing marganipun | 
turangganira nyongklang | 
pasthi dhingin praptanira anĕng dhukuh | 
mudhun saking ing kudanya | 
cinancang munggĕng waringin || 

16. Katim sigra api nendra | 

sarwi kukup kadya guling sakenjing | 

Baduwi tan dangu rawuh | 
mulat kuda cinancang | 
angling aris nyata tĕmĕn tuduhipun | 
si anak kang duwe wisma | 
lah ika ana wong guling || 

17. Sigra wau pinĕrpĕkan | 

kang aguling sigra pĕdhang tinarik | 
ingikal mĕh tibanipun | 
nulya (ng)graitĕng nala | 
ingsun iki apan utusaning ratu | 
yĕn nuli ingsun pĕdhanga | 
kalle durung wruh ing warni || 

18. sayĕkti agawe nistha | 

ingsun ungkabane raine dhingin | 
sigra binuka kang kukup | 
kagyat samya anjola | 
angrungkĕbi sukune anjrit anguwuh | 
dhuh anak kadi punapa | 
polah mĕkatĕn puniki || 

19. Panggawe kang botĕn layak | 
dĕnlakoni ambuwang lara pati | 

Katim tangi sarwi muwus | 
paman kadi punapa | 

jĕr kawula sampun sanggup wau dalu | 
angilangkĕn susah (n)dika | 

(ng)gih kula kang aran Katim || 

20. Aran (n)dika wong dinuta | 

mring ratu anyangking sirah-mami | 

lan paran karsanirĕku | 
paman wong kula lila | 

(n)dika paman aywa kongsi antuk rĕngu 
wong suwita ing narendra | 
abot yĕn tan anglakoni || 

21. Baduwi aris mangrĕpa | 
nadyan silih dinukan awakmami | 
ingsun matur bae (m)besuk | 

ing gusti rajĕng Yahman | 
ingsun pamit sigra mĕsat lampahipun | 
sinangonan kangge marga | 
sabarang dening pun Katim || 

22. Ing marga datan ingucap | 
praptĕng Yaman marĕk ing sri bupati | 

Baduwi tur sĕmbah matur | 

sasolah tingkahira | 

Katim lila loman saking ngumuripun | 
wus tinutur sadayanya | 
miwiti malah mĕkasi || 

23. Prabu Yahman duk miyarsa | 
langkung suka (ng)guguk angandika ris | 
bĕnĕr wong akĕh puniku | 

kang padha ngalĕmbana | 
durung tumon loma tĕka umuripun | 
lah iya karĕpe uga | 
wis aja sirapatĕni || 

24. Kunĕng kocap jroning kitab | 
mashur lamun balapa Katim Tahyi | 
akathah mĕt misilipun | 

kang para raja-raja | 

wontĕn warah yĕn agung mupangatipun | 
nĕnggih sajrone ing kitab | 

Jawa-hiral Amaryati || 

25. Ing jaman wuri kawruhan | 
nĕnggih kuburipun Ki Katim Tayi | 
ana turun ping sapuluh | 

ing anak putunira | 

Katim Tayi kabanjiran kuburipun | 
astana kandhah ing toya | 
jisime arsa dĕnĕlih || 

26. Jisime wutuh kewala | 

nora bosok tinon kadya wong guling | 
yĕn mungguh ahli tasawub | 
tiwas tan bisa ilang | 

dene mungguh ing jaman Ngarab ing riku | 
tan kĕna ingaran tiwas | 
karana uwiting bĕcik || 

27. Dadalan sasukanira | 
sasĕnĕnge tan kĕna dĕnwancĕni | 
ilanga katona iku | 

sah tan antuk cinacat | 

yĕn ing tanah Jawa mangkono abusuk 

wong mati katon tan ana | 

yĕn katon sayĕkti eblis || 

28. Mung iku kinarya tandha | 

tandha lamun wong loma iku bĕcik | 
wong kang kumĕt iku antuk | 
nama busuk lan ala | 
uwis tamat Katim Tayi critanipun | 
sadaya kang sami myarsa | 
sukĕng tyas nahĕn wus wanci || 


27 Ing tĕngah dalu Sĕh Matyasta nĕrangakĕn dhatĕng Mas Cĕbolang 

sasantrinipun maknaning Sahadat kalih sarta pikukuhing Islam warni gangsal. 
Ugi katĕrangakĕn maknanipun bab keblat badan kasar, keblating ngĕlmu, 
keblating rasa tuwin keblating ruh. Katrangan bab alam sakawan, anasir 
sakawan, bab dhikir sakawan pantha, martabat pitu, ruh sangar, badan alus 
sakawan, sadaya wau kĕdah katampĕn kanthi patitis. Sakĕndĕlipun bĕdhug 
lajĕng kĕndhuri ... 
kaca 234-235 

29. Tĕngah dalu Sĕh Matyasta | 
maring panti kang kari lajĕng guling | 
saarinya tan cinatur | 

malĕmipun Jumuwah | 
wus samĕkta lalĕmbaran sĕkul wuduk | 
gorĕngan krupuk dhĕkĕman | 
sarĕm lombok kĕncĕng abrit || 

30. Dupi paragat binĕkta | 

maring srambi sabakdanira Isa-i | 
santri sĕpuh datan mantuk | 
anĕng sarambi aglar | 

Sĕh Matyasta munggĕng pangimanan lungguh | 

Cĕbolang sarencangira | 
nĕng ngarsa samya nyĕpĕngi || 

31. Astane tĕngĕn Matyasta | 
angling riri reyang iki mung darmi | 
nuduhakĕn mring darbĕkmu | 

lah mara tampanana | 

gya Sahadat kalimah roro rumuhun | 

Assadu alla ilaha | 
ilalah gya dĕnwĕrdĕni || 

32. Tamating kalimah ngarsa | 

gya kalimah kang kaping kalih nĕnggih | 
winĕdhar sawĕrdinipun | 

Assadu anna Muhka | 

-maddan rasullolah wus tamat kinumpul | 

kalimah kalih Sahadat | 
htiga anjingirĕki || 

33. Gya mĕdhar pikukuh Islam | 

pan lilima Sahadat kang rumiyin | 

Salat kaping kalihipun | 

ping tiganipun Jakat | 

kang kaping pat Pasa kaping gangsalipun | 

Kaji lilima winĕdhar | 
wĕrdine sawiji-wiji || 

34. Manĕh iki kawruhana | 
keblat iku ana catur prakawis | 
dene ta ingkang rumuhun | 
keblate badan kasar | 

kang kapindho puniku keblating ngĕlmu | 
keblating roh kaping tiga | 
keblating rahsa mungkasi || 

35. Winardĕn sajuga-juga | 

iki alam catur wajib ngawruhi | 
kang rumuhun alam Nasut | 

Malakut kapindhonya | 

kaping tĕlu yaiku ngalam Jabarut | 

Lahut jangkĕpe sakawan | 
sawĕrdinira wus ramping || 

36. Anasir kawikanana | 

uga papat Bumi ingkang rumiyin | 

Gĕni kaping kalihipun | 

Angin katiganira | 

ping pat Banyu gya winardĕn lungguhipun | 
anjing miwah wardĕnira | 
tamating anasir dhikir || 

37. Pan: La ilaha ilallah | 

rambah ping tri ing sarambahanĕki | 
winardĕn sajuru-juru | 
kalawan lungguhira | 

gya kinumpul ing gandhĕng-gandhĕnganipun | 
dumadya sakawan pantha | 
jumĕnĕng manungsa jati || 

38. Lah iki Martabat Sapta | 
kawruhana lungguh lan kurubnĕki | 
apa dene nĕptunipun | 

rumuhun Akadiyat | 

kadwi Wahdat Wakidiyat katrinipun | 

Kadim-ajali-abadya | 
gya Arwah kacaturnĕki || 

39. Minsal ingkang kaping lima | 

Aj-san kanĕm kasapta Insankamil | 
mring Anyar ingkang kacatur | 

wĕrdine wus kawĕdhar | 

wusing tamat surasa lan anjingipun | 

pantĕn malih kawruhana | 

Roh sasanga wĕrdinĕki || 

40. Rabbani ingkang kapisan | 

dwi Nurani Rahmani kang kaping tri | 
badan Ilapi ping catur | 

Nabadi kang kalima | 

kanĕm Kiyawani Tamiyis kapitu | 

Kewani ing asthanira | 
jangkĕp ping sanga Kulupi || 

41. Mungguh Ĕroh kang sasanga | 

pan kawĕngku karĕh ing Roh Ilapi | 
kawruhana manĕh kulup | 
badan alus sakawan | 

Adam Roh-rokani myang badan Roh-kanu 
Roh-kudus jangkĕp sakawan | 
ngalĕmpak ing ati siri || 

42. Kabĕh sawuse katampan | 
patitise tuwajuh ingkang ati | 
tumĕkane rahsanipun | 

iku dudu srasehan | 
nora kĕna dibĕdhagal ĕstunipun | 
tumampĕg ing Rasa Mulya | 
gumantung Hidayatjati || 

43. Amung iki mukaranah | 
kudu bisa iya sawĕngi iki | 
kanggo sabĕn mapan turu | 
lah padha tampanana | 

gya winĕdhar wus sagĕd sadayanipun ] 
cinatur wit bakda Ngisa | 
bĕdhug kĕndĕl gya kandhuri || 

44. Minulyakkĕn Nabi duta | 
paragating pandonga gya binagi | 
wus samya nadhah pikantuk | 
barĕkat binuntĕlan | 

para santri sadaya wus samya mantuk | 
mung kari catur kang jaga | 
sarĕng tilĕm nĕng surambi || 


28 Enjingipun abdi pun Pangawe kadhawuhan suluk janturan padhalangan Prabu 
Ngamarta dalah para kadang Pandhawa kanthi katrangan tĕgĕsing nama sarta 
watakipun piyambak-piyambak. Kasambĕt janturan Prabu Mandura, lajĕng 
Prabu Ngastina, Dwarawati akhiripun janturan Hyang Girinata, sadaya 
jangkĕp tuwin runtut. Kasambĕt jĕjuluking nata ingkang kangge Wijjĕr tuwin 
ada-ada nata ngadhaton ... 
kaca 236-249 

45. Sĕh Matyasta Mas Cĕbolang | 
sarewangnya wangsul mring tajug malih | 
tumĕkane bĕdhug tĕlu | 

antuk palaling Suksma | 
sadaya wus cumĕplong raosing kalbu | 
kantun nglanjĕhakĕn marang | 
tindake Tanajul-tarki || 

46. Sĕh Matyasta lon lingira | 

lah bubaran gya ngambil toyastuti | 

nulya samya salat Subuh | 

kadi ing saban-saban | 

malĕm Jumungah tan ana nendra puniku | 

kang sami tampi nugraha | 

ing siyang pantara ratri || 

47. Kang ginita saraseyan | 

Mas Cĕbolang kalayan Ki Nurwitri | 
wus srĕg rasaning kang kalbu | 
cahya wĕnĕs sumunar | 

Sĕh Matyasta sukĕng tyas mĕsĕm lingnya rum 
dhuh pantĕn Alkamdulillah | 
ananging dĕn-ngati-ati || 

48. Isih kurang saangkatan | 

tindak rucah kang ayun koklakoni | 
nanging tan ngapa-a iku | 

Cĕbolang matur nĕmbah | 

tarlĕn muhung nyuwun pangĕstu pukulun | 

rinĕksa-a ing Pangeran | 

tawĕkal ĕngĕt basuki || 

49. Sigĕg kyai wusing mulang | 

Sĕh Matyasta pinarak nĕng pandhapi | 
Pangawe madhĕp mangayun | 
myang dasih sawatara | 

Mas Cĕbolang Nurwitri sarencangipun | 
tumurun marang pandhapa | 
kanthi lagu sĕmang-miling || 

310. Kinanthi 

1. Sĕh Matyasta ngawe gupuh | 

(m)bacuta marene kaki | 

Cĕbolang wus munggĕng ngarsa | 
babasan kapasang yogi | 

Pangawe ku tilas dhalang | 

wit bocah dhĕmĕn angringgit || 

2. Lawas nĕng nagri Mantarum | 
suwita Ki Panjangrukmi | 
kang ginilut jajanturan | 
blĕjag-blĕjag rada apil | 

duk maksih nĕng Wirasaba | 
nganti tumĕkĕng samangkin || 

3. Dhalang bang-wetan sadarum | 
padha pruwita ananging | 
wĕnĕhan cĕkak-cĕkakan | 
pantĕn duk anĕng Mantawis | 
apa wus tĕpung kalawan | 

Kyai dhalang Panjangrukmi || 

4. Inggih ulun sampun tĕpung | 
kulina Ki Panjangrukmi | 
saking rĕmĕn dhatĕng wayang | 
sabĕn ki dhalang angringgit | 
ulun tumut cĕlak kothak | 
anyumping wontĕn ing kering || 

5. Jajanturaning kadhatun | 
ĕstunipun (m)botĕn apil | 
lamun upami miyarsa | 
dhalang kang (n)jantur upami | 
pakĕcapanipun lĕpat | 
lĕrĕsipun ulun uning || 

6. Sukĕng tyas mĕsĕm lingnya rum | 

Pangawe lĕkasa aglis | 
janturane Prabu Krĕsna | 

ana kang ko(k)sarasĕhi | 

Pangawe sĕmbah sandika | 
dadya macak amiwiti || 

7. Swara tĕtĕh buntas arum | 
nĕnggih nĕgari ing pundi | 
kang kaeka adi dasa | 
purwa eka mring sawiji | 
adi maring luwih endah | 
dasa sapuluh jinarwi || 

8. Purwa kawitan puniku | 
wĕnang ingucapkĕn yĕkti | 
titahing Hyang Girinata | 
sanadyan kathaha ugi | 
kang kunglulan ing ngakasa | 
kang kasangga ing pratiwi |] 

9. Kang kapit ing samodra gung | 
tan wontĕn kadi nagari | 

Dwarawati nagri panjang | 
apunjung mila kadyĕki | 
panjang mring ing adawa | 
wus pranyata ing nagari || 

10. Adawa pocapanipun | 
atĕbih kuncaranĕki | 
punjung mring luhur pranyata | 
nagara luhur nglangkungi | 
datan ana kang amadha | 

kluhuraning karaton-di || 

11. Tur nagari pasir gunung | 
iya nagri loh jinawi | 
basa pasir de nagara | 
angajĕngkĕn muara-di | 
anĕngĕnkĕn bandar arga | 
basa nagara kawukir || 

12. Dene ngungkurakĕn gunung | 
basa nagara loh dening | 
kaapit ing pasabinan | 

basa nagri ajinawi | 
de nagara tulus ingkang | 
sarwa tinandur lĕstari || 

13. Murah kang sarwa tinuku | 
tur murah sandhang lan bukti | 
wadya alit datan ana | 

kang dĕnkalarakkĕn sami | 
nagri karta tur raharja | 
apratandha wadya alit || 

14. Myang wadya tan na kang ngingu | 
maenda maingsa sapi | 
menthok bĕbĕk miwah ayam | 
raintĕn praptaning ratri | 

aglar wontĕn ing pangonan | 
datan wontĕn dĕnkandhangi || 

15. Saking tan na dursilĕku | 
nangkoda kang dagang (ng)gili | 
kang layar tan na pĕdhotnya | 
pramila ingaran nagri | 
raharja mangka pratandha | 
wadyabala agĕng alit || 

16. Ngĕstokkĕn prentahing ratu | 
tan wontĕn cĕngil-cinĕngil | 
tur ratu gĕdhe obornya | 
adhuwur kukussirĕki | 
miwah adoh kuncaranya | 
tan ngĕmungkĕn tanah Jawi || 

17. Ing tanah sabrang misuwur | 
maring sakĕhing nagari | 
kaungkulan kasusilan | 

-ning ratu ing Dwarawati | 
babasan manglung kang tĕbah | 
kang prak tumiyung ngastuti || 

18. Ing bulubĕktine tamtu | 
sabĕn taun asrah warni | 
glondhong pangarĕng-arĕngnya | 

asung pupundhutan nagri | 
sapa jujuluking nata | 

Sri Bathara Krĕsna tuwin || 

19. Maraja Padmanabĕku | 

Maraja Kesawasiddhi | 
ya Maraja Danardana | 
ya Maraja Arimurti | 
milane kadang manungsa | 
pinunjung binathara di || 

20. Pranyata titising Wisnu | 
sirnaning Hyang Wisnumurti | 

Bathara Krĕsna kang ana | 
sirnaning Krĕsna narpati | 

Bathara Wisnu kang ana | 
upama lir suruh yĕkti || 

21. Lumah lawan kurĕpipun | 
dinulu seje kang warni | 
ginigit tunggil rasanya | 

Krĕs marang irĕnginĕki | 
na iku maring papadhang | 
pranyata Sri Dwarawati || 

22. Ratu irĕng mulus tĕrus | 
tĕkan bĕbalungirĕki | 
yĕn ayama cĕmani ka | 

Bathara Wisnu ing uni | 
kĕna ginawe sarana | 
nadyan Prabu Dwarawati || 

23. Samani samana jumbuh | 
kĕna ginawe srananing | 

(m)besuk aprang Bratayuda | 
sapa kang dĕnbĕbotohi | 
marang Sri Bathara Krĕsna | 
sayĕkti unggul ing jurit || 

24. Na: padhang pranyata ratu | 

padhang paningalirĕki | 
tĕms datan kĕsamaran | 

tur wmh durunge jinarwi | 
mila juluk Padmanaba | 
ratu de (ng)gadhahi sari || 

25. Wijayakusuma luhung | 
panguripaning kang jalmi | 
mati kang mawa kabranan | 
pramila jujuluknĕki | 
nĕnggih Maraja Kesawa | 
dene ratu ingkang bangkit || 

26. Triwikrama ingkang langkung | 
pranyata Sri Dwarawati | 
sagĕd amancala putra | 
bangkit amancala putri | 

mila parab Danardana | 
pranyata sri narapati || 

27. Titising Bathara Wisnu | 
ananging namung sapalih | 
pama gĕni lan urupnya | 
lir sĕkar lan sarinĕki | 
gĕnine Sri Danardana | 
urupe Radyan Prĕmadi || 

28. Cangkoke Krĕsna sang prabu | 
sarine Arya Jahnawi | 

ya lir satu lan rimbagan | 
mila parap Arimurti | 

Murti antĕng Ari mudha | 
pranyata Sri Dwarawati || 

29. Titising Bathara Wisnu | 
dados anĕm tur nulusi | 
ing kajatmikani miwah | 
munjuli ngapapak tuwin | 
mrojoling akĕrĕp lawan | 
loma naha bathara di || 

30. Pratandha pirsa saĕstu | 
saosike kang wadya ji | 
nĕting tyas tan kasamaran | 
awon saening pangĕsthi | 
sadaya wus kauningan | 
ingupamakkĕn sang aji || 

31. Bangkit angilani mĕndhung | 
bisa anjaringi angin | 

tur siniyan ing jawata | 
kinĕmulan widadari | 
kinacĕk samining nata | 
tuwin lalabuhannĕki || 

32. Ratu Dwarawati ĕstu | 
ngupadosan soring langit | 
dasa tan antuk satunggal | 
sanyut tan-tuk sadasĕki | 
ngobori kang papĕtĕngan | 
(m)babadi kang sukĕt singit || 

33. Ratyambĕg palamarta nung | 
awĕh pangan wong kalantih | 
awĕh sandhang wong kawudan 
awĕh kudhung wong kang lagi 
kapanasan miwah suka | 

songsong wong kataman riris 

34. Wĕh tĕkĕn wong klunyon laku | 

Sri luhur tan na ngungkuli | 
ratu andhap tan kungkulan | 
sasamining narapati | 

sri miguna ing aguna | 

tan ngĕndhak gunaning jalmi || 

35. yĕkti ginunggung sang prabu | 
kawibawaning narpati | 

lan lalabuhaning nata | 
sadalu pantarĕng ratri | 
datan wontĕn pĕdhotira | 
pinunggĕl kang murwĕng kawi || 

36. Ratu Dwarawati nuju | 

miyos siniwakĕng munggwing | 
sitinggil binata-rata | 
ginarbĕg ing wanodya di | 
kang sami angganararas | 
alĕnggah ing dhampar rukmi || 

37. Pinatik nawa rĕtna rum | 
pinalipit ing sotyadi | 
alĕlĕmĕk tundha sapta | 
kasur babut prangwĕdani | 
sirna kamanungsanira | 

lir Bathara Wisnumurti || 

38. Anganglang jagad sawĕgung | 
ginarbĕg ing widadari | 
salĕnggahirĕng dhadhampar | 
sang Prabu Dwarawati | 
wadya kang sowan sadaya | 
tĕka lĕrĕp sirĕp sami || 

39. Sidhĕm pramanĕm sadarum | 
nir bawaning walang slisik | 
gogodhongan tanpa mobah | 
angin tan purun lumaris | 
mung abdi kang nambutkarya | 
kĕmasan pandhe myang gendhing || 

40. Kang taksih sami anambut | 
pandamĕlaning narpati | 
cat kapyarsa ing cat ora | 
kalawan swaraning pĕksi | 
ĕngkuk kang mencok ing gurda | 
puniku kang kapiyarsi || 

41. Saking paglaran satuhu | 
tĕka mĕwahi wingiting | 
pasewakan pagĕlaran | 

Pangawe kĕndĕl turnya ris | 
ĕngĕt kula mung punika | 

Lonthang janturan ngaringgit || 

311. Lonthang 

1. Cĕbolang ngling kados wus turut sadaya | 
datan wontĕn tumpangso-ning kang ukara | 
nanging lamun jĕjĕr ratu ing Ngamarta || 

2. Ĕngetulun radi wontĕn sanĕsira | 

Pangawe ngling lĕrĕs ingkang pangandika | 
wawatoning jajanturan nata purwa || 

3. wontĕn catur Dwarawati wus kawahywa | 
ing Ngamarta Madura lawan Ngastina | 
wontĕn malih janturan Hyang Girinata || 

4. Lamun jĕjĕr sanĕse gangsal punika | 
kĕdah mirit saking ing salah sajuga | 
mĕndhĕt saking pambĕganing naranata || 

5. Myang ya mirit gĕng alite kratonira | 
kantun ngĕlih ing pundi aranning praja | 
lan paraping kang dadya jĕjĕring nata || 

6. Sĕh Matyasta sukĕng tyas bĕcik bacutna | 
kang minangka wawaton janturan ika | 

Ki Pangawe manĕmbah matur sandika || 

7. Sapunika janturannya Sri Ngamarta | 
wit anĕnggih dumugi kapit samodra | 
cap-ucapan punika sami kewala || 

8. Lajĕngipun tan wontĕn kados nagara | 
ing Batanakawarsa iya Ngamarta | 
pranyata loh ajinawi tur nagara || 

9. Gĕmah ripah nagara karta raharja | 
pramilanya ingaran lohe nagara | 
kaapit ing pasabinan antuk toya || 

10. Ajĕnawi tulus kang samya tinanja | 
mirah ingkang sarwa tinumbas sadaya | 
tur amirah sandhang lawan tĕdhanira || 

11. Wadya lit sapraja Batanakawarsa | 

tan wontĕn kang dipun karilakkĕn miwah | 
ingaranan nagara gĕmah satata || 

12. Langkung kathahing wadya lit kang gĕgriya | 
ingkang saking nĕgari ing manca praja | 
pramilanya aripah mangka pratandha |] 

13. Wadya alit kang samya dagang tan ana | 
kĕndĕlira raintĕn dalu tan pĕgat | 
datan wontĕn dĕnastaani(?) punika || 

14. Pramilanya winastan nagara karta | 
apratandha wadya lit tani kang samya | 
ingon-ingon kĕbo sapi bĕbĕk sata || 

15. Siyang dalu aglar nĕng panggonan samya | 
botĕn wontĕn kang kinandhangkĕn mring wisma | 
awit saking kalising juti dursila || 

16. Pramilanya winastan nagri raharja ] 
apratandha kawula bala sadaya | 
anuhoni ngĕstokkĕn parentah nata || 

17. Datan wontĕn ingkang sulaya budinya | 
wadyabala sabiyantu abipraya | 

tur ratu agĕdhe murup oborira || 

18. Dhuwur ingkang kukuse doh kuncaranya | 
pae nagri kang kathah-kathah punika | 
kang ginunggung kawibawanning narendra || 

19. Lan agĕnging nagari sasaminira | 
yĕn ing praja Ngamarta Cintakapura | 

tan mangkana kang dĕn-gunggung labuhannya || 

20. Naradipa lawan pambĕkaning nata | 
ngupadosa sawĕngkoning ngarcapada | 
cacah satus pan datan angsal sajuga || 

21. Cacah sĕwu ĕstu tan angsal sadasa | 
ambĕg paramarta pandhita kalihnya | 
tur ta ratu darana sadana boga || 

22. Ambabadi kang asukĕt asung padhang | 
angobori kang pĕtĕng wĕh kudhung marang | 
uwong ingkang kapanasĕn sartanira || 

23. Awĕh payung uwong kodanan punika | 
awĕh tĕkĕn wong kalunyon awĕh tĕdha | 
wong kaluwĕn wĕh sandhang uwong kawudan || 

24. Abotĕna Pandhawa punika gangsal | 
sami gadhah watak priyangga-priyangga | 
pambĕgane ratu Ngamarta punika || 

25. Wong sajagad dĕnaku sanak sadaya | 
wong sajagad gĕng alit padha warata | 
ĕndaklakonane larane sadaya || 

26. Wong sajagad padha suka asugiha | 
aku ingkang anglakoni sĕngkĕlira | 

pambĕgane Radĕn Arya Wrĕkodara || 

27. Sapa ala ya (n)dakalani pasaja | 
sapa bĕcik ya (n)dakbĕciki sanyata | 
mangkya pambĕkane panĕngah Pandhawa || 

28. Radyan Arya Janaka anyamirana | 
nyarambahi kang dhuwur kang ĕndhĕk ika | 
ingkang agĕng kang alit kang cĕlak tĕbih || 

29. Kasrambahan sadaya mring Dyan Janaka | 
miwah prawan wulanjar tanapi randha | 
myang somahan dĕnakĕn bojo sadaya || 

30. Bojomu ja bojoku aja pĕpeka | 

de bojoku bojoku dhĕwĕ wruhanta | 
pambĕkane Radĕn Nangkula Sadewa || 

31. Dyan Nangkula ala-alamu priyangga | 

Dyan Sadewa ala tĕmbe bĕcik benjang | 
lah punika pambĕkane kang Pandhawa || 

32. Sintĕn jululuking ratu ing Ngamarta | 

Prabu Puntadewa Prabu Darmaputra | 

Darmawangsa Prabu Guna-talikrama || 

33. Prabu Darmakusuma Sri Yudhisthira | 
pramilanya ajujuluk Puntadewa | 
apranyata luwih andhap asorira || 

34. Tur ta gĕdhe apurane pramilanya | 
ajujuluk Darmaputra pranyatanya | 

de pinutra maring sang Bathara Darma || 

35. Milanya ajujuluk Prabu Darmawangsa | 
wus pranyata jĕnĕnge sri naranata | 
angaubi ring kulawarga sadaya |] 

36. Mila parab Prabu Guna-talikrama | 
ucul saking tatakramaning narendra | 
pambĕkannya ingkang kaloka ing jagad || 

37. Tan angĕndhak gunaning sasama-sama | 
mila parab sang Prabu Darmakusuma | 
nyata nglulusakĕn ing saciptanira || 

38. Sakathahing ingkang lampah kapĕnĕdan | 
pramilanya parab Prabu Yudhisthira | 
kang kacipta rahayunira bawana || 

39. Tur narendra kang siniyan ing jawata | 
kinamulĕn widadari myang bineda | 
sasamining ratu yĕn ta ginunggunga || 

40. Lalabuhanira ratu ing Ngamarta | 
ing sadalu mangsa wontĕn pĕdhotira | 
pan pinunggĕl kewala kang purwakanya || 

41. Sang aprabu nuju miyos sinewaka | 
nĕnggih wontĕn sitinggil binatarata | 
ginarĕbĕg dyah kang sami angganararas || 

42. Alĕnggah ing dhampar kĕncana minulya | 
pinatik ing mirah jumrut nawarĕtna | 
pinalipit sosotya-di mawa praba || 

43. Alĕlĕmĕk kasur babut prangwĕdani | 
sirna kamanungsane kadi jawata | 

Sang Hyang Darma tumĕdhak nganglang bawana || 

44. Lĕnggahira ing dhampar Prabu Ngamarta | 
salajĕngnya lan janturan Dwarawatya | 
cap-ucapan sami kewala asmara || 

312. Asmaradana 

1. Mangkya ta janturannĕki | 
ratu Madura winarna | 
awit anĕnggih prajane | 
kapit ing samodra samya | 
lajĕnge datan ana | 
kados nagri Madurĕku | 
babasan nagari panjang || 

2. Punjung ngantu nagri pasir | 
awukir loh ajinarwya | 
nagri gĕmah aripahe | 
nagri karta tur raharja | 
basa nagara panjang | 
mring adawa pranyatĕku | 
nagri dawa pocapannya || 

Jilid 4 - Kaca : 244 

3. Basa nagri punjung maring | 
ing aluhur wus pranyata | 
luhur tan na ngasorake | 
kaluhuraning karatyan | 

tur nagri pasir apan | 
ngajĕngakĕn muarĕku | 
anĕngĕnkĕn bandar arda || 

4. Ana basa nagri wukir | 

de ngungkurkĕn parĕdĕnnya | 
apa basa nagri ĕloh | 
de nagri kapit sabinan | 
nagri ajinawi ka | 
tulus kang sarwa tinandur | 
murah kang sarwa tinumbas || 

5. Tur murah kang sandhang bukti 
wadya alit datan ana | 

kang kinaranglakkĕn rĕke | 
apa basa nagri karta | 
tandha wadya lit miwah | 
wadya tani kang angingu | 
kĕbo sapi bĕbĕk ayam || 

6. Raina pantara ratri | 
angglar wontĕn ing pangĕnan | 
tan wontĕn kinandhangake | 
saking kalis ing dursila | 
kang sami dagang layar | 
raintĕn pantarĕng dalu | 
datan kĕndĕl ing pakarya || 

7. Basa nagri karta nĕnggih | 
apratandha wadyabala | 
saking ing nagari sanĕs | 
kathah kang lajĕng gagriya | 
basa nagri raharja | 
pratandha wadyabala gung | 
tan wontĕn salayĕng budya || 

8. Sumungkĕm prentahing aji | 
tan ana kang cacĕngilan | 
tur ratu gĕdhe obore | 
sarta duwur kukusira | 
atĕbah kuncaranya | 
babasan kang cĕrak manglung | 
kang adoh tumiyung samya || 

9. Ing bulubĕktinirĕki | 
sabĕn taun atur asrah | 
glondhong pangarĕng-arĕnge | 
miwah asung pupundhutan | 
lalabuhanning nata | 

padosa ngarcapadĕku | 
satus tan angsal satunggal || 

10. Sĕwu sadasa tan manggih | 
(m)babadi kang sukĕt miwah | 
ngobori kang pĕtĕng rĕke | 
awĕh sandhang wong kawudan | 
wĕh songsong wong kodanan | 
wĕh tĕkĕn wong klunyon laku | 
wĕh kudhung wong kapanasan || 

11. Awĕh pangan wong kalantih | 
sapa jujuluking nata | 

Sri Kakrasana parabe | 
iya Prabu Jaladara | 
ya Prabu Baladewa | 
Kusumawalikitĕku I 

mila parab Kakrasana 


12. Pranyata sri narapati | 
wus gagadhangane karsa | 
pramilanya jujuluke | 
sang Aprabu Jaladara | 
tatkalanirĕng tapa | 

kwasa ngambah mega pingul | 
mila parab Baladewa || 

13. Pranyata sinung wawangi | 
marang Sang Hyang Girinata | 
kalane ngarak kramane | 
ingiring marang jawata | 
pramila apĕparab | 

Kusumawalikitĕku | 
pranyata titising mudha || 

14. Ning dadya sĕpuh tur maksih | 
anĕtĕpi taklimira | 

marang kang rayi pamase | 
tur sri siniyan jawata | 
kinamulĕn wranggana | 
kinacĕk samining ratu | 
manawa ta ginunggunga || 

15. Kawibawaning narpati | 
sadalu tan na pĕdhotnya | 
pinunggĕl kang murwĕng criyos | 
nuju miyos sinewaka | 

wontĕn ing siti bĕntar | 
binaturata pinatut | 
ingayap para wanodya || 

16. Binusanan sĕsotya di | 
kang sami angganararas | 
ilang ing kamanungsane | 
kadya Hyang Bathara Brahma | 
tĕdhak anganglang jagad | 
ginarĕbĕg para arum | 
lĕnggah ing dhampar kancana || 

17. Pinatik nawarĕtna-di | 
pinalipit ing sosotya | 
salĕnggahira sang katong | 
lajĕngnya sami kewala | 
lan janturaning Krĕsna | 
sampun tamat mangkya ulun | 
mĕdhar janturan Ngastina || 

18. Wiwit anĕnggih dumugi | 
kapit ing samodra samya | 
makatĕn ing salajĕnge | 
botĕn wontĕn kados praja | 

Ngastina ya Wastina | 
ya nagri Gajahoyĕku | 
nagri panjang apunjungan || 

19. Tur nagri pasir awukir | 
loh jinawi gĕmah ripah | 
nagri karta raharja | 
ana basa nagri panjang | 
panjang marang adawa | 
pranyata nagri kacĕluk | 
adawa pocapannira || 

20. Basa nagri punjung maring | 
ngaluhur pranyata praja | 
luhur tan ana padhane | 
kaluhuraning karatyan | 
pasir madhĕp muwara | 
anĕngĕnakĕn bandar agung | 
basa awukir de praja || 

21. Ngungkurkĕn parĕdĕn asri | 
basa ĕloh dene praja | 
kapit ing pasabinane | 
ajinawi tulus ingkang | 
sarwa tinandur dadya | 
murah kang sarwa tinuku | 

tur murah sandhang lan pangan || 

22. De gĕmah pratandha jalmi | 
kathah kang sami gagriya | 
basa aripah tandhane | 
dadya kang sami adagang | 
rintĕn dalu tan kĕndhat | 
datan wontĕn kĕndĕlipun | 
basa nagara akarta || 

23. Wadya alit wadya tani | 
ingkang sami ingah-ingah | 
kĕbo sapi ayam bĕbĕk | 
rintĕn dalu glar pangonan | 
tan wontĕn kinandhangan | 
saking kalis ing jalma dur | 
basa kang nagri raharja || 

Jilid 4 - Kaca : 246 

24. Wadyabala agung alit | 
nir kang salaya ing budya | 
mituhu parentahe rajĕng | 
tan ana kang cacĕngilan | 
tur gri gĕdhe obornya | 
miwah dhuwur kukusipun | 
adoh ing kuncaranira || 

25. Basan kang prak manglung tuwin | 
kang adoh tumiyung samya | 

atur ing bulubĕktine | 
sabĕn ing sataun asrah | 
glondhong arĕng arĕngan | 
asung pupundhutannipun | 
tan tanah Jawi kewala || 

26. Nadyan tanah sabrang sami | 
ngaturi bulubĕktinya | 

ing sabĕn kala mangsane | 
lan lalabuhane nata | 
narendra ing Ngastina | 
ngupados ngarcapadĕstu | 
satus tan angsal satunggal || 

27. Sĕwu sadasa tan olih | 
(m)babadi kang sukĕt miwah | 
ngobori kang pĕtĕng rĕke | 
awĕh payung wong kodanan | 
wĕh tĕkĕn wong kalunyyan | 
kapanasĕn sinung tudhung | 
awĕh sandhang wong kawudan 

28. Awĕh boga wong kalantih | 
sintĕn jujuluking nata | 
Jayapitana pamase | 

ya Prabu Gandariputra | 
ya Prabu Kurupatya | 
ya Sri Duryudana iku | 
lire Sri Jayapitana || 

29. Nata kalilan-ing Widdhi | 

apa ing sapanĕdhanya | 
mila jujuluk sang katong | 
Prabu Anggĕndariputra | 
pranyata ingkang putra | 

Dĕwi Anggĕndari tuhu | 
mila parab Kurupatya || 

30. Pranyata ratunirĕki | 

Kurawa satus sĕlapan | 
mila malih jujuluke | 

Sri Narendra Duryudana | 
nyata suyut sadaya | 
wadyabala kadangipun | 
saking kaungkulan dana || 

31. Ratu kinasiyan dening | 
jawata kinamulĕnan | 
wranggana widadarine | 
kinacĕk samining nata | 
lamun ta ginunggunga | 
ing kawibawaning ratu | 
sadalu tan na pĕdhote || 

32. Pinunggĕl kang murwĕng kawi | 
nuju miyos sinewaka | 

nĕng sitinggil binature | 
ginarĕbĕg ing wanodya | 
kang samya (ng)ganararas | 
pinarak dhampar masta tur | 
pinatik ing nawarĕtna || 

33. Pinalipit ing sotya di | 
ilang kamanungsanira | 
lir Hyang Bayu tatkalane | 
tumĕdhak anganglang jagad | 
ginarĕbĕg waranggana | 
salĕnggahing dhampar prabu | 
ing salajĕngipun samya || 

34. Apan kadi janturaning | 
narendra ing Dwarawatya | 

Mas Cĕbolang lingira lon | 
lĕrĕs turut sadayanya | 
sampuning pasewakan | 
kocap kang nĕng ngarsa prabu | 
salisir-ipun ki dhalang || 

313. Salisir 

1. Sĕh Matyasta lon lingira | 
hĕh Pĕngawe wĕdharĕna | 
janturane Hyang Prawata | 
manĕmbah matur sandika || 

2. Anĕnggih pundi ingkang ka | 

-eka adi dasa purwa | 

eka mring sawiji nyata | 
adi mring luwih punika || 

3. Dasa sapuluh wĕrdinya | 
purwa wiwitan jinarwa | 
mangke ta ing Suralaya | 
ingkang kinarya bubuka || 

4. Iya ing Jonggringsalaka | 
iya ing Papagyawarna | 
pae ratu marcapada | 

kang ginunggung wibawanya || 

5. Lan pambĕganing narendra | 
sugihe jajahan lawan | 
agĕnging ing nagararja | 
ing Suralaya ta boya || 

6. Namung ing wisesanira | 
awĕnang lamun misesa | 
tan wĕnang yĕn winasesa | 

awĕnang lamun amurba 


7. 


8 . 


9. 


10 . 


11 . 


12 . 


13. 


14. 


15. 


16. 


17. 


Datan wĕnang yĕn dĕnpurba | 
wĕnang ayoga tan wĕnang | 
lamun yĕn dĕn-yogyakĕna | 
sartane wĕnang akarya || 

Datan wĕnang yĕn kinarya | 
sapa jujuluking jawata | 
kang ngadhaton Jonggringslaka 
ya Bathara Girinata || 

Bathara Siwahabuja | 
ya Bathara Nilakantha | 
ya Bathara Gurutama | 
mila parab Girinata || 

Giri dhuwur wĕrdinira | 
nata ratu dhasar nyata | 
ratu kang luhur pribadya | 
pramila jujulukira || 

Bathara Siwahabuja | 
nyata astane sakawan | 
mila parab Nilakantha | 
apranyata ciri (ng)gĕnnya || 

Ing tĕnggoke bĕlang seta | 
pramila bĕlang kalanya | 
ngunjuk toya clĕkuthana | 
mila jujuluk Bathara || 

Guru nyata gurunira | 
para jawata sadaya | 
kalamun tan ginunggungan | 
kluhuran lan wisesanya || 

Sadalu tan na pĕdhotnya | 
pinunggĕl kang murwĕng kawya | 

Bathara Siwababuja | 
nuju miyos sinewaka || 

Munggĕng bale Martyukundha | 
siniwĕng para jawata | 
lawan para rĕsi samya | 
wiku nĕng ngarsane nata || 

Sampun tamat mung punika | 
janturan Hyang Girinata | 

Matyasta malih ngandika | 
jujuluking para nata || 

bĕcik sira wĕdharĕna | 
kang kanggo jĕjĕr kewala | 

mupung ana sĕksinira | 

Pangawe nĕmbah sandika || 

18. Narendra nagri Wiratha | 

Sri Basukĕthi wĕrdinya | 
pratandha ratu kang bisa | 
gawe swara pamicara || 

19. Sri nata ing Durgandana | 
ewuh yĕn ginawe ala | 
iya Prabu Masyahpatya | 
tandha tan wĕdi palastra || 

20. Sri narendra ing Madura | 

Sang Aprabu Kunthibuja | 
tandha sri bĕtah nastapa | 

Sri Basudewa Madura || 

21. Tandha sri lwih wicaranya | 

Prabu Bismaka Kumbina | 
tandha ratu kang nganggya | 
gĕm-agĕmaning pandhita || 

22. Sri narendra Nglesanpura | 

Prabu Satyajit parabnya | 
pratandha sri naranata | 
sĕtya tuhu ciptanira || 

23. Maha prabu Ugrasena | 
ratu amĕngku wĕrdinya | 
de nata Cĕmpalarĕja | 
jujuluk Prabu Sucitra || 

24. Ratu lwih sĕsĕratannya | 
paparap Ratu Drupada | 
pratandha sri naradipa | 
tan prayoga watĕsira || 

25. Sri narendra Mandaraka | 

Sang Aprabu Narasoma | 
pratandha ratu kang sonya | 
jujuluk Narpati Salwa || 

26. Apratandha ratu ingkang | 
gĕsĕh punika wĕrdinya | 
nuwun sampun mung punika | 
lĕpat lĕrĕse sumangga || 

27. Cĕbolang alon lingira | 
saking ing pangraoskula | 
pan sampun lĕrĕs sadaya | 

Sĕh Matyasta angandika || 

28. Pangawe lah wĕdharĕna | 
ada-adane sri nata | 
ngadhaton kandhĕg gapura | 
manĕmbah matur sandika || 

29. Lumiyating kawiryawan | 
kadhaton pindha kaswargan | 
gapura lir merutula | 
pattyaka manik dumilah || 

30. Sĕnĕnning kumala muncar | 
kasorotan ing raditya | 
inĕping gapura gĕdhah | 
rineka jalma pasihan || 

31. Lumiyat wĕrdi ningali | 
de ing kawiryan tĕgĕsnya | 
kawiryaning kraton ika | 

lir ingga tumrun kang swarga || 

32. Wĕrdi kadhatone kaya | 
swarga ngalih ngarcapada | 
gapura lir merutula | 
tĕgĕse rikang gapura || 

33. Yĕn sinawang kadi arga | 
mahamĕru gĕng inggilnya | 
patyaka manik dumilah | 
kasorotan ing raditya || 

34. Wĕrdi pucaking gapura | 

manik agĕng kang kinarya | 
dumilah mancorong ika | 
amadhangi kasorotan || 

35. Dening Hyang Pratanggapatya 
pama lir surya tumiba | 
kasangga pucak gapura | 
inĕping gapura endah || 

36. Wĕrdi inĕpe gapura | 
kaca kang digawe ika | 
rineka jalma pasihan | 
wĕrdi inĕping gapura || 

37. Kaca dĕntulis sujalma | 
jalu kalawan wanudya | 
lamun minĕp kadi lagya | 
papasihan de yĕn mĕnga || 

38. Kadi jalma sasĕmayan | 
nahan ta kaya mangkana | 
upa-rĕngganing gapura | 
diti pan namung punika || 


< Serat Centhini Jilid 04 


Halaman : 328 > 


39. Cĕbolang mĕsĕm lingira | 
sampun kacĕkap punika | 
angling malih Sĕh Matyasta 
Pangawe kalamun sira || 

40. Kaelingan janturane | 
ratu ing wayang gĕdhoge | 
nuwun kathah ingkang supe 
awit botĕn nate kangge || 

41. Cĕbolang matur manawi | 
punika kakang Nurwitri | 
apil ing sadayanĕki | 

wit rĕmĕnira nglangkungi || 


29 Gĕntos Nurwitri kadhawuhan mbĕbĕr janturan ringgit gĕdhog jĕjĕr Janggala. 
Lajĕng kadhawuhan nĕrangakĕn asmaning para ratu dalah patihipun, wiwit 
ratu ing Mĕdhangkamulan, Majapait, Janggala, Ngurawan, Singasari ... 
kaca 249-260 

42. Kita durung tau krungu | 
apa kĕh bedane iku | 
karo kang kawĕdhar mau | 
kathah kaote saĕstu || 

43. Ringgit gĕdhog langkung panjang | 
bubukanya Ilahĕngan | 

Nurwitri pamintaningwang | 
wĕdharĕna aja wangwang || 

44. Lagon pelog tandya buka | 

Hong ilahĕng awigĕna | 
mastu namas-siddhi ana | 
aratu langkung sudibya || 

45. Pranatĕng rat pramuditya | 
lila sĕkaring buwana | 
amastutiyĕng jawata | 

ing Sang Hyang Wisesa linang || 

46. Cana-cana mastutiyĕng | 
jawata Sang Hyang Wisesa | 
ya hong swasana pratistha | 
makutha kathung kasiya || 

47. Ya hong swasana pratistha | 
makutha kathung kalapi | 
iya wong witning musthika | 
sari durung mantra-mantra || 

48. Wetan angĕndhanu kulon | 
tatkala Ki Dhalang-jati | 
nyritakake Sukma-jati | 

anangsir rupa nir rupa || 

49. Anggronjal sinung mayoga | 
kawikannana dĕnnira | 

ing satuhu-tuhunira | 
kang amurbĕng rat kapuja || 

50. Bubukane dĕnnya nĕdhak | 
nukil Srat Kalimasada | 

pan katĕdhak ing dalancang | 
dados ringgit bĕbĕr nama || 

51. Kalampahan jaman purwa | 
kang dados kalangĕnannya | 
ingkang amĕngku nagara | 
ila-ilane punika || 

52. Anggĕmahakĕn ing desa | 
barĕkat mupakat barkat | 
ing ratu tumrah sapraja | 
babon maninjak(?) katĕdhak || 

53. Rontal dados ringgit purwa | 
taksih lalampahannira | 
jaman purwa inggih dadya | 
kalangĕnannira ingkang || 

54. Amĕngku nagara Jawa | 
ila-ilane punika | 
angarjakakĕn nagara | 
babonne maninjan(?) nulya || 

55. Pan katĕdhak ing wacucal | 
dumadya kang ringgit purwa | 
lampahan ing jaman purwa | 
inggih dadya kalangĕnan || 

56. Ingkang mĕngku nagri Jawi | 

ila-ilane mĕwahi | 
kartaning jaman sayĕkti | 
babonne maninjan(?) -jati || 

57. Katĕdhak wacucal malih | 
santun wangunaning ringgit | 
ringgit gĕdhog wastanĕki | 
lĕlampahanning narpati || 

58. Akĕkadang sami aji | 
atut rukun dĕnnya sami | 
akĕkadang sri bupati | 

(ng)gih dados klangĕnannĕki || 

59. Kang amĕngku nagri Jawi | 

ila-ilane mĕwahi | 

rarasing nagari Jawi | 
babonne maninjan(?) -jati || 

60. Katĕdhak ing kajĕng miring | 
dados ringgit krucil nami | 
utawi klithik namĕki | 
lampahannya ratu ĕstri || 

61. Ing Majalangu kang nagri | 

(ng)gih dados klangĕnannĕki | 
kang mĕngku nagri Jawi | 
ila-ilane mĕwahi || 

62. Sangkĕpe lalangĕn tumrah | 
sawadyabala sadaya | 
tĕlas tĕpa palupinya | 
anĕnggih kang dhalang Jawa || 

63. Ing sangkane ana jalma | 
ngĕdhog dongĕng nopĕng ika | 
ingkang kinarya lampahan | 

Panji kalawan Kirana || 

64. Na wong tuwa nini-nini | 
andongĕngke putunĕki | 
ingkang anĕmbe dumadi | 
pangantĕn anyar supadi || 

65. Gĕlis atut kang kinarya | 
lalampahan datan liya | 

Panji kalawan Kirana | 

sigĕg gya mocung Sĕbĕt byar || 

314. Pocung 

1. Katalika mangke wontĕn kapanuju | 
kinarya bubuka | 

anĕnggih nagri ing pundi | 

kang kaeka ingkang adi dasa purwa || 

2. Eka maring, sawiji adi mring luhung | 
dasa ya sadasa | 

purwa wiwitan sayĕkti | 

pan wĕnange ngucapĕna titahing Hyang 

3. Girinata, sanadyan kathaha iku | 
kang sami kasangga | 

pratiwi kungkulan langit | 

miwah ingkang kaapit-apit samodra || 

4. botĕn wontĕn, kadi nagri ing Jĕnggala | 
pramila ing praja | 

Jĕnggala pinurwĕng kawi | 
dĕnirĕstu nagri panjang apunjungan || 

5. Tur nagari pasir awukir satuhu | 
loh jinawe miwah | 

nagri gĕmah ripah tuwin | 
karta harja punapa abĕbasannya || 

6. Winastanan nagari panjang puniku | 
panjang mring adawa | 

adawa pocapannĕki | 

de bĕbasan winastan nagri punjungan || 

7. Wardinipun, punjung maring ingaluhur | 
de ngaluhur datan | 

wontĕn ingkang angungkuli | 
ing kaluhuranne nagari Jĕnggala || 

8. Nagri pasir basa pasir samodra gung | 
ngajĕngkĕn muara | 

nĕngĕnkĕn bandar mawĕrdi | 
de nagari awukir ngungkurkĕn arga || 

9. Winastanan nagri ĕloh wardinipun | 
loh mring pasawahan | 

kang tinandur tulus dadi | 

tur amurah tinumbas sandhang lan pangan 

10. Wadya alit botĕn wontĕn ingkang dipun | 
karanglakkĕn dĕn ta | 

gĕmah ing akathah yĕkti | 

titiyang kang sami gagriya angrĕdda || 

11. Nĕng sajroning nagara bĕntĕt pinatut | 
winastan aripah | 

tiyang kang sami gĕgrami | 
siyang dalu lumĕbĕt sajroning praja || 

12. Anglur sĕlur datan wontĕn pĕdhotipun | 
saking nagri manca | 

awit tan wontĕn kuwatir | 

ingkang dipun-sangsayakakĕn ing marga || 

13. De winastan nagari karta punika | 
marang kasantosan | 

de wadya lit wadya tani | 

ingkang sami ngon-ingon lĕmbu maesa || 

14. Miwah bĕbĕk ayam ing raintĕn dalu | 
aglar nĕng pangonan | 

datan wontĕn dipun-giring | 
kinandhangan saking kalis ing dursila || 

15. Winastanan nagari harja puniku | 
marang kapĕnĕdan | 

de abdidalĕm kang sami | 

mlampah damĕl sabiyantu ring kabudya || 

16. Tur angĕstokakĕn parentahing ratu | 
jrih asih mring nata | 

tur nata gung obornĕki | 

myang aluhur kukuse doh kuncaranya || 

17. Basaning kang pĕrak mayuk doh tumĕlung | 
ing bulubĕktinya | 

sabĕn kalamangsa prapti | 

asrah glondhong pangarĕng-arĕng kalawan || 

18. Angaturi ing sapamundhutanipun | 
lan lalabuhannya | 

Brawijaya narapati | 

ngupadosa sajroning kang madyapada || 

19. Satus datan antuk satunggal yĕn sĕwu | 
tan angsal sadasa | 

(m)babati kang sukĕt tuwin | 

angobori kang pĕtĕng wĕh sandhang marang || 

20. Wong kawudan wĕh pangan kang klantih asung | 
kudhung kapanasan | 

awĕh payung wong kariris | 

awĕh tĕkĕn wong kalunyon amrih harja || 

21. Tur ta ratu sinihan mring jawata gung | 
kinamulĕn para | 

widadara widadari | 

kinacĕk ing sasaminira narendra || 

22. Pan sadalu botĕn wontĕn pĕdhotipun | 
mangke pinunggĕl kang | 

amurwa mĕdhar kakawin | 

wus tartamtu wong agung ing jaman kuna || 

23. Yĕn amiyos siniwaka tarlĕn amung | 
ri Soma Rĕspatya | 

mangke nuju ri Rĕspati | 

pĕpak wadyabala kang sami sumewa || 

24. Bo agĕlar wontĕn pasowanannipun | 
piyambak-piyambak | 

kang sowan nĕng sripanganti | 
iya para bupati gĕdhong kaparak || 

25. Sakaliwon panĕwu myang mantrinipun | 
kapdhak sakrakyana | 

jagabaya ingkang sami | 

tĕngga kori ing regol ing sripangantya || 

26. Ambĕr dugi kori kamandhunganipun | 
ya abdi kaparak | 

pinilih kanoman nĕnggih | 

asisihan kalawan wong patrayuda || 

27. Bo amĕr ing sajawine kori mandhung | 
sintĕn kang asowan | 

(n)jawining mandhungan kori | 
didalĕm kaparak miji tanuastra || 

28. Bo amblĕbĕr dumugi salĕbĕtipun | 
kori brajanala | 

sintĕn kang sowan sajroning | 
brajanala ya abdidalĕm kaparak || 

29. Singamarta kalawan Kartiyasĕku | 
ambĕr sajawinya | 

kori brajanala nĕnggih | 

kang asowan sajawining brajanala || 

30. Abdidalĕm kaparak wiryabrajĕku | 
lawan Brajanala | 

dumugi ing Sitiinggil | 

sapa sintĕn kang sowan ing sitibĕntar || 

31. Abdidalĕm panĕkĕt panalawĕku | 
kabayan kaparak | 

nirbaya nirbita tuwin | 
jodhipati saragni wisapracandha || 

32. Wadya nyutra astra nangga jagapurun | 
mandhung maudara | 

ambĕr mangalĕr dumugi | 

saklering kang kagungandalĕm witana || 

33. Sintĕn kang asowan ya wadya kĕtanggung | 
ing gandhok kalawan | 

gandhok mantri anom tuwin | 
abdidalĕm niyaga lawan majĕgan || 

34. Kadi dhoyong pancaksuji sitiluhur | 
kalĕndhĕhan bala | 

kang sowan ambĕr dumugi | 
sangandhaping sitinggil sintĕn kang sowan || 

35. Kiwa tĕngĕn (n)dhak-undhakan sitiluhur | 
didalĕm kaparak | 

Martalulut singanagri | 

lawan wadya ngupacara priyantaka || 

36. Kang angampil songsong bawating kaprabon | 
lan waos sanjata | 

ulĕsan sangkĕlat abrit | 
jurudĕmung bo ambĕr ing pagĕlaran || 

315. Jurudĕmung 

1. Sapa sintĕn kang asowan | 
nĕng ing pagĕlaran nĕnggih | 
sira mantriwisesa nung | 

Kyai Patih Kudanawarsa | 
myang pra punggawa tumĕnggung | 
sinang arya pandĕlĕgan | 
kandhusuwan kiwanipun || 

2. Andhaloi pĕcattandha | 
dĕmang rangga ngabĕi iku | 
jajar lan para putra nung | 
miwah kang para santana | 
aglar ing paglaran wimbuh | 
warna-warna busananya | 
surĕm sang Hyang Rawi kusut || 

3. Kasĕnĕnanning busana | 
bo ambĕr sajuru-juru | 
maring pakapalannipun | 
pra mantri kang sami sowan | 
sampun tartamtu wong agung ] 
ing jaman kina yĕn arsa | 
miyosi siniwakĕku || 

4. Ngungĕlkĕn sanjata inggar | 
ambal kaping tiga namung | 
kang nyulĕt bageyannipun | 
para nyai narantaka | 
punapa antawisipun | 
tangara mungĕl sapisan | 
apratandha yĕn sang prabu || 

5. Arsa miyos siniwaka | 
obah ingkang para wadu | 
ingkang (ng)gadhahi puniku | 
kawajiban cacĕpĕngan | 
ngudhunkĕn cĕpĕnganipun | 
panah gandhewa sanjata | 
waos tamĕng towok tulup || 

6. Yĕn tĕngara mungĕl ingkang | 
ping kalih obah sadarum | 
kawula wadyabalĕku | 
mirantos panggenannira | 
rakit ing sajuru-juru | 

yĕn amungĕl kaping tiga | 
obah bupati tumĕnggung || 

7. Myang mantri kang sami sowan | 
kang leyangan gandhagĕku | 
ngundurkĕn gĕndhaganipun | 
kang leyangan ĕpokira | 
angundurkĕn ĕpokipun | 

kang lĕnggah ing lante samya | 

angundurkĕn lantenipun || 

8. Pratandha yĕn Brawijaya | 
wus tĕdhak saking kadhatun | 
mangke kang gathita tĕrus | 
mungĕl kang sanjata linggar | 
salĕbĕte kadhaton gung | 
orĕg kawula sadaya | 

kang samya sowan sadarum || 

9. I prikanca amĕndhaka | 
sila braja makidhupuh | 
aja awor aja campur | 
tĕngaradalĕm wus munya | 
arsa umiyos wong agung | 
kawula kang samya darbya | 
cacĕpĕngannya sadarum || 

10. Angudhunkĕn cacĕpĕngan | 
mungĕl kalih tĕngarĕku | 
kang sanyata linggar gur | 
orĕg bala kwula wadya | 
priyayi kanca dene sru | 
tĕngaradalĕm rinambah | 
arsa umiyos wong agung || 

11. Sakĕhe kawula bala | 

kang sami jajar ing ngayun | 
amirantos prĕnahipun | 
sowang-sowang rakit tata | 

Patih Kudanawarsĕku | 
kakang Mĕnggung pangĕncanan 
wontĕn punapa nindya-nung || 

12. Pĕkĕnira pirsa kakang | 
kang sun-jajari sadarum | 
tinata-a manggĕnnipun | 
ywa kalĕru panggĕnannya | 
pan arsa miyos wong agung | 
inggih ki lurah sandika | 
dhawuh punapi wus atus || 

13. Ĕnggĕh nuli kapirsa-a | 
kanca kabayan sadarum | 
prĕnahna kang padha ayun | 
anjajari manggonnira | 

aja na nganti kalĕru | 
panggonanne kadi saban | 
mungĕl malih tĕngara gur || 

14. Obah kwula wadyabala | 
kang leyangan gĕndhagĕku | 
ngundurkĕn gĕndhaganipun | 
kang leyangan ĕpoknya | 

ngundurkĕn ĕpokipun | 
kang lĕnggah ing lantenya | 
angundurkĕn lantenipun || 

15. Tan antara kang para dyah | 
kakalih anyothe dhuwung | 
mudhun saking sitiluhur | 

(n)dhawuhkĕn timbalan nata | 
praptĕng ngarsaning nindya nung | 

Ki Patih Kudanawarsa | 
dhawuh dalĕm sang aprabu || 

16. Ijĕngandika ngandikan | 

(ng)gĕh sandika aturipun | 
bocah kapatiyan mĕdhung | 
lajĕng sarta mamĕndhapan | 
kapĕthuk ing pra gustiku | 
kerit minggah sitibĕntar | 
miyos siniwaka prabu || 

17. Brawijaya ing Jĕnggala | 
wontĕn siti inggil binatur | 
rana ginarbĕg sadarum | 
kang sami angganararas | 
lĕnggah ing dhampar mas murub | 
pinatik ing nawa rĕtna | 
tinarĕtĕs sosotya-nung || 

18. Ujwala pindha sudama | 
alĕlĕmĕk kasur alus | 
babut prang wĕdani luhung | 
tĕka nir kamanungsannya | 
kadya Hyang Cakra tumurun | 
nganglang jagad ginarbĕg dyah | 
widadari kang linangkung || 

19. Salĕnggahira dhĕdhampar | 

Brawijaya sang Aprabu | 
ingkang sewaka sadarum | 
tĕka lĕrĕp sirĕp samya | 
tidhĕm pramanĕm mabukuh | 
botĕn wontĕn prabawanya | 
walang salisik tan purun || 

20. Gigodhongan tan obah | 
samirana tan lumaku | 

tan wontĕn swara karungu | 
saking ing paglaran tan lyan | 
swaraning abdi kang nambut | 

-karya ya abdi kĕmasan | 
gĕndhing pandhe cat karungu || 

21. Kadhang cat botĕn kapirsa | 
lawan swaraning pĕksi ĕngkuk | 

myang kang paksi jalak-pĕnyu | 
kang mencok nĕng kajĕng gurda 
tĕka amĕwahi mungguh | 
wingiting kang pasewakan | 
sintĕn jujulukipun || 

22. Ajujuluk Brawijaya | 
iya Lĕmbu Amiluhur | 

Brawijaya Jayĕngpupuh | 
Anjayĕngpati pĕparab | 
ya Andewakusumĕku | 
tĕgĕse kang Brawijaya | 
kang basa Bra tĕgĕsipun || 

23. Anyarambahi ing kathah | 
tĕgĕse wi luwih langkung | 
jaya mĕnang wardinipun ] 
wĕrdinipun Brawijaya | 
ratu linuwih satuhu | 
kathah kawicaksanannya | 
tuwin kadikdayanipun || 

24. Lĕmbu Amiluhur ika | 
lĕmbu kang kuwasa mabur | 
angambah ing madya luhur | 
tĕgĕse Anjayĕngrana | 
asring mĕnang ing apupuh | 
Anjayĕngpati wĕrdinya | 
kang digdaya ing apupuh || 

25. Tur mĕnang arĕbat pĕjah | 
de Andewakusumĕku | 
basa dewa pan linangkung | 
kusuma sĕkar kang warna | 
adi gandanira arum | 

mila miyos siniwaka | 

Sang Prabu Brawijayĕku || 

26. wontĕn kang ginalih mila | 
animbali sang nindya nung | 
minggah maring sitiluhur | 
pinandĕng ing tingal dadya | 
tumungkul amarikĕlu | 
kaya konjĕm ing pratala | 
wadanane sang nindya nung || 

27. Nurwitri alon lingira | 
mung samantĕn ĕngĕtulun | 
Matyasta suka lingipun | 
apa ana bedanira | 
janturanne angĕdhatun | 
wayang gĕdhog lawan purwa | 
inggih wontĕn sanĕsipun || 

28. Kalamun sira kĕngĕtan | 
kadhatonan gĕdhog jantur | 
iya saeling-elingmu | 
reyang kapengin miyarsa | 
Nurwitri anulya (n)jantur | 
awit jĕngkar angadhatyan | 
dumugi ing kĕndĕlipun || 

29. Sabdaning pandhita nyata | 
pangandikaning sang prabu | 
tan kĕna amindho wuwus | 
barang kang dĕnandikakna | 
sapisan tan kenging wangsul | 
tĕdhak saking ing dhĕdhampar | 
arsa kondur angĕdhatun || 

30. Sinongsongan kĕrtas jĕnar | 
mubyar pinarada ĕbyur | 
para biyada gumuruh | 
kang sami ngampil pacara | 
talĕmpak landheyan wargu | 
sinulam kancana mulya | 
myang waos agĕm sang prabu || 

31. Kang ngampil capuri jajar | 
lawan gandhĕk anĕng ngayun | 
lawan pangunjukanipun | 
kĕndhi pratala kancana | 
nĕng bokor kancana murub | 
lan dhampar kancana mulya | 
kĕbut lar manyura luhung || 

32. Munggĕng kering miwah kanan 
pantĕs tan na wingwang tuhu | 
Brawijaya Janggalĕku | 

ayun kondur angĕdhatyan | 
lampahe lir macan angluh | 
lembehan korakan kontal | 
riyakan gajah aliwung || 

33. Ginarĕbĕg ing badhaya | 
kawan lajur sisihipun | 
pra wanudya ayu-ayu | 
kang sami endah warnanya | 
sajari tlapakanipun | 

kang samĕkan tĕngahira | 
payudara mandul-mandul || 

34. Kang mlok-mĕlok wadananya | 
rompyoh-rompyoh sinomipun | 
ngampil upacara prabu | 
sap-asta mas banyakdhalang | 
kukuthuk sababonipun | 
sawunggaling rĕndhi-kidang | 

liman ardawalikĕku 


35. Lantaran sopal kancana | 
pakĕcohan rukmi murub | 
kang cakĕt ing ngarsa prabu | 
tĕka nir kamanungsannya | 
kaya jawata tumurun | 
amilanglang ing bawana | 
widadari grĕbĕg pungkur || 

36. Kĕndĕl ing pundi sri nata | 
dĕnnira arsa ngadhatun | 
kĕndĕl wontĕn madyanipun | 
ingkang bale sokasana | 
ajumĕnĕng sartanipun | 
leyangan lare wujul myang | 
nolĕh kiwa tĕngĕnnipun || 

37. Sapa sintĕn kang atampa | 
sĕdu malĕm sang aprabu | 
iya nimbok Sĕpĕtmadu | 
myang (m)bok Madu-pinasthika | 
nĕmbah gya lumajĕng gupuh | 
dhatĕng ing wana Pucangan | 
angaturi ing wong agung || 

38. Guruning putri wus tamat | 
samantĕn kĕngĕtanulun | 
ya Nur saka pangrasaku | 
cukup turut kang ukara | 
priye Pangawe sirĕku | 
lah (m)bok iya angapalna | 
tĕmbe yĕn ana kang ngangsu || 

39. Pangawe nĕmbah turira | 
kajawi wontĕn kalaku | 
wĕgah saking panjangipun | 

Sĕh Matyasta malih mojar | 

Nurwitri yĕn sira emut | 
jujuluking para nata | 
lawan patih Gambuh-ipun || 

316. Gambuh 

1. Nurwitri nĕmbah matur | 

saking rĕmĕn dadya maksih emut | 
jujuluking ratu jĕjĕring kang ringgit 
gĕdhog mĕnggah para ratu | 
umpak-umpakaning katong || 

2. Brawijaya rumuhun | 

de wĕrdinya wus kasĕbut ngayun | 
lajĕngipun punika namining aji | 
Mĕndhangkamulan rumuhun | 

Jayalĕngkara sang katong || 

3. Wardi sangĕt satuhu | 

nganggit tingkah kapĕnĕdan luhung | 
ratu Majapait kang sĕpuh winarni | 
Teja-alĕngkara prabu | 
wĕrdi nguningani yĕktos || 

4. Panganggit tingkah tanduk | 
kapĕnĕdan Sri Tejangkarĕku | 
tĕmbung wancah wardinipun sami ugi 
ing Janggala Amiluhur | 

ing wau sampun kacriyos || 

5. Sri Kadhiri winuwus | 

Lĕmbu Amijaya tĕgĕsipun | 

lĕmbu ingkang mĕjahi samining sapi | 
ya Jayanagara ĕstu | 
lalananging nagri yĕktos || 

6. Sri Ngurawan winuwus | 

Lĕmbu Amisani tĕgĕsipun | 
lĕmbu ingkang amisesa ya sang aji | 
Lĕmbu Sangara pan lĕmbu | 
sagĕd ngambah ing toya rob || 

7. I Jayasana prabu | 

sagĕd manggĕnnakĕn sliranipun | 
mangkya jujuluking ratu Singasari | 
Lĕmbu Mangarang sang prabu | 
lĕmbu kang sagĕd basa wong || 

8. Ya Lĕmbu Amĕrdadu | 

wĕrdi lĕmbu kang lĕmĕs kang alus | 
ya Sri Anjawantaka tĕgĕsnĕki | 
kang digdaya ing prang pupuh | 
mangkya para patih gumantos || 

9. Ing Janggala prajagung | 

Kya Kudanawarsa tĕgĕsipun | 
kuda aran titihan na awĕning | 
warsa tuduh ingkang jawuh | 
pikir lir dhawah ing jawoh || 

10. Tur padhang rosa pĕngkuh | 
gantya patih Kadhiri winuwus | 
nindyamantri Jayabadra tĕgĕsnĕki | 
kasagĕdan pindhanipun | 
padhanging wulan mĕncorong || 

11. Ngurawan patihipun | 

Jayasinga mĕnggah wĕrdinipun | 
jaya mĕnang singa macan kajĕngnĕki | 
sagĕd tur mĕnang apĕngkuh | 

ing Ngurawan winiraos || 

12. Jayakacĕmba ĕstu | 
winardĕnan bangkit awor lĕmbut | 
miwah kasap tilas namanipun patih | 

Ki Matyasta manthuk-manthuk | 
wasana ngandika alon || 

13. Pangrunguku wus dangu | 
unine kang bĕdhug iku mau | 

wus sĕdhĕnge wĕktu sĕmbahyang Luhur-i 
prayoga ngasoa kulup | 
nadhah banjur wĕktu Lohor || 

14. Ingkang kinĕn wus mundur | 
maring tajug nadhah tuwin wĕktu | 
tan cinatur ratrinya lir sabĕnĕki | 
enjinge sawusnya muruk | 
samya nĕng pandhapa (n)jagong || 

15. Matyasta lingira sun | 
nutugake wingi kang kacatur | 
janturanne wayang gĕdhog waduaji | 
akĕh kang nora kasĕbut | 

kang padha sumiwĕng katong || 


30 Sĕh Matyasta ngandika bilih ing janturan wayang gĕdhog, kathah para 
waduaji ingkang sami ngabyantara nata, nanging botĕn kasĕbut. Lajĕng 
katĕrangakĕn isinipun Sĕrat Waduaji utawi Raja Kapa-kapa bab wadya 
punggawa tuwin prajuriting nata, sĕsĕbutanipun tuwin kĕwajibanipun 
piyambak-piyambak. Mas Cĕbolang tuwin para santrinipun kadhawuhan 
nglajĕngakĕn lampah dhatĕng Wirasaba ... 
kaca 260-273 

16. Cĕbolang lon umatur | 

sawĕg nĕmbe ing pamyarsaulun | 
pangandika kang winastan waduaji | 
pancĕn waduaji iku | 
sagotrah pra wadya katong || 

17. Ing jamannira dangu | 

nganggo winardĕn lir kang kasĕbut | 
layang Raja Kapa-kapa arannĕki | 

Mas Cĕbolang nĕmbah matur | 
prayogi bilih kawiyos || 

18. Pantĕn ing pamintamu | 

atut anging mung saelingingsun | 
blĕj at-blĕjat lungguh lan wĕrdinirĕki | 
lothung kanggo cagak lungguh | 
timbang nyatur alaning wong || 

19. Patih ingkang karuhun | 
wĕrdi parentah iya puniku | 

ingkang wĕnang parentah pra wadya tuwin | 
ingkang kapasrahan tuhu | 
pangawasa ing sang katong || 

20. Nyampurnakakĕn dhawuh | 
saolahing pranata prajĕku | 
mangkya adipati wĕrdi panggĕdhening | 
parentah iya puniku | 

kang winĕnang ing sang katong || 

21. Tampi dhawuhing ratu | 
utawa kang kasĕrĕnan iku | 
panguwasaning patih parentahkĕn yĕkti | 
patraping satuhunipun | 

bĕbĕnĕran kang sayĕktos || 

22. Senapati winuwus | 

wĕrdi amangku parentah tuhu | 
ingkang wĕnang anggadhuh pangwasa aji | 
pinasrahan angrĕh wadu | 
para prajuriting katong || 

23. Mariksani wira nung | 

ingĕr gĕlaring kang aprang pupuh | 
anganglangi pringgabayaning ajurit | 
wĕnang lawan mokalipun | 
mangkya bupati rinaos || 

24. Dene ta wĕrdinipun | 
bawahaning parentah puniku | 

iya iku kang winĕnang marentahi | 
bawahing pribadinipun | 
lawan kang bĕnĕr sayĕktos |] 

25. Nampani prentahipun | 
saking papatihnya sang aprabu | 
mangkya adipati kupu wĕrdinĕki | 
adipati mardikĕku | 

madanani wadu katong || 

26. Pradikan para wiku | 

pan winĕnang marentahkĕn tuhu | 

saolahing pranata ingkang agami | 
dene ta pakaryanipun | 
anglakoni kudu jegos || 

27. Sakridhaning puniku | 
laki-rabi apa mĕsthinipun | 

lan bĕcike tĕkĕng sampunaning jisim | 
wasis mutusi pamandum | 
tĕtinggalaning kang layon || 

28. Waskithĕng karya rampung | 

ing prakara talak wasiatu | 

rukun waris wah trap tutulak sĕsakit | 
amumulang amumuruk | 
lakuning agamaningong || 

29. Nupiksa sakĕhipun | 

papan kamuksan sakaliripun | 

patilasan atanapi candhi-candhi | 
dene kawajibanipun | 
kudu mangĕrti gumathok || 

30. Lumastarining wadu | 
angĕstokkĕn ring agamanipun | 
istijrating nagara kudu mĕruhi | 
sakĕh agama kawĕngku | 
bangkit nĕgĕsi nyuraos || 

31. Sakridhaning kang tĕmbung | 

ekal-ekal ing sajuru-juru | 
tinartamtu singid wardining narpati | 
de tumĕnggung wĕrdinipun | 
dhĕnggung twin tatindhih yĕktos || 

32. Ingkang winĕnang tuhu | 

mariksani samubarangipun | 
ing lĕlakon ayahaning narapati | 
miwah kabubuhan iku | 

olah gagaman kang dados || 

33. Agĕming sang aprabu | 
lawan winajiban tinartamtu | 
nanggung ala ambĕke kancanirĕki | 
wadana mangkya winuwus | 
wĕrdining kang winiraos |] 

34. Rai tuwin pangayun | 

kang winĕnang dadi ulu-ulu | 
patraping kang panggaweyan sarta wajib | 
dadi pangayuning laku | 
sadhengah pakaryĕng katong || 

35. Mangkya nayaka iku | 

wĕrdi pangirit tuwin panunggul | 
dene dadi pangĕdhene wadya aji | 
winĕnang matah karyĕku | 
karĕrĕhannya pribados || 

36. Punggawa wĕrdinipun | 
pangayap myang pangawinan(?) iku | 
lawan tĕgĕse manĕh iku pangampil | 
dumadi titindhihipun | 

ngampil pacarĕng kaprabon || 

37. Myang ngampil prentahipun | 
myang papatih warangkaning ratu | 

mangkya pangkat ariya ingkang winarni 
wĕrdi padhang miwah luhur | 
yĕku santananing katong || 

38. Ingkang winĕnang campur | 

panggaweyan lan pra wadanĕki | 
utawa pra wadana kang santana-ji | 
wĕnang sinĕbut aryĕku | 

Gurisa salinne pupoh || 

317. Girisa 

1. Sinang-arya wĕrdinira | 
sinĕbut luhur sanyata | 
iya iku punggawa kang | 
winĕnang nunggal pakaryan | 
kalawan para santana | 
mangkya panji wĕrdinira | 
tutunggul yĕku santana | 
ingkang winĕnangkĕn dadya || 

2. Pangarĕpe kang prawira | 
mangkya prameya wĕrdinya | 
bangsa linuwih sanyata | 

iku bangsane kang para | 
gĕdhe kang winĕnang dadya | 
susulih alumaksana | 
panggaweane punggawa | 
ngampil kapraboning nata || 

3. Mangkya kaliwon wĕrdinya | 
kapiji dene winĕnang | 
tampa prentahing bupatya | 
utawa malih tĕgĕsnya | 
kalih ewon pan kagawa | 
saka lungguhe duk kuna | 
bumi loro-ĕwu karya | 
gantya panĕwu wĕrdinya || 

4. Golongan dĕnwinĕnang | 
anampĕni parentahan | 
saking ing kaliwonnira | 
dyan kadhawuhakĕn marang | 
golonganne pribadya | 
utawa maning tĕgĕsnya | 
panewon kagawa saka | 
lungguh bumi sĕwu karya || 

5. De Mantri-wĕrda wardinya | 
mantri-tuwa iya ika | 

kang winĕnang nyĕntĕg dadya | 
panĕwu kawajibannya | 
anampĕni dhawuh saka | 
kapanewon samubarang | 
prentah saking kabupatyan | 

myang pakaryan panewonan 

6. Gantya mantri wardinira | 
apan linuwih utawa | 
sapocapan de winĕnang | 
imbal wacana kalawan | 
para luhur pra satriya | 
sarta luwiha waskitha | 
laku kang tĕlung prakara | 
dhingin kang ingaran nistha || 

7. Bisa anyinggahi patrap | 
ing laku kang tibĕng nistha | 
de kang kapindhone madya | 
bisa anĕtĕpi patrap | 

ing laku kang tibĕng madya | 
kaping tĕlune utama | 
bisa angantĕpi patrap | 
laku kang tiba utama || 

8. Layang Raja Kapa-kapa | 
mangkene wiwijangannya | 
man luwih de tri tĕtiga | 
linuwih tĕlung prakara | 
ingkang dhingin iku sĕtya | 
de tĕmĕn pangawulanya | 
alabuh lara pralaya | 
arumĕksa ing sungkawa || 

9. Lawan wirange gustinya | 
kapindho sadu de bisa | 
nyarĕhkĕn adrĕnging nala | 
gĕrĕtĕhing kang wicara | 
wĕdi andhingini karsa | 
jrih mĕdhar kĕkĕran nata | 
ping tri tau de uninga | 
sakarĕntĕging gustinya || 

10. Tan kasangsaya sadaya | 
ing karsa lumuh manawa | 
rumangsa andarbĕnana | 
pangawasanya priyangga | 
amung ngĕsthi angantĕpi | 
kasaguhan lawan janji | 
gumantya arya-papati | 
wadana prentah kang wĕrdi 1 1 

11. Yĕku ingkang pinitaya | 
anampani kang dhadhawah | 
anglakokakĕn parentah | 

de arya-tiron wĕrdinya | 
wadana pangulat yĕka | 
kang pinitayĕng wuwulang | 
laku utama utawa | 

tinartamtu kabutuhan 


12. Matrapake sakathahnya | 
pakaryan kang bĕnĕr iku | 
lawan kang winĕnang jaga | 
ing panggawe mungsuh nata | 
de arya-leka wĕrdinya | 

pan wadana pananggalan | 
yĕku ingkang pinitaya | 
anglurahi para wadya || 

13. Kang ahli petung myang palak | 
pananggalan sasasinya | 

de arya-jamba wĕrdinya | 
wadana pasucĕn yĕka | 
pinitayĕng (ng)lurahana | 
pra wadya pangulu toya | 
kang rĕrĕsik jroning pura | 
ngrĕsiki siraman nata || 

14. Apadene pakaryanya | 

(m)bĕciki sajroning praja | 
ngrawat ngrĕrukti sabarang | 
ing sajroning dhatulaya | 
kang mangka kuwajibannya | 
atabĕri amariksa | 

sarta tinartamtu bisa | 
napsir (ng)gal lawasing karya || 

15. Bisa ngrarakit ngrarĕngga | 
bangkit mrantĕni sunggata | 
wĕruh aranne kang karsa | 
lumadi kanggo sunggata | 
kang tan tumpang-so urutnya | 
amamardi maring rasa | 
dhadharan sasaminira | 

ywa nganti nguciwanana |] 

16. Arya-sanguri wĕrdinya | 
pan wadana pangudharan | 
yĕku ingkang pinitaya | 
nglurahi kang wadya jaksa | 
wĕnang ngudhari krampungan | 
kang durung bĕnĕr sanyata | 
kuwajiban amrayoga | 

ing lakune kang prakara || 

17. Apadene amĕmangkat | 
patraping wisesĕng praja | 
de Arya-niti wĕrdinya | 
wadana sĕtya yaika | 
ingkang tuhu pinitaya | 
anglurahi para wadya | 
gĕdhong myang winĕnangĕna | 

(ng)gĕmĕni kagungan nata 


18. Kalawan amamariksa | 
panggaweyane kang para | 
among tani sasaminya | 
gawene nampani ika | 
pamĕtuning desa-desa | 
pajĕg kang dadya sanggannya | 
lan ngrawati kang pramatya | 
mĕruhi lĕbu mĕtunya || 

19. Pangrukti pandum lan tadhah | 
dene ta kuwajibannya | 
amurih ing undhakira | 
pajĕg pamĕtuning desa | 
kang nora lawan rĕkasa | 
tuwin tan gawe pituna | 

ing parentah lan uninga | 
cacah glaring bumi desa || 

20. Apadene kang pratama | 
panimbang etung widagda | 
anggĕmĕni kang tan nistha | 
de arya-kandha wĕrdinya | 
wadana dagang yaika | 
ingkang kapitayĕng praja | 
anglurahi para wadya | 
sudagar de wajibannya || 

Jilid 4 - Kaca : 266 

21. Amariksani kang samya | 
anglakokkĕn gĕgramĕnnya | 
kang mĕtu saka nagara | 
utawa ing lĕbunira | 
gramĕn saking manca praja | 
de Patya-tandha winarni | 
wĕrdi amarintah tandha | 
yĕku ingkang pinitaya || 

22. Madanani pra pabeyan | 

-ning bandar dharat sadaya | 
dene kawajibannira | 
anyĕkĕl kang panguwasa | 
pasar sapanunggalannya | 
pĕcat-tandha wĕrdinira | 
mĕcat tandhaning baita | 
yĕku ingkang pinitaya || 

23. Amadanani pabeyan | 
ing bandar laut sadaya | 
kawajibannya angasta | 
panguwasaning muwara | 
sagara sapanunggalannya | 
tandha-mantri wĕrdinira | 
mantri tandha yĕku ingkang | 

pinitaya juru dadya 


24. Pamupu beyaning pasar | 
de tandhamohi wĕrdinya | 
pangkating pangolah ika | 
kabutuhan amĕmangkat | 
lakuning pakaryan ingkang | 
pancĕn olah ing pakaryan | 
lĕmbut utawa kang agal | 
pinatah pakaryanira || 

2 5 . Mangkya j aksa kang winarna | 

wĕrdi jĕjĕnĕng yaika | 
wadya ingkang binubuhan | 
angrampungi bĕbĕnĕran | 
samoaning kang prakara | 
tartamtu iku karyanya | 
mungguhing kuwajibannya | 
ngĕstokakĕn anggĕr sarta || 

26. Kiyajating kang nagara | 
myang rumĕksa pangadilan | 
gandhĕnganne gunggungannya | 
karya nampani prakara | 
wajib mangĕstokkĕn marang | 
parentah kang wus tan owah | 
lan murina marang praja | 
tunggalanne marga-tama || 

27. Gawene (m)bĕciki marga | 
krĕtĕg angkruk sasaminya | 
kuwajibanne ywa ngantya | 
kĕsĕta tabĕri karya | 
nahĕn gantya kang winarna | 
jamba-leka wĕrdinira | 
padhang bulan iya ika | 
ingkang kabubuhan dadya || 

28. Juru mriksani sabarang | 
myang abot mĕngku wisesa | 
marang prakaraning jalma | 
olah wisaya (ng)gaota | 
amisaya iwak toya | 
mangkya pujangga wĕrdinya | 
mangolah mamĕsu raga | 
yĕku ingkang kabubuhan || 

29. Anganggit carita mawa | 
tinĕmbangkĕn kwajibannya | 
mantĕs uruting ukara | 
lawan amatrapkĕn tata | 

-kramaning layang kiriman | 
ingkang bisa ngrakĕtĕna | 
ing arĕnggang sasaminya | 

miluta nyĕs krasĕng nala || 

30. Mangrĕh carik karyanira | 
nulis etung kang palastha | 
kuwajibane uninga | 
unggah-ungguhing tĕmbung myang 
sumurup paramasastra | 

sarta ngĕkĕr wadi ingkang | 
tumrap ana ing mustaka | 
padha anandhang supata || 

31. Kalihe rĕksa-pustaka | 
karyane rawat rumĕksa | 
layang kang pĕrlu sadaya | 
kwajibane mĕngĕti myang | 
nyĕkĕl radatan kang kanggya | 
ana ing sajroning praja | 
sarta mingit wadi samya | 

Carik anandhang supata || 

32. Katri aran among-siswa | 
gawene mardi kagunan | 
kasusastran sasaminya | 
dene ta kuwajibannya | 
amardi kawruh kang mawa | 
cinorĕk ing papan ika | 
anggambar sasaminira | 
sigĕg gantya kang winarna || 

33. Panjang-jiwa winardĕnan | 
lidhah panjang yĕka ingkang | 
(n)dhawuhakĕn parentahan | 
de ulubalang wĕrdinya | 
pangajĕnging kang pacalang | 
yĕku ingkang kabubuhan | 
dadya juru (ng)lakokkĕn srat | 
marang ing manca nagara || 

34. Anggandhĕk nyandhik wĕrdinya | 
yĕku kang tinuduh ngĕmban | 
timbalanira sri nata | 

utawa kang kabubuhan | 
ngrukti pranti pagantĕnan | 
mangkya kabayan wĕrdinya | 
lantaran yaiku ingkang | 
andhawuhkĕn parentahan || 

35. Dene ngabĕi wĕrdinya | 
angimpuni dene nyata | 
narambahi sakĕh karya | 
mangkya dĕmang wĕrdinira | 
cĕcĕkĕlan bĕbundhĕlan | 
yĕku ingkang kabubuhan | 
nyĕkĕl bawah padesan | 

utawĕku kapitaya || 

36. Myang winĕnang mĕmantĕsa | 
panganggone para wadya | 
mangkya rangga wĕrdinira | 
wawĕngku tawa pangrĕngga | 
yĕku ingkang kabubuhan | 

(m)bĕciki wĕngkon bawahan | 
ing praja miwah padesan | 
wĕwĕngkonne sowang-sowang |( 

37. Amĕmangun pan winĕnang | 
sisikoning padamĕlan | 

ing sajĕroning kadhatyan | 
miwah ngrakit pasanggrahan | 
gantya mangke kandhuruwan | 
de wĕrdine sasĕrĕnan | 
yĕku ingkang kasĕrĕnan | 
dhawah nampurnakkĕn prentah || 

38. Mangkya pasĕpan wĕrdinya | 
tĕtĕlik kang pinitaya | 

dadi juru wowor ganda | 
angingsĕp-ingsĕp sabarang | 
gantya pamotan wĕrdinya | 
pangĕmotan iya ika | 
kang ingandĕl pinitaya | 
amingit wadining nata || 

39. Karĕrĕngan wardinira | 
kawingitan iya ika | 
ingkang pinitaya dadya | 
juru panganglang jro pura | 
kajinĕman wardinira | 
kasidhĕman iya ika | 
ingkang kabubuhan dadya | 
juru nganglang durmĕng praja || 

318. Durma 

1. Mangkya gantya pandĕlĕgan wardinira | 
panĕngkĕlan utawi | 

panĕnungan ika | 
kang kabubuhan dadya | 
juru tĕnung miwah dadi | 
juru nujuman | 

myang bangsa petung bincil || 

2. mangkya panglimpingan wĕrdi pĕrlambangan | 
kang pinitaya dadi | 

anjuru pralambang | 
olah jangkaning praja | 
pangsingsingan wĕrdinĕki | 
pan sabarangan | 

kang winĕnangkĕn yĕkti || 

3. Ambawahkĕn pra wadya kriya sadaya | 
ĕmpu pandhe maranggi | 

pangukir pakriyan | 
kĕmasan myang panatah | 
tapĕl sayang gĕmblak gĕndhing | 
puntu iyaga | 

tluk gĕbyar wlantĕn gĕrji || 

4. Tukang corĕk panyungging lan adiwarna | 
mataya anung uni | 

gamĕl lan panĕgar | 
dene pakaryanira | 
bangkit amrantĕn-mrantĕni | 
sarta rumĕksa | 
lawan bangkit nandangi || 

5. Kwajibanne wruh ing tangguh lan sikutan | 
dhapur lan waja wĕsi | 

pamor bĕcik ala | 
wangunan kang sampurna | 
maniti sakĕhing kardi | 
tan kaliwatan | 
turanggan Rajanari || 

6. Wruh ing ukur pratamĕng agĕndhing raras | 
mataya amumpuni | 

wasis tĕmbang-tĕmbang | 
lĕbda ing cacengkokan | 
sakĕhe kang analisir | 
tan mawi wangwang | 
mancĕni apatitis || 

7. Arumĕksa gĕmi mring wadi sadaya | 
de salingsingan wardi | 

apan salisiban | 

utawa salisiran | 

iku kang winĕnang nĕnggih | 

(m)bawahkĕn wadya | 
anon-anon sanagri || 

8. De panunggul utawa ran pakuluban | 
pamagangan kang wĕrdi | 

yĕku kang winĕnang | 
ngrĕh wadya pamagangan | 
pangalasan wĕrdinĕki | 
juru wawanan | 
yĕku kang dĕnbubuhi || 

9. Amundhuti kayu marang alas-alas | 
tuwaburu winarni | 

wĕrdinira tukang | 

(m)bĕburu iya iku | 


< Serat Centhini Jilid 04 - Halaman : 352 > 


kabubuhan amĕt rĕndhi | 
myang satowana | 
gantya grĕma winarni || 

10. Wardi-gĕni kawajiban (n)jupuk wrĕksa | 
obong myang mirantĕni | 

gĕni nĕng jro wana | 
kirata wĕrdinira | 
pangĕtĕr kĕwajibannĕki | 
ngĕtĕr jro wana | 
madik kang bangsa singit || 

11. Lawan madik anane kang satowana | 
pragosa kang winarni | 

kĕthĕk iya ika | 
golongan abdi kalang | 
de kalang-kamplong winarni | 
wĕrdine kalang | 
anggantung manggonnĕki || 

12. Winajibkĕn ana ing wana kewala | 
wisma rĕranggon kadi | 

gubug munggĕng wrĕksa | 
kang agung singit nyata | 
kwajibanne tuduh margi | 
kang gampang miwah | 
pancĕn gawat myang sungil || 

13. Iku kalang-kamplong kang asung katrangan | 
wijanging tĕmbung iki | 

kalang ubĕng ika | 
kamplong tela gumantung | 
de kalangbrĕt wĕrdinĕki | 
kalang sĕnibrat | 
tan dumunung (ng)gyannĕki || 

14. Sak (ng)gon-ĕnggon anunggal ing satowana | 
kawajibannirĕki | 

kalamun sang nata | 
yun numpu satowana | 
kalangbrĕt kang asung uning | 
panggonannira | 
kanang satowanadri || 

15. Mangkya wuruk kusir pĕdhati wĕrdinya | 
yĕku kang dĕnbubuhi | 

rumĕksa titiyan | 
pĕdhati sasaminya | 
yĕn sri paparĕng wanadri | 
wuruk pinacak | 
datan kaparĕng kari || 

16. Kanang mantri-manglima de wĕrdinira | 
mantri manca limĕki I 

yĕku panggĕdhenya | 
mantri manca padesan | 
alungguh panĕwu-mantri | 
tumbal winarna | 
pupundhĕn wardinĕki || 

17. Iya iku kang dadi wadananira | 
wong padesan alinggih | 
mantri-panatusnya | 

de bubuyut jinarwa | 
panuwa yĕku kang dadi | 
kamituwanya | 
wong padedesan sami || 

18. Lungguh mantri-panĕkĕt gantya winarna | 
adĕn-adĕn jinarwi | 

kaluwihan yĕka | 
kang dadya guru miwah | 
pangulune uwong cilik | 
ing padedesan | 
lungguh panglawe-mantri || 

19. Mangkya lurah wĕrdi ulu-ulu lawan | 
kapala wĕrdi malih | 
pangarĕping unggyan | 

yaiku kang winĕnang | 
dadi sisirahing kuli | 
lungguh paronya | 
mantri-panglawe nĕnggih || 

20. Kang partinggi wĕrdi pamangkat yaiku | 
kang winĕnangkĕn mamrih | 
mamangkat pakaryan | 

wong cilik padedesan | 
lungguh saparonirĕki | 
apangkat lurah | 
mangkya bĕkĕl winarni || 

21. Wardi ancĕr-ancĕr tunggul miwah tĕngga 
kang winĕnangkĕn (m)bagi | 

bĕcik alanira | 
jroning karang padesan | 
lungguh saparo patinggi | 
mangkya paragak | 
wĕrdi tunggu utawi || 

22. Pakaryĕku kabubuhan (m)bĕnĕrana | 
prakarane wong cilik | 

sajroning padesan | 
lungguhe saparonya | 
bĕkĕl kang kasĕbut ngarsi | 
sikĕp winarna | 
parinti wĕrdinĕki || 

23. Iya iku wong cilik kang nyangga karya | 
lungguh mung saparone | 

kalawan paragak | 
de karaman wĕrdinya | 
janma arahan utawi | 
anjrahan yĕka | 

wong cilik kang tan nyanggi || 

24. Ing pakaryan mung ngandhung nyagak sakawan | 
kararahan jinarwi | 

wong rena yaiku | 
tan manggon tanpa wisma | 
myang tanpa canthĕlan kardi | 
uwuh basanya | 
de nglambrang wĕrdinĕki || 

25. Wong ngambara yĕku jalma ingkang lunga | 
saparan nyambutkardi | 

de wong ngulandara | 
wĕrdi ngawulĕng tawang | 
tanpa canthĕlan lawan nir | 
tambang pranteyan | 
myang dumunungirĕki || 

Jilid 4 - Kaca : 271 

26. Kajabĕku iya ana panunggalnya | 
golongan wadu-aji | 

pantĕn aywa eram | 
mring sasurupaningwang | 
samono iku kalaning | 
reyang duk bocah | 
anĕng nagri Mantawis || 

27. Mĕlu ipe suwita nĕng Janapuran | 
kaabdĕkakĕn carik | 

sabĕn ari sowan | 
reyang sawuse bisa | 
maca atanapi nulis | 
kinĕn rĕrewang | 
wijile kang pakarti || 

319. Mijil 

1. Tĕmah uning wacan warni-warni | 
kang dadya tyasingong | 
reyang nĕdhak saana-anane | 
wusing akil balĕk reyang bali | 
ma mring wutahrahmami | 
wuwuh trĕsnanipun || 

2. Rinakĕt ing risang adipati | 
pinaringan jodho | 
lamat-lamat isih sĕntanane | 
saya kandĕl pangawulamami | 
wah sang adipati | 

wuwuh trĕsnanipun || 

3. Reyang aningali saking batin | 
bangĕt nora cocok | 

ing sabarang kang dadi karsane | 
reyang bĕbĕl matur malimpingi | 
minangka palupi | 
carita ing dangu || 

4. Nistha madya utama dumadi | 
nanging tan rinaos | 

nora enak tĕmbe lĕgĕtane | 
mula reyang banjur nyuwun pamit | 
mahas ing asĕpi | 
anjumngi kayun || 

5. Anyĕnyadhang apurane Widdhi | 
kĕhing dosaningong | 
daklakoni anĕng gunung kene | 

Mas Cĕbolang sawusira dĕling | 
nĕmbah turira ris | 

botĕn pisan (ng)gunggung || 

6. Namung ngungun taksih tharik-tharik | 
tan wontĕn kang mrojol | 
sitingangkah sampun tan ginawe | 

Sĕh Matyasta mĕsĕm lingira ris | 
palaling Hyang Widdhi | 

sadĕrma katĕngsun || 

7. Dĕnbanjurkĕn kang tumrap ing jilid | 
ingkang kacariyos | 

layang Raja Kapa-kapa rĕke | 
panji-handaka wĕrdinirĕki | 
tungguling(n)j aj awi | 
yĕku lurahipun || 

8. Kang dadya sorsoran pangayuning | 
prajuriting katong | 

nahan wirancana de wĕrdine | 
pan prajurit anglingan sayĕkti | 
yĕku mirawiji | 
gantya kang winuwus || 

9. Wirajaya dene wĕrdinĕki ] 
wirakrajan manggon | 

iya iku prajurit (n)jĕrone | 
gantya wirasinga wĕrdinĕki | 
pan iya prajurit | 
pikuwat satuhu || 

10. Iya iku parajurit (n)jawi | 
gantya winiraos | 
singasari dene ta wĕrdine | 

singabarong yaiku prajurit | 
kang rumĕksa putri | 
biyadaning ratu || 

11. Mangkya suratani kang winarni | 
wĕrdine rinaos | 

de kakĕndĕlaning ati rĕke | 
kang prajurit desa kang pimilih | 
Wirajanu sami | 
lan wirancanĕku || 

12. Galĕthĕke amung iku kaki | 
iya kawruhingngong | 

lah wis wanci lingsire tĕngange | 
sĕdhĕng banjur sĕmbahyang Luhur-i | 
nĕmbah kang sinung ling | 
alon aturipun || 

13. Dhuh sang luhung amba atur jati | 
barkahing kinaot | 

raosing tyas ulun ing samangke | 
wusing tampi ing pitutur jati | 
sumĕlĕh ing pasthi | 
narimĕng tumuwuh || 

14. Sĕh Matyasta waspadĕng pangĕksi | 
mĕsĕm lingira lon | 

waktu iki apan wus sĕdhĕnge | 
pantĕn maring Wirasaba nagri | 
lĕrĕha wismaning | 

Jamal ki pangulu || 

15. Ewadene pantĕn lamun maksih | 
sĕnĕng nĕng wismĕngong | 

iya nora nana pakewuhe | 

Mas Cĕbolang nĕmbah turira ris | 
yĕn parĕnga galih | 
mangke bakda Subuh || 

16. Ulun lajĕng pangkat saking ngriki | 
miturut sadhawoh | 

muhung nyuwun pangĕstu harjane | 
Sĕh Matyasta manthuk lingira ris | 
Alkamdulilahi | 
rabil ngalaminu || 

17. Reyang jumurung myang sung pamuji 
ayuning lalakon | 

kang sinung ling sru nuwun ature | 
Mas Cĕbolang miwah catur santri | 
samya angabĕkti | 
wus linilan mundur II 

18. Hĕh Pangawe lan kancanirĕki | 
sesuk bubar Suboh | 

lamun kang ana kang sarju atine | 
ngatĕrake reyang anglilali | 
ngiras tuduh margi | 
nanging yĕn wus tutug || 

19. Talatahing Cĕpaka wanadri | 
baliya ing kono | 

apan uwis narĕnthĕng dalanne | 
nora gawe bingunging lumaris | 
nĕmbah para santri | 
sandika turipun || 

20. Pancĕn badhe nyuwun lilah sami | 
ngatĕrkĕn praptĕng (n)don | 

wit katarik saking trĕsna sihe | 
rĕhning wontĕn dhawuhe sang yogi | 
klilan mung dumugi | 

Capaka gya wangsul || 

21. Tan cinatur siyang praptĕng ratri | 
sak bakdane Suboh | 

para santri kang yun ngatĕrake | 
wus samakta nĕng srambining masjid 
Nurwitri gya mijil | 
lan tri rencangipun || 

22. Asung tilaran mring para santri | 
warata nyakĕton | 

lawan maring pawĕstri kang ladĕn | 
winantu ring mamanis malatsih | 
suka kang nampĕni | 
pujine gumrumung || 

23. Mas Cĕbolang sarencangirĕki | 
wusnya pamit bodhol | 
gumarubyug lir ngarak pangantĕn | 
ing samargi-margi kang udani | 
tumutur umiring | 

ĕstri miwah jalu || 

24. Yĕn kadalon sinipĕngkĕn maring | 
dhusun tuwin dhukoh | 

wus rinakit pondhok sugatane | 
bakda Subuh gya lumaris malih | 
laminya nĕng margi | 
nahan tan cinatur 1 1 

25. Praptaning kang Capaka wanadri | 
ing wanci sadhawoh | 

samya kĕndĕl angling Ki Pangawe | 
punika (ng)gĕr ingkang dĕnwastani | 
Capaka wanadri | 

ngalĕr ngetan laju || 

26. Dumugine Wirasaba nagri | 
andum karahayon | 
mugi-mugi ing tĕmbe Kemase | 
kampir malih dhatĕng ardi Wilis | 
Cĕbolang ling aris | 
sakalangkung nuwun || 

27. Pinarĕnga de Sang Amurbĕng Sih | 
sagĕda kalakon | 

botĕn langkung ulun sadayane | 
sami atur salam pangabĕkti | 
kature sang yogi | 
sumangga sakayun || 

28. Ki Pangawe sarencangirĕki | 
sasalaman gupoh | 
ganti-ganti tan ana kang cĕwĕt | 
tandya mangkat mangidul kang mulih 
sigĕg tan winarni | 

nĕnggih kang cinatur || 


31 V. Ing Wirasaba tĕrbanganipun Mas Cĕbolang damĕl kayungyunipun tiyang 
jalĕr ĕstri. Pinuju puputan putranipun sang bupati kaul nanggap Mas 
Cĕbolang. 

Mas Cĕbolang dalah para santrinipun dumugi ing Wirasaba njujug ing pĕkĕn 
agĕng. Sĕsadeyan sakalangkung pĕpak, wiwit sandhang, pangan, sayur, 
wowohan bumbu, pirantos pawon lan balegriya ngantos balunganing griya, 
wĕlit lss, andhĕr kadhasarakĕn kapantha-pantha. Ing pĕkĕn kathah tiyang ĕstri 
kapencut Mas Cĕbolang. Saking pĕkĕn lajĕng lĕrĕm ing srambining mĕsjid ... 
kaca 274-278 

29. Mas Cĕbolang miwah catur santri | 

(n)dĕdĕr ngetan ngalor | 
lumaksana nurut marga gĕdhe | 
datan nana sangsayaning margi | 
laminya lumaris | 

apan tan winuwus || 

30. Praptĕng kikis kitha wanci enjing | 
pasaran tumawon | 
kumaruwuk rame kumandhange | 
sinĕngkakkĕn dĕnnira lumaris | 
praptĕng pĕkĕn pipit | 

mĕh tan bisa (m)laku || 

31. Kagyat suka duk miyat pawĕstri | 
anom tuwa kĕmpong | 
amaratah samya ngangge-angge | 
suwĕng kalung gĕlang gĕlang sikil | 
pupuran (n)jalirit | 

amung anĕng bathuk || 

32. Kĕmarange dĕnĕmban kinardi | 

wawadhah tutukon | 

Mas Cĕbolang lan catur rewange | 
midĕr pasar umiyat kang sami | 
dhadhasar panarik | 
gagandhĕngannipun || 

320. Kinanthi 

1. Kang awade arum-arum | 
konyoh sĕkar lisah wangi | 
adhaliyah anggrĕk-wulan | 
andong andul okrak ikrik | 
argulobang jĕnar pĕthak | 
noja nala nagasari || 

2. Calakĕt cĕnggĕr bang wungu | 
capaka cuwis cĕpiring | 
rukĕm ragina rĕjasa | 

kalak kanigara kapi | 
kĕnikir kĕnanga krandhang | 
kalilika kĕkamuning || 

3. Kasturi dalima dadu | 

druju drĕngĕs dongong tuwin | 
dalongop dialĕm dangan | 
tunjung trate tlutur tluki | 
tongkĕng tanjung sumarsana | 
sundĕl-malĕm sĕdhĕp sruni || 

4. Sungsang soka sulastrĕku | 
srigadhing wungu warsiki | 
wara-wari lara-kĕndhat | 
lara-wudhu landĕp kuning | 
pacar-kuku pacar-cina | 
pacar banyu purbanagri || 

5. Pudhak pancasuda pulu | 
pancal pandul pandhan-wangi | 
dhawe dhadhap dhuru jlamprang | 
jangglĕng janti mĕnur mlathi | 
mandhakaki maya-maya | 
gadhung gandapura gambir || 

6. Bakung blanggrĕng thĕkĕr pupur | 
pilis parĕm wĕdhak mangir | 
lĕnga-tuwa ratus mĕnyan | 
jĕruk-purut mawi warih | 
sapetak malih woh-wohan | 
jĕruk kĕprok kuwik bali || 

7. Pacitan adas gumulung | 
pĕlĕm lĕngis pakĕl kwĕni | 
jambu kaluthuk dĕrsana | 
klampok galar lumut-putih | 

klampok-arum lĕgĕn-klapa | 
bohĕl mathokal karikil || 

8. Pijĕtan kokosan dhuku | 
langsĕp sĕmak kleca manggis | 
mundhu kĕcapi bĕsaran | 
gowok sawo salak blimbing | 
dhuwĕt kalayu siwalan | 
gĕdhondhong bogĕm talodhing || 

9. Pundhung crĕme blimbing-wuluh 
nam-naman kamlaka slastri | 
kĕtos katĕs gandaria | 

durĕn nangka bĕndha kluwih | 
sarangan gayam kalathak | 
dĕgan krandhing kolang-kaling || 

10. Pisang raja kusta talun | 
raja-sĕwu mas bĕcici | 
kluthuk gabu maraseba | 
ambon wulan raja-wlingi | 
pulut garaita saba | 
cĕmpa ĕbyar kĕpok kĕpik || 

11. Sinambungan wade timun | 
wuku watang wulan krai | 
bĕstru ceme pareayam | 
ula belungan waloh tlik | 
bokor bligo labu lawan | 
sĕmangka jingga myang putih || 

12. Silah kang wade bĕsusu | 
tĕbu gĕmbala gĕmbili | 
linjik bĕntul widarapas | 
uwi-lĕgi abang kulit | 
bĕras wilus cacing ula | 
randha-sluku mamayangi || 

13. Glĕpung kĕtan kunir tĕmu | 
uwi-alas padha warni | 
kacang-pĕndhĕm kĕnthang tela | 
bale rante blitung putih | 
gĕndhurak sĕnggani jingga | 
jaran mĕnthik kunir konyit || 

14. Kimpul bĕntil bĕton arum | 
centhang lĕmpuyangan pari | 
jambon bĕrĕt bĕlo gagak | 
laosan tambra garigit | 
garut gadhung walur suwak | 
pohung sukuning mungkasi || 

15. Kinang rokok kang sumambung | 
wade crakĕn anggi-anggi | 
jampi parĕm rĕracikan | 

sadhĕg gandum dĕnbungkusi | 
myang kantun nguyup kewala | 
bras kĕncur jram-pĕcĕl kuning || 

16. Ĕmpon-ĕmponing tinĕpung | 
tĕmu glĕnyĕh irĕng lathi | 
ĕpoh giring puyang gajah | 
kapur ĕmprit jae sunthi | 
dlingo kunir putih rĕta | 
bĕngle laos kĕncur kunci || 

17. Gĕgodhongan uyup-uyup | 
tapĕl bobok pupuk pilis | 
lisah klĕntik lawan jarak | 
bumbon trasi cĕmĕng abrit | 
sarĕm asĕm brambang bawang | 
salam kalapa kĕmiri || 

18. Kaluwak krĕcĕk karupuk | 
tigan ayam bĕbĕk brati | 
tĕrik kĕnyit cĕmĕng pĕthak | 
grĕh pĕthĕk gatĕl tĕngiri | 
wadal gĕmbung tongkol sĕlar | 
bandĕng balur kutuk itik || 

19. Lombok cangak tampar krupuk | 
wudĕl jĕmprit ijo abrit | 

kapri kacang buncis kara | 
terong-kopĕk terong-glathik | 
mlinjo kroto ucĕng miwah | 
ĕso slĕdri lobak kobis || 

20. Jalegor kangkung lĕmbayung | 
bayĕm kĕmbang klenthang turi | 
kĕmangi cambah thokolan | 
dhĕle gudhe kacang ruji | 
ĕbung pĕtung bung bĕkakak | 
pĕte pĕtĕt jingkol pĕtir || 

21. Wosĕn tlasih wijĕk cabuk | 
tempe bosok dhĕle bungkil | 
sampĕt ron kang kukuluban | 
wade bĕras anambungi | 
pĕthak kobĕr abrit cĕmpa | 
kĕtan pĕthak cĕmĕng mĕnir || 

22. Gabah tĕpu dhĕdhak katul | 
pari ginĕdhĕng mawarni | 
kĕtan cĕmĕng pĕthak rĕta | 
otĕk canthĕl pĕthak abrit | 
jĕwawut jĕpĕn myang boga | 
onggok pathi warni-warni || 

23. Gya wade grabah klĕnthing jun | 

gĕnthong wajan dandang kwali | 
kĕkĕp pĕngaron jĕmbangan | 
cuwo cowĕk lĕmpĕr kĕndhil | 
layan krĕn anglo padasan | 
layah cĕcĕlĕngan kĕndhi || 

24. Sinambungan wade tumbu | 
tenggok kĕba pithi cĕthing | 
erok-erok tenong tampah | 
garibigan kalo irig | 
ulĕg-ulĕg irus tepas | 
siwur susuk sajĕn sapit || 

25. Kukusan gawangan bandhul | 

pikat kurungan mawarni | 
gribig sĕsĕr ilir iyan | 

anco jala krakat jaring | 
lawung ambĕn galar lincak | 
kepang gĕdhĕg patangaring || 

26. Alang-alang wĕlit kayu | 

-obong rĕncĕk arĕng sambi | 
godhong pisang jati plasa | 
wuluh ĕpring rampal ori | 
apus pĕtung wulung dĕnta | 
myang kayu balungan panti || 

27. Kang wade iwĕn sumambung | 
ayam banyak bĕbĕk brati | 
menthok myang sade suku-pat | 
maenda maesa sapi | 

kapal mawi tinumpakan | 
kidul wetan amungkasi || 

28. Wangsul ngalĕr kang sĕdya wruh | 
myat ing para bakul rukmi | 
wade cundhuk kalung sĕngkang | 
timang slepe bĕnik pĕnding | 
ali-ali kroncong gĕlang | 

wade lĕlĕmĕs nambungi || 

29. Cindhe plangi gunung-guntur | 
solok limar polos dringin | 
wadeyan sawitan wiyar | 

ikĕt kĕmbĕn sarung bathik | 
gya kang wade lĕlurikan | 
wiyar ciut bakal klambi || 

30. Sĕmbagi dril kipĕr kacu | 
ĕtĕh gula bubuk kopi | 
gya kang sami kalithikan | 
myang dolanan rarya alit | 
saking daluwang suwĕkan | 

lĕmpung kayu randhu ĕpring 


31. Gya wade sĕtagĕn bĕngkung | 
kuningan miwah tĕmbaga | 
kĕndhi cĕrĕt kĕndhil dandang | 
pangaron jun kĕncĕng klĕnthing | 
bokor tapsirih kĕcohan | 

cĕpuk gĕntha carat beri || 

32. Pangratusan canthing siwur | 
cakĕt lawan tukang patri | 
tukang kulit wade lapak | 
sarungan ambĕn camĕthi | 
sinambungan balapĕcah | 
cakĕt lan tukang dondomi || 

33. Mranggi pangukir sumambung | 
tukang landheyan maranggi | 
lĕt marga lit pamanukan | 
wade pĕksi warni-warni | 
sumambung wade ratĕngan | 
papanganan amĕpĕki || 

34. Jagal mengsa menda lĕmbu | 
wade cangkokan myang wiji | 
miwah wade tingi soga | 

nila ĕnjĕt gamping jobin | 
sela kijing ompak lumpang | 
wungkal pamipisan gandhik || 

35. Jantra pangantih panĕnun | 
gya piranti amongtani | 
linggis pacul cucuk dhandhang | 
bĕndho arit kudhi wangkil | 
pĕthĕl wadung pangot gobang | 
garu waluku mungkasi || 

36. Pandheyan tĕbih lĕtipun | 

Mas Cĕbolang catur santri | 
kĕndĕl ana ing pandheyan | 
myarsakkĕn gunĕmirĕki | 

ki pandhe lan jalma ingkang | 
ayun nyĕpuhankĕn kĕris || 

37. Dina iki tan pakantuk | 
nyĕpuhi gaman saliring | 
lawan amacak ukiran | 
apadene anyarungi | 
kudu milih dina ingkang | 
prayoga dimĕn lĕstari || 

38. Rahayu sadayanipun | 
agung paedahirĕki | 
pikantuk daulat bĕgja | 

sandhang rĕjĕkine mintir | 

tumrap kang ngangge kang (ng)garap | 

dene dina kang prayogi || 

39. Mung ana lima panuju | 

Slasa Paing Rĕbo Paing | 

Rĕbo Pon Kĕmis Paing | 

Kĕmis Pon padha prayogi | 
mungguh kang prayoga dhawah | 
ing dina Salasa Paing || 

40. Nahan ana ari catur | 
poma aja wani-wani | 
nyĕpuhi nyarungi macak | 
dina iki Sĕnĕn Lĕgi | 
sedane Pangeran Sĕndhang | 

Rĕbo Kliwon amarĕngi || 

41. Sedane Pangran Sĕdayu | 

Sĕtu Wage amarĕngi | 
sedane Pangeran Wĕlang | 
jangkĕpe caturing ari | 

Akat Wage sedanira | 

Pangran Cindheamoh kaki || 

42. Dina sesuk luwih atut | 
nuju ari Slasa Paing | 
sigĕg kang samya raosan | 
nahan ta ingkang winarni | 

Mas Cĕbolang sarencangnya | 
salĕbĕtira kuliling || 

43. Kathah jalma kang kapencut | 
maring Cĕbolang Nurwitri | 
kang arsa samya tĕtumbas | 
kalepyan samya tutwuri | 
dene kang samya dhadhasar | 
tinumbasan tan pinikir || 

44. Ninggal dhadhasarannipun | 
tĕmah ribĕt kang lumaris | 
saking uyĕle kang jalma | 

Cĕbolang sarencangnĕki | 
nilap nora kawistara | 

kĕndĕl nĕng srambining masjid || 

45. Kang anglut pating bilulung | 
tita wus datan kaĕksi | 

sami wangsul sowang-sowang | 
ngonggo-onggo angacĕmil ] 
marang ĕndi ika baya | 
lĕrĕhe wong bagus sigit || 

46. Namun kang nĕm rayatipun | 

Kyai Pangulu Jamali | 

ingkang nora katilapan | 
kinodhol saparannĕki | 
wus tĕtela dĕnnya raryan | 
anĕng surambining masjid || 

47. Gĕgancangan asung wĕruh | 
marang ing lakinirĕki | 
kyai ulun atur wikan | 
wontĕn dhatĕngan ki santri | 
cacahipun tiyang gangsal | 
ambĕkta tarĕbang kalih || 

48. Sĕmunipun santri nglangut | 
saking tanah kilĕn kyai | 
sakĕlangkung mĕlasarsa | 
sami nĕng srambining masjid 
kajawi karsa sampeyan | 
prayogi dipunpanggihi || 


32 Pĕngulu Ki Jamal manggihi Mas Cĕbolang sasantrinipun sami kaajak dhatĕng 
griyanipun, lajĕng dipunsukani pondhokan ing griya alit cĕlak regol. 
Sasampunipun kĕmbul nĕdha kalĕbĕt semahipun Ki Pĕngulu kalih pisan, Mas 
Cĕbolang lajĕng nyukani angsal-angsal sarĕm plĕtuk, trasi gĕsĕk, dhorang, 
gĕrĕh layur, tigan pasir lss. Adamĕl gumunipun nyai pĕngulu jalaran 
dhatĕngipun botĕn katingal nyangking punapa-punapa ... 
kaca 279-282 

49. Pintĕn banggi yĕn sarĕju | 
mondhok nĕng pangulon wajib | 
kiyai tan kenging selak | 
mancĕrĕng Kyai Jamali | 

sira iku tanpa etung | 
durung tamtu (n)tuk lih-ulih || 

50. Kelangane wus tartamtu | 
rĕkasa kanggo (m)baoni | 
cikbĕn sakarone ika | 

Nyi Jamali angling malih | 
kyai saking pamyarsĕngwang | 
cariyose dalĕm Kadis || 

51. (n)Jĕng Nabi Brahim kalangkung | 
asih ngormati tĕtami | 

(m)botĕn mawi mawang jalma | 
utawi kula miyarsi | 

gotĕking tyang sambiwara | 
niku santri ing Mantawis || 

52. Kasagĕdanira mashur | 
rapal makna murad wasis | 
dhatĕng raos wus sampurna | 
gĕndhing-gĕndhing amumpuni | 
ngĕlmu singkir wus nĕlas | 

kathah kang sampun udani 


53. Criyose nalikanipun | 
wontĕn kajoran utawi | 
wontĕn krajan Paricara | 
talatah ing Wanagiri | 
angĕdalakĕn mangunah | 
langkung ajaib-ajaib || 

54. Lawan sintĕn tiyangipun | 

ingkang kanggenan gus santri | 
wus dilalah karsa Allah | 
andhatĕngakĕn rĕjĕki | 
kados pados pasugihan | 

mila kang sampun miyarsi || 

55. Ngucali pating bilulung | 

pinrih aso wismanĕki | 

Ki Jamali duk miyarsa | 
ulat ajĕr wacana ris | 

(m)bokne prakara katunan | 
iku nora dadi ati || 

56. Uwis dadi kwajibanku | 
kudu (m)bĕciki tĕtami | 
sukĕng tyas ling wau mila | 
kiyai kula-aturi | 
nuntĕn-nuntĕn manggihana | 
iya (m)bokne dimiranti || 

57. Saanane susuguhmu | 
mung ywa nganti nguciwani | 
ki pangulu gya tumindak | 
mring masjid agung dĕniring | 
santri tri (m)bĕkta padudan | 

(m)bĕkta epok kang sawiji || 

58. Duk prapta taritisipun | 
surambi pangulu myat ing | 
warnanira Mas Cĕbolang | 
ngunandika jroning ati | 
dudu santri sabarangan | 
warnane bagus rĕspati || 

59. Lawan cahyane sumunu | 
gya minggah srambi murugi | 
tundhuk samya sasalaman | 
ki pangulu lingira ris | 

anak kula nilakrami | 
dhumatĕng sang anom pĕkik || 

321. Sinom 

1. (ng)Gĕr sintĕn ingkang sinambat | 

miwah kawijilan nguni | 

tanapi sĕdyaning karsa | 

[•••] | 

Cĕbolang namamami | 
dene rencangulun catur | 

Nurwitri Ki Saloka | 

Kartipala Palakarti | 

asal saking dhusun kabawah Mantaram || 

2. Sakawit ĕsthining manah | 
yun ngaos mring Pranaragi | 
nanging marga dĕrĕng wikan | 
tĕmah kasasar dumugi | 

Pacitan pantog tasik | 
dumadya tyasulun liwung | 
manut krĕdyating manah | 
tumindaking suku kalih | 

tanpa sĕdya pindha katiup maruta || 

3. Tan ketang bayaning marga | 
palaling Hyang Maha Sĕkci | 
tĕtĕping asih kasiyan | 
lami-lami praptĕng ngriki | 
kyai pangulu mami | 
linĕpatna saru-siku | 
sarĕhning katambĕtan | 
kamipurun nilakrami | 

sinambating kang sih tuwin kalĕnggahan || 

4. Ki pangulu langkung eram | 
miyarsa tĕmbung mrakati | 
manis amamalating tyas | 
wasana alon dĕnnya ngling | 
ulun Kyai Jamali | 
pangulu satlatahipun | 
nagari Wirasaba | 

kinasih sang adipati | 

bilih wontĕn ruwĕt rĕntĕnging wardaya || 

5. Ulun kagĕm sarasehan | 
sinorohan kang wawadi | 

(n)dilalah karsaning Allah | 
punapa saaturmami | 
kagĕm sagĕd mudhari | 
rupĕg rĕntĕnging tyas giyuh | 
dhuh ĕnggĕr yĕn sambada | 
sadayanya ulunpurih | 

kaparĕnga lĕrĕh wontĕn wismaningwang || 

6. Cĕbolang mĕsĕm lingira | 
dhuh kyai pandoming nagri | 
saking ajrih bilih dadya | 
rĕrĕgĕd ribĕting galih | 
tĕmahan antuk sarik | 
tangĕh lamun damĕl sarju | 
mila panuwuningwang | 

kaparĕnga ing panggalih | 

ulun lĕrĕh wontĕn ing srambi kewala 

7. Tĕkĕng dalu enjang bidhal | 
pangulu datan nauri | 

Mas Cĕbolang gya cinandhak | 
kinanthi tandya lumaris | 
rencang catur tutwuri | 
praptĕng pangulon jumujug | 
pandhapa wus ginlaran | 
klasa batu miwah lampit | 

Nyi Jamali kang mudha ngrakit sunggata || 

8. Pangulu myang tamunira | 
wus pinarak ing pandhapi | 
lumadi kang pangudutan | 
pamucangan gantĕn wangi | 
tinungka wĕdang kopi | 
gĕndhis tĕbu prĕsan wĕdhus | 
nyanyamikan mawarna | 

ki pangulu ngancarani | 

lah sumangga (ng)gĕr sakawontĕnannira || 

9. Sunggatanipun ki bapa | 
prayogi dipunrahabi | 
mucang ĕsĕs gya gugurah | 
waja lajĕng minum kopi | 
nyamikane sinambi | 

Cĕbolang sarencangipun | 
ngrahabi pasunggata | 
kyai pangulu ngling malih | 

sĕrĕp ulun saking ĕmbok jĕngandika || 

10. Nyaiulun ingkang mudha | 
cariyosipun taksih | 
nalika wontĕn Kajoran | 
sarta wontĕn Wanagiri | 
saking kang sampun uning | 
para sambiwara bakul | 

Cĕbolang mĕsĕm lingnya | 
sampun pitados pawarti | 
ĕstonipun ulun santri punggung laka || 

11. Dayaipun mung pariman | 
ki pangulu anyĕblĕki | 
iyah kok sing ora-ora | 
ĕstune ulun wus myarsi | 
tanapi sang dipati | 

sring raosan maring ulun | 
sangĕt ayun uninga | 
dhatĕng santri ingkang nami | 

Ki Nurwitri lawan Kimase Cĕbolang || 

12. Saking adrĕnging kang karsa | 

Gusti Allah anjurungi | 
mangke sabakdaning Ngisa | 
ingsun sowan atur uning | 

Cĕbolang lingira ris | 

ulun sumangga sakayun | 
kadi angganing ulam | 
kang wus tinata nĕng piring | 
badanulun sakanca (n)dhĕrĕk kewala || 

13. Pangulu nolĕh mring wisma | 
ĕh rubiyah lamun uwis | 

(ng)gonmu ngrukti suguh nadhah | 
mara ladĕkna pribadi | 

nyi pangulu gya mijil | 
kang tuwa ambĕkta bucu | 
kang ĕnĕm (m)bĕkta ajang | 

I...] | 

nyamikan lan wedang sumingkir nganan || 

14. Rampung panataning nadhah | 
pangulu angling mring rabi | 
karo padha bagĕkĕna | 
marang anakmu ki santri | 
ywa taha-taha sami | 
sanadyan nĕmbe katĕmu | 
rasaning manahingwang | 
wus kadi kulina lami | 

kang sinung ling ganti-ganti sung pambagya || 

Jilid 4 - Kaca : 282 

15. Warata sarencangira | 
nuwun kang sinung pambagi | 
nyi padha mĕlua nadhah | 
ngiras pantĕs angladĕni | 
wawi (ng)gĕr awĕwanting | 
nadhah ing sawontĕnipun | 

(n)dhĕku kang sinung sabda | 
pakantuk kang samya bukti | 

nyi pangulu mudha nora kobĕr nĕdha || 

16. Uthi (ng)ladĕni Cĕbolang | 
kalĕjĕme mambu ati | 
wus dumugi cinarikan | 
sinungkĕn mring catur santri | 
pangulu angling aris | 
prayogi ngaso nak bagus | 
punapi mondhok langgar | 
punapi mondhok wismalit | 

kidul langgar kidul regol mĕpĕt dhadhah || 

17. Cĕbolang alon lingira | 
bilih kyai amarĕngi | 
wontĕn wisma lit kewala | 

(ng)gih ĕnggĕr langkung prayogi | 

ĕh nyai dĕnabĕcik | 

piranti lan susuguhmu | 

esuk wedang sarapan | 

suguh nadhah siyang ratri | 

nyi pangulu mudha ngling sampun samĕkta || 

18. Ah sukur Alkamdullilah | 
lah mara iritĕn nyai | 

Cĕbolang sarencangira | 

wus mundur saking pandhapi | 
praptĕng pondhok nyukani | 
angsal-angsal sarĕm plĕtuk | 
tĕrasi gĕsĕk dhorang | 
gĕrĕh layur tigan pasir | 

ayam ati nĕng bumbung myang dhĕndhĕng sangsam 

19. Limang kĕba jinaitan | 
nyi pangulu wus nampĕni | 
santri gangsal wus ambĕkta | 
sisi kĕba angisĕni | 
pangulu duknampĕni | 
langkung ajaibing kalbu | 
sukĕng tyas ngudarasa | 
tĕkane tanpa nyĕnyangking | 

nora cidra ujare wong sambiwara || 

20. Iki wujude mangunah | 
baya kanggo tĕlung sasi | 
nora tuku iwak uyah | 
nahan wancine ngabĕkti | 

Luhur Ngasar Mahribi | 
atanapi Ngisanipun | 

Cĕbolang sarencangira | 
amung anut Ki Jamali | 

bakda Ngisa sowan marang kabupatyan || 

21. Sang adipati alĕnggah | 
nĕng pojok kilĕn pandhapi | 
pangulu marĕk manĕmbah | 
ngandika sang adipati | 
dene ta bĕngi-bĕngi | 
kaya wigati sebamu | 
pangulu matur nĕmbah | 
gusti amba atur uning | 

wau siang abdidalĕm katamuan || 

22. Santri anama Cĕbolang | 
sakawan rencange santri | 
wus katur purwa wasana | 
ngandika sang adipati | 
rĕksanĕn kang abĕcik | 
ywa kuciwa susuguhmu | 
lah wis sira mundura | 
nĕmbah matur Ki Jamali | 

nuwun inggih sandika lĕngsĕr sing ngarsa || 

33 Para santri sami asih dhatĕng Mas Cĕbolang lan sami maguru ngaos kitab 
sarta sinau ngĕntrung. Kathah tĕtiyang kaul nanggap Mas Cĕbolang. 
Pĕngantĕn ingkang dĕrĕng atut, sasampunipun katanggapakĕn kĕntrung lajĕng 
sami lulut. Tiyang ĕstri sami gandrung dhatĕng Mas Cĕbolang, tiyang jalĕr 
ugi kapiluyu. Angsal-angsalaning tanggapan, sapalih kacaosakĕn nyi pĕngulu, 
sapalihipun kaĕdum waradin dhatĕng para santri ... 
kaca 282-283 

23. Sapraptanira ing wisma | 
awarta mring rabi kalih | 
ing dhawuhe sang dipatya | 
myang (ng)gunggung tamunirĕki | 
tĕngah ratri aguling | 

pajar gidib samya Subuh | 
mring masjid lan tamunya | 
atanapi para santri | 
kacarita (ng)gĕnnya anĕng Wirasaba || 

24. Wus lami antaranira | 
nanging dĕrĕng waktunĕki | 
tinimbalan sang dipatya | 
sakĕh santri trĕsna asih | 
srasehan surasaning | 

kitab myang maguru ngĕntrung | 
laguning tarĕbangan | 
rĕnĕs cangkĕm-karut mintir | 
asring-asring kinarya ing pakaulan || 

25. Kalamun ana pangantyan | 
lami tan kĕpadhaning sih | 
kaul nanggap Mas Cĕbolang | 
kathah santri kang umaring | 

(n)dilalah gya lulut sih | 
lawan kaul sanĕsipun | 

wus kajuwarĕng prapat | 

dadya kakĕmbanging lathi | 

lamun ana kang ananggap Mas Cĕbolang || 

26. Lakon saratri sadina | 
asal miyarsa ningali | 
mantuke mring pakauman | 
tamtu kininthil pra santri | 
kang samya nahĕn brangti | 
sĕnajan jalu kalayu | 
sajĕn tindhih binagya | 
sapalih katur ing panti | 

kang sapalih dĕndum marang santri kathah || 

27. Nahĕn garwaning dipatya | 

(ng)garbini wus sangang sasi | 
karaos ngĕdalkĕn toya | 
tigang ari tigang ratri | 

ki jabang dĕrĕng mijil | 

jinaga sakĕhing dhukun | 
iyĕg lamun ambabar | 
raharja ibu myang siwi | 
puputannya animbali Mas Cĕbolang 

28. Dipati mangayubagya | 
jabangbayi nulya lair | 
raharja sadayanira | 
marma puputan nimbali | 

Ki Cĕbolang Nurwitri | 
lawan santrinya sadarum | 
siyang ing kabupatyan | 
gĕlakan anambutkardi | 

mangke ratri wĕdhare amangun suka 

29. Anuju wulan purnama | 
lir raina padhangnĕki | 
badhe nĕng wetan pandhapa | 
ĕnggĕnning ananggap singir | 
pĕpak sajĕn mawarni | 
sĕkar konyoh lawan kutug | 
sĕkul tumpĕng mĕgana | 
warna pasar amĕpĕki | 
salawate nĕng sajĕn salawe reyal || 


34 Garwanipun kangjĕng bupati anggarbini sampun lĕkipun lan sampun 

ngĕdalakĕn toya tigang dintĕn tigang dalu, nanging jabang bayi dĕrĕng lair. 
Kathah dhukun ingkang anjagi, sadaya sarujuk kaul, nanggap Mas Cĕbolang 
bilih jabangbayi lair lan ibunipun sami wilujĕng. Sang adipati nayogyani. 
Botĕn dangu jabangbayi lair lan ibunipun wilujĕng. Mila ing dintĕn 
puputanipun siyaga ngadani kĕntrungan Mas Cĕbolang dalah para santrinipun 
... kaca 283-285 


30. Rolas wadhah samya dhulang | 
liya ancak lawan cĕthing | 
miwah bokor gĕlas talam | 
sadaya dipunsasabi | 
sinjang sĕkaran tuwin | 
bathik lurik lawan wulung | 
mangkya rukub kurungan | 
kang sinjang awarni-warni | 
padhang bulan binantonan obor samya 

31. Myang kang saos palataran | 
pati mantri lan prajurit | 
pandam ting tharik tinata | 
dĕnnya lĕnggah sang dipati | 
(ng)gĕdhangkrang anĕng kursi | 
pinggir pandhapi (ng)gĕnnipun | 
canela kinĕmbang mas | 

pantĕs ngagĕm nyamping bathik | 
nagasari jinĕmbangan latar pĕthak || 

32. Paningsĕt cindhe jobara | 
rasukan blah bantĕn asri | 
sĕmbagya lus kapuranta | 
corĕke kĕmbang pinĕthik | 
kotang kancing mirah brit | 
paniti jangga intĕn byur | 
dhuwung ganja tinatah | 
ing-intĕn mirah tulyasri | 

kuluk cĕmĕng baludru ingrenda ĕmas || 

33. Gumbalanya kakĕtogan | 
sumping sĕkar hĕr rinukmi | 
abagus pupuk sĕmbada | 

lir kalana angĕjawi | 
ingayap para cĕthi | 
busanendah ayu-ayu | 
kĕnya randha wulanjar | 
andhĕr marĕk sang dipati | 
awibawa tinarab para biyada || 

34. Miwah sasaosannira | 
ki adipati nĕng ngarsi | 

kĕnap myang bangku cancingan | 

sinĕrbĕt putih tulyasri | 

ingkang angladĕni | 

pawĕstri samya yu luhung | 

wedang tĕh mĕmanisan | 

powan roti wedang kopi | 

anĕng ngĕkan sĕmuwa isining meja |] 

35. Sacaraning lah-olahan | 
gugurihan manis-manis | 
pĕpak di-adi ingĕlah | 
miwah woh-wohan mawarni | 
samya rumat cumawis | 
latar ginĕlaran sampun | 
lampit agĕng apanjang | 

(ng)gonne panjak dĕn-gĕlari | 
klasa alus ya ta ing wau samana || 

36. Mas Cĕbolang ingandikan | 

Ki Jamali kang angirit | 
busanane Mas Cĕbolang | 
baju kotang kĕsting abrit | 
pinggir rinenda alit | 
nyampingira kasa wulung | 
sabuk putih rong kilan | 
kuluke bathokan sĕrail | 
dhĕstaripun jĕplakan putih rinenda || 

37. Adhuwung kĕmalon abang | 
gayaman landheyan miling | 
tulange ulam minatan | 
mirah agĕnge saranti | 

santrine kabĕh ngiring | 

gĕdhe cilik luwih satus | 

wong nonton pan atusan | 

klĕbu abdine dipati | 

nadyan jalma padesan kenging kewala || 

38. Pan parentah sang dipatya | 
bukakna manahing alit | 
marma wong nonton akapang | 
jalu ĕstri pipit-pipit | 
kinĕnthĕng dĕnjagani | 
winatĕs ywa maju-maju | 

pan wus pĕpak sadaya | 
sajĕn sasaminirĕki | 

saprabote Kimas (ng)gĕnnya badhe nyulap 

39. Pan wus dhawuh kinĕn lĕkas | 
sandika kang dĕndhawuhi | 
anulya nyandhak tarĕbang | 
sapolahira rĕspati | 

dhasar radi kinardi | 

apacak tĕrbang pinangku | 

ing dhĕngkul (n)dhangak ladak | 

(m)banyarak anggunungsari | 

adan lĕkas sĕkar Jawi gĕndhing Lĕmpang | 

